Zahvaljujem. Gospodine predsjedniče, uvaženi članovi Vlade na čelu sa predsjednikom, kolegice i kolege. Podnijeli smo zahtjev Parlamentu u kojem se traži izglasavanje, odnosno predlaže ovom Parlamentu da izglasa nepovjerenje Vladi iz razloga situacije koja je ustanovljena temeljem rada USKOK-a i Državnog odvjetništva s kojim smo upoznati koji su te dvije institucije iznijele činjenice do kojih su došli na konferenciji za novinare. Dakle, na taj način je i ovaj Sabor i javnost su upoznati sa situacijom koju su zatekli u Hrvatskom fondu za privatizaciju. Da ukratko rezimiram. Nepobitne su činjenice da je u vrijeme kada se, kada su ove dvije institucije odnosno u ovom slučaju konkretno USKOK kada su provodili svoju istragu u Hrvatskom fondu za privatizaciju nepobitne su činjenice da je ustanovljeno da su u tom razdoblju zaposlenici fonda primili u obliku mita najmanje 800 000 eura. Obzirom da je to iznos koji su naveli sami, sama institucija USKOK-a, koji su dakle agenti USKOK-a dali zaposlenicima fonda. Također, te dvije institucije iznijele su da je u fondu došlo do razbijanja pojedinih tvrtki na dijelove koji ne prelaze 10 milijuna kuna po svojoj vrijednosti kako bi se s tim dijelovima moglo raspolagati bez odluka Upravnog odbora i samo na kolegiju fonda u kojem sjede potpredsjednici fonda i zamjenik ministra, odnosno državni tajnik Ivezić, predsjednik fonda. Te dvije činjenice su iznijete za javnost u izlaganjima USKOK-a i Državnog odvjetništva i one su nepobitne. Ono što je slijedilo je hapšenje osmero ljudi, od toga tri potpredsjednika fonda koji su u ovom trenutku u pritvoru. Jedino što u ovom času nije sigurno i mi sa izvjesnošću ne možemo tvrditi, a odnosi se na ljude koji su u pritvoru, je da li su ti ljudi kazneno odgovorni ili nisu, da li su baš ti ljudi kazneno odgovorni. Da li su još neki ljudi s njima kazneno odgovorni ili možda neki sasvim drugi to je naravno na sudskom postupku da utvrdi i to niti je Sabor mjesto da utvrđuje kaznenu odgovornost, niti su naše funkcije i naša pozicija takva da ulazimo u temu kaznene odgovornosti. Za to postoje druge specijalizirane institucije koje će to utvrditi i to u ovom času je izvan naše rasprave. Međutim, ono što jeste naša tema i zašto jeste Sabor mjesto na kojem se to pitanje postavlja proizlazi iz činjenice da u vrijeme u kojem se događala ova pljačka u Hrvatskom fondu za privatizaciju, dakle u vrijeme u kojem se nepobitno, u kojem su nepobitno imovinom hrvatskih građana, imovinom koju su stvorili ljudi ove zemlje raspolagali ljudi koji su nepobitno uzeli 800 000 eura kao minimum onoga što nedvojbeno znamo u obliku mita. Upravni odbor tog fonda činila su četiri ministra iz Vlade čija jedina i isključiva funkcija da sjede ne u nadzornom, nego u upravnom. Dakle, u instituciji čije ću neke od nadležnosti ovdje i navesti da vam ilustriram što su točno bile njihove zadaće i zašto su sjedili u Upravnom odboru fonda. Dakle, u Upravnom odboru fonda sjedila su četiri ministra čija je isključiva zadaća i razlog da tamo sjede oni, a ne možda neke druge osobe po drugim kriterijima stručnosti i poznavanja teme je činjenica da Vlada jeste odgovorna za imovinu hrvatskih građana koja se nalazi u Hrvatskom fondu za privatizaciju, da prema tome mora odgovarati za raspolaganje tom imovinom i jedini razlog zašto četiri ministra sjede u Upravnom odboru Hrvatskog fonda za privatizaciju je zato da Vlada bude u stanju odgovarati za ono što se u fondu događa. Jedini je način da Vlada ima uvid u to što se u fondu događa, da dakle sjede tamo ministri i članovi Vlade i da preko tih članova Vlade ona dobije sliku i pazi upravo da se u fondu ne događa ovo što se ovom prilikom dogodilo, a to je da se tamo raspolaže državnom imovinom od strane ljudi koji primaju mito, da se nekretnine u vlasništvu države procjenjuju na način i po uvjetima koji su tražili pojedini investitori, a zatim se prodaju po nižoj cijeni, da se trguje s povjerljivim informacijama i posebno da ne dolazi do zlouporabe kod poduzeća čija temeljna glavnica ne prelazi vrijednost od 10 milijuna kuna. Zato sjedi s jedne strane jedan zamjenik ministra kao predsjednik Fonda i zato sjede 4 ministra u Upravnom odboru Fonda. Ono što se dogodilo u ovom konkretnom slučaju je da je dok su identificirani ljudi i uhapšeni za koje se sumnja da su kazneno odgovorni za malverzacije koje su ustanovljene u Fondu što se političke odgovornosti tiče nije poduzeto ništa. Dakle što se tiče one temeljne odgovornosti zbog koje Vlada ima nadzor nad Fondom, zbog kojeg članovi Vlade sjede u Upravnom odboru Fonda, a jedan zamjenik ministra je i predsjednik Fonda sa tim poslom zašto se taj posao nije radio u skladu sa zakonom i statutom Fonda i u skladu sa temeljnim razlogom zbog čega smo uopće te ministre i delegirali u Upravno odbor Fonda to, na to nismo dobili odgovor i naša rasprava danas je zahtjev da se osim kaznene odgovornosti koja će biti utvrđena na sudu podnese i preuzme i politička odgovornost. Sabor je pravo mjesto za to. Sabor je izabrao ovu Vladu. Funkcija Sabora je da pazi da ta Vlada odgovorno obavlja svoj posao. I ta Vlada odgovora ovom Saboru. Sabor nije mjesto utvrđivanja kaznene odgovornosti, ali je apsolutno temeljno mjesto utvrđivanja političke odgovornosti Vlade, svake Vlade i utvrđivanja da li Vlada zaslužuje povjerenje Parlamenta temeljem toga što savjesno obavlja svoj posao. Što se funkcije i dužnosti ministara u Upravnom odboru Fonda tiče oni su u zakonu definirane u 12 točaka. Ovdje ću podcrtati samo neke po kojima se vidi u odnosu na konkretne slučajeve i malverzacije u Fondu što su bile njihove zadaće. Dakle ta 4 ministra koja sjede u Upravnom odboru po zakonu imaju sljedeće zaduženja. Od ovih 12 ističem 4 ili 5. Taj Upravni odbor utvrđuje poslovnu politiku. Taj Upravni odbor određuje početnu cijenu dionica i udjela te donosi odluke o prodaju dionica i udjela. Taj Upravni odbor donosi smjernice o organizacijskom ustroju, dakle može imenovati koje god hoće ljude da za njih obavljaju i njima referiraju rezultate svog posla kontrole. Taj Upravni odbor imenuje potpredsjednike u Fondu. Naime oni koji su sada uhapšeni i sjede u pritvoru. I taj Upravni odbor nadgleda poslovanje i upravljanje imovinom Fonda. Taj Upravni odbor je nadgledao poslovanje i upravljanje imovinom Fonda na taj način da je 3 potpredsjednika i ukupno 8 ljudi završilo u zatvoru pod sumnjom da su provodili malverzacije. Sam Statut Hrvatskog fonda za privatizaciju nabraja 21 nadležnost Upravnog odbora Fonda. Navest ću samo neke koji se odnose na ovaj konkretni slučaj. Upravni odbor od tih, među tih 21 nadležnošću između ostalog je nadležan da nadgleda poslovanje i upravljanje imovinom Fonda, da dostavlja Nadzornom odboru izvješće o financijskom planu i godišnje izvješće o poslovanju Fonda te završni račun Fonda, da određuje početnu cijenu dionica i udjela i početnu cijenu stvari i prava te donosi odluke o prodaji dionica i udjela, da donosi odluke o prodaji temeljem prikupljanja javnih ponuda, da donosi načelne odluke o restrukturiranju, osnivanju kupnji i prodaju poduzeća, da donosi odluke o organizacijskom ustroju Fonda, imenuje i razrješava potpredsjednike Fonda. Uz to sama Vlada Republike Hrvatske sukladno članku 9. Zakona o Hrvatskom fondu za privatizaciju imenuje i razrješava predsjednika Hrvatskog fonda za privatizaciju. Napominjem ovdje da je u jednoj od malverzacija koje su spomenute na konferenciji za novinstvo Državnog odvjetništva i USKOK-a jedna od stvari za koje su ljudi koji su u zatvoru u ovom času osumnjičeni je činjenica koju se institucije u Fondu ustanovile da se je događala, a to je razbijanje tvrtki na segmente čija vrijednost ne prelazi 10 milijuna kuna. Ponavljam ponovno, da bi se raspolagalo sa vlasništvom Hrvatskog fonda za privatizaciju čija vrijednost ne prelazi 10 milijuna kuna bila je potrebna jednoglasna odluka kolegija, dakle svih potpredsjednika i predsjednika Fonda, državnog tajnika, odnosno zamjenika ministra koji je u svakom od tih slučajeva morao između ostaloga i glasati za tu odluku kojom se raspolagalo imovinom do 10 milijuna kuna koja je postignuta na ovaj način koji su Državno odvjetništvo i USKOK ustanovili da je bio ne samo protuzakonit nego kriminalan, dakle direktno u funkciji pljačke i samovolje. Minimum koji ljudi, koje ovaj Sabor izabrao u Vladu i koje je onda Vlada koju je ovaj Sabor izabrao delegirala u Hrvatski fond za privatizaciju u kojem su nedvojbeno ustanovljene ove malverzacije koje sam ovdje spomenula, a sumnja se na mnoge druge, ali ove su nedvojbeno ustanovljene zbog kojih u ovom času osam ljudi uključujući tri potpredsjednika fonda sjede u zatvoru. Minimum što se od Vlade može očekivati je da preuzme političku odgovornost. Naime, ova se pljačka dogodila dok su na straži bila ova četiri ministra. Ne može se prihvatiti da se tako nešto dogodi dok imovinu hrvatskih građana čuvaju ova četiri ministra i iza njih cijela Vlada obzirom da je premijer njima dao podršku u javnosti, dakle dok ova Vlada čuva imovinu hrvatskih građana sjedeći direktno u upravnom, čak više ne ovdje u nadzornom nego u upravnom odboru i da se nakon toga ne dogodi ništa, da odgovornost ne preuzme nitko. Dakle očito je da dok je ova Vlada i konkretno ova četiri ministra su bila na straži čuvajući imovinu hrvatskih građana, dotle se dogodila ova pljačka koja je nedvojbeno ustanovljena. Podsjetiti ću vas uz ove činjenice na još jedan tekst. U tom tekstu se kaže: Obvezuje se Hrvatski fond za privatizaciju da u skladu s odredbama Zakona o općem upravnom postupku pokrene postupak poništenja pretvorbe u društvima u kojima postoji osnova za pokretanje ništavnosti rješenja o pretvorbi, odnosno da pokrenu kod nadležnih sudova u skladu sa odredbama Zakona o obveznim odnosima itd., Zakona o ništavnosti određenih vrsta ugovora, o osiguranju ugovora o kreditu, odgovarajuće postupke radi utvrđivanja ništatnosti ugovora zaključenih u procesu pretvorbe i privatizacije, da oduzimanje nezakonito stečene imovine. Obvezuje se Hrvatski fond za privatizaciju da na temelju svih izvješća državnog Ureda za reviziju u kojima su utvrđene nepravilnosti i nezakonitosti u pretvorbi i privatizaciji i izvješća Državnog odvjetništva pokrene kao ovlaštena pravna osoba odgovarajuće postupke sudske, upravne, radi povrata protupravno stečene imovinske koristi od strane fizičkih i pravnih osoba u postupku pretvorbe i privatizacije i konačno zadužuje se Vlada Republike Hrvatske da osigura itd. radi učinkovitog poduzimanja potrebnih mjera i aktivnosti glede kaznenog, prekršajnog, građanskog i imovinskog sankcioniranja nezakonitosti i nepravilnosti u postupcima pretvorbe i privatizacije, utvrđivanje ništavnosti ili poništenja pravnih poslova sklopljenih u postupcima pretvorbe i privatizacije koji su suprotni Ustavu i zakonu, povrata nezakonito stečene imovine tijekom pretvorbe i privatizacije, naknade štete učinjene tijekom pretvorbe i privatizacije, zaštite imovine i interesa građana Republike Hrvatske. Suprotno općoj veselosti koja je zavladala kao reakcija na ovaj tekst, to nije tekst oporbe, to nije prijedlog ili sastavni dio prijedloga za izglasavanje nepovjerenja Vladi, to su zaključci koje je Hrvatski sabor donio 15.12.2005. na prijedlog kluba HDZ-a i glasovima kluba HDZ-a i koalicijskih partnera. Dakle radi se o tekstu koji ste kolege vi iz pozicije predložili, izglasali i za koji ste dobili ništa. Nulu! Nikakvo izvješće, nikakvo pokretanje od strane Fonda za privatizaciju, nikakvih akcija. O čemu se radi? Dakle u prvom redu trebalo bi biti vaše pitanje Vladi, mi smo vas podržali, mi smo za vas glasali, mi smo od vas tražili da pokrenete ove postupke i niste napravili ništa. Ja nemam tu nekih naročitih iluzija, samo vas podsjećam na vaše vlastite zaključke, vašu vlastitu inicijativu i vaše vlastito traženje od ove vlade koje ta Vlada nije uslišala barem do sada u Saboru, ali vjerujem da vi to negdje interno rješavate. E sada šta su najčešći prigovori našem traženju političke odgovornosti, našem traženju minimuma minimuma, dakle onoga što u ni jednoj normalnoj zemlji ne bi bilo uopće upitno da se preuzme odgovornost za to da se u vrijeme kada su četiri ministra čuvala Hrvatski fond za privatizaciju, tamo bezočno kralo. Što su najčešći prigovori i zašto ministri iako nisu očito sačuvali fond od krađe i hrvatsku imovinu od krađe pod njihovom vlastitom stražom, zašto ipak ne bi trebalo tražiti njihovu političku odgovornost i šta su tu najčešći prigovori. Prvi je, treba čekati rezultate istrage i kraj istrage. Dozvolite da odgovorim na ovaj prigovor. Istraga koja se odnosi na kaznenu odgovornost potpuno je nepovezana i nema reperkusija za političku odgovornost. Za političku odgovornost dovoljno je ono što je nepobitno ustanovljeno, a to je da su pod upravnim odborom sa četiri ministra ljudi u Hrvatskom fondu za privatizaciju u obliku mita primili 800 tisuća eura. Ako to nije dovoljno, ne znam koliko je trebalo 850, 900, milijun, 5 milijuna. Koliko je dovoljno primiti novca u obliku mita da bi se smatralo da su ljudi koji trebaju upravo zbog toga tamo sjede i na to trebaju paziti, da bi trebali biti odgovorni. Prema tome sve šta se ustanovi u istrazi, odnosi se na kaznenu odgovornost i samo pojačava pitanje političke odgovornosti, ali što se nas tiče 800 tisuća eura mita je dovoljno da se mora preuzeti politička odgovornost. Drugi najčešći prigovor je zašto pokrećete pitanje povjerenja Vladi kada nemate većinu, kada drugim riječima ne možete izglasati Vladi nepovjerenje jer nemate većinu. To pitanje isto kao da se pita zašto oporba sjedi u Saboru? Zašto oporba predlaže zakonske prijedloge? To pitanje je još manje relevantno nego zašto oporba predlaže zakonske prijedloge. Mi pokrećemo pitanje odgovornosti jer je Parlament mjesto, jedino mjesto na kojem Vlada, svaka Vlada između izbora polaže račune. Jedino mjesto koje Vladu između izbora može pitati da li vi odgovorno obavljate svoj posao ili zašto ne obavljate svoj posao kako treba je Parlament i činjenica da se u našem mandatu i što se Parlamenta tiče na našoj straži dogodila ovakva pljačka nedvojbeno ustanovljena i da se očito vidi da Upravni odbor nije niti znao za to, niti na bilo koji način spriječio to što je najmanje što sada možemo reći, mi kao Parlament imamo obvezu da postavimo pitanje temeljne odgovornosti Vlade ovom Parlamentu za svoj posao. Zato pokrećemo ovo pitanje, pokrećemo zato što Vlada mora za loše obavljeni posao polagati račune upravo ovom Parlamentu, pokrećemo to pitanje zato što politička odgovornost se samo … [[Govornica se ne razumije.]] se samo u Parlamentu ispituje i pokrećemo to pitanje zato što u ovoj zemlji koja je prilično izmučena ne samo lopovlucima, nego i činjenicom apsolutnog nepolaganja računa nikad nikoga, nigdje, nizašto. Vrijeme je da se počne. Dosta je da bjelodano se vidi da ljudi u najmanju ruku potpuno neodgovorno obavljaju svoj posao i da ne polažu apsolutno nikakve račune. Treći najčešći prigovor je a što je s drugim slučajevima, što je s vašima, što je u vrijeme vaše Vlade ili kao što kaže kolega Bebić: "Čačić, Čačić, Čačić.", ja mislim da je jedno 15 puta ponovio. Nema nikakvog problema kolege, ali danas je na dnevnom, politička odgovornost ne pada u zastaru. Danas je na dnevnom redu ova tema i upravo zbog toga, zbog famoznog Šukerovog poučka, a to je kad si uhvaćen s rukama u vreći ili u nekoj nepodopštini prvo ih obli slapom riječi, onda okreni pilu naopačke i onda promijeni temu. E upravo zbog toga, zbog Šukerovog poučka ni u jednom slučaju se nije došlo do kraja, nije se ustanovilo što se stvarno dogodilo. Kad bilo tko postavi neko pitanje navali velika galama da se ne bi vidjelo o čemu se točno radi i da se na kraju promijeni tema. Dakle, ponavljam, dapače stavite na dnevni red svaku temu političke ili bilo kakve druge odgovornosti za koju smatrate da trebate i da imat za to argumenata, ali nemojte se praviti i nemojte pokušati zamagliti, zamutiti vodu da ne raspravljamo o ovoj temi zbog toga što ima i nekih drugih tema po vašem mišljenju. Kad dođu na dnevni red, kad ih vi stavite na dnevni red druge teme raspravljat ćemo naravno o njima. Međutim, danas je dnevnom redu i naša je tema Hrvatski fond za privatizaciju činjenica da 8 ljudi sjedi u zatvoru zbog malverzacija u Hrvatskom fondu za privatizaciju i da su od toga 3 potpredsjednika i činjenica da je 4 ministra iz Vlade u to vrijeme sjedilo u Upravnom odboru. Samo da podsjetim bivši predsjednik Upravnog odbora kolega Hebrang je u svom intervjuu rekao da dok je on bio u fondu imao potpuni uvid i točno je znao sve što se događa. Prema tome, što se dogodilo sada kada su sjedila ova 4 ministra i tvrde da nisu imali uvid i da nisu znali i nisu mogli znati što se događa u fondu. Prvo, kako je njihov prethodnik znao? I drugo, što su tamo radili ako nisu znali i mogli znati što se događa u fondu? Prema tome, u ovom konkretnom slučaju da bi raščistili ovu stvar, a apsolutno pristajem i podržat ću vas da raščistimo koje god vi stvari mislite da imate dosta argumenata da se o njima raspravlja u Saboru, ali baš zato što se do sada uvijek na svaki put kad se pokrenula jedna tema samo zamutila voda i na kraju se nije riješilo ništa i sad smo došli 17 godina kasnije u situaciju kad apsolutno nikada nije na kraju podnesena politička odgovornost od jedne Vlade u ovom Parlamente. Vrijeme je da počnemo se prema toj temi odnositi odgovorno i ozbiljno. Konačno, prigovor je da zašto mi to kritiziramo, to je uspjeh Vlade. Mislim da smo sa tim prigovorom, zašto kritiziramo ovu akciju, to je uspjeh Vlade. Mislim da je to zamjena teza i da je to već dosta razjašnjeno u javnosti, samo ću kratko reći. To je uspjeh naravno Državnog odvjetništva i USKOK-a o kojem ova Vlada nije imala pojma. USKOK koji je ustanovljen pod mandatom prošle Vlade, a ako je slučajno imala pojma, onda je to naravno protuzakonito. Prema tome, naravno ako USKOK radi istraživanja tako da prije toga informira članove Upravnog odbora to bi bilo jako žalosno, ali mislim da bi to bilo podcjenjivanje USKOK-a. I konačno, da završim gospodine predsjedniče sa jednim citatom koji ovaj puta nije od kluba HDZ-a, a glasi ovako, kaže: "Svemoć je po sebi zla i opasna stvar. Ne postoji na zemlji moć."
Imat ćete vremena kasnije. Molim zaključite.
Samo da završim.
Ne možete. Imat ćete vremena kasnije.
Ne postoji na zemlji moć…
Kolegice Pusić! Molim vas…
Koja je dostojna štovanja…
Molim vas zaključite! Hvala lijepa.
Molim samo…
Nastavit ćete kasnije.
Molim samo da se ustanovi da je klubu za fonogram…
Pa kolegice molim vas…
Da je klub HDZ-a onemogućio da se u ovom Saboru citira … [[Govornik se ne razumije.]] Hvala lijepa.
Ispravak netočnog navoda poštovani zastupnik Slaven Letica. Izvolite!
Pa nekako zavidim uzoritom premijeru jer nakon ovakvog izlaganja zapravo nitko ne bi iz Vlade trebao ništa ni braniti. Ali ja ispravljam konkretan navod. Čudilo me je zašto Ljubo Jurčić nije potpisao ovu interpelaciju. Sad mi je jasno, jer obično pretendent na prijestolje prvi potpisuje, a tu je potpisao Lesar, što znači da je on kandidat za premijera. Ja ispravljam tu, ne, ne, ispravljam netočan navod koji je skandalozan za profesiju kolegice Pusić gdje ona tvrdi da je ovo mjesto gdje se treba utvrditi politička odgovornost Vlade. Radi se o klasičnom zahtjevu za izglasavanje nepovjerenja Vladi. Takvih je zahtjeva u povijesti svjetske civilizacije uspješnih bilo 31. 31 uključujući i Benita Mussolinija koji je tako i izgubio položaj predsjednika Vlade. Puno je jednostavnije organizirati atentat na predsjednika Vlade jer je to puno efikasnija metoda. Naravno da je ja ne bih preporučio u konkretnom slučaju.
Predsjednik Vlade doktor Ivo Sanader će usmeno obrazložiti očitovanje Vlade. Izvolite predsjedniče!
Gospodine predsjedniče Hrvatskoga sabora, uvažene zastupnice i zastupnici Hrvatskog sabora! Mislio sam početi drugačije ali me je inspirirao nastup uvažene gospođe zastupnice Pusić, pa ću kao prvo postaviti i retoričko i stvarno pitanje. Zaista ne razumijem odakle toliko žilavi otpor ovoj sjajnoj operaciji? … [[Upadica se ne čuje.]] Jer ovdje se pokušava danima, pokušava se danima svaliti odgovornost na Vladu pa je i u izlaganju nekoliko puta kazano, mi nećemo kazneno ovdje u Saboru, još bi bilo najbolje da se i to uključi, ali dobro priznala je da nećemo kazneno, ali politički utvrditi odgovornost Vlade. I ja odmah priznajem gospođo Pusić, da, mi smo politički odgovorni. Mi smo politički odgovorni za uspjeh ove operacije, mi smo politički odgovorni što lopovi, kriminalci i lupeži više mirno ne spavaju u Hrvatskoj i prihvaćamo tu političku odgovornost. [[Pljesak.]] Operacija "Maestro" dame i gospodo, je sjajan uspjeh svih nas, svih onih koji iskreno žele borbu protiv korupcije. Ali je prije svega uspjeh one vlasti koja je zakonskim izmjenama od Zakona o USKOK-u, od Zakona o Državnom odvjetništvu, od Zakona o sigurnosnim službama i MUP-u koje dvije institucije vi namjerno izbjegavate jer ih niste ni jednom riječju spomenuli danas, a one su bile od početka i izravno uključene u ovu operaciju. I to na takav način, na takav koji im je omogućio novi zakon u svim segmentima ove četiri institucije, jer podsjetit ću vas, sigurnosne službe su dvije civilne spojene u jednu, i puno je efikasniji i učinkovitiji njihov rad nego što je bio prije. I bile su od početka uključene u ovu operaciju, ali vi kažete to je uspjeh Državnog odvjetništva i USKOK-a i vrlo neću reći tendenciozno ali mogao bih imati i taj dojam preskačete, izbjegavate Policiju i izbjegavate sigurnosne službe. A one su bile otpočetka uključene kao što su izvijestili i vidjeli ste da su, da je i ravnatelj Policije na press konferenciji bio zajedno sa Bajićem i sa ravnateljem USKOK-a. Dakle, ovo je veliki uspjeh pravne države, najbolji dokaz da hrvatsko društvo i u ovom segmentu brzo i odlučno napreduje. A sad nekoliko činjenica. Vlada Republike Hrvatske, još 2003. godine u ovom Visokom domu, u prigodi izglasavanja povjerenja odnosno davanja Vladi mandata 23. prosinca osobno sam iznio ovdje u programu Vlade i važnost borbe protiv korupcije i ona je bitni eminentni dio našeg programa 2003./2007., predstavljen ovdje i prihvaćen od onih koji su dali potporu Vladi, bilo je 84 čini mi se glasa. S tim ciljem Vlada je čitav ovaj mandat poduzimala mjere prije svega zakonske naravi, ono što je u njezinom resoru, a vi ste te mjere kroz prihvaćanje naših prijedloga ovdje u Hrvatskom saboru prihvatili i dali im potporu. Jedna od tih mjera je bila da smo na sjednici Vlade održanoj 16. ožujka 2006. utvrdili i predložili Hrvatskom saboru donošenje Nacionalnog programa suzbijanja korupcije za razdoblje 2006./2008., koji je Hrvatski sabor svojom odlukom 31. ožujka 2006. i prihvatio. Donošenjem ovog programa iskazana je snažna politička volja i Vlade i Sabora, da se odlučno upustimo u borbu protiv korupcije, mita i kriminala. I to stoga što naši građani imaju pravo na jednaki status pred zakonom. Mito i korupcija su veliko zlo svakog društva pa tako i hrvatskog društva. Mito i korupcija dame i gospodo, sugeriraju osjećaj bespomoćnosti svakom građaninu, jer on zna ako nešto ne platim, onda onaj koji je došao iza mene dobit će prije toga neku uslugu, je li riječ o privatizaciji, je li riječ o zdravstvu, je li riječ o bilo čemu, o pravosuđu i to moramo iskorijeniti. Vjerojatno do kraja nikad nećemo to zlo suvremene demokracije iskorijeniti iz hrvatskog društva kao što neće to učiniti ni druga suvremena društva i druge suvremene demokracije do kraja i 100% izbrisati iz društva. Ali da se moramo odlučno boriti i da je ovo žestok udarac mitu i korupciji o tome dvojbe nema. Nakon toga što je Sabor donio i prihvatio Vladin Nacionalni program suzbijanja korupcije, imali smo 12. rujna 2006. u Vladi sastanak o kojemu i vi raspravljate ovdje, pa i u javnosti neki su raspravljali s pravom, državnog vrha, Predsjednika Države, predsjednika Sabora i mene, na koji smo pozvali sve institucije koje se bave ovom problematikom naravno ne zadirući u ustavne ovlasti jednih i drugih. Jer tu je sjedio i predsjednik Sabora koji predstavlja zakonodavnu vlast, tu sam sjedio na tom sastanku i ja koji predstavljam izvršnu vlast i logično je da su i drugi koji su po Ustavu različiti stupovi vlasti mogu sjediti zajedno a da se odmah ne kaže: E oni zadiru jedan drugome u ovlasti. Pa što znači trodioba vlasti? Trodioba vlasti znači da se ne smijemo susresti? Da ne smijemo razgovarati? Da ne smijemo svi zajedno reći: Da, odlučni smo u borbi protiv korupcije ali svaki u svom području. Ne znači trodioba vlasti da se ne možemo susretati, razgovarati, razmjenjivati mišljenje i međusobno se podupirati i poticati da se borimo protiv svakog zla u hrvatskom društvu pa tako i protiv zla korupcije. I nakon tog sastanka imali smo i drugi koji je održan prošlog tjedna. Sastanak na kojemu smo čestitali tim institucijama dame i gospodo koji su proveli ovu operaciju. I reći ću vam nešto da mi s pravom smatramo operaciju "Maestro" i ova uhićenja našim velikim uspjehom. To smatra, to smatra i većina hrvatskog naroda i hrvatskih građana koji su u svim anketama od "Otvorenog" a pratili smo to ovih dana do, do kontakta, znači od "Otvorenog" na HTV-u da spomenem sve, sve kanale do kontakta na "Novoj" do RTL-ovih emisija podržali. Svugdje je bila većina da je ovo uspjeh Vlade i da treba nastaviti dalje odlučnom borbom i Vlade i države, i Vlade i države a država i državno vodstvo i svaki od nas u svom segmentu. Prema tome uza svu, sav vaš napor da pokažete kako je ovo politička odgovornost ove Vlade jer zamislite dogodila se pljačka kaže malo prije gospođa Pusić a 4 ministra su bila na straži. To je malo prije rekla. Da, gospođo Pusić. Ta 4 ministra su bila na straži i pljačkaši su uhvaćeni. Kad su vaši bili na straži neki su pljačkali, nisu uhvaćeni. [[Pljesak.]] To je razlika između nas i vas. To je razlika između nas i vas. Vaši ministri su bili na straži. Hoćete mi reći da nije bilo pljačke u vaše vrijeme? [[Upadice se ne razumiju.]] Hoćete mi reći gospođo Pusić da u vaše vrijeme dok je vaš kolega Čačić, dok je gospodin Linić, dok je gospodin Jurčić dok ste bili u Fondu da u vaše vrijeme je sve bilo u redu? Da nije bilo pljačke? Doći će istraga i do tog vremena. Doći će istraga i do tog vremena. Iznijet ću jedan, iznijet ću jedan sad aspekt koji nam je svima važan. A to je aspekt i pregovora Hrvatske sa Europskom unijom. U našim odnosima s Europskom unijom oko koje Bogu hvala postoji konsenzus svih političkih stranaka u Hrvatskom saboru pa i oko kojega funkcionira i Nacionalni odbor i Savez za Europu jedna od bitnih, od bitnih zadaća u našem približavanju Europskoj uniji je borba protiv korupcije. I kad dođe kritika, sad pazite ovo, kad dođe kritika iz Europe s pravom je li se Vlada dovoljno bori protiv korupcije vi ste prvi koji kažete: Aha, di ste sad? Evo i Europa vam kaže da se ne borite dovoljno protiv korupcije. Kad uhvatimo lopove onda kaže: E vi ste krivi. Opredijelite se zašto ste? Jeste li zato da se ne borimo protiv korupcije? Ali ako biste za to bili nećete imati našu suglasnost … … [[Upadica se ne razumije.]] Ili ste zato da se nastavimo boriti dalje. Prema tome ako Europska komisija upućuje Hrvatskoj, molim vas lijepo, ovo je iznimno važno, ovo je iznimno važno. Ako Europska komisija upućuje Hrvatskoj kritike na račun nedovoljne borbe protiv korupcije onda se ne javljate vi i kažete: Aha, da, mi primamo tu kritiku i tako dalje nego odmah kažete: Vidiš, Vlada ništa ne radi dovoljno. … [[Upadica se ne razumije.]] Prema tome ako se Vlada bori i ako je ovo a je, žestok udarac korupciji moram vam reći da sam u Bruxellesu prošlog tjedna na sastanku Europske pučke stranke na kojem su sjedili i gospođa Merkel kao predsjedavajuća Europske unije i predsjednik Europske komisije Barosso, a vi ste vjerojatno bili na jednom drugom sastanku, i ostali premijeri pa i francuski premijer dakle nakon pobjede desnog centra u Francuskoj pa i čitav niz drugih premijera nije bilo nijednoga koji mi nije čestitao na ovoj operaciji. Prema tome ja sad pitam vas i pitam hrvatsku javnost je li percepcija hrvatskih građana važnija ili vaša politička utakmica koju na krivom terenu vodite. Umjesto da ste nam dali potporu, ja nemam ništa protiv da vi kritizirate Vladu. Ako je nešto loše ja nemam ništa protiv da vi postavite i pitanje povjerenja Vladi ako smo nešto loše napravili. Ali molim vas lijepo tko postavlja pitanje povjerenja Vladi nakon ovako sjajnih uspjeha? Samo oni koji se boje ili oni koji nisu imali dovoljno hrabrosti, dovoljno hrabrosti učiniti to isto u svoje vrijeme [[Upadica: Ajmo prekinuti akciju.]] Nećemo prekinuti akciju. Hoćemo li vjerovati, hoćemo li vjerovati onima koji sada kad je krenula operacija, kad je krenula operacija žele Vladu i ostale državne institucije blokirati ovakvom raspravom. Ili ćemo vjerovati onima koji nam danas i u Hrvatskoj i u Europi čestitaju na ovom uspjehu. Prema tome draga gospođo Pusić ovaj vaš zahtjev za povjerenje Vladi je pucanj u prazno i mogu vam ponoviti još jedanput. Bilo bi mi puno draže i mislim da bi hrvatska javnost pozdravila da ste rekli: Možda je Vlada pretjerala, možda je Vlada pretjerala … … [[Upadica se ne razumije.]] Možda je Vlada pretjerala u nekom recimo ajde pripisivanju i tako dalje. Ali da ste podržali to, da ste rekli nek ide dalje. Ali ne samo ovo što vi kažete, Državno odvjetništvo i USKOK nego i policija i sigurnosne službe jer su svi 4 institucije uključene, a sad smo uključili i Ured za pranje novca, za sprečavanje pranja novca, Poreznu upravu, Carinsku upravu i ostale institucije koje će se uključiti u ovaj. Prema tome ja očekujem da nakon ove rasprave danas hrvatska javnost vidi tko je za borbu protiv korupcije odlučnu, a tko pokušava političkim manevrima izbiti ovaj snažni argument i izvaditi vjetar iz jedara ove akcije i ove operacije. Kad je Državno odvjetništvo i USKOK i to ću reći, ponovit ću ovdje kao što sam već rekao nekoliko puta u javnosti, kada je tražilo dodatne novce a to je bilo negdje oko 6 milijuna kuna ili već smo spomenuli 800 000 eura, kad je tražilo dodatne novce nisu došli pa su rekli to nam treba znate, ne znamo zašto mora se obrazložiti jer smo dali iz pričuve. Znači, došlo je obrazloženje i obrazloženje je bilo, obrazloženje je bilo ovakvo – treba nam u borbi protiv korupcije. Prema tome, dali smo te novce i znali smo da ide u tom smjeru. Nije se znalo dokle će doći, koga će zahvatiti i to je najveća kvaliteta ove operacije i ja očekujem da to podržite i dalje. Očekujem da idemo dalje i bilo bi dobro da i oko ovog pitanja postignemo suglasje kao što smo postigli oko pitanja Europske unije. Bilo bi dobro da se formira i nacionalni odbor, jer unatoč svim našim razlikama, da, da, pa i političkoj borbi ovo je pitanje, ovo je gospođo Pusić i dame i gospodo zastupnici pitanje koje nadilazi sve stranačke razlike, oko njega se moramo ujediniti ali ne na način da najspektakularnija i najbolja akcija državnih institucija bude proglašena kao politička odgovornost Vlade u negativnom smislu. U pozitivnom smislu da, jesmo politički odgovorni jer smo omogućili tu akciju. Politički smo odgovorni za uspjeh ove akcije i rado prihvaćam tu političku odgovornost. I sad na kraju budući da uz vjerojatno ovakvu raspravu kakvu ste započeli nećemo postići konsenzus. Ja vam mogu reći i ovom inicijativom doživjet ćete poraz jer nemate niti potporu u javnosti, a niti potporu u Saboru za rušenje Vlade na jednoj pozitivnoj, dobroj akciji borbe protiv korupcije, a ja vas želim samo pozvati još jedanput unatoč svim našim razlikama, unatoč predizbornoj kampanji koja će biti kao što vidimo i na ovakvim temama ali ne u smislu potpore, nego u smislu traženja odgovornosti onih koji to omogućuju. To mi je zaista neshvatljivo. Pozivam vas ako imate snage da nam se pridružite i da bez obzira o tome o kome je riječ, jer biti nečastan čovjek nema politički predznak. To smo više puta rekli, nego ima etički predznak i nije vezan ni uz jednu stranku, nego je vezan uz to je li častan ili nečastan. Jer nije kriminalaca zato što je član HNS-a, nije kriminalac zato što je član neke druge stranke, nego zato jer je nečastan čovjek, jer je nemoralan, jer je neetičan. Dame i gospodo, to je naše stajalište. I zato pozivam Hrvatski sabor da odbaci prijedlog HNS-a i SDP-a i da da potporu Vladi i svim državnim institucijama da nastavimo dalje borbu, odlučnu borbu protiv korupcije, jer ponavljam danas lopovi više ne spavaju mirno u Hrvatskoj. To je veliki uspjeh ove operacije i ona ide dalje kao što ste čuli. Ne zna se gdje će završiti. Ali neka završi tamo gdje treba završiti, a to znači kod svih kriminalaca koji trebaju završiti u zatvoru. I na kraju molim Hrvatski sabor za razumijevanje što ću ja sada otići u Dom umirovljenika podijeliti treću ratu duga hrvatskim umirovljenicima koji su na isplatu ove rate čekali 13 godina i u tom smislu vas molim za razumijevanje, a ostat će ministri koji će jednako tako vam odgovoriti na ove vaše objede koje veze nemaju sa političkom realnošću kao ni ja. Predlažem Saboru da odbaci ovaj prijedlog HNS-a i SDP-a. [[Pljesak.]]
Nekoliko ispravaka netočnih navoda. Poštovani zastupnik Antun Kapraljević. Izvolite.
Zahvaljujem [[Upadica: Gospon predsjedniče, umirite ove vaše sa velikim podočnjacima!]] Zahvaljujem gospodine predsjedniče. Premijer je rekao da se odlučno i brzo u segmentu borbe protiv korupcije napreduje. To nije točno. Sve godine vladavine ove Vlade Europa govori da ne radimo ništa, a da se ovako nešto desilo u Europi ministri bi otišli sami, a drugi netočan, a nastavljam sa ispravkom netočnog navoda indeks percepcije korupcije svake godine raste i svake godine je ova zemlja sve korumpiranija naročito za vrijeme ove Vlade.
Drugi ispravak poštovana zastupnica Vesna Škare Ožbolt.
Ispravljam netočan navod predsjednika Vlade koji je rekao da sve ankete upućuju kako je ovo …/Govornik se isključio i ponovno uključio./… Dakle, ispravljam netočan navod predsjednika Vlade koji je rekao da sve ankete upućuju kako je ovo veliki uspjeh Vlade. Anketa PULS-a koja je objavljena na HTV-a kaže da samo 11% ispitanika smatra da je za uspjeh akcija “Maestro“ zaslužna Vlada Ive Sanadera. 20% smatra da se radi o posljedici pritiska na Europsku uniju. 25% zasluge pripisuje Državnom odvjetništvu i USKOK-u. 12% ispitanika smatra kako je za antikorupcijsku akciju zaslužan pritisak oporbe dok 18% ne zna tko je zaslužan za uspjeh. E sad, čak 75% ispitanika u PULS-ovom istraživanju smatra da su i predsjednik i članovi upravnog odbora sigurno nešto znali o korupciji u Hrvatskom fondu za privatizaciju. Prema tome, predsjednik Vlade očito živi u velikoj zabludi ako misli pripisati ovaj uspjeh isključivo Vladi.
Treći ispravak poštovani zastupnik Marin Jurjević.
Ovdje je premijer u vidu lastinog repa, a meni je to tako žao jer sam baš htio ga pohvaliti zbog njegove skromnosti i ispraviti kako on u izljevu svoje skromnosti da nije ovo jedini uspjeh ove Vlade, nego i afera “Brodosplit“. I tamo su nestali novci, i tamo je njegov ministar bio predsjednik nadzornog odbora i tamo je Državno odvjetništvo poduzelo akcije i izgleda da bi se mogli uhvatiti neki koji su izgleda odnijeli novac iza leđa ministra. Dati ispravak nije to jedini uspjeh. Ima gospodo još ovakvih uspjeha, sve će ih više biti nažalost, a javnost nije glupa, slijepa ni mutava.
Sljedeći ispravak, poštovani zastupnik Ivo Lončar.
Gospodine predsjedniče, predsjednik hrvatske Vlade pomalo naivno je rekao tko nakon ovakvih uspjeha Vlade postavlja pitanje njezinog povjerenja. Žao mi je što ga ovdje nema. Ali gospodine predsjedniče hrvatske Vlade prošlost i sadašnjost nas uči da jedan dio hrvatskoga naroda i hrvatske javnosti sve Hrvatima mogu oprostiti ali uspjeh nikada. Hvala.
I poštovani zastupnik Željko Kurtov.
Gospodine predsjedniče, htio sam ispraviti predsjednika Vlade da bi poštari trebali ići dijeliti mirovine, a ne on.
I poštovani zastupnik Šime Lučin.
Pa ispravio bi ovaj krivi navod o uvjetima koje je Vlada stvorila u borbi protiv korupcije. Premijer je rekao između ostalog da je promijenio i Zakon o MUP-u. Čudi me da premijer ne zna da nemamo Zakon o MUP-u. Ako je bio lapsuz i mislio na Zakon o policiji napomenuo bih da je Zakon o policiji već 7 godina na snazi i da sam ja osobno jako ponosan na njega. A što se tiče USKOK-a moram kazati da USKOK je imao veći proračun kad je formiran prije 5 godina nego danas. Možda da su bili prihvaćeni amandmani na proračun možda USKOK i Državno odvjetništvo ne bi smjeli, ne bi morali ići pitati novce kod Vlade i na taj način se možda ne bi stvarao privid ovisnosti pravosuđa od izvršne vlasti.
Hvala. Otvaram raspravu. Klub zastupnika HNS-a, poštovani zastupnik Dragutin Lesar. Izvolite.
Hvala lijepa poštovani gospodine predsjedniče. Ministri, kolegice i kolege zastupnici. Meni se čini da je po prvi puta u ovih 17 godina da Sabor raspravlja, ima mogućnost raspravljati o Prijedlogu izjašnjavanja povjerenja Vladi u cjelini. Možda je toga i bilo ali ja nisam uspio pronaći. I sama ta činjenica je očita bila dovoljni razlog velike nervoze i jalovih pokušaja da se zamjenjuju teze i tema. U pisanom prijedlogu i u uvodu jutros jasno je rečeno koja su tri osnovna razloga iz kojih tražimo raspravu i glasanje o povjerenju Vladi. Prvi je taj što smatramo da je Vlada morala biti upoznata sa stanjem u Hrvatskom fondu za privatizaciju. Druga činjenica koju ne treba dokazivati je ta da su Hrvatskim fondom za privatizaciju na upravljanje dobili sve ovlasti utvrđene zakonom i aktom imenovanja potpredsjednik Vlade Polančec, ministri Šuker, Kalmeta, Čobanković, do prije par mjeseci Vukelić, a da je predsjednik Fonda, dakle prvi operativac Fonda državni tajnik gospodin Ivezić. I treći je razlog što smo od Vlade zatražili očitovanje o stanju Hrvatskog fonda za privatizaciju. Vlada je dostavila jučer kasno svoje očitovanje u kojem ni jednom riječju nije dala Izvješće stanja u Fondu koje je nastalo u trenutku otkrivanja afere. Sama ta činjenica da su u svom pisanom očitovanju, ali i jutros maloprije, od strane premijera umjesto da se Parlamentu da očitovanje kakvo je stanje u Fondu u ovom trenutku, nakon svega, kako se procesi dalje provode, čuli smo niz političkih floskula, optužabama koje otprilike idu prema tome da je ovaj zahtjev isto na tragu pokušaja opstrukcije nastavka akcije koje vode policija, tajne službe, USKOK i Državno odvjetništvo. To zaista jeste već na granici nečega što nije mjesto u Parlamentu. Članak 7. Zakona o Hrvatskom fondu za privatizaciju jasno određuje ovlasti Upravnog odbora, da imenuje potpredsjednike, da nadgleda poslovanje i upravljanje imovinom Fonda i utvrđuje godišnje izvješće o poslovanju i završni račun. Te iste, ta ista prava, te iste obaveze prema Upravnom odboru daje i statut Hrvatskog fonda za privatizaciju. I nadam se da to i točnost toga nikome ne treba dokazivati. Upravni odbor ima obavezu i dostavljanja Nadzornom odboru izvješće o financijskom poslovanju. Dakle osim što je trebao Upravni odbor dostavljati izvješće Nadzornom odboru prema članku 12. Zakona za svaku poslovnu godinu Upravni odbor je trebao Vladi na potvrdu podnijeti godišnje financijsko izvješće. Da li je jedno izvješće od 2003. ili početka 2004. od strane Upravnog odbora Fonda podnijeti Vladi na potvrdu? Da li je Vlada raspravljala ta izvješća? Da li je Vlada potvrdila ta izvješća? Pregledavajući dnevne redove i sjednice Vlade koji su bili putem HITRORez-a javno objavljivane nisam našao ni na jednoj sjednici točku dnevnog reda u kojem Upravni odbor Fonda podnosio Vladi izvješća. Niti je Vlada očito tražila ta izvješća. Upravni odbor nije dostavljao ni izvješća Nadzornom odboru. Nadzorni odbor nije dostavio ni jedno izvješće Saboru koje je također morao svake godine dostavljati. Nema političke odgovornosti. Nema političke odgovornosti za kršenje Zakona o Fondu za privatizaciju. Nema političke odgovornosti tvrdite u tome da ni jedno izvješće nije dostavljeno, javnosti obznanjeno, akt o potvrđivanju objave. Nema političke odgovornosti ni u tome što ni Parlament nije dobivao izvješća Nadzornog odbora. Što je onda politička odgovornost? Koja je onda funkcija Upravnog odbora? Predsjednika Fonda imenovala je Vlada Republike Hrvatske. Potpredsjednike je imenovao Upravni odbor. Na prvoj press konferenciji nakon javnog objavljivanja rezultata akcije od strane državnog odvjetnika i ostalih sudionika bilo je rečeno da su nekretnine u vlasništvu države procjenjivale su se na način i po uvjetima koje su tražili pojedini investitori, a zatim su davane po nižoj cijeni. Prodavana su poduzeća po nižim cijenama u skladu sa željama određenih investitora kreirani su i objavljivani javni natječaji, trgovalo se povjerljivim informacijama te manipuliralo i cijenama dionica na burzi na čemu se iznimno unosno zarađivalo. Tko je to radio? Ljudi koji su imenovani od strane Upravnog odbora, a oni koji su imenovani od strane Vlade su to trebali nadzirati, znati i spriječiti. Kolegij fonda prema zakonu je imao ovlasti donositi odluke do 10 milijuna kuna vrijednosti, ali postoji jedna mala caka u zakonu da sve te odluke na kolegiju moraju biti donijete jednoglasno. Da li su ako su one provedene, a donijete su jednoglasno, a član kolegija je i predsjednik Fonda za privatizaciju koji je uz to i državni tajnik Ureda za upravljanje državnom imovinom, je li moguće prihvatiti izjavu da on ništa nije znao i da su mu radili iza leđa? Premijer je rekao da umjesto čestitaka ovom sjajnom potezu tražimo glasanje o povjerenju. Ovo jeste uspjeh i uspješna akcija i Državnog odvjetništva i USKOK-a i tajnih službi i policije, ali je problem u tome da je taj žestoki udarac koji je zadan, citiram premijera korupciji u Hrvatskoj, otkriven na mjestu gdje su stražari spavali, a zapovjednik straže je bio na izletu ili negdje drugdje. Problem je u tome što su ti ljudi po Zakonu o Fondu za privatizaciju bili odgovorni za nadziranje i poslovanje, bili odgovorni Vladi i bili odgovorni Nadzornom odboru za podnošenje izvješća. U svojem očitovanju Vlada, ja ću reći Republike Hrvatske, iako u njemu piše Vlada Hrvatske demokratske zajednice. Ovo je malo neuobičajeno moram priznati jer u svim dokumentima govorimo o Vladi Republike Hrvatske, no Vlada u svojem očitovanju piše da je to Vlada Hrvatske demokratske zajednice. U prvoj rečenici je ustvrđeno da je Vlada odredila da je odlučna pristupiti borbi protiv korupcije i riječ odlučnost spominje se 16 puta. Ali Vlada nije dala ni jednu rečenicu osvrta na stanje u fondu. Vlada u svojem očitovanju nije dala odgovor na pitanje što je sa izvješćima, godišnjim izvješćima Upravnog odbora. Vlada nije odgovorila ni na pitanje da li su odluke kolegija, a tri člana kolegija su u zatvoru, bile donijete jednoglasno. Vlada u svojem očitovanju nije odgovorila ni na to, a što je traženo, što će se ubuduće i kako će se i tko će ubuduće raspolagati imovinom koja je još uvijek ostala u fondu. Neki mediji su jučer ili prekjučer prenijeli izjavu predsjednika Upravnog odbora da će od sada on sam i osobno nadzirati sve postupke privatizacije. Je li to odluka Vlade da se ovlasti Upravnog odbora prenesu na predsjednika Upravnog odbora? Je li to posljedica možda smjene Upravnog odbora ili predsjednik Upravnog odbora sam preuzima te ovlasti? Kada je Sabor raspravljao izvješće Državnog ureda za reviziju, a počeli smo raspravu sredinom veljače 2005. pa je trajalo u travnju glasanje o zaključcima, pa je rasprava uslijedila sredinom 2005. da bi tek 15. prosinca 2005. na prijedlog kluba HDZ-a donijeli zaključke koje je gospođa Pusić pročitala, ali po meni jedan od najtežih propusta u svakom smislu, pa i u političkom je točka 9. tih zaključaka kojem je Sabor Vladu obavezao da u roku od 90 dana predloži Hrvatskom saboru novi Zakon o privatizaciji. Koliko puta po 90 dana je prošlo da Vlada nije ispunila zaključke Parlamenta, a odnosi se na privatizaciju, odnosi se na raspolaganje narodnom imovinom u Fondu za privatizaciju. Ni to po vama nisu elementi političke odgovornosti, ni to nije razlog da i sami niste pitali i tražili Vladu gdje je novi Zakon o privatizaciji i tek nakon izbijanja afere čuli smo javnu izjavu premijera da će ukinuti Fond za privatizaciju. Nadam se zakonom, ne dekretom. Nadam se da će o tome raspravljati i Sabor, ali Sabor je o tome trebao raspravljati početkom 2006., ne sada, ne za mjesec dana. Svaki pokušaj, svaka tvrdnja da ovim zahtjevom za raspravom želimo spriječiti nadležna tijela da nastave i završe akciju, da pokreću i druge akcije koje su potrebne u Hrvatskoj je nešto što se naprosto ne smije izgovarati, je nešto što je samo dokaz da nemate argumente kojima bi opravdali činjenicu da tijela nadzora nisu funkcionirala i da nitko u 3 i pol godine nikoga nije pitao gdje su izvješća i da nitko nikoga nije pitao kako se posluje i tko zapravo odlučuje o Fondu za privatizaciju. I završna rečenica. Pročitao sam jutros u novinama izjavu i ne bi ju spominjao da je premijer nije rekao jutros i ovdje. Kaže da je ovaj zahtjev parlamentarne rasprave pucanj u prazno. Mi svojim zahtjevom za raspravu i glasanjem o povjerenju nismo nišanili u ničije glave. Hvala.
Hvala. Ispravak netočnog navoda, poštovani zastupnik Krunoslav Markovinović.
Hvala gospodine predsjedniče. Pa evo ispravljam netočan navod da ova Vlada ne preuzima političku odgovornost, što apsolutno nije točno. Preuzima političku odgovornost i za neuspjehe i za uspjehe, ali na žalost zaredali uspjesi pa je zapravo ovo danas tema ovih priča. Po tumačenju kolege Lesara za prošlog mandata trebao je preuzeti odgovornost Sabor jer je imenovao ministre, a ti ministri su radili, uzimali kruh od usta potpredsjednicima fonda jer se k njima dolazilo na kavicu. Recimo ja bih kupio hotel koji košta 31 milijun za milijun. Nema problema, kavica je plaćena milijun, hotel se dobio jel' za milijun kuna, ali šlag u vrijednosti od 30 milijuna se otopio, samo je pitanje u čijem želucu i u čijim džepovima. Hvala.
Hvala lijepa. U ime Kluba zastupnika HSLS-a, poštovani zastupnik Zlatko Kramarić. Samo jedna mala pripomena. Jučer prilikom rasprave o poslovanju Fonda hrvatskih branitelja ja sam gospodinu Kramariću uskratio da se javi na repliku sa obrazloženjem da je podigao pločicu za ispravak netočnog navoda. Kasnije sam provjerom filma utvrdio da je gospodin Kramarić u pravu jer sam tako dobio informaciju od službe, tako da eto bili ste u pravu i primite moju ispriku.
Hvala gospodine predsjedniče, ali ja sam jučer i rekao da ja vama opraštam i da niste vi krivi. Poslije kada sam dobio pravo na repliku od kolege Milanovića. Kolegice i kolege, poštovani predstavnici Vlade. Samo da odmah unaprijed kažem, kolega Čehok i ja ćemo podijeliti ovu raspravu u ime kluba HSLS-a. No, vidite istovremeno moram priznati da imam jednu blagu nelagodu danas govoriti o ovome kada s jedne strane imamo ove karikature a s druge strane neke druge karikature i opasno je ako se politički život u Hrvatskoj svodi na ovakvu jednu oštru bipolarizaciju političke scene. Ja mislim ili nadam se da je politički život u Hrvatskoj kud i kamo bogatiji i da nije moguće ni karikaturama rješavati naše ozbiljne gospodarske političke i ine probleme. I inače ono što je vrlo opasno u našem društvu i što je tendencija, a to je upravo da se taj politički život do kraja pojednostavi i onda je kažem vrlo opasno pokušavati, pokazivati da postoji i neki treći put i neka drugačija razmišljanja, jer jednostavno zapravo stvarnost, građane, javnost neprestano uvjeravamo da i od nas se traži također da se opredjeljujemo bilo lijevo, bilo desno, a kažem mislim da ima i nekih drugih putova, nekih drugih rješenja i nekih drugih političkih i inih opcija. Ja želim u ime liberala vjerovati da nam ipak tranzicija nekako ide kraju, da se zapravo neki procesi neupitno događaju i koje nije moguće zaustaviti, a to se da primijetiti upravo po ovoj činjenici da institucije sve više i više postaju neovisne. Mi gotovo 90-te godine onako pomalo jest papagajski i neki puta i čak izgleda gotovo kao uzaludno, ponavljamo kako je važno da institucije u hrvatskom društvu postanu neovisne, da ne ovise o političkim odnosima u parlamentu nego da jednostavno da rade svoj posao onako kako trebaju raditi i ne treba institucije hvaliti kada rade dobro svoj posao. To je njihova zadaća i pogotovo ne da ih specijalno nagrađujemo. Ovo što se dogodilo ja upravo to tako doživljavam da je USKOK, Državno odvjetništvo i neke druge institucije odradile svoj posao onako, sukladno postojećim zakonima Republike Hrvatske i to je činjenica i to veseli, jer prisjećam se nekih rasprava ovdje kada smo isto o nekim sličnim stvarima raspravljali pa se ne znam dovodilo u pitanje ne znam kompetentnost, učinkovitost recimo trgovačkog suda i a priori se tvrdilo da neki ljudi koji su na tom čelu da zapravo su ljudi koji su tamo zalutali. To je opasna praksa jer ako mi ovdje u parlamentu, u zakonodavnom tijelu ne vjerujemo našim institucijama, dovodimo ih u pitanje, kako onda očekivati od građana da ih oni zapravo prihvate i da ih doista dožive upravo u funkciji čega mora raditi, a to je poštivanje propisa i zakona Republike Hrvatske. Borba protiv korupcije, ja mislim da nema niti jednog ispitivanja javnoga mnijenja gdje naši građani upravo taj problem mita i korupcije ne stavljaju na prvo mjesto. I ja mislim da ne postoji dan, mjesec ili godina koja je dobra ili nije dobra za borbu protiv korupcije. Uvijek nema dobroga ili lošega dana, svaki dan, svaki mjesec, svaka godina je dobro. I sada se nekako pomalo postavljam u ovu jednu šizidnu situaciju kada se nešto dogodi onda zapravo to što se dogodilo pokušavamo politički i ideološki impregnirati da je to ne znam, da je ovo što se dogodilo da treba promatrati u kontekstu predizborne kampanje. To bi bila, mislim to je, sve je moguće, ali ako bi samo na to sveli ovu akciju onda bi to bilo i više nego opasno i onda zapravo bi se pokazalo da takove akcije upravo nemaju smisla i da su zapravo … karaktera i da upravo služe ovoj jednokratnoj političkoj svrsi. Ja ne bih to tako želio vidjeti, ja bih doista želio vidjeti kao spremnost upravo tih institucija i društva da se upravo suočimo s tim očito i ono što i građani smatraju jednim od najvećih problema hrvatskoga društva, a to je mito i korupcija i kako jedan kolumnista kaže, nije problem korupcije samo što je ona previsoko pozicionirana nego što je ima posvuda. I onda doista ne tiče se samo ne znam središnjih vlasti, središnjih institucija nego na žalost ona se kapilarno spušta i na lokalne razine, regionalne razine i upravo pokazuje se koliko nam je zapravo ovaj društvo na taj način zarobljeno i kako je čitav niz i političkih odluka zapravo upravo u funkciji ovoga kapitala do kojeg se dolazi na jedan pomalo čudan i nemoguć način. Upravo zbog toga kažem, liberali žele vidjeti upravo kažem istaknuti važnost, važnost da institucije djeluju neovisno od političkih odnosa, upravo time da se s korupcijom možemo suočiti, da je možemo i tako visoko pozicionirati. Želimo da akcija ide do kraja upravo i da traje i sutra i prekosutra i da traje poslije 25. studenoga ove godine. A, drugo isto kao pripadnici tog svjetonazora upravo nama je kategorija odgovornosti itekako važna jer mislimo da se upravo ozbiljna društva od neozbiljnih razlikuju u tome koliko se kategorija odgovornosti prakticira. Doista samo ozbiljna društva su i odgovorna društva. Ako toga nema onda se bojim da ćemo doista ponavljati sve one dječje bolesti naše tranzicije kojih uvijek je zapravo bilo previše i koje su se upravo svodile na onu priču vaši i naši. Kažem u toj priči vaši i naši ni na koji način ne želimo sudjelovati. Od političke odgovornosti nije moguće pobjeći, ona se srećom izbori su relativno blizu, dogoditi će se krajem ove godine ali u tome će kud i kamo više reći kolega Čehok. Hvala.
Hvala. I poštovani zastupnik Ivan Čehok u drugom dijelu u ime kluba HSLS-a. Izvolite.
Gospodine predsjedniče, potpredsjedniče Vlade, ministri, gospođe i gospodo. Kao što reče moj kolega Kramarić raspravljamo danas sa ovim karikaturama, sa ovim velikim kulisama koje izgledaju kao veliki paravani. Međutim, moglo bi nam se dogoditi ako pristupimo stvarima u ozračju ove rasprave tako da postoje vaši i naši lopovi, manji, veći lopovi, sitne, krupne ribe, bojim se kolegice i kolege, da bismo svi na kraju mogli ispasti karikature. To nam se nikako ne smije dogoditi. Nema vaših i naših lopova, nema malih i velikih, sitnih i krupnih. Postoje lopovi i oni koji to nisu. Teško je danas govoriti o tome da su neki bili pripadnici našega klana ili su bili bliže nama, ili se u naše vrijeme nešto nije znalo, ili se nije moglo znati, ili naši lopovi ipak nisu radili tako krupne stvari, vaši lopovi su veći lopovi. Svi oni koji su se ogriješili, svi oni koji su na bilo koji način uhvaćeni u bilo kakvom nemoralnom, da ne govorim u kaznenom djelu, jesu jednako tako vaši i naši lopovi. Kao što i bolest koju nosite u sebi je vaša bolest, premda je protiv vas. Tako su i lopovi. Naši lopovi svih nas, čak svih ovdje koji sjedimo. Poglavito oni koji su korumptivno vezane. To su sve naši lopovi, upravo zato što su protiv nas. I jedina točna i dijagnoza i simbolika zla i korupcije je ona koju su nekad stari moralisti oslikali. Zlo je zaraza koja se širi. Korupcija je zaraza koja se širi. To je zapravo metastazirani oblik karcinoma. I on je protiv vas ma na kojem dijelu tijela bio, je li na lijevoj ruci, na desnoj ruci, srcu, u sredini ili srcu koje je malo više lijevo, on je uvijek protiv sviju nas. I zato mislim da treba reći da ipak i ovaj saziv Hrvatskoga sabora je stvorio zakonodavni, institucijski, logistički pa naravno i donošenjem Zakona o proračunu i proračuna i financijski okvir da se svi zajedno borimo protiv korupcije. Prije to nažalost nismo napravili. Prije smo gospođe i gospodo, imali kontraobavještajne, obavještajne službe i sigurnosne službe koje su progonile novinare umjesto kriminalce. Ja se nadam da je to iza nas i da smo upravo mi u ovom sazivu i Vlada svojom odgovornošću konačno uspostavili sigurnosne službe koje će progoniti kao … [[Govornik se ne razumije.]] kao vječnoga Žida progoniti i biti za petama kriminalcima, umjesto da progone novinare ili da nas prisluškuju ili da gledaju tko gdje odlazi petkom ili subotom i što radi. Kad smo ovdje birali državnoga odvjetnika sjećam se svoje rasprave. Tad sam rekao, ovo je povijesni čin u Hrvatskoj. Zašto? Zato što je jedan državni odvjetnik preživio smjenu vlasti. I tad sam znao da će gospodin Bajić kojem i ovim putem izražavam kao zastupnik i kao građanin ove države priznanje i zahvalnost, znao da će se uhvatiti u borbu, u tu grčevitu borbu s kriminalom. Ali je činjenica da je ova Vlada uspjela nadvladati nekakve uske stranačke interese i svi mi, i da je uspjela izabrati državnog odvjetnika kojega je prije toga postavila bivša Vlada, odnosno Hrvatski sabor. I ne smije se događati da pravosudne institucije, da obavještajne, sigurnosne institucije ovise o političkim promjenama, jer to onda vodi u partitokraciju, to onda vodi u partitokratski način upravljanja tim institucijama, to onda vodi do politizacije institucije umjesto do neovisnosti institucija. Kao što se gospođe i gospodo ne smije događati, tu ja jedino vidim moralnu odgovornost Vlade, da se upravni odbori i nadzorni odbori biraju prema tome koliko tko ima glasova, da se biraju prema tome koliko je tko blizak Vladi. Idemo konačno depolitizirati i upravne odobre i nadzorne odbore. To će onda smanjiti partitokraciju. Mi smo kao klub zastupnika već prije godinu dana zahtijevali da se ministri maknu iz upravnih odbora i nadzornih odbora upravo radi njih i radi sviju nas ovdje koji ovdje sjedimo. Naravno da predstavnik Vlade, potpredsjednik za gospodarstvo mora biti uključen u rad agencija i fondova i državnih institucija. To je posve jasno, jer mora postojati produžena ruka, mora postojati mehanizam odlučivanja između Vlade i upravnih i nadzornih. Ali svi drugi neka budu profesionalci. Dakle uvedimo kriterij profesionalizma umjesto kriterija partitokracije, umjesto uskoga strančarenja. I zato mislim da bi Vlada pokazala sad do kraja svoju vjerodostojnost, pa da bi i potvrdila djelatno ono o čemu je govorio premijer da će se dalje boriti učinkovito i svim silama i energično protiv kriminala, mislim da bi Vlada trebala sada povući ministre iz nadzornih odbora, upravnih odbora, poglavito iz upravnog odbora fonda. I da bi onda trebalo jednako tako i fond pretvoriti u državnu agenciju, po našem mišljenju stopiti je sa Agencijom za ulaganja jer nekretnine i vlasništvo i portfelj sviju nas, ove države, nacionalno dobro služi zato da bismo mogli i dalje ulagati odnosno dalje obogaćivati dobra koja su nam ostavljena i za koja brinemo. Prema tome, činjenica jest da smo stvorili okvire, činjenica jest da je ovo ono što se može reći horibile visu, da je to nešto što će zastrašiti moguće korumptivne veze i korupcijske lance u Hrvatskoj. Ali jednako tako još jednom ponavljamo. Idemo do kraja depolitizirati stručne službe, idemo do kraja depolitizirati Vladine institucije, idemo do kraja da nam se više ne dogodi doista da nas netko četiri godine potkrada, a da mi to nismo u stanju utvrditi.
Hvala. Samo prvo ispravci netočnih navoda. Poštovani zastupnik Miljenko Dorić. Izvolite!
Kolega Čehok! Ne postoje naši i vaši lopovi. Postoje lopovi koji su iza rešetaka i oni koji to nisu. Pitanje je zašto?
Predlagateljica poštovana zastupnica, potpredsjednica Vesna Pusić. Izvolite!
Hvala lijepa. U ime predlagatelja. Stalno se događa miješanje teza. Premijer u svojem odgovoru je to još jedanput ponovio. Smatram da u ime predlagatelja treba vratiti raspravu na temu koja je danas na dnevnom redu. Dakle akcija "Maestro" je i svi je smatramo tako uspješnim ne zato što je ona demonstracija funkcioniranja pravne države odnosno toga da i kod nas može tu i tamo profunkcionirati pravna država. Ona je tako značajna u prvom redu zbog toga što je u trenutku kad je ta pravna država profunkcionirala pokazala da korupcija seže do vrha izvršne vlasti. To je problem s kojim se mi moramo suočiti. Sve ovo ostalo su stranjski problemi. Sve ovo su prateći i teme o kojima možemo dodatno razgovarati. Ali naš temeljni problem o kojem Parlament i za koji je Parlament nadležan je pitanje da je jedna uspješna akcija otkrila da se krađa ovih razmjera o kojoj govorimo događala pod Upravnim odborom u kojem sjede 4 ministra u, iz ove Vlade. I sve ostalo je miješanje teza. Ne može biti uspjeh Vlade i smatrati se i proglašavati se uspjehom Vlade da je jedna akcija otkrila da su 4 ministra u Upravnom odboru u vrijeme kada se vrši pljačka imovine. Akcija je uspješna. Ali rezultat akcije dovodi u pitanje odgovornost Vlade za posao koji joj je povjeren. I o tome danas raspravljamo. Ne raspravljamo o činjenici da su institucije koje su provele akciju "Maestro" tu akciju provele uspješno. S tim se svi slažemo. Ali šta je njezin rezultat? Šta je ishod te uspješne akcije? Ishod te uspješne akcije je da se pokazuje da se korupcija penje do samog vrha odnosno da Upravni odbor sjedi u instituciji u kojoj se događaju krađe ovih razmjera. I nije istina da Europska unija i članice Europske unije hvale ovu akciju. Ja sam na istom takvom sastanku samo druge političke grupacije bila isti taj dan u istom tom Bruxellesu gdje su ljudi konsternirani da ministri još uvijek sjede u tom Upravnom odboru. Konsternirani, da sjede u tom Upravnom odboru ne misleći uopće, ne ulazeći u temu da li su korumpirani ili nisu korumpirani sami ministri nego sama činjenica da su oni bili u upravnom odboru kad se otkrilo, otkrile, otkrila korupcija tih razmjera. A što se percepcije tiče dozvolite da citiram rezultate "Transparency International" o percepciji korupcije koja je 1999. je Hrvatska bila na 74. mjestu na rang listi gdje što si niže to si, to imaš veći stupanj korupcije ili manje, manje si čist od korupcije. Dakle 74. mjesto sa Burkinom Faso. 2002. je bila na 40. mjestu zajedno sa Češkom. I 2005. je bila ponovo na 70. mjestu ponovno sa Burkinom Faso. To je što se percepcije korupcije u Hrvatskoj tiče i to jeste naš problem. I činjenica da u ovom trenutku Vlada i njezini ministri nisu spremni preuzeti odgovornost za događanja u instituciji na čijem su čelu oni sjedili, pogoduje širenju kulture korupcije. Pogoduje percepciji da oni koji su na vrhu nikad nizašta nisu odgovorni bez obzira što pod njihovim nosom se događa pljačka i korupcija. I nije rješenje ono što je kolega Čehok ovdje govorio da umjesto članova Vlade dođu profesionalci. Nije korupcija rezervirana za nijednu profesiju. Korumpirani mogu biti i profesionalci i političari i sve mogući ljudi. U krajnjoj liniji potpredsjednici Fonda koji sjede u zatvoru su profesionalci, a ne politički izabranici ako hoćete. Pa sjede momentalno u pritvoru. Rješenje je nadzor. Rješenje je da takve institucije moraju imati efikasan javnosti očit nadzor. I ovo što mi danas radimo sa ovom raspravom u Hrvatskom saboru je također uvid javnosti u lanac odgovornosti za ovakve stvari. I naša je teza i tvrdnja koju ovdje branimo i razlog zašto ovdje pokrećemo da prvo nema vlasti koja se može pustiti da radi bez nadzora i bez odgovornosti za svoje postupke. I kad se pod njezinim Upravnim odborom dogodi ovo što se dogodilo a to je masovna krađa i korupcija onda mora postojati točka na kojoj se preuzima odgovornost ako ikad hoćemo zaustaviti korupciju kao naš temeljni problem i kao masovnu pojavu. Dakle rješenje je u jasnoj odgovornosti. To je naš zahtjev.
Hvala. Nekoliko ispravaka netočnih navoda. Prvo, poštovani zastupnik Krunoslav Markovinović.
Hvala gospodine predsjedniče. Pa eto ispravljam netočan navod kolegice da korupcija seže do vrha. Naime potpredsjednici Fonda stvarno nisu vrh ali shvaćam akciju, politički vrh, ali shvaćam akciju, preventivnu akciju kolegice jer ona je navikla da u prošloj vlasti korupcija bude na vrhu i dominirali su maestro Linić, maestro Čačić tamo. I sigurno da približavanje USKOK-a i odvjetništva upravo njima dovodi do panike u vašim redovima pa zato cijeli ovaj cirkus i radite.
Drugi ispravak poštovani zastupnik Frano Matušić.
Zahvaljujem gospodine predsjedniče. Kolegica Pusić je rekla da nije istina da je Europska unija pohvalila. Da europske institucije nisu, da su pohvalile ovu akciju. Kolegice pa čuli ste, čuli ste da je pohvaljena Vlada. Premijer je bio na sastanku kojem su nazočili i gdje su bili i trenutno predsjednica države koja predsjeda Europskom unijom dakle gospođa Merckel i Barosso, dakle predsjednik Europske komisije. Ako to vama nisu europske institucije onda ja doista ne znam o čemu vi govorite. I druga stvar nije točno da su politički odgovorni ljudi koji su sjedili u upravnom odboru. Naime jer nema nikakvog dokaza da su na bilo koji način sudjelovali u ovoj akciji koja se odnosila na mito i korupciju. Dakle niti jednog dokaza. Ja isto tako ne mogu optužiti vas u HNS-u vas konkretno predsjednicu za ono što je radio vaš kolega Čačić. Ne pada mi napamet optužiti vas da ste vi uzeli milijune koje je on uzeo u Domu umirovljenika u Dubrovniku. … [[Upadica se ne razumije.]] Prema tome ili, ili optužite i SDP za ono što se radilo u hotelima u Dubrovniku gdje su tri hotela najekskluzivnija prodana za 35 milijuna kuna. Pa ne pada mi na pamet optužiti SDP. Zna se tko je sudjelovao. Evo ga tu, potpisao potpredsjednik bivši Vlade Linić. Prema tome, jel lopov iz SDP-a ili HNS-a nama je svejedno.
Hvala lijepa. Poštovani zastupnik Ivan Čehok slijedeći ispravak.
Poštovana gospođa Pusić je krivo protumačila i krivo navela moje riječi. Ja sam posve svjestan da kriminalci u koruptivnom lancu mogu biti i mladi i stari, i profesionalci i neprofesionalci, i ljudi ovakve ili onakve struke. Ja sam govorio o tome upravo ono što je ona nakon toga rekla da će biti učinkovitiji nadzor i bolja organizacija ako budu sjedili ljudi koji po svojoj profesiji lakše i bolje mogu nadzirati rad jedne agencije ili jednoga fonda, nego ministri koji su inače preopterećeni drugim poslovima.
I poštovani zastupnik Slaven Letica ispravak netočnog navoda.
Mislim da je kolegica šest puta ponovila tvrdnju akcija “Maestro“ je uspješna. Mi to ne znamo da li je ona uspješna. Ona je uspješno počela. I Šime Lučin kad je počeo aferu “Grupo“ mislio je da je domogao se samog dna organiziranog kriminala. Tako da mi moramo vidjeti da li će ona biti uspješna. Znači, ja vjerujem da će biti uspješna i pozdravljam podršku Vlade i htio bih da se stvori HASO, Hrvatski antikorupcijski savez i da oporba podrži Vladu u ovom velikom anti korupcijskom projektu.
Klub zastupnika SDP-a poštovana zastupnica Milanka Opačić. Izvolite.
Gospodine predsjedniče, kolegice i kolege zastupnici, gospodo ministri. Šteta je što ovdje nema premijera Sanadera jer mislim da je on danas ovdje trebao odgovoriti na temeljno pitanje koje se postavlja u ovom zahtjevu o kojem ovdje danas raspravljamo, a to je što je za premijera Sanadera politička odgovornost. Što se još mora dogoditi da Vlada, netko od ministara ili premijer politički odgovaraju. 800 000 eura mita u nekoliko mjeseci primila su tri Vladina dužnosnika i premijer misli da bi se to trebalo smatrati njegovim uspjehom. Dakle, temeljno pitanje na koje je ovdje danas trebalo odgovoriti jest što je to politička odgovornost, što bi trebalo još se dogoditi da ova Vlada podnese političku odgovornost. Biti na vlasti sa sobom nosi čast, ali nosi i izuzetno veliku odgovornost. Vlast koja se za svoje grijehe vadi na druge nije odgovorna vlast. Šteta je što barem niste ostali na razini standarda koja je postigla bivša Račanova Vlada u kojoj je ministrica zdravstva Ana Stavljenić Rukavina dala ostavku za aferu “Bakster“. Niti je žena naručila Baksterove dijalizatore, niti ih je kupila, niti je priključila ljude koji su na žalost stradali. Ali je kao ministrica zdravstva smatrala da u tom trenutku snosi političku odgovornost i dala je ostavku. Ovdje se ne traži kaznena odgovornost. To je posao pravosuđa. To je posao nekih drugih institucija, dakle traži se politička odgovornost ministara koji su sjedili u Upravnom odboru fonda. U zemljama Europske unije koji su na puno većem standardu nego što je to Hrvatska ministri daju ostavke zbog toga što su kupili čokoladu vlastitom djetetu na službenu karticu. Vratili su izuzetno mali iznos ne znam pola eura ili euro i dali su ostavku jer su učinili nešto što je bilo protivno zakonu. To se zove politička odgovornost. Kod nas se pod upravom četiri ministra uzme mito od 800 000 eura i ne smatra se da bi netko trebao snositi političku odgovornost. Politička odgovornost se traži zbog toga što su u sva tri osumnjičena potpredsjednika fonda postavljena na te dužnosti u mandatu ove Vlade. Oni su kadrovi HDZ-a kao što je i predsjednik fonda HDZ-ov kadar i najvažniji je Upravni odbor u kojem sjede četiri člana Vlade. Potpredsjednik Vlade gospodin Polančec i tri ministra – ministar Kalmeta, ministar Šuker i ministar Čobanković. Oni su kao ministri od poreznih obveznika plaćeni da upravljaju državnom imovinom a činili su to tako da nisu znali što se pod njihovom upravom događa. Da je riječ o HDZ-ovim vrhunskim profesionalcima rekao je ovih dana i prethodnik gospodina Polančeca gospodin Andrija Hebrang. On je za sve troje ljudi ustvrdio u svom intervjuu da su to vrhunski profesionalci, da za uzeti 800 000 eura mita. Pokušavajući sebi pripisati uspjeh Državnog odvjetništva i USKOK-a mislim da se samo pokušava sanirati politička šteta koje je premijer Sanader itekako svjestan u ovoj situaciji. U ovoj Vladi iza jednog broja ministara vuku se afere, a kroz novine već su neki od njih smijenjeni od strane samog premijera što pokazuje da je on osobno svjestan loše slike Vlade kod hrvatskih građana. Da je tome tako pokazuju i ankete i istraživanja “Transparenci Internationala“ po kojem čak 47% građana smatra da je u razdoblju od 2003. do 2006. korupcija znatno povećana. Za borbu protiv korupcije potrebno je puno više od jedne ili dvije kako ih premijer naziva spektakularnih akcija. Za borbu protiv korupcije treba djelovati sve četiri godine mandata, a ne pola godine prije izbora i najvažnije protiv korupcije se mogu boriti samo nekompromitirani ljudi. Četiri godine HDZ-ovog mandata su četiri godina afera, od premijerovog tjelohranitelja kojeg se prvog odrekao preko dva pomoćnika ministrice Kosor koja su imenovana, pa zbog kaznenih prijava promtno smijenjena. Do nedavno HDZ-ovog pomoćnika ministra unutarnjih poslova protiv kojeg je podignut optužni prijedlog zbog sumnje u zlouporabu položaja. Smijenjena je i HDZ-ova uprava “Brodosplita“ o čijim je sumnjivim poslovima upozoren Nadzorni odbor na čelu sa ministrom gospodarstva Vukelićem, koji isto tako nije znao što se događa u “Brodosplitu“. Ali isto tako sudjelovao je u jednoj do sada nikad raščišćenoj aferi kupovine vijećnika u Karlovcu. Afera “Imostroj“, “Behtel“ i “Verona griv“ su također jedno od velikih i visokih dužnosnika HDZ-a. “Kamen ingrad“ grijeh je Vlade u cjelini. O nepoznatom porijeklu premijerove imovine kojom je kupio zbirku satova u ovom trenutku neću govoriti. Dolazimo i do cestogradnje. Tu se tek klupko počelo rasplitati, no za sada pao je samo vozač ministra Kalmete. Sve u svemu u ove četiri godine kada voda već dođe do grla pada netko na nižoj razini, nikada netko na nekim višim razinama i nikad najvišim. U jednom od svojih javnih istupa glavni državni odvjetnik rekao je da je akcija zaustavljena prije roka zbog toga što je jedan od optuženika saznao da ga se prisluškuje, pa se u strahu dakle od toga da se cijela akcija negdje ne padne u vodu prekinula akcija prije nego što je došla do svoga kraja. Budući da je za tu akciju znao premijer Sanader i jedan uski krug ljudi, pitanje se postavlja tko je i zbog čega minirao akciju? Narodski bi se reklo tko je cinkao? Do koga su vodili putevi istrage i tko nije dopustio da se akcija nastavi dalje? Koga se nastojalo zaštititi na samom vrhu na ovaj način zaustavljanjem akcije “Maestro“ prije vremena. Ostalo je hrvatskoj javnosti neodgovoreno pitanje zbog čega neki ministri nisu ništa znali o ovoj akciji. Zašto ništa npr. nije znao ministar policije niti ministrica pravosuđa? Znači li to da premijer Sanader ne vjeruje svojim najbližim suradnicima? Ako je suditi prema izjavi premijera Sanadera na RTL u kojoj je rekao, citiram: "Ne vjerujem ja svom ministru već vjerujem državnim organima.", onda je doista riječ o temeljnom nepovjerenju premijera prema svojim ministrima. Kakva je to Vlada u kojoj se ravnatelj policije direktno u ovakvim akcijama razgovara sa premijerom i zaobilazi ministra unutarnjih poslova? Zanimljivi su i različiti kriteriji ove Vlade. Kada je bilo pitanje istraga oko Brodosplita premijer je stalno to gurao prema Državnom odvjetništvu tvrdeći da Vlada nema ništa s tim. Slično je bilo i u slučaju Glavaš. Sad je odjednom Vlada za ovu akciju jako zaslužna. U ovom slučaju treba čestitati USKOK-u i Državnom odvjetništvu koji su odradili svoj dio posla. Međutim Državno odvjetništvo nije dio državne uprave kako se to posljednjih nekoliko puta u nekim televizijskim nastupima pokušalo predstaviti hrvatskoj javnosti. Državno odvjetništvo je neovisno pravosudno tijelo prema Ustavu i po tko zna koji puta premijer svojim izjava zadire u ustavnu trodiobu vlasti. Zadire i samim time što je na jedan sastanak koji je bio na neki način politički sastanak pozvan i predsjednik Vrhovnog suda kojim nikako mjesto nije bilo na tom sastanku. I danas je ovdje premijer Sanader pokušao pravdati činjenicu da je predsjednik Vrhovnog suda bio prisutan na jednom sastanku. Nije smio biti prisutan jer to je narušavanje trodiobe vlasti. Ovdje je premijer Sanader pokušao reći da je ova akcija uspjela zbog toga što je Vlada HDZ-a napravila sve zakonske predradnje da bi to uspjelo. A ja ću vam ovdje sada dokumentirati da to nije tako. Sam sastanak koji je premijer Sanader organizirao pokazao je da to nije tako jer je tamo upravo razgovarano o potrebnim promjenama postojećih zakona kako bi se akcija "Maestro" mogla dovesti do kraja, ili bolje rečeno kako bi ovi koji su optuženi ustvari na neki način po zakonu mogli i odgovarati za ono što su učinili. Zašto? Zato što su zakoni šuplji i zato što puno toga nije uređeno. Podsjetit ću vas na Kazneni zakon koji smo mi promijenili negdje pred kraj mandata. Zakon je srušen na Ustavnom sudu zbog toga što nije dovoljan broj zastupnika za njega glasao. Međutim, tijela gospodarskog kriminaliteta koja su u tom zakonu uređena više nikada u ovom Domu se od strane Vlade nisu pojavila kao prijedlog. Mi smo u dva navrata zakon, Kazneni zakon dali u proceduru, niste ga prihvatili. U tom Zakonu bila su i neka produženja zastarnih rokova. Ni to nije produženo. Prema tome volja i želja da se sudi sve ono što jest neka vrsta gospodarskog kriminaliteta kod ove Vlade evidentno ne postoji. Kad smo donosili Zakon o USKOK-u vi ste glasali protiv tog zakona. Jer ste bili protiv tog tijela. Dalje, čitavo vrijeme u ove tri godine oglušujete se i na apele Državnog odvjetništva koje upozorava da bez određenih promjena u zakonu ne mogu se djelotvorno obračunati sa kriminalom i sa korupcijom. Niste ih poslušali i ništa se od svega toga u zakonima nije promijenilo. I na kraju, u ovoj dvorani, prije nepunih godinu dana profesor Ivo Josipović dao je amandman kojeg ministrica nije prihvatila. Riječ je bilo o amandmanu po kojem biste sada mogli uzeti gospodi iz Fonda imovinu, a sada ćete je teško uzeti, zbog toga što je profesor Josipović tada upozoravao da težište dokaza za imovinu mora biti na onima koji su počinili zločin, koji su uzeli dakle novac, koji su tim novcem kupili određenu imovinu. Vi to niste prihvatili. Danas će teret dokazivanja biti na Državnom odvjetništvu. Sve su ovo dokazi dakle da Vlada od početka nije imala niti volje niti želje doista se boriti protiv korupcije. Dio javnosti smatra da je za ovu akciju najzaslužniji ustvari pritisak Europske unije koja je još prošlo ljeto dala određeno svoje mišljenje u kojem su kritizirali Hrvatsku zbog nedovoljne borbe protiv korupcije. Naime tada je u 11. mjesecu 2006. u Bruxellesu u svojem Progress Report-u rečeno sljedeće: "Usprkos ojačanom USKOK-u i usvojenom Antikorupcijskom programu korupcija u Hrvatskoj ostaje ozbiljan problem. Mnoge optužbe za korupciju ostaje neistražene i koruptivno ponašanje obično prolazi nekažnjeno. Prečesto visoko profilirani i drugi slučajevi koji se javljaju u medijima, bili utemeljeni ili ne nestaju sa vidika neriješenih i potrebna je potpuna primjena programa i snažna politička volja kako bi se pojačali napori i posebice kada je u pitanju korupcija na visokoj razini.". To su riječi koje su tada izrečene od strane Bruxellesa, a dakle o stanju i borbi hrvatske Vlade sa korupcijom. I u ožujku ove godine te iste ocjene su ponovljene. Budući da je premijer Sanader svjestan toga da sljedeći takav izvještaj dolazi netom pred same izbore shvatio je da nešto mora učiniti i dobili smo dakle akciju koju smo dobili. Ovo me malo podsjeća i na 1999. godinu kada su se teatralno lovili ljudi pripadnici tzv. zločinačke organizacije. Svi su danas slobodni. U svakom slučaju ova Vlada u pune 4 godine ne pokazuje političku volju za obračun sa korupcijom. 3 i pol godine sustavno se vrijeđala pozicija svaki puta kada smo upozorili da neke nepravilnosti i kada smo tražili da se one istraže. Klub zastupnika SDP-a ovih dana poslao je svim klubovima jedan prijedlog o promjeni Ustava kojim bi se onemogućilo da sve ono što je do sada u ovoj zemlji učinjeno kao pod rekli bismo okriljem pretvorbe i privatizacije, ali i rata i ratnih događanja, dakle ono što zovemo ratnim profiterstvom, dakle kako to ne bi otišlo u zastaru mi smo dali inicijativu za promjenu Ustava. Na kraju i oni klubovi koji stanu iza te inicijative pokazat će koliko su iskreno spremni boriti se protiv dakle kriminala u ovoj zemlji. I na kraju bi htjela reći da je nama u ovoj državi pored izgradnje jednog dobrog, kvalitetnog sustava koji će se boriti protiv korupcije i protiv gospodarskog kriminala potreban i povratak morala kao temeljne vrijednosti politike i pravosuđa. Potrebna nam je promjena sustava vrijednosti, jer u ovoj zemlji nitko ne može dobiti niti posao, niti negdje napredovati ako nema neku vezu. A treba samo reći da je problem korupcije to što ona počinje od sitne prešutne korupcije da bi se onda u sustavu popela do korupcije na najvišoj razini. I zbog toga što sam ovdje iznijela kao argumente dakle mi samo tražimo političku odgovornost ministara, političku odgovornost Vlade za ono što se događalo u Hrvatskom fondu za privatizaciju. Hvala lijepo.
Hvala. Gospođe i gospodo zastupnici, još ima 4, 5 zapravo klubova. Ima još prijavljena 36 zastupnika. To je prema nekim procjenama otprilike 9 sati kad bi sve ti, bez onih replika i ispravaka itd. To je negdje oko 9 sati pa ćemo mi da bi to bili djelotvorni raditi bez stanke. Sad imamo 13 ispravaka netočnih navoda. Poštovani zastupnik Frano Matušić.
Zahvaljujem gospodine predsjedniče. Kolegica je Opačić netočno rekla da su tri Vladina dužnosnika uhvaćena u mitu i korupciji, kasnije je govorila da su tri HDZ-ova dužnosnika uhvaćena u korupciji. Dakle, nije točno da su trojica koja su potpredsjednici fonda da su Vladini dužnosnici, oni uopće nisu državni dužnosnici, to bi kolegica trebala znati, ali naravno očito to zna, ali netočno informira javnost namjerno. I isto tako nisu ni HDZ-ovci. Ti ljudi su radili u fondu, bili su zaposlenici fonda, čak su pripremali prodaju hotela "Excelzior" koji je prodan za 4 milijuna kuna. Novi novcati hotel je prodan za 4 milijuna kuna i u dvije odluke o prodaji je potpisao predsjednik Upravnog odbora Slavko Linić, a pripremao jedan od ovih koji su danas u pritvoru mu je pripremao i kaže nema obvezu ulaganja naravno jer hotel je obnovljen. Što bi se ulagalo u hotel koji je obnovljen. Nema obveze neopterećenja prodaje niti raspolaganja dionicama. Nema zabrane prodaje niti terećenja nekretnina. Meni je drago da se spomenuo slučaj Rukavina, ali zašto niste slušali recimo Pavu Župan … [[Govornik udaljen od mikrofona, ne razumije se.]] koja je rekla da to nije najbolja ponuda.
Hvala lijepa.
Zašto nju niste slušali?
Drugi ispravak, poštovani zastupnik Ivan Bagarić.
Zahvaljujem gospodine predsjedniče. Kolegica Opačić je izgovorila nekoliko netočnih navoda. Dakle, prvi je kolega već ispravio dakle da nisu uhićeni Vladini dužnosnici. Ja bih rekao osumnjičeni, dakle nisu osuđeni, prema tome nemamo pravo govoriti više od toga. Drugo, ovdje ste naveli kako je premijer kazao da ne vjeruje ministru. To treba očitavati kao iskaz ne nepovjerenja, nego povjerenja u sustav i da nikoga neće uzimati u zaštitu, a da ne vjeruje ministru onda bi ga smijenio, on ne bi s njim radio. I druga stvar, odnosno posljednja. Kazali ste kako je šteta da nije ovdje premijer. Pa vi znadete da je ovo vaš i svi mi to znamo, odnosno SDP-ov i HNS-ov predizborni igrokaz kojem doista nema potrebe niti nazočiti rješava sad ovog časa važnija pitanja, a ovaj igrokaz neće sigurno pomoći da se percepcija o korupciji smanji u Hrvatskoj. Hvala.
Treći ispravak, poštovani zastupnik Andrija Hebrang. Izvolite.
Hvala lijepo. U nizu netočnih navoda ispravljam kolegicu kada je rekla da sam, citirala je mene ne znam otkuda, da su svi zaposlenici vrhunski profesionalci. Mogli ste na radiju čuti moj izvorni odgovor što čitate i koji tisak ja ne znam. Odgovarao sam na objedu vaše stranke zašto sam primio jednoga od njih. Primio sam ga zato jer je završio najviše američke biznis škole, bio sam sretan da takav čovjek hoće raditi u državnoj upravi. Isto tako sam rekao da sam ih strogo kontrolirao i to je točno i sam donosio odluke, ali sam s time usporio proces privatizacije, na taj način se radit ne može. Nastavno tome ispravljam vaš krivi navod da su ministri krivi jer nisu znali. Nije kriv ministar u Nadzornom odboru koji nije znao, nego je kriv podčinjeni koji ga nije informirao. Po zakonu kaznena odgovornost je pogrešno informiranje ili uskrata informacije, a niste odgovorni kazneno ako informaciju niste dobili. Hvala.
Četvrti ispravak, poštovani zastupnik Krunoslav Markovinović.
Hvala gospodine predsjedniče. Kolegica Opačić optužuje Vladu da se vadi na druge, što nije točno. Ova Vlada se uopće ne vadi na druge nego upravo je napravila ovo o čemu danas pričamo. Dakle krenulo je odmotavanje klupka korupcije, ali upravo kolegica Opačić se vadila na druge kada je prevarila i obmanula cijelu hrvatsku javnost da ju prate tajne službe, a mašući onim papirom, poslije smo čitali u medijima da taj papir nema veze s tajnim službama, nego su to neki repovi iz njezinog privatnog života. Hvala.
Peti ispravak, Emil Tomljanović.
Pa uvažena kolegica je netočno izjavila i u tom smislu ispravljam netočan navod da se ova Vlada tek posljednja 3 mjeseca bori protiv korupcije, pa bih ispravio u smislu da se ova Vlada u čitavom svom mandatnom razdoblju bori protiv korupcije stvarajući normativne, dakle zakonodavne organizacione i financijske preduvjete da bismo danas mogli uopće razgovarati o ovoj uspješnoj akciji … [[Govornik se ne razumije.]]
Šesti ispravak, poštovana zastupnica Božica Šolić.
Hvala lijepa. Evo u svojoj raspravi kolegica Opačić je rekla da najviše korupcija se pojavilo upravo u mandatu ove Vlade pa tako je spomenula politička afera u Karlovcu. To nije točno kolegice Opačić. Najveća politička korupcija događa se upravo sada, danas i sutra, ali to pod pokroviteljstvom i pod vođenjem gospodina Bandića i vas osobno kada ste došli i obišli područje Četvrti Brezovica, prisiljavali ljude da se učlane u SDP inače neće dobiti 300 metara asfaltirane ceste. Ja pozivam medije da raščiste, da jednostavno da se to zna. Gospođo Opačić vi ste u Horvatima bili i tražili ste ljude da uđu u SDP inače ne mogu dobiti vodoopskrbe. To će, sutra ćete imati otvorenje za novac koji su dali građani Kupinačkog Kraljevca u gradski proračun, ali sutra vi dolazite i gospodin Bandić da bi otvorili, prikazali da je to SDP.
Hvala. Poštovani zastupnik Šime Prtenjača.
Lažete … [[Govornica udaljena od mikrofona, ne razumije se.]]
Hvala lijepa. Molim vas! Šime Prtenjača, izvolite.
Evo vrijeme teče. Kolegica Opačić je izjavila da ova Vlada nije odgovorna kao prethodna, a da prethodna, nije točno jer prethodna je potpuno bila neodgovorna. Evo samo nekoliko slučajeva. Kompletno je raspustila tajne službe dolaskom na vlast. Drugo, policajce je umjesto da ganjaju kriminalce poslala u crkvu Sv. Marka, sjećamo se. Treće, dvije godine nisu uspjeli imenovati voditelje tajnih službi, a time je bio poziv pljačkajte sad ili nikada. Četvrto ili peto, što je sa "Viktorom Lencom" najvećim lopovlukom u Hrvatskoj državi? Što je s Riječkom bankom i obećali ste 200 lopova najbogatijih u Hrvatskoj, a niste stigli do prvog. Hvala lijepa.
Sljedeći ispravak, poštovani zastupnik Kruno Peronja.
Poštovani gospodine predsjedniče, kolegice i kolege, gospodo ministri. Kolegica je netočno izjavila da su doneseni šuplji zakonski prijedlozi te da nije bilo volje da se korupciji stane na kraj. Upravo je prijedlog hrvatske Vlade koji smo imali priliku raspravljati i o tomu odlučivati, kvalitetni zakonski prijedlozi koji su rezultirali upravo ovakvom završetkom akcije. Naravno uz tu nacionalnu strategiju za borbu protiv korupcije donesen je novi Zakon o sigurnosnim službama, dopune Zakona o USKOK-u, dopune Zakona o Državnom odvjetništvu i zato treba i mi u Hrvatskom saboru se pohvaliti jer upravo smo mi te zakonske okvire stvorili i donijeli kako bi se doista odlučno stalo korupciji na kraj.
Deveti, poštovani zastupnik Mario Zubović.
Hvala lijepo gospodine predsjedniče. Gospođa Opačić je doslovno rekla: "Vlada nije imala niti volje niti želje riješiti korupciju." Ja ću sada ponoviti što je ona rekla u svom izlaganju. Ona je spominjala samo Državno odvjetništvo i USKOK. Namjerno je izbjegla spomenuti policiju i tajne službe. Po tome gospođo Opačić vidi se da želite izbjeći spomenuti policiju i tajne službe da bi umanjili zasluge Vlade. A to isto je radila i gospođa Pusić. Pa budite korektni i spomenite sve one koji su uključeni, jer na ovaj način obmanjujete naše gledatelje i našu javnost kada ne kažete istinu do kraja. Kada se istina prešuti, ona nekada može biti skoro kao laž.
Deseti ispravak, poštovani zastupnik Marijan Mlinarić.
Hvala lijepo gospodine predsjedniče. Zastupnica Opačić je rekla da je uglavnom zasluga Europske unije i njezine kritike što je ova blistava akcija privedena, odnosno što je započeto sa efikasnom borbom protiv korupcije i kriminala. To nije istina. Upravo čitavim nizom i nacionalnim programom koji je donijela ova Vlada, zatim jačanje sigurnosnih službi, zatim Zakon o USKOK-u, zatim pojačanje policije, financijsko i po broju i po financijskim, u svemu tome su stvoreni preduvjeti da se ovakve akcije mogu dovesti do kraja. Međutim upravo strah od toga da će se akcije dovesti do kraja i doći do pravih imena je razlog ove parodije koju danas izvode ovdje. Hvala lijepo.
Jedanaesti ispravak, poštovana zastupnica Ruža Lelić.
Gospodine predsjedniče, kolegica je rekla da je bivša ministrica zdravstva Ana Rukavina Stavljenić dala ostavku zbog političke odgovornosti što nije točno. Ona je dala ostavku zbog pritiska da bi ustupila mjesto sljedećem ministru koji dolazi iz bolnice gdje je najviše bilo "baxter" aparata kupljeno. Prema tome ne radi se o političkoj odgovornosti nego o političkom pritisku njene vlastite stranke. Također je rekla da je premijer izjavio da ne vjeruje svojim ministrima. Premijer to nije izjavio, rekao je da vjeruje državnom odvjetništvu i organima progona koji su pratili gospodu iz Hrvatskog fonda za privatizaciju. I također oni nisu visoki državni dužnosnici, uopće nisu državni dužnosnici. Hvala.
Dvanaesti ispravak, poštovana zastupnica Nevenka Majdenić.
Poštovani gospodine predsjedniče. Zastupnica Opačić je rekla da Vlada nije napravila sve zakonske uvjete za suzbijanje korupcije. To nije uopće točno, jer upravo uspjeh ove akcije, rezultat stvaranja jednog pozitivnog zakonskog ozračja za suzbijanje korupcije. No, dopustite mi da podsjetim kolegicu Opačić, da je bivša koalicijska Vlada donijela u ožujku 2002. godine nacionalni program za borbu protiv korupcije gdje je bio predviđen osnutak povjerenstva za provedbu nacionalnog programa. Više od godinu i pol dana oni nisu osnovali to povjerenstvo pa je moje pitanje, koji je razlog zašto niste osnovali povjerenstvo ako to nije zbog korupcije u vašim redovima?
Poštovani zastupnik Velimir Pleša. Retoričko pitanje u ispravku netočnog navoda.
Hvala lijepa. Gospođa Opačić rekla je ova Vlada ne pokazuje nikakav interes i volju za borbu protiv korupcije. Potpuno netočno, jer ova Vlada je i ovom akcijom, ali ne samo ovom akcijom, odnosno uvjetima i preduvjetima stvorenima da bi se ova akcija mogla odvijati, pokazala i u ovom segmentu, znači u borbi protiv korupcije itekako zainteresiranost i volju i želju. Za razliku, podsjetiti ću vas, po vaše Vlade i vaših ostvarenja i predizbornih obećanja pod parolom hoćemo promjene, od tih promjena nije se ostvarilo za vrijeme vašeg mandata ništa. U ovom dijelu prisjetimo se samo revizije i privatizacije, sankcioniranje gospodarskog kriminala, znatno smanjenih plaća svim državnim službenicima da bi se iza toga počela izmišljati razna javna i šefovska mjesta sa povećanim koeficijentima plaća sve pod krinkom reformiranja službi. Zato se sada nametanje ovog prijedloga od strane i vas koji ste se priključili HNS-u po meni ne može protumačiti drukčije i nazvati drugačijim imenom nego čistom političkom demagogijom.
Hvala. U 11,35 isteklo je vrijeme za prijavu za raspravu u trajanju od 10 minuta. Potpredsjednik Vlade, Damir Polančec. Izvolite.
Poštovani gospodine predsjedniče, poštovane dame i gospodo saborski zastupnici. Ja za razliku od nekih prethodnika govornika neću čitati i nemam napisani pamflet nego ću govoriti dakle vrlo jasno i konkretno kao što to uvijek nastojim činiti. U mandatu ove Vlade učinjene su određene promjene u načinu funkcioniranja Fonda za privatizaciju i u načinu donošenja odluka upravnog odbora Fonda za privatizaciju. U mandatu ove Vlade i u mandatu ministara koji su na čelu upravnog odbora Fonda za privatizaciju svi natječaji za privatizaciju objavljuju se u domaćim i stranim pisanim najčitanijim medijima. Ponude koje pristižu na tako objavljene natječaje otvaraju se u prisustvu naravno djelatnika Fonda za privatizaciju, ali I u prisustvu medija i u prisustvu javnog bilježnika. Eliminiraju se istog trena sve ponude koje ne odgovaraju ponudbenoj dokumentaciji, odnosno tekstu javnog natječaja. Jedan veliki iskorak koji smo učinili jest i činjenica da smo otvorili sjednice upravnog odbora Fonda za privatizaciju, da na tim sjednicama zajedno sa članovima Upravnog odbora Fonda za privatizaciju sjede i predstavnici medija, da su uključene kamere svih televizija mogu slušati i prenositi hrvatskoj javnosti sve naše rasprave, to je također jedan veliki doprinos transparentnijoj privatizaciji u Hrvatskoj. Privatizaciji koja ima sama po sebi drukčiji cilj i svrhu nego što je to bilo do prije nekoliko godina. Osnovni cilj privatizacije nekog društva je podizanje konkurentske sposobnosti u tom društvu a ne isključivo prihod državnog proračuna. Kad velim podizanje konkurentske sposobnosti mislim prije svega na to da želimo privatizacijom da novi vlasnik i strateški partner u nekoj tvrtki postane onaj tko ima zdravog kapitala, koji ima znanja, koji ima pristupa globalnom tržištu i koji će uložiti u to društvo da podigne konkurentsku sposobnost tog društva. Uvodimo također i softwerski sustav koji će pripomagati u odabiru najpovoljnijih ponuda. Isto tako ova je Vlada učinila mogućim da funkcije, da institucije poput USKOK-a, poput Državnog odvjetništva, poput Policije odnosno Odjela za gospodarski kriminal i mnogih drugih mogu efikasnije i sustavnije obavljati svoj posao. Učinili smo to osiguravajući zakonske preduvjete, učinili smo to osiguravši materijalne preduvjete. Učinili smo to osiguravši mogućnost da se te institucije i kadrovski dakle poslože i ekipiraju. Akcija "Maestro" jeste velika i briljantna akcija upravo tih institucija, ali briljantna je upravo stoga što je ova Vlada osigurala preduvjete da te institucije konačno mogu na pravi i jedini adekvatni način funkcionirati. Niti jedan ministar u Vladi Republike Hrvatske za akciju "Maestro", ni jedan član Upravnog odbora Fonda za privatizaciju, za akciju "Maestro" nije znao, nije s njome bio upoznat. I to želim još jedanput jasno i glasno reći. U ovome trenutku istraga, analiza svih predmeta koji su iz Fonda za privatizaciju izuzeti traje. Ako istraga traje, onda želim reći da sve što ja znam o tome što se uhićenima stavlja na dušu i na raspolaganje znam iz medija. U ovom trenutku mi nismo tu niti da sudimo niti da prosuđujemo. Ne znamo što im se do kraja stavlja na dušu, a kako ćemo onda tražiti odgovornost članova Upravnog odbora Fonda za privatizaciju koji također ne znaju što se tim ljudima stavlja na dušu, zbog čega su inkriminirani, koje su to nečasne radnje učinili, zbog čega su uhićeni? Istraga mora ići dalje institucijama koje su nadležne za istragu. Moramo osigurati preduvjete da idu do kraja, do kraja. I neka se konačno raščisti, pa ćemo nakon završetka istrage moći govoriti o tome kakva je čija odgovornost, ali Bogami i kakve su čije zasluge za ovu akciju "Maestro". Ali nitko nema prava negirati zasluge Vlade Republike Hrvatske koja je kroz zakonodavnu dakle prijedlogom novih zakona i zakonskih izmjena, kroz osiguranje materijalnih sredstava i novaca osigurala da ove institucije konačno mogu obavljati kvalitetno svoj posao. I zbog toga akcija "Maestro" iako članovi Vlade za nju nisu znali jeste velika pobjeda i ove Vlade. Kuda će nas akcija "Maestro" odvest, kuda će nas istraga koja se provodi odvesti, ja to ne znam. Sigurno je da nije kao čovjeku, nije mi ugodno slušati ovih dana vaša reći ću prozivanja nekih ljudi, nije mi ugodno gledati u tom kontekstu svoje ime. Ali dragi moji prijatelji, poštovane dame i gospodo saborski zastupnici, ja potpuno mirno spavam, stojim pred vama i gledam vas. I kad istraga završi onda ću također isto tako izaći pred vas i tražit ću da raspravljamo i o odgovornosti i o zaslugama za rezultate istrage i za borbu protiv kriminala i korupcije u Fondu za privatizaciju. Kuda će nas istraga odvesti, to ćemo vidjeti i pričekajmo. Možda sam odgovoran najviše prema sebi. Odgovoran sada razmišljam što kada sam preuzeo poziciju predsjednika upravnog odbora fonda nisam učinio ono što mi se sada čini logičnim. Nisam naredio sveukupnu i sveobuhvatnu istragu u tome koje su se odluke donosile u mandatu prije mandata ove Vlade u Fondu za privatizaciju, koliko su te odluke zakonski utemeljene? Nisam se bavio prošlošću nego sam gledao naprijed i pokušao uspostaviti mehanizme kontrole koji će omogućiti kvalitetno donošenje odluka i nastavak privatizacije kojem cilj mora biti podizanje konkurentske sposobnosti svakog pojedinog društva koje se privatizira. Da sam napravio sveobuhvatnu analizu opet teško da bih kao čovjek pisao kaznene prijave. Ja jednostavno nisam tako ustrojen. Ali sam ustrojen iznutra tako da javno govorim o onome što mislim da nije bilo u Fondu za privatizaciju i svakoj drugoj instituciji, što nije bilo u redu. Pa ću javno govoriti i ponoviti nešto što sam već i za ovom govornicom u Parlamentu govorio. Javno želim govoriti o nepravilnostima u "Viktoru Lencu", javno želim govoriti o nepravilnostima po meni i po mojem nahođenju u privatizaciji i "ITAS-a" iz Ivanca i "Lepe" iz Lepoglave, pa i o nedovoljno transparentnom načinu privatizacije dionica "Agromeđimurje". Želim isto tako reći da je netransparentno i neadekvatno bilo i protuzakonito oduzimanje imovine "3. maju" kod sanacije brodogradilišta 2001. godine. I isto tako je netransparentna bila kasnija prodaja dijela te imovine. Isto tako želim reći da podmirenje dijela obaveza "Brodotrogira" i "3. maja" u tom sanacijskom programu također nije dovoljno transparentno učinjeno. Zanima me i danas me zanimaju motivi zašto su se obveze tih društava morale podmirivati prodajom samo određenih, točno specificiranih društava ili prenosom na Landens bank dionica nekih poduzeća u omjeru za 5 milijuna maraka duga, daju se dionice "Uljanika" u vrijednosti 10 milijuna maraka. Ja govorim javno o tome i pozivam institucije da na osnovu ovih mojih riječi nastave istragu. S obzirom da smo danas nekako u okruženi stripom, karikaturom u vrijeme mojeg školovanja, osnovnoškolskog obrazovanja sjećam se nekih stripova i sjećam se likova koji su uvijek imali nadljudsku snagu i pobijedili su u svemu, pa se tako sjećam i stripa o "Mirku i Slavku", o dva vrlo snažna lika. Danas, sjećam se one rečenice Slavko, pazi metak. Hvala Mirko spasio si mi život.
Dobro.
Ja bih želio vidjeti i vjerujem da će se dogoditi karikatura u kojoj ćemo reći Štef, Joža, Bara, Ratko, Mirko, Slavko pazi USKOK. Hvala vam lijepa.
Hvala. … [[Upadica se ne čuje.]] 7 ispravaka netočnih navoda. Prvi, poštovani zastupnik Antun Kapraljević.
Zahvaljujem gospodine predsjedniče. Pa evo ispravio bih netočan navod kad je gospodin Polančec rekao da su svi natječaji bili javni i domaći i strani i da su objavljeni tamo i da su bili objavljeni pred javnim bilježnicima, pred medijima. Ali bi ga ja pitao i ono što je on rekao da je javno zašto ugovori nisu bili javni. Ni jedan ugovor nije bio javan. Da je to tako onda bi se znalo šta je bile i Srebrenom i na koji način je taj hotel prodan. I kako danas stoji.
Poštovana zastupnica Vesna Škare Ožbolt, drugi ispravak.
Ispravljam netočan navod potpredsjednika Vlade Polančeca koji je govorio da su uvedena nova pravila o transparentnosti o radu Hrvatskog fonda za privatizaciju. Ja ga podsjećam da je nedavno prije nekoliko dana meni uputio odgovor na zastupničko pitanje zašto Vlada ne objavljuje sporazum potpisan ORKO grupom o privatizaciji, odnosno o javnom privatnom partnerstvu u Sunčanom Hvaru kada je na Internetu se pojavio ugovor koji govori potpuno da je Sunčani Hvar privatiziran, a ne da je sklopljen Sporazum o javno-privatnom partnerstvu. Pitam Vladu zašto ga nije objavila. Potpredsjednik Vlade Polančec odgovara da ga neće ni objaviti jer to zabranjuje ORKO grupa. I mi govorimo o nekakvoj transparentnosti? Ne dragi potpredsjedniče mi ne govorimo o transparentnosti, mi govorimo o skrivanju ugovora. Da ste doista transparentni onda bi svake godine u ovom Hrvatskom saboru poštivali zakon i podnosili izvješće o radu Hrvatskog fonda za privatizaciju. U ovom Saboru nažalost niti jednu godinu se ovo izvješće nije podnosilo. I još da vas demantiram u jednoj tvrdnji, a to je da niti jedan ministar nije upoznat sa ovom akcijom. Očito da je prvi ministar, odnosno premijer upoznato bio sa ovom akcijom. A i vi ste sami na Hrvatskoj televiziji rekli kako Vlada nije smijenila dopredsjednika Fonda Ivana Gotovca kako ne bi ometala istragu koja rezultirala uhićenjima one famozne subote.
Hvala.
Prema tome očito ste i vi znali i vi ste lagali hrvatsku javnost.
Dobro, hvala. Poštovani zastupnik Jakša Marasović.
Gospodine predsjedniče Hrvatskog sabora, gospodin potpredsjednik Vlade još uvijek aktualni predsjednik Upravnog odbora Fonda je kazao da je Vlada napravila pretpostavke za ovu akciju. I štošta je još Vlada napravila. A ja ću samo upozoriti vas u hrvatsku javnost da postoje zaključci Hrvatskog sabora od 15. prosinca 2005., evo ih tu, u 9 točaka, u 9 točaka koji nije Vlada ama baš ništa od toga realizirala. Čak recimo ću pročitati jednu od točaka, 9. točku gdje se kaže: "Obvezuje se Vlada Republike Hrvatske da u roku od 90 dana predloži Hrvatskom saboru novi Zakon o privatizaciji i Zakon o javnom privatnom partnerstvu.". Kao što znate nije to napravljeno, osim što je …
Sljedeći ispravak
… vrli premijer kazao da će ukinuti Fond, a ne znam po kojem zakonu će on to ukinuti Fond. I on …
Sljedeći ispravak, poštovani zastupnik Pero Kovačević.
Gospodine predsjedniče također ispravljam netočan navod potpredsjednika Vlade koji je, se hvalio kako je Vlada osigurala uvjete za ovu akciju "Maestro". Prvo što treba kazati akcija, odnosno operacija "Maestro" dokazuje ne samo da nije sankcionirana, nisu sankcionirane zakonitosti u pretvorbi i privatizaciji. Dapače da su nastavljeni. Ove zaključke što je Jakša Marasović čitao to je bio prijedlog kluba Hrvatske stranke prava. Od tisuću 556 predmeta Državna revizija koja je nadzirala, za tisuću 481 je utvrđena nezakonitost. Ništa na tome nije napravljeno. Niti bivša vlast niti sadašnja. Dva puta nudimo zakon da se to sankcionira. Sad nudimo treći puta. Ako imate volje onda podržite taj zakon pa ćemo riješiti pitanje korupcije u privatizaciji, a ne praznu slamu mlatiti ovdje danas.
Poštovani zastupnik Nenad Stazić, sljedeći ispravak.
Netočna je tvrdnja da je Vlada zaslužna za akciju "Maestro" ako je točno ono što kaže gospodin Polančec da ni on ni nitko od ministara nije imao pojma o toj akciji. Kako možete biti zaslužni za nešto o čemu nemate pojma? Pazite, akciju su provodili policija, ona to svom ministru nije rekla, ona je to tajila pred ministrom. Vlada može biti zaslužna baš možda zbog toga što ništa o tome nije znala. Jer su i … [[Govornik se isključio, ne čuje se.]]
Sljedeći, poštovani zastupnik Zlatko Koračević. Izvolite.
Pa ispravljam tvrdnju potpredsjednika Vlade. Naime, kad netko zaprlja ruke onda pokušava zaprljati i sve oko sebe. Konkretno lepa Lepoglava koja je spomenuta i u "Otvorenom" i danas ovdje kupljena je od stečajnog vijeća, kupljena je, molim vas, kupljena od stečajnog vijeća 16.7.1993. godine [[Upadica: Tada se još niste ni naučili uzimati.]] '93. godine, '93. godine. I još jedna informacija, 2004. Državna revizija je napravila revizorsko izvješće. Ako je bilo nepravilnosti … [[Govornik se ne razumije.]] 2007. Zašto se čeka?
I poštovana zastupnica Ljubica Lalić, ispravak netočnog navoda.
Ispravljam netočni navod gospodina potpredsjednika Vlade u nabrajanju tzv. netransparentnosti privatizacije. Gospodine potpredsjedniče Vlade vi bi trebali cijeli dan nabrajati netransparentne privatizacije, jer privatizacija u Hrvatskoj nije počela 2000. godine, nego je počela 90-tih godina, a netransparentnost i nezakonitost je utvrdila državna revizija pa i ukazala na nezakonitosti u Hrvatskom fondu za privatizaciju i vi kao predsjednik Upravnog odbora pogriješili ste ne što se niste vratili u prošli mandat, nego što se niste vratili temeljem zaključaka i ovog Sabora i hrvatske revizije i sankcionirali one koji su to činili od 90-tih godina pa do dana današnjega. Umjesto sankcioniranja tih ljudi vi ste čak, ne vi osobno, nego ova Vlada je vratila na mjesto potpredsjednika onoga koji je zbog toga bio razriješen dužnosti 2000. godine.
Klub zastupnika IDS-a, poštovani zastupnik Damir Kajin. Izvolite.
Poštovani predsjedniče, cijenjena gospodo potpredsjedniče, ministri, uvažena gospodo zastupnici. Kada čovjek gleda ove karikature s ove pozicije onda je krajnje vrijeme da nas se raspusti, ali ajde. Kao i svi prije mene, tako ću i ja reći da nema nikog tko neće pozdraviti akciju Državnog odvjetništva, USKOK-a, MUP-a, SOA-e i nema nikoga tko neće reći konačno i ovo što se dogodilo to doista nije mala stvar i nema nikoga tko neće zaključiti isto tako da se na tome ne smije stati. Ova akcija "Maestro" je do sada najozbiljniji pokušaj da se stane na vrat ajde jednome segmentu tog pretvorbenog kriminala koji je počeo poprimati oblike organiziranog kriminala. Evo čitamo, doznajemo akcija je trajala više od godinu dana, u akciju je utrošeno više od 1,3 milijuna eura, akcija se protezala na 5 županija, u akciji su sudjelovali oblačeni agenti. Bit akcije je razotkrivanje, jasno tim mešetarenjem, državnim nekretninama, davanje povjerljivih informacija, primanja mita itd. Ono što je najbitnije da se preko jedne ovakve akcije hrvatskih institucija mogu legalno, pod navodnicima sprovesti stvarne revizije pretvorbe i privatizacije. Ovakve akcije mogu uroditi time da se dio i otuđene imovine vrati u državni portfelj i od ovakvih akcija mogli bi strahovati svi oni koji su u tome sudjelovali. Ovakve akcije, čak i bez promjena Ustava mogu dovesti do toga da način stjecanje imovine ne konvalidira, tj. da ono što je od početka stečeno nečasno ne može se tokom vremena osnažiti. Na žalost ja sumnjam da će se u tom pravcu ići, sumnjam da će ova ili ona buduća Vlada imati hrabrosti zagristi u tu privatizacijsku jabuku i mislim da u svemu tome daleko od istine nije Rojs kada je svojedobno poručio da tko jamio, jamio. Jučer sam rekao institucije u ovoj državi nisu jednom Ministarstvu turizma, kulture itd. pod navodnicima, već oni koji u ovoj zemlji zapošljavaju tisuću, dvije, 5, 10 ili 20 tisuća ljudi. Institucije u ovoj zemlji pod navodnicima nisu ne znam kulturna neka društva, sveučilišta itd., već oni koji medijima mjesečno izdaju ili izdvajaju po desetine milijuna kuna da bi mogli reklamirati svoje proizvode itd. Dio politike je danas ovisan o krupnom kapitalu. Možda najmanje IDS. Sve stranke netko financira. Npr. dom fond je IDS-u je dao 100 tisuće kuna za izbore 2003. Drugima puno više, ali im je IDS u Poreču uspio usporiti uknjižbu nad 200 hektara turističkog zemljišta nad rivijerom i otvorio 2005. "Liburniju" i usprkos smjeni onoga Damira Ostovića i usprkos prijenosa 25% dionica na grad Opatiju ja sam 100% siguran da je tu odluku o prijeboju, potraživanja između Vlade i SN Holdinga morao donijeti netko u Vladi, a ne Ostović. E sad da mi je znati da li će netko u tom pravcu ići do kraja. Da li će se poništiti ovdje te privatizacije? Sumnjam. Da li će isto tako, i to je pitanje, ova akcija zadržati se samo na sadašnjoj upravi Fonda za privatizaciju ili će se protegnuti i na bivše uprave, kako onu do 2003. tako i onu jasno do 2000. itd. Kada bi, ja tvrdim da je danas više kriminala nakon fonda, on je bio ipak ono majka svih ovih pljački i pogledajte ovo šta se dešava u javnim poduzećima. Kada bi bio dio vodstva tih javnih poduzeća smijenjen, a kada bi mu i ostavili imovinu pa oni bi nam bili zahvalni u ovome času do groba. Hrvatski fond za privatizaciju je leglo kriminala reče predsjednik Mesić. Jasno nije dobro da vodeći političari odlaze jahte jednih tajkuna, protiv drugih se bore. Nije dobro da su blagonakloni do ovog Luke Rajića, a da one koje nisu uspjeli proganjaju. Međutim, bit je u tome da ni jedna pretvorba privatizacija usprkos ovih podataka od Bože Kovačevića jednostavno nije legalna i da je državna revizija potvrđivala takvo stanje, uspješno i amnestirala, neuspješne je samo prokazivala i to je bit. I onaj tko tvrdi drugačije nije u pravu. Ponovit ću, ovaj Hrvatski fond za privatizaciju, više puta sam rekao, on je naprosto bila maternica pretvorbenog kriminala. To je taj hardver, a softver kako kaže predsjednik, to su oni koji su predlagali zakone, to su pifovi, to su holdinzi, to su krupni tajkuni koji kontroliraju dio politike, dio medija, banke itd. Tu je danas moć. Tim ljudima koji imaju tu stvarnu financijsku moć Hrvatska je danas mala. Oni moraju ulagati, oni moraju pedalirati kao što je Kutle govorio da mora voziti bicikl, a to je najlakše, jasno preko Hrvatskog fonda za privatizaciju koji u ovome času rasprodaje ostatke ostataka Hrvatske. Čitam i ja gospodina Hebranga koji je u fond primio gospodina Gotovca. Kao što kaže maloprije čovjeka sjajnih referenci. Slažem se. Ali kaže gospodin Hebrang čudio sam se njegovoj odluci da ide sad u jedno državno tijelo, a ovaj ga je s druge strane uvjeravao da želi upoznati državnu upravu, upoznati nove ljude. Jasno to su bile sve floskule, umjesto da mu je netko postavio pitanje, ma čekaj čovječe, ti zarađuješ danas 50 tisuća kuna, a šta će ti sutra reći žena kada dođeš sa plaćom doma od 10 ili 11 tisuća kuna? Da se razumijemo, ma ista stvar se dogodila i sa ovim Starčevićem koji je na mjestu drugog čovjeka fonda došao iz uprave TDR-a i odradio … [[Govornik se ne razumije.]] za jednu tvrtku, a Primošten za HYPO banku gdje je kasnije ušlo u tu banku koju je danas preuzela … [[Govornik se ne razumije.]] bank. Tko je konačno vidio da sa 50 hiljada kuna ideš na 10 hiljada kuna. A znate zašto su ti ljudi došli u fond? Zato jer su znali što se u fondu radi i znali što će oni jednostavno raditi i zato su ova 4 hrvatska ministra politički odgovorna. Nitko nije rekao kazneno, politički su zbog toga odgovorni jer nisu spriječili takve rabote. Pogledajte te naše pomoćnike u Fondu koja oni odjela nose, koje satove, koje auto voze, kako su im uređeni stanovi. A ja vas uvjeravam da se to za 10 ili 15 hiljada kuna jednostavno ne može. Da budem iskren, ja ne mislim da Predsjednik države treba tražiti ostavke tih ministara kao što to traži dio medija, poglavito riječkog. Predsjednik Mesić treba tražiti da Vlada sada ide dalje, da se ne zaustavi, a onda kada najviše uradi to je hrvatska kletva, e tada će otići sa vlasti. I to je dobro jer će nakon toga doći netko novi koji će nastaviti dalje i odraditi još više. Konačno ja priznajem, ova Vlada nas je oslobodila hipoteke Haaga, znači nije da se ništa nije dogodilo kada je kriminal posrijedi. Hrvatski fond za privatizaciju je načet, Gotovina, Glavaš, novo ročište Norac, Ademi, Petrač je u zatvoru, Zagorec vjerojatno čeka izručenje iako je zanimljiva ova tvrdnja njegovih odvjetnika sada čitam danas da nije riječ o zloupotrebi položaja jer smo ga bili razriješili te 2000. i da je nakon što je razriješen otuđio onih 5 milijuna dolara u dijamantima, a da kada je riječ o krađi onda je riječ o zastari. Čudno, ali ipak bi bilo dobro da dođe u Hrvatsku. Nije bilo jednostavno priznajem oko toga, ali vidite umjesto da sada dionice Vladi raste oni padaju i slična stvar se dešava danas u Sloveniji. Janša izlazi sa tvrdnjom da su ga prisluškivali Drnovšek i Rop, ali ni njemu nakon te konstatacije ne rastu dionice niti popularnost. Međutim ono što je zastrašujuće, što bi stvarno netko zbog čega treba odgovarati je, ako su Janša i naš premijer dogovarali 2004. incidente u Piranskom zaljevu ili Savudrijskoj vali. I još jedno je zanimljivo. Svi ministri kažu, nismo znali za akciju. Znači i to nekoga čini odgovornim, a istina je da je Vlada davala novac za akciju i da nitko u Vladi nije smio pitati zašto novac daje. Možda je to znak da su nam institucije autonomne, ali ja sam mišljenja da se iz ovog ne može isključiti niti šefa policije iz takve akcije, niti premijera, niti predsjednika države. U kojoj zemlji se istražuju da se tako kaže ruše institucije a da prvi ljudi zemlje za to neznaju. Prvi ljudi zemlje moraju znati, oni se ne smiju jasno naći na putu obavještajaca Državnom odvjetništvu, ali moraju znati jer i ono što se dešava ili što se dešavalo u fondu dešavalo se zbog njihove tobožnje autonomnosti tih ljudi u tom fondu, zapravo zlouporaba tih institucija iako će netko reći da je nečinjenje hrvatskih ministara omogućilo tu pljačku. Ono što je međutim bit, nakon izbora treba reorganizirati ili bolje rečeno reformirati čitav niz tih javnih institucija. Bez toga mi se nećemo osloboditi hobotnice koja nas je u velikoj mjeri financijski zarobila, a uskoro ako se ništa ne dogodi i politički će. Kako je to moguće napraviti? Gospodin kardinal Bozanić govori o supsidijarnosti, vlast približiti što je moguće više narodu. Ja se jasno zalažem za decentralizaciju što bi moglo nam doći na isto, ali bojim se da ijedna Vlada ima ili imati će tu hrabrost da to sprovede. Ako je nekome drago i time da završim, za ovu akciju "maestro" onda je to nama u klubu IDS-a. prvo zato jer će se uskoro rasvijetliti pokušaja atentata na Eda Kosa a to se dogodilo jer grad Poreč nije htio popustiti utjecaju hrvatske hobotnice štiteći javni interes i to ljudi u Vladi jako dobro znaju i drugo, rasvijetliti će se način funkcioniranja recimo Zagorca ali i još nekih poduzeća koji su trgovali javnim informacijama, to se manje-više zna kako se radilo. Jednako tako ovaj slučaj kada gledamo ga mi iz Istre, otvara i pitanje načina financiranja tog rukometnog prvenstva. Zagreb je 2008. dobio 100 milijuna eura, Poreču je za komunalnu infrastrukturu umjesto novca za gradnju ceste, bazene, škola te rukometne dvorane trebalo pripasti 24 hektara zemljišta i nadam se da to neće biti sporno. Zanimljivo je i to da su u tome kao prikriveni agenti pojavljuje neki Kuzmanić iz Pule, došao je prije 13 godina iz Splita u Pulu i još jedan građevinar iz Rovinja koji također nije Istrijan. Zašto je Istra, a rekoh da je akcija obuhvatila 5 županija do te mjere interesantna. Pazite jučer sam to rekao, ponoviti ću. Industrijska proizvodnja u Istri na prvom mjestu 34% bez obzira što je svi doživljavaju turističkom destinacijom. Trgovina je na drugom mjestu 29%, turizam u ukupnom prihodu sudjeluje sa 10%, a ove godine graditeljstvo i trgovina nekretninama po prvi puta će premašiti u Istri prihod od turizma koji je 40% hrvatskog turizma i koji ostvaruje sedam puta veću dobit nego cjelokupni hrvatski turizam zajedno. I za kraj. Zašto su se ljudi u Fondu razbahatili? Nikada se nikome do današnjeg dana nije ništa dogodilo, a laž je da je pred 4, 5 ili 10 godina bilo drugačije. Bilo je isto, daleko gore je bilo 93. ili 94. nego danas. Znali su isto to da Fond neće živjeti vječno i da se mora transformirati i konačno ti ljudi u Fondu uvijek su imali nečiju političku podršku. I više puta sam rekao, ma nije cilj u ovoj zemlji danas biti ministar već čovjek u Fondu pa makar sekretarica za privatizaciju. Nije cilj postati zastupnik nego ovaj skladištar u robnim rezervama. Nije cilj biti gradonačelnik nego nečiji šofer. Nije cilj biti predsjednik države već preuzeti neko javno poduzeće. To je naprosto bit, a nadzora nema, ministri umjesto da su nadzirali Hrvatski fond za privatizaciju gospodine Bebiću, prodavali su zjake, a potpredsjednici Fonda su reketarili i trpali novac bez ikakvih ograda u svoj džep da bi čak odgovarali da neznaju koliko su bogati. Taj Mateković ili Matanović ne znam, otuđio je navodno 2 milijuna eura što se zna. Gotovac izjavljuje da ne zna koliko je bogat i nikome ništa. Sad jasno je, istraga će pokazati šta se ovdje dešavalo, ali mislim da su prekrupne stvari da se o tome ne bi i javno progovorilo. Nisam siguran da bi i nezavisni pojedinci bili bolje rješenje za nadzorne odbore takvoga tipa. Upravo stoga što su ovi nezavisni u Fondu, ovi su sve u šesnaest strpali novce u svoj džep i na kraju će možda doći politički i do glave nekoga u politici. Ali kada nadzor ne funkcionira onaj tko je odgovoran za taj nadzor mora snositi političke posljedice. To da se slične stvari dešavaju u svim fondovima, svih tranzicijskih zemalja to je jasno. Pa i u Njemačkoj smo imali isti takav jedan slučaj, ali još jedanput ću ponoviti za kraj mislim da ovdje postoji … [[Govornici govore uglas, ne razumije se.]]
Već pet minuta najavljujete to za kraj [[Upadica: Molim?]] Pa sad više nema … [[Govornik se ne razumije.]]
Kako nema?
Pa nema, pa vidite ovaj fenjer tu jel'? Predsjednica Odbora za ravnopravnost spolova gospođa Gordana Sobol otkazala je za danas zakazanu tematsku sjednicu Odbora koja je trebala biti danas održana u 13,30 sati. Imamo 6 ispravaka netočnih navoda. Prvi, poštovani zastupnik Lino Červar.
Gospodine predsjedniče, članovi Vlade, kolegice i kolege. Vrlo je teško ispraviti gospodina Kajina jer u košmaru misli teško je sastaviti jedan redoslijed. A radi se o tome da bi ja ga ispravio samo dvije stvari. Prvo, majstor je političkog marketinga jer svaki puta počinje i završava sa svojom raspravom da je Istra najbogatija, najbolji izvoz, najviše turizma, najviše novaca. Ali mi mora onda objasniti kako to kad smo najbogatija regija u Europi da su plaće ljudi u Istri manje od državnog prosjeka?
E to nije istina.
… [[Govornik je isključen, ne razumije se.]] [[Upadice se ne razumiju.]] Drugo, drugo bi želio reći to da je pokazao i htio je tu reći da je IDS nevinašće i da Poreč je zapravo dao veliki doprinos da se riješi pitanje korupcije u Istri. Ali pritom naravno zaboravlja reći šta je sa onim poduzećima i tvrtkama koje su nestale u stečaju u tri godine 2000.-2003. Radi se o 20 firmi. Što je sa priobaljem odnosno prodajom zemljišta? Što je sa Arena turistom? Što je sa, a što je sa onom vidite on inače fantastično kad dođe u Istru on fantastično napada reprezentativnu vlast i Vladu i rekao je da će on sve poduzeti da je smijeni.
Dobro, dobro.
A s druge strane govori da su drpili i crveni i crni. A gdje su ti crveni?
Dobro, poštovani zastupnik Pero Kovačević drugi ispravak.
… [[Govornik je naknadno uključen.]] predsjedniče ispravljam dva netočna navoda uvaženog kolege Kajina. Prvi se odnosi na ovaj dio zašto bi Istra bila interesantna za operaciju Maestro? Zbog činjenice što su se općine i gradovi u Priobalju uknjižili na šumsko zemljište koje je državno. Nakon toga to šumsko zemljište su se razno raznim bankama i institucijama dilale i sa svojima podobnicima pojedinci iz IDS-a, ne kažem da cijeli IDS. I nakon toga su promijenili urbanističke planove i omogućili da se radi ono što se radi. Govoreći o fondu zaboravio je kolega Kajin kazati bitnu stvar da su ti pojedinci iz Fonda koji su danas neki u pritvoru omogućili svojevremeno prijenos vlasništva navodnima kupcima bez da su platili ono što su trebali platiti i tu je sve krenulo. To je ona kvaka 22. To smo mi 5 puta u Saboru govorili ali nije nitko, nije ništa napravio po tom pitanju. Hvala.
Ovo drugo je bio, ovo drugo je bilo ispravak zaborava. Poštovani zastupnik Nikola Vuljanić, izvolite. Ispravak netočnog navoda.
Hvala gospodine predsjedniče. I ja bih dva navoda ispravio kolege Kajina. Kolega Kajin je na početku rekao da je pretvorbeni kriminal počeo poprimati oblike organiziranog kriminala sada u Fondu. To nije, to nije istina. On to nije počeo. Kompletna pretvorba u Hrvatskoj je organizirani kriminal. Sad plaćamo ceh, plaćat ćemo ga i dalje. Dalje je kolega Kajin rekao da su ovi pomoćnici upravitelja direktora Fonda došli na puno manje plaće zato što su znali što će raditi? To je djelomice točno. Ne samo što su znali što će raditi nego su znali da će to moći raditi. Kod ovih ljudi u Upravnom odboru Fonda koji ili ne znaju i ne mogu ili možda neće štititi državnu narodnu imovinu koja im je povjerena.
Poštovani zastupnik Silvano Hrelja sljedeći ispravak.
Gospodin Kajin je rekao u svom govoru da je akcija Maestro udar na samo jedan segment organiziranog kriminala u Hrvatskoj. To je samo djelomično točno. Točno je da je to udar na jedan od glavnih centara moći i izvora korupcije u Hrvatskoj.
Poštovani zastupnik Emil Tomljanović. Sljedeći ispravak.
Pa netočan je navod uvaženog kolege koji je kazao da Vlada nije znala i da nitko u Vladi nije znao zašto se daju sredstva? Upravo suprotno. Vlada je znala i ministri su znali da se sredstva daju i usmjeravaju odlukom Vlade za borbu protiv korupcije i naravno u smislu podupiranja nacionalnog plana borbe protiv korupcije kojeg je ta ista Vlada donijela.
I poštovani zastupnik Marko Širac. Sljedeći ispravak.
Gospodine predsjedniče Hrvatskog sabora, gospodo ministri, kolege i kolegice. Zastupnik Kajin u svom izlaganju naveo je sljedeće: ministri su umjesto kontrole nadzora rada u Hrvatskom fondu za privatizaciju prodavali zjake. E to nije točan navod. Ministri su radili svoj posao odgovorno i časno, a gospodine Kajin nije korektno da vrijeđate sa ovakvim izrazima naše ministre. Pa bilo bi dobro da nam objasnite šta je to prodavanje zjaka. Ja na primjer nisam čuo u životu šta taj izraz znači?
Dobro. Prodavati zjake, ali ne mogu ja to komentirati. Poštovani, u ime predlagatelja poštovani zastupnik Dragutin Lesar.
Hvala lijepa poštovani gospodine predsjedniče. Gospodin Polančec, potpredsjednik Vlade i predsjednik Upravnog odbora pri kraju svojeg obraćanja Saboru rekao je: "Priznajem, možda sam pogriješio kada sam preuzeo dužnost predsjednika Upravnog odbora što nisam naložio da se napravi inventura svih poteza koji su u Fondu rađeni." Gospodine potpredsjedniče Vlade i predsjedniče Upravnog odbora nije da ste vi možda pogriješili u tome. Ja ne znam da li vi znate, a ja ću vam sad morati pročitati 3. točku zaključka Hrvatskog sabora od 15. prosinca 2005. koja je Saboru predložio Klub Hrvatske demokratske zajednice. "Obavezuje se Hrvatski fond za privatizaciju da na temelju svih izvješća Državnog ureda za reviziju, to je 1540 pravnih subjekata koje je Ured imao u reviziji kojima su utvrđene nepravilnosti i nezakonitosti u pretvorbi i privatizaciji. I izvješća Državnog odvjetništva pokrene kao ovlaštena pravna osoba odgovarajuće postupke sudske i upravne radi povrata protupravno stečene imovinske koristi od strane fizičkih i pravnih osoba u postupku pretvorbe i privatizacije." Tko u Hrvatskom fondu za privatizaciju? Pa valjda Upravni odbor ili predsjednik Fonda za privatizaciju, sasvim svejedno pa i to je razlogom što tvrdimo da Upravni odbor nije izvršavao zadaće zbog čega je postavljen upravni tamo. I drugi navod iz zahtjeva za raspravu i glasanje o povjerenju i kada ste govorili očekivao sam da ćete razriješiti dilemu koja postoji. Niste ni jednom riječju to spomenuli i ponovno podsjećam Upravni odbor po zakonu je obavezan za svaku poslovnu godinu Vladi Republike Hrvatske podnijeti i financijsko izvješće. Vlada svojim aktom to izvješće potvrđuje. To je citat članka 12. Zakona o Fondu za privatizaciju. Pitam n a kojim sjednicama vlade je prijedlog financijskog izvješća fonda, Upravnog odbora fonda raspravljen i kakva je odluka Vlade za 2004., za 2005. i za 2006. u povodu tih izvješća. Putem Interneta pronašao sam zadnje izvješće i odluku Vlade u 2003. za 2002. godinu. Nakon toga ni traga ni glasa ni o jednom izvješću, niti pak je Vlada objavila akt, svoju odluku o tim podnijetim izvješćima. Pitam, je li Upravni odbor podnosio izvješća i kakve su odluke Vlade povodom tih izvješća za 2004., za 2005. i za 2006. Prvi dio izlaganja potpredsjednika Vlade gdje je priznao da je pogriješio što to nije napravio i što je Sabor od njega tražio je dokaz da ovaj zahtjev za raspravu nije pucanj u prazno, nego pogodak u sridu. I još nakon ovog odgovora o financijskim izvješćima Upravnog odbora i odlukama Vlade povodom tih izvješća vidjet će se neće li neka glava doista biti pogođena.
Hvala. Ministar financija Ivan Šuker. Izvolite.
Hvala lijepa gospodine predsjedniče, dame i gospodo zastupnici. Sviđalo se to vama ili ne, ali nakon ove akcije u Hrvatskoj više neće biti ništa kao što je bilo. Gospođo Pusić vi ste inače poznati kao duhoviti, pa se smijte i ovome. Druga stvar, nitko više u ovoj državi neće se odlučiti tako lako da uzima korupciju. Treća stvar, ova Vlada je prije svega zakonodavno i materijalno stvorila uvjete da se odvija ova akcija, zakonodavno. Gospođo Lalić, četiri zakona su promijenjena. I sam državni odvjetnik gospodin Bajić vam je rekao da nije promijenjen Zakon o državnom odvjetništvu da bi ova akcija bila nemoguća. No gledajte. Panika je zavladala u onom trenutku kad se nije znalo dokle će maestro svirati, da li će možda neki drugi pjevači i svirači biti u toj priči. Panika je zavladala i u onom trenutku kad je otišao proračunski nadzor u jednu županiju zbog nekakvih famoznih projekata. Panika je zavladala zbog niz stvari. Isto tako, bio sam ovdje saborski zastupnik, toliko a propos poučka koji je gospođa Pusić govorila i tada sam se zavladao i zalagao za red u javnim financijama. Je, Šukerov poučak gospođo Pusić je i državna riznica jedinstveni račun i plaćeni svi računi u državnom proračunu. I sad mi recite jednu stvar, kako se može dogoditi da netko donese odluku da će 2 milijarde i 100, 200 radova platiti u nekakvom budućem razdoblju, a u Zakonu o državnom proračunu se jasno kaže da o tome mora donijeti odluku Vlada. I kažem, mi ćemo to napraviti pa će to netko platiti u budućnosti. Ili, sjetimo se priče koja je dugo opterećivala HDZ i nametala se HDZ-u 200 bogatih obitelji. I u prošlom sazivu Sabora Klub HDZ-a je podnio zahtjev Vladi pa dajte konačno sad ste na vlasti, iziđite sa tih 200 bogatih obitelji pa da vidimo tko su konačno ti sretnici kojima je omogućeno navodno da se obogate. Znate koji odgovor je došao u klub zastupnika nakon nekoliko inzistiranja, da ne postoji metodologija po kojoj bi se to utvrdilo. Vidite gospođo Pusić, za razliku od vas koji ste tvrdili da ne postoji metodologija mi smo stvorili preduvjete da državne institucije rade svoj posao, a ne da im se sa strane ministara ili bilo koga usmjerava gdje će ići. Nadam se da će ova akcija pročešljati Zakon o dospjelim, a ne naplaćenim potraživanjima. Ja se nadam. Sjećam se to je potpredsjednik Sabora kolega Arlović kad je obrazlagao produžetak važenja toga zakona, jer do određenog vremena je trebalo podnesti izvješće Hrvatskom saboru o tim nagodbama gdje ja neću reći da one nisu imale poštenu intenciju. Međutim, mi imamo danas silne probleme da se te nagodbe provedu jer su neprovedive. I niz, niz drugih stvari. Kad govorimo o političkoj odgovornosti ona je uvijek ista bez obzira u kojoj godini se dogodila i za mandata koje Vlade se dogodila. Ako neka Vlada donese jednu odluku i onda je nakon toga poništi i smijeni čelnog čovjeka Upravnog odbora fonda, u stvari čovjek ode, dođe drugi i nitko nema više nikakve političke odgovornosti. Tada nije trebala političke odgovornosti kad je Vlada sama priznala da se nešto dogodilo i da zbog toga treba izvršiti određene smjene. Ili na koji način je tri godine su plaćeni radovi sad negdje po prilici 4 milijarde nominalne vrijednosti dionica a prava su bila negdje na milijardu, sto i dvjesto. To treba vidjeti bez obzira tko je unutra i tko je u tome sudjelovao, jer nema inkriminirana radnja nema političku stranku iza sebe, ispred sebe. Ona ima ime i prezime. Ima dakle inkriminirana radnja iza sebe ima nemoralne ljude i nečasne ljude koji su to radili. Nema političke stranke. Međutim, u trenucima kad više nema argumenata za stvarne, životne teme hajmo prebaciti temu na nekakve iracionalne stvari. Možemo mi danas spominjati niz stvari koje su se dogodile u proteklo vrijeme i vjerojatno tijekom današnje rasprave će se i one spomenuti. No, vrlo interesantno da si neki uzimaju za pravo da bez ikakvog dokaza, bez ičega neke ljude nazivaju lopovima. Tu prije svega u prenesenom značenju to se moglo vidjeti i sinoć u istupu gospodina Čačića u jednoj tv emisiji, a isto tako iz istupa vas i vaših kolega danas ovdje. Bilo bi vrlo interesantno da hrvatska javnost vidi na temelju čega ste vi podigli kredit od 6 milijuna kuna za vašu stranku. U zalog ste dali pravo koje ćete dobiti u Hrvatskom saboru. Pa tko garantira da ćete vi u slijedećem zasjedanju Sabora imati i jednog zastupnika? Ali kako ste onda mogli dignuti kredit? Ali kako ste onda mogli dignut kredit… … [[Upadica se ne čuje.]] Ali u tome i je problem gospođo Pusić. Da je hrvatski bilo koji poduzetnik sa ovako nesigurnim prihodima tražio kredit ne bi ga dobio. A vi ste ga kao politička stranka dobili. Dakle, tu je problem. Tu je problem gospođo Pusić. Ne možete prozivati druge kad vi tražite jednu stvar. Ali da je došao Štef ili Jura, koji obrtnik i treba mu milijun kuna da kupi stroj i zaposli pet ljudi, ne bi dobio taj kredit. A vi ste dobili 6 milijuna kredita na ime toga što ste napisali, ustvari dali cesiju na svoje buduće prihode iz, temeljem udjela vašem u državnom proračunu, temeljem broja zapisnika. I to nije u redu. Zašto bi netko mogao dobit a netko ne bi mogao dobit? I mogli bi mi tako u nedogled nabrajati i pokazivati. Međutim, porezni broj će dragi prijatelji mnoge stvari raskrinkati. I mnogima će biti teško pokazati koje su to vele sposobnosti neke od nekoliko tisuća, stotina tisuća kuna od početka '90. doveli na nekoliko desetaka milijuna eura imovine 2006. I zato vas ovdje javno sve pozivam, podržite donošenje poreznog broja da bi se mnogi raščistili i raskrinkali. Ali ponavljam, ova Vlada je stvorila preduvjete da se održi ova akcija i ova Vlada je stvorila priliku da u Hrvatskoj više nikad neće biti kao što je nekad bilo [[Upadica: Tako je.]] Hvala lijepo.
Dobro. Povreda Poslovnika poštovani zastupnik Nikola Vuljanić.
Poštovani gospodine predsjedniče! Gospodin Šuker je u svom prepoznatljivom stilu prebacio lopticu na drugu stranu mreže i time povrijedio članak 210. Poslovnika koji govori da se treba držati dnevnog reda. Na dnevnom redu je Povjerenje ovoj Vladi. Na dnevnom redu nisu krediti strankama.
Prebacivanje loptice preko mreže nije baš povreda Poslovnika, a ovo je tako široka tema da kad se raspravlja o korupciji, o odgovornosti. I druga povreda poštovana zastupnica Biserka Perman.
Hvala lijepo gospodine predsjedniče. Naime, imala sam istu povredu kao i gospodin Vuljanić. Tema ove rasprave je Povjerenje Vladi vezano uz stanje u Fondu za privatizaciju, a nikakvi krediti bilo koje političke stranke. Hvala lijepo.
Dobro. Onda ispravci netočnih navoda, poštovani zastupnik Antun Kapraljević.
Zahvaljujem gospodine predsjedniče. Pa ispravio bih nekoliko navoda ali počet ću sa ovom zadnjom gluposti koju je gospodin Šuker rekao, a to je da će porezni broj uvesti reda. Vi sad imate broj, vi imate JMBG po kojem svakog od nas prepoznajete. Da ste htjeli nešto napravit usvojili bi naš zakon, obvezali poreznu upravu da ispita svakog građana ove države kako je stekao lovu. Porezni broj je farsa kao i ovo sve drugo što radite.
Drugi ispravak poštovana zastupnica potpredsjednica Vesna Pusić. Izvolite!
Zahvaljujem gospodine predsjedniče. Drago mi je da je gospodin Šuker konzistentan i dosljedan, slap riječi, okretanje pile i promjena teme. Međutim, dozvolite da i u toj promijenjenoj temi ispravim neke netočne navode. Prvo. 200 bogatih obitelji potpuno je smiješno i apsurdni zahtjev. Navedite 200 bogatih obitelji. Nije se radilo o imenovanim 200 bogatih obitelji, nego o modelu ekonomskog razvoja "trickl down" efektu od 200 bogatih obitelji od kojih će onda navodno bogatstvo preći drugdje. To je bio inače Tuđmanov model ekonomskog razvoja Hrvatske, koji je naravno potpuno propao i u velikoj mjeri upropastio kao model ekonomskog razvoja zemlji. O tome se radilo o 200 bogatih obitelji. A što se tiče vaše izjave o kreditu banke. Pa nije HNS procjenjivao rizik banke, nego ga je banka procjenjivala. A budući da naravno mi niti imamo niti namjeravamo koristiti recimo Hrvatski fond za privatizaciju za financiranje svoje predizborne kampanje za razliku od vas, onda mi moramo to raditi transparentno sa privatnim bankama. … [[Upadica se ne čuje.]]
I, mir molim vas. Treći ispravak poštovani zastupnik Srećko Ferenčak.
Zahvaljujem gospodine predsjedniče. Ispravljam netočni navod gospodina Šukera da je Hrvatska narodna stranka podigla kredit na temelju nezakonitih garancija. Gospodine Šuker! Još uvijek tvrdite nakon tri tjedna šta smo vi i ja razgovarali i pokazujete svoje neznanje što je fascinantno, kao ministar financija je nepoznavanje propisa. Dakle, ovaj Sabor je donio odluku na temelju 11 saborskih zastupnika koliko HNS ima, da dobijemo 3 i pol milijuna kuna naknadu čim se prijavimo za izbore. Osim toga svaka banka smije dati kredit na temelju svojih procjena i rizika kome god želi. Procijenili smo… … [[Upadica se ne čuje.]] Prema tome, procijenila je banka da može odobriti kredit. Mi odgovaramo za te kredite, mi za svoje kampanje dižemo kredite a ne tražimo ovakve stvari kojim se vi bavite od "Brodsplita" i privatizacije. I vi uzimate novce za vašu kampanju.
Poštovani zastupnik… … [[Upadica se ne čuje.]] Mir ministre! Poštovani zastupnik Nenad Stazić sljedeći ispravak.
Netočna je tvrdnja ministra Šukera da nije ovdje bilo koga prozivamo lopovom. Mi tražimo političku odgovornost, a lopove ovdje u ovoj svojoj raspravi spominjao je premijer Sanader kad je rekao da lopovi više u ovoj zemlji ne spavaju mirno. Takvoj izjavi se ja čudim jer on kao da nije vidio ministra Čobankovića koji je toliko neispavan da zaspe čak i za vrijeme govora Predsjednika Republike.
Eto, sad i to je tako ispravak. Poštovani zastupnik Željko Kurtov. Izvolite!
Poštovani gospodine predsjedniče! Ispravio bih u nizu netočnih navoda ministra Šukera zašto je njemu nepojmljivo da HNS diže kredit za svoju kampanju? Pa zato što HDZ uzme koliko mu treba.
Klub HSP-a poštovani zastupnik Anto Đapić. Izvolite!
Poštovani gospodine predsjedniče, gospodo ministri, kolegice i kolege! Očito je da današnja rasprava, inicijativa o Povjerenju Vladi SDP-a i HNS-a održava se ipak u atmosferi različitoj od dosadašnjih rasprava o privatizaciji. Teško je se sjetiti koliko je sve u našem Saboru, ja sam u mandatima od '92. godine do danas, bilo rasprava o privatizaciji, brojnih saborskih zaključaka, prisezanja u borbu protiv kriminala, itd. Ali nažalost rezultati bili su apsolutno nikakvi. Podsjetit ću da je čak i izbori prije prošlih parlamentarnih, dakle oni poznati izbori 3. siječnja 2000. godine bilo je na neki način i dobiveni i detirminirani sa kampanjom koja je vođena upravo i od tadašnje koalicije koja je pobijedila na izborima da će se obračunati sa pljačkom i grabežom u privatizaciji i pretvorbi, da će se vratiti novac koji je iznesen iz Hrvatske, dakle, da će se promijeniti model privatizacije. Dakle bilo je zaista toliko rekao bih jedna agresivna čak kampanja koja je konačno i odredila izbore kako su bili tada i određeni. Međutim podsjećam da u razdoblju te vladavine nije bio promijenjen niti Zakon o privatizaciji, nego upravo obrnuto, na istom modelu, istom načinu sa istim Fondom, privatizacijskim u Hrvatskoj se provodila praktički ista metodologija, ista kampanja. Upravo zbog toga je ova akcija "Maestro" više nego vrijedna. Čak ne ulazeći u zasluge tko je sve zaslužan za tu akciju ja mislim da ne treba davati posebne lovorike službama koje rade svoj posao, ali očito da su stvorena dovoljno jedna kritična masa dakle i neovisnosti pojedinih institucija i političke atmosfere da se može krenuti u jedan ovakav projekt koji je zasigurno za svaku pohvalu ali koji, uvijek ima onaj ali, koji tek praktički je otvorio santu, vrh sante leda, a ispod sad tek treba vidjeti što će se sve ili prema gore, što će se sve dogoditi. Naime, mi kao stranka i kao klub podupiremo ovu akciju "Maestro" ali naravno želimo naglasiti gospodi, hrvatskoj Vladi i svima nama naravno da to neće biti ništa ukoliko "Maestro" ne zahvati se duboko ta akcija i dalje. Ali ne samo to, nije intencija, nadam se, i svrha da ova akcija samo otkrije počinitelje malverzacija kriminala i da ih se primjereno temeljen neovisnosti hrvatskog pravosuđa i sankcionira, nego kako ispraviti nepravde koje je privatizacijski proces učinio Hrvatskoj. Prema našem stavu u Hrvatskoj postoje dvije velike nepravde koje se moraju ispraviti u hrvatskom društvu radi naše ja bih rekao političke mentalne higijene kod nas, to je dakle odnos prema Domovinskom ratu, ali to nije današnja tema. I drugi je ispravak privatizacijskih nepravdi koji osjećaju apsolutno svi građani Republike Hrvatske. Prema tome ispravljanje tih nepravde zadatak svih nas, dakle Hrvatskog sabora, aktualne Vlade, buduće Vlade, jer samo kažnjavanje onih koji su počinili kazneno djelo, prokockali povjerenje ja bih rekao i Hrvatskog sabora i hrvatske Vlade koja je ukošćavala, dovodila profesionalce koji morali provoditi privatizacijske procese, da smo se mi opredijelili za privatizaciju u hrvatskom društvu ne moramo ponavljati zbog čega. Nećemo ništa napraviti ako ne učinimo sve da ispravimo pogreške koje su, barem dio pogrešaka, koje su privatizacijskim procesima u Hrvatskoj učinjene. A kako se to može napraviti? Mi smo već nekoliko puta kao klub dali u saborsku proceduru i raspravu Zakon o sankcioniranju rezultat o pretvorbi i privatizaciji pa nudili određene modele, ali očito da nije valjda bilo dovoljno kritične mase, kažem političke i svake druge, da bi se krenulo u taj postupak. Vjerujem da je sada napravljen jedan krupan korak prema naprijed i da možemo očekivati da će slijedom ove akcije "Maestro" da će se stvoriti i takvo raspoloženje u javnosti i među nama političkim strankama da se i prihvati ovakav prijedlog zakona kojim bi se eklatantni primjeri nezakonitosti u privatizaciji poništili, jer nevaljan pravni posao ne može postati valjan pravni posao. I u, a u ostalim slučajevima gdje je bilo prekršaja i podcijenjenosti kod privatizacije ići na ovjeru vlasništva. Prema tome taj smo zakon do sada davali dva puta u proceduru, sada je treći put u proceduri. I na tragu onoga što sam rekao ministar Šuker da očekuje potporu za uvođenja poreznog broja, mi se s tim slažem ali očekujemo da i parlamentarna većina i podrži ovaj naš prijedlog zakona jer bi i tada akcija "Maestro" imala svoj puni smisao. Dakle odlučili smo se na rušenje korupcije u hrvatskom društvu, koje je zaista uhvatilo pore Boga pitaj gdje sve i u kojim sve razinama. Ali ne samo obračun sa tom korupcijom nego ispravljanje one nepravde koju hrvatski narod i dan danas podnosi zbog privatizacijskog procesa. Ovdje je važno spomenuti da, kad govorimo o političkoj odgovornosti da se ona ne smije relativizirati. Dakle kao što je odgovornost i prijašnje vlasti zbog svog neangažmana u obračunu sa kriminalom, promjenom modela privatizacije tako isto se moramo osvrnuti i na rečenicu predsjednika Vlade koji je rekao: "Točno je da netko nije lopov zato što je član neke političke stranke, nego zato što je nečastan čovjek.". To je apsolutno u redu kada pogledamo to sa pozicije individualnosti počinjenja kaznenog djela. Ali se ne može na takav način relativizirati odgovornost da onaj koji je na vlasti ima odgovornost za imenovanje određenih funkcija, ima odgovornost za barem neku minimalnu odgovornost. Ako sam ja kao predsjednik Vlade odgovoran imenujem ministra u Vladi, a taj ministar opet na nižim razinama imenuje … [[Govornik se ne razumije.]] dužnosnike, da mora postojati sustav odgovornosti, jer je onda to potpuno relativiziranje. Meni zaista nije jasno, ako je to točan podatak, da s njim sad ne baratam da se zaista Nadzorni odbor Fonda nije sastao nikako. Gledajte, ja nisam bio po nadzornim odborima pa ne znam kako to izgleda. Ali držim da nadzorni odbor ima funkciju i ulogu nadziranja rada onih koji su izvršno-aktivno uključeni u rad određenih tvrtaka, poduzeća, ne znam kao u slučaju kao Fonda i nije mi jasno kakva je to bila atmosfera i klima u Fondu da praktički nije sazvano evo svih ovih godina nadzorni odbor. Ja ću na primjeru, dakle mi ćemo sada vjerojatno, ja se nadam kroz akciju "Maestro" mnogi od nas i naučiti kako, šta se sve radilo u tim malverzacijama i manipulacijama. A ja ću uzeti primjer jedan u Osijeku kako je akcijom potpredsjednika Vlade spriječena jedna teška nepravda za naš grad, evo upravo, … [[Govornik se ne razumije.]] pa volim da čuje i to da … [[Govornik se ne razumije.]] pohvalit će vas netko. Dakle prije 2 godine u Osijeku je pušteno, Fond je raspisao natječaj za prodaju najvrednijeg zemljišta u gradu Osijeku. To je tzv. popularna "Osječka rupa" se zove. Ona je sve samo ne rupa. Ona je vrijednosti negdje oko 10 milijuna kuna sada prema procjenama. Dakle Fond je u ljetno razdoblje, u srpnju 2005. godine dao na natječaj zemljište koje nije fondovsko. Dakle zemljište koje nije fond, a koje se upisalo kao vlasnik tog zemljišta temeljem falsifikata koji … [[Govornik se ne razumije.]] je bio dostavljen raspisao se natječaj i tada smo mi uspjeli intervenirati. Potpredsjednik Vlade koji je tada preuzeo praktički upravljanje Fondom i gospodin Ivezić koji je tek oko par dana prije toga došao na čelo Fonda su zaustavili tu prodaju. Inače je cijena … [[Govornik se ne razumije.]] bila postignuta 27 milijuna kuna. Mi smo kasnije bili u sporu sa istim tim Fondom i dobili smo prvostupanjsku presudu koja daje za pravo da je Grad Osijek vlasnik toga zemljišta. Da nismo bili budni, da nismo uočili da se prodaje neka čestica, dok smo mi vidjeli koja je to čestica. To je najvrijednije zemljište u Gradu Osijeku na jedan zaista nezakonit i podmukao, prljav način bi Grad Osijek bio oštećen na desetke milijuna kuna. A kasnije dok bi ti dokazivao i sporio se Bog te pita što bi bilo. Zbog toga, a takvih je situacija bilo jako puno očito koje nisu uočene i koje su se dogodile ali ne trebamo sada oko toga spekulirati. Ima i onih koji bi to trebali raditi. Upravo zbog toga držimo da važno je iznaći političke snage i volje da se isprave nepravde u privatizaciji jer to hrvatski narod i hrvatska javnost od nas apsolutno očekuje. Ovdje spomenute i banke, kada je ministar Šuker govorio o ovom kreditu, ne ulazim ja u kredit koji je HNS zatražio nego se radi općenito o bankama u Hrvatskoj. Prevažno je gospodo iz Vlade da se i privatizacija banaka stavi na dnevni red u Hrvatskom saboru jer kao što, vrapci su na grani pjevaju o tome što je Fond, a to se na kraju potvrdilo da je Fond to što je. Dakle leglo kriminala bilo. Dakle ja sad ne želim optuživati nitko od nas, ja se nadam i sve djelatnike u Fondu i ljude koji tamo rade nego oni koji su odgovorni, koji će eventualno pravosudni organi to utvrditi, ali se potvrdili da ono što je javnost smatrala nekom … [[Govornik se ne razumije.]] činjenicom da se to sada dokazuje u određenim istragama tako javnost hrvatska dobro zna i svi mi da su hrvatske banke sanirane novcem hrvatskih poreznih obveznika a nakon toga su bile prodane po višestruko nižim cijenama. Ja želim podsjetiti, meni iza leđa sjedi predsjednik Hrvatskog sabora, da je on u jednoj svojoj velikoj akciji, mislim da je to bio mandat 1995. kad smo bili u Saboru, sa 40 saborskih zastupnika gdje sam i ja potpisao tu interpelaciju, ta interpelacija nego jedan zahtjev da se provede rasprava u Hrvatskom saboru o bankama gdje je sam predsjednik Sabora govorio o tome da su one legla kriminala bile. Današnji predsjednik Sabora o tome je govorio. Nažalost i ta plemenita akcija vrlo brzo je bila stopirana i zaustavljena jer očito nije bilo političke klime i volje da se stvar do kraja završi. Pa evo i sada je prigoda kad smo otvorili priču o Fondu, kada je maestro, kada se akcija "Maestro" pokrenula da ne ostane mimo odgovornosti ni priča o bankama jer moram sa žalošću konstatirati da kod odabira ponovnog reizbora menadžmenta u Hrvatskoj narodnoj banci da smo ostali kao stranka usamljeni kod glasovanja oko i guvernera i ostalih kao menadžmenta a to je isti menadžment sa nekim kozmetičkim promjenama koji je odgovoran za rasprodaju hrvatskih banaka u situaciji gdje danas praktički gotovo kompletno hrvatsko gospodarstvo drži netko drugi i mi ne možemo sa njim na takav način gospodariti kako bi zasigurno gospodarili da imamo veći utjecaj i na taj rad. Upravo obrnuto. Upravo odlukama Hrvatskog sabora je i središnja banka dobila potpunu ne samo autonomiju nego potpuni status i neodgovornost u odnosima prema Hrvatskom saboru. Državna revizija nije ušla ni u jednu privatizaciju banaka. Ni danas ne može ući jer državna revizija ne ulazi u poslovanje Hrvatske narodne banke i to su one stvari za koje držim i pretpostavljam kada bismo imali mogućnost da bismo došli do nekih rezultata koji bi nas također itekako grubo iznenadile i šokirale. Prema tome polako ću zaključivati izlaganje u ime Kluba Hrvatske stranke prava. Podupiremo akciju "Maestro". Mislimo da nema potrebe za izglasavanje nepovjerenja hrvatskoj Vladi. Možda bi bilo mudro da su sami ministri koji su prozivani dali mandat predsjedniku Vlade na raspolaganje koji zasigurno ne bi uvažio te ostavke. Ali najvažnije je da ova akcija se ne zaustavi. A da njen konačni cilj ne bude samo otkrivanje i kažnjavanje dijela kriminalaca koji su i tijekom rata i tijekom poraća zaista pljačkali hrvatski narod a danas glume ugledne poduzetnike i ne znam što sve ne. To treba do stvarno do kraja stisnuti, tu treba. Drže predavanja o svemu, o demokraciji i o gospodarenju i tako dalje. Ali da se kad se to otkrije, razotkrije da se onda ide u ispravljanje tih nepravdi po modelu koji smo i predložili. On se može modificirati. Ali važno je da se stvori politička volja i klima da ono što je bilo nezakonito, ne može postati nezakonito. Ono što je bilo potcijenjeno da se također isplati da se doplati vrijednost ili da se bude suvlasnik u onom dijelu koji se realno platio. I nakon toga možemo stvarno govoriti da smo se odlučili … [[Govornik se ne razumije.]] ne samo sa kriminalom u korupciji nego da smo odlučili ispraviti jednu od najvećih nepravda u hrvatskom društvu a to je privatizacijski procesi i rasprodaja hrvatskog gospodarstva na način potpuno nepošten i nekorektan prema narodu koji je podnio velike žrtve da bi ostvario svoju slobodu i neovisnost. Jer je država Hrvatska stvarana i zato da uživamo i u gospodarskim mogućnostima i te iste države. Hvala lijepa.
Hvala. U ime Kluba HDZ-a poštovani zastupnik, potpredsjednik Doma Luka Bebić. Izvolite.
Gospodine predsjedniče Hrvatskog sabora, dame i gospodo zastupnici, gospodo ministri. Dosta dugo pamtim i koliko god pamtim govorilo se je i u onom sustavu i u ovomu o mitu i korupciji kao velikom zlu i onog i ovog sadašnjeg našeg društva da tako kažem. Dakle godinama i decenijama se govori o mitu i korupciji. Što se je poduzimalo osim lijepih i finih govora koji su izazvali nadu u javnosti? Sve se završilo kao luk i voda. Ništa. Pa prema tome i put oko svijeta počinje prvim korakom pa i borba protiv mita i korupcije počinje prvim korakom. I nemaju pravo oni koji pričaju kako je trebalo učiniti ovo ili ono pa dok su bili u Vladi šutjeli, a i sad su odjedanput počeli pričati i držati predavanja što treba raditi? I kad bi se kojim slučajem opet vratili u Vladu opet bi govorili kao što su govorili prije. Međutim imam dojam, neodoljivo imam takav dojam da je neke ljude uhvatio strah. Strah pa i panika neke. Je, je. To se vidi i osjeća. Znači, nešto se dešava i sad su oni pomalo uzbuđeni i nervozni i tu nervozu pokazuju. Ja znam da je ovim akcijama koje su započele i daleko od toga da je to nešto što je završeno, tek je započeto dakle. Očekujemo i što neki rekoše i produbljivanje i proširivanje ovih mjera pravne države. Ja znam da je oduzeta jedna vrlo zanimljiva tema i značajna tema za izbore i tu nervozu se pokazuje i kroz to. Teško je sve ovo podnijeti. Ja znam da je teško podnijeti. Teško je podnijeti mnoge uspjehe Vlade, a posebno ovo što je ovako započela ova akcija. Ali ćete morati prihvatiti. Morat ćete prihvatiti, jer tko zna di će se završiti, da li u ovoj ili u onoj Vladi, ovim ili onim ministrima, članovima i predsjednicima odbora, upravnih odbora fonda. Jer, mi možemo govoriti da su ovi ministri članovi i potpredsjednik Vlade predsjednik Upravnog odbora fonda i nismo sigurni i ne znamo. Ja naprosto ne želim ništa tvrditi tko će na kraju možda i neki ministar dođe pod lupu pravne države, a ne Vlade i vladinih tijela, pravne države. Znači, ne znamo i glavna vjerodostojnost ove akcije je što ministri nisu znali. Jer ne treba ni da znaju, treba znati Državno odvjetništvo, treba znati policija, treba znati USKOK, treba znati sigurnosne službe i sva druga tijela koja je ova država ovlastila na temelju zakona da vode sve ove stvari. Pa prema tome, po meni je vjerodostojnost ove akcije započela upravo činjenicom da ministri nisu znali, a ne da je to nedostatak ove akcije. To je prednost ove akcije. Dakle, nemojte se pokazivati nervozu. Sve će doći na svoje mjesto. Sve će doći na svoje mjesto i ako netko misli da je prošlo četiri, pet ili šest godina pa da neće doći na dnevni red ti se varaju. Doći će i oni možda od deset, petnaest godina i to stvara nervozu, stvara nervozu u cijelom našem društvu, znate. A da bi imali političke volje i da bi je pokazali djelotvorno trebalo je pripremiti odgovarajuće zakone koje je Vlada predložila izmjene i dopune zakona. Mnogi su o tome govorili, neću ponavljati. To je znači bila jedna pretpostavka i druga je pretpostavka bila osigurati sredstva neviđeno i nenamjenski u konkretnom smislu riječi. Dakle, općenito da, radilo se o borbi protiv mita i korupcije, ali konkretno se nije znalo tko je na dnevnom redu i to je jedna od prednosti ove akcije. Da li je za vrijeme prošle Vlade bilo korupcije u fondu? To će pokazati istraga i ja sam uvjeren da je bilo i zato me čudi pitanje gospođe Pusić koja kaže da je odgovornost ministara politička, jer su bili članovi, odnosno predsjednik Upravnog odbora fonda. Ne znači li to da u prošloj Vladi nije ništa pokrenuto u tom smislu zbog toga što bi ministri po logici gospođe Pusić trebali podnijeti ostavku i predsjednik, odnosno potpredsjednik Vlade i članovi fonda, pa ste se plašili pokrenuti to pitanje da ne padne Vlada po logici koju ste vi iznijeli. Da gospođa Opačić je prigovorila zbog čega je predsjednik Vrhovnog suda bio na sastanku tih tijela gdje je bio predsjednik Republike, Vlade, Sabora itd. jer da tamo mu nije bilo mjesto. Nisu na dnevnom redu toga tijela koji se je sastao nisu bila operativna pitanja, nego načelna pitanja kako pospješiti, a ona se temelje na članku 93. Ustava Republike Hrvatske stavak 2. koji glasi: “Predsjednik Republike brine se za redovito i usklađeno djelovanje, te za stabilnost državne vlasti“. Pa je bilo ovlast Predsjednika Republike Hrvatske koji je bio nazočan tom sastanku da pozove i predsjednika Vrhovnog suda kao jedno od vidova naše i oblika naše vlasti, da sudjeluje oko dogovora kako država treba djelovati usklađeno u borbi, pa evo vidio sam da i gospođa Vesna se prvi put i prekrstila. Pa i to je dobro, bolje ikad nego nikad. A što se tiče zbog čega su ministri i zastupnici članovi upravnih odbora to je HDZ-ova vlast ukinula '99. godine i nisu mogli biti ministri, zastupnici, članovi upravnog odbora da bi koalicijska vlast čim je došla na vlast uvela, pa je tako jedan član Vlade prošlog saziva bio član 72 upravna odbora. 72 slovima i brojkom. Znači, mi smo nekad to uveli, pa ukinuli. Vi ste to ponovno vratili, a što javnost po mom mišljenju očekuje od svega ovoga? Javnost očekuje da se počne nešto raditi. Javnost očekuje ne samo demagogiju i priču, nego javnost očekuje i konkretna djela, konkretne akcije. I ono što u ovomu je nepoznato javnosti, a dobro je na javnosti, a posebno Vladi i pojedinim ministrima ili možda cijeloj Vladi, to je da nitko ne zna gdje će se ovo zaustaviti i nemojte nikako pomisliti da bi se ova akcija "Maestro" ili slične akcije, vjerovatno će one biti i šire zaustavile samo na 4 godine. Ako vas to brine da će se zaustaviti zadnje 4 godine nemojte se brinuti, zaustavit će se daleko dalje nego su ove 4 godine. Ja mislim da vas to veseli obzirom na način i principijelne stavove koje zauzimate o tom pitanju. Dakle, zadaća sviju nas je da podupremo sve ovo što se radi, bez politikanstva, a to što je ova Vlada inicirala, ne vodila, nego inicirala i poduprla jer je u 9. mjesecu prošle godine državni vrh održao sastanak o korupciji i mitu donio odgovarajuće zaključke i prijedloge i postupio pravnu državu da radi. Pravnu državu je pustio da radi. Da li će pravna država doći do ne znam nekih događaja iz privatizacije '92., '93. godine? Da li će pravna država doći do toga kako su firme pojedinih ministara radile velike poslove za vrijeme kad su formalno bile prenešene na odvjetničke timove i slično? Da li će sve to obuhvatiti ili neće pustimo i Državno odvjetništvo, pustimo i USKOK i sigurnosne službe i policiju koje ovdje neki zaobilaze pa na taj način zapravo dovode u pitanje hrvatske zakone, jer ne priznaju da policija radi i djeluje. Kao da je ona izvan ovoga da bi se umanjila sudjelovanje onog dijela Vlade koji je zadužen za poslove istraga, prikupljanja pojedinih elemenata za gonjenje i tome slično. Prema tome, klub HDZ-a podupire sve akcije koje idu u smjeru razobličavanja i do kraja istraživanja svih djela koje znače korupciju, mitu i organizirani kriminal i ona podupire Vladu da stvara okvir i potporu, jer ako su odobrili tolika sredstva, a da nisu znali konkretno za koju akciju to pokazuje da su imali povjerenje u sustav državne vlasti i one državne institucije koje su po zakonu i Ustavu zadužene da obavljaju pojedine istražne i druge poslove i da progone one koji su u korupciji i mitu. To je uspjeh Vlade, a ne neuspjeh. To je prednost u svemu ovome, jer nema telefoniranja nemoj mene. To je u rukama Državnog odvjetništva, USKOK-a i ostalih organa i neka stvari dovedu do kraja, a oni koji osjećaju malo i nekakvoga straha ili nekakve panike što im možemo dosta su živjeli na pričama i prozivanjima drugih, pa neka i oni malo osjete što znači teška, ali pravedna ruka Hrvatske pravne države. Hvala.
Hvala. Pet ispravaka netočnih navoda. Poštovana zastupnica Vesna Škare Ožbolt, prva.
Ja, poštovani gospodine predsjedniče, ispravljam tri netočna navoda potpredsjednika Doma Luke Bebića. Ja ne znam koji je fakultet završio gospodin Bebić, razumijem da nije dobro čitao Ustav, ali nema što predsjednik Vrhovnog suda raditi na sjednici Vijeća za nacionalnu sigurnost. To je kriva politička poruka koju šaljete javnosti. Predsjednik Vrhovnog suda je najviše tijelo sudbene vlasti i nema što raditi na sjednici Vijeća za nacionalnu sigurnost. Drugi netočan navod. Potpredsjednik Bebić je govorio kako je glavna vjerodostojnost ove Vlade što ministri nisu znali. Nisu znali. Odlično. Znate šta je glavna nevjerodostojnost ove Vlade? Što rukama i nogama brani svaku političku odgovornost ministara koji sjede u Upravnom odboru institucije u kojoj se događa kriminal. To je glavna nevjerodostojnost ove Vlade. I sada da vam odgovorim na prvi korak koji govorite kako prvi put oko svijeta počinje prvim korakom. Točno je, počinje prvim korakom. Prvim korakom "Maestra" počinje i borba protiv korupcije, ali na žalost ona je na kraju vašeg mandata, a ne na početku i u tome leži glavni problem ove Vlade.
Drugi ispravak, poštovani zastupnik Nenad Stazić.
Kaže gospodin Bebić Vlada je inicirala akciju "Maestro". Netočno. Vlada je inicirala korupciju HFP-a jer je tamo ona, Vlada dovela sve ove ljude, ona ih je imenovala, to je njezin izbor koji su sad u pritvoru, a dovela je i Upravni odbor HFP-a svu ovu četvoricu ministara za čijeg mandata u HFP-u se dogodila korupcija i nije to nikakav uspjeh ove Vlade. Ne, ne bivše, nije ovdje riječ o bivšoj Vladi. Ovi su uzimali mito dok su ova 4 ministra upravljali fondom, a vi ta 4 ministra branite kao vjerodostojna. Ako je to vama vjerodostojnost, vi zapravo pozivate na korupciju. Pozivate na korupciju.
Treći ispravak, poštovani zastupnik Nikola Vuljanić.
Hvala gospodine predsjedniče. Gospodin Bebić je rekao da je glavna vjerodostojnost ove akcije to što ministri nisu znali. Pa mi tvrdimo da ministri nisu znali, ne samo za ovu akciju, ministri nisu znali što se događa oko njih za Boga i kako ti ministri mogu biti vjerodostojni. Oni ne znaju da su ljudi samo od agenata USKOK-a primili 800 tisuća eura. Pa nisu samo sa agentima USKOK-a razgovarali. S još nekima su valjda razgovarali. Drugi ispravak krivog navoda. Gospodin Bebić je rekao da ova Vlada je poduprla borbu protiv mita i korupcije. Kako? Tako što je postavila svoje korumpirane pomoćnike šefa fonda i onda ih uputila u posao, dala im da primaju mito i korupciju i na koncu ih je pravna država uhvatila. Pa za Boga miloga gdje je tu zasluga Vlade osim što je dovela korumpirane ljude na ta mjesta?
Zastupnik Bebić nije rekao da je Vlada postavila korumpirane ljude, a vi ispravljate … … [[Upadica se ne čuje.]] Da, ali onda ispravljate, nemojte nije korektno. Poštovani zastupnik Jakša Marasović, ispravak netočnog navoda.
Gospodine predsjedniče, gospodin Bebić je kazao da je Vlada osigurala i omogućila ovu akciju. Državno odvjetništvo i USKOK su žicali tu lovu i Vlada je dala tu lovu iz proračunske rezerve. Dakle tih 800 tisuća eura je dato iz proračunske rezerve. Da je Vlada bila spremna na to i da je osigurala tu lovu, ona bi bila planirana u jednoj stavki proračuna. Dakle Vlada je bila prisiljena i akcijom Državnog odvjetništva i USKOK-a, a vjerojatno i nekim akcijama iz Vlade.
To je bio ekstra trošak. Neplanirani, nepredviđeni. Poštovani zastupnik Miljenko Dorić, ispravak netočnog navoda.
Gospodine Bebiću nije točan vaš navod da će rekli ste, sve doći na svoje mjesto ovom akcijom USKOK-a. Vi dobro znate da će milijarde koje su nestale privatizacijom i ja bih upotrijebio hrvatski izraz "prihvatizacijom" zauvijek su te milijarde izgubljene i za Republiku Hrvatsku i za njen narod. Drugi navod. Ja sam među onim ljudima koji se plaše i koje hvata panika zbog ovoga što se događa, a ne zato što se bojim za svoju kožu već se plašim da će bezobzirna privatizacija i nakon ovoga se nastaviti.
Pravda je spora, ali dostižna nadajmo se. U ime predlagatelja, poštovani zastupnik Antun Kapraljević. Izvolite.
Zahvaljujem gospodine predsjedniče. Evo počeo bih sa onim što je rekao gospodin Polančec. Što je rekao u javnim istupima, ali što je ponovio danas i ovdje, da on ništa nije znao. Nije to prvi puta da on ništa nije znao. Međutim u istoj rečenici kada je rekao da ništa nije znao onda je rekao da nije htio nikog smijeniti da ne bi ometao istragu. U jednoj jedinoj rečenici je sam demantirao sebe. Također je izrekao jednu stvar, da mu je žao što nije napravio inventuru, a znamo da ga je Sabor obvezao da napravi inventuru. I još jednu stvar je rekao u novinama, da je provodio svoju istragu. Ako je išta našao i ako je išta znao osim onog što nije znao onda je to po Kaznenom zakonu morao prijaviti, jer ako nije prijavio činio je kazneno djelo. Međutim čitavo vrijeme želimo vratiti priču unazad, evo i gospodin Luka Bebić je htio vratiti priču čak i u onaj stari sustav u kojem se isto tako kralo, u kojem je bilo korupcije, bilo mita pa kaže to je samo nastavak i u ovom sistemu. Gospodine Bebiću, kolege saborski zastupnici, krade se oduvijek, ali mi, gospodo mi odgovaramo za rad sada i mi snosimo odgovornost za rad ove Vlade sada jer mi smo tu u Saboru zato da bi kontrolirali ovu Vladu sada jer mi smo ju izabrali. Doduše kada pogledam šta Vlada piše, ona piše da je Vlada HDZ-a, to znači da ju ja ne bi trebao osjećati kao svoju. Oni su tako napisali u očitovanju. Međutim ja ju osjećam kao svoju, jer ovo je Vlada Republike Hrvatske i dužan sam prema građanima Republike Hrvatske upozoriti kada ova Vlada ne radi dobro. A ako se pet ministara ove Vlade nalazi u aferi, zar nije logično da se traži da ti ministri odu. Znate li kako se to dešava u normalnim državama, recimo u Japanu? Za puno manje stvari radi se harakiri. Ja predlažem našima da uvedu samo vješanje ako ne žele prihvatiti da imaju bilo kakvu političku odgovornost. Zar mislite da politička odgovornost uopće ne postoji? Zar mislite da oni nikom, baš nikom nisu odgovorni? Ne gospodo, vi čitavo vrijeme prebacujete lopticu da mi ne želimo da se istraži korupcija i kriminal u ovoj zemlji, a ja ću vas podsjetiti na neke stvari koje sam govorio ovdje. Podsjetiti ću vas na jednu stvar kada smo donosili popis poduzeća od posebnog državnog interesa, kada smo mi govorili da se na taj popis stavljaju firme koje ne vrijede ništa ili gotovo ništa samo zato da bi se tamo nekog uhljebilo i da bi netko nešto dobio. Tada još nije bio Zakon o sukobu interesa ovakav kakav je sada. Vi ste tada gospodo govorili, ne tamo moramo imenovati ministre, tamo moramo imenovati dužnosnike da bi oni štitili imovinu hrvatskih građana. Šta su ova gospoda štitila? Šta su ova gospoda štitila? Oni ništa nisu znali. Oni nisu imali pojma ni o čemu šta se njima iza leđa dešava. A mi smo, vi ste rekli da moramo imati tamo ministre i dužnosnike da bi oni to štitili. I tada sam postavljajući pitanje premijeru Sanaderu, zašto je Liburnija izostavljena sa tog popisa, tada sam upozorio i postavio retoričko pitanje, nije li nešto trebalo nazvati zločinačkom organizacijom zbog svog zla što je napravljeno u pretvorbi i privatizaciji. Ma ne zanima me od koga, od lijevih, desnih, crvenih i zelenih. Ne zanima me od koga. Ali ne možete reći da je ovo uspjeh Vlade i da bih ja trebao čestitati Vladi. Samo vas želim podsjetiti na neke stvari od početka od ovog mandata. Ne zanima me što je bilo u drugom. Ja nisam bio u ni jednom, ovo mi je prvi. Zanima me što je sad! Samo da vas podsjetim na neke od afera iz ovog mandata. “Behtel“, “Imostroj“, “Brodosplit“, premijerovi satovi, ministar Kalmeta i vozač, HAC, Hrvatski fond za privatizaciju, “Liburnija“, “Sunčani Hvar“, prilazna cesta Zadru, “Srebreno“, “Pliva“, “Shimatshu“ i da ne nabrajam dalje. Ja njih govorim a nije istinama. To su sve afere koje su potresale Hrvatsku državu. Ne, nismo ih mi. Ove stvari su istražili gospodo novinari i svaka im čast. Da nisu istražili novinari ne bi nikad vjerojatno bile ni otkrivene koliko dobro ste ih sakrivali. Jer da ih niste sakrivali vrlo vjerojatno za ove tri i pol godine bi neka od ovih afera bila završena, bar jedna. Do dana današnjeg nije završena ni jedna, a što se tiče ovog doprinosa Vlade svojevremeno je u Engleskoj proglašen najbolji vatrogasac u Engleskoj. Proglasili čovjeka najboljim vatrogascom, bio najuspješniji jer je ugasio najviše požara, u najviše gašenja sudjelovao, ali isto tako za dvije godine otkrili da je on te požare sam podmetnuo. Gospodo, zar i ovo vaše ne podsjeća na isto? Sigurno podsjeća na isto, jer da nije tako onda bi neku od ovih afera završili. Meni pričate što nismo prije? Gospodo pet puta sa ove govornice sam molio premijera da krene u obračun sa korupcijom. Svaki put ukazivao na pljačku u Fondu za, nisam mogao jer nisam bio u tom sazivu, da sam bio sigurno bi. Ali za ovaj mandat imam premijera kojeg moram pitati jer su građani me obvezali da njega pitam šta radi u ovom mandatu i zato ga pitam šta radi po pitanju korupcije. A znate šta radi? Štiti one koji su uhvaćeni do ovde u korupciji. To radi!
Ispravci netočnih navoda poštovani zastupnik Mario Zubović.
Hvala lijepo gospodine predsjedniče. Gospodin Kapraljević kaže 5 ministara nalazi se u aferi i predlažem da to riješe samo vješanjem. Mislim da je zbilja pretjerao sa takvom jednom konstatacijom i da nije primjerena da je ne znam kakova afera tako se ponašati, a mogao bi recimo postaviti i pitanje zašto su procesi koji su bili vođeni protiv gospodina Čačića otišli u zastaru. Da je gospodin Čačić bio čist u tim procesima nikada, baš nikada ne bih dozvolio da ti procesi odu u zastaru. Jer, budući je došlo do zastare on se nije oslobodio optužbe. Isto tako, pitam gore gospodina zašto njegovi procesi stoje na sudu i na koji način su zaštopani što se tiče zemljišta u Novom Zagrebu koje je kupio “Konzum“. Zašto ti procesi stoje na Vrhovnom sudu ili gdje već stoje? Zašto se već godinama ne pokreću? To bi trebalo odgovoriti i da je tu ministrica ja bih je zamolio da pokrene i pita zašto procesi protiv vas stoje.
Povreda Poslovnika poštovani zastupnik Antun Kapraljević.
Zahvaljujem gospodine predsjedniče. Pa kolega je povrijedio članak 210. Ja uopće o ovom nisam govorio, a kolega mi smo raspravu o gospodinu Čačiću ovdje imali, a u isto vrijeme smo mi tražili raspravu o gospodinu premijeru vašem jer je rekao da je premijer HDZ-a, o njemu i o gospodinu Žužulu. Šta ste vi napravili? Mi smo glasovali za naše, vi niste. Vi ste ga štitili.
Ovo na žalost ili na sreću i nije povreda Poslovnika jer se govornik držao i teme kao što ste se i vi držali teme u istoj mjeri. Poštovani zastupnik Krunoslav Markovinović, slijedeći ispravak netočnog navoda.
Hvala gospodine predsjedniče. Pa evo kolega netočno tvrdi da želimo vratiti kako on veli kotač u nazad što nije točno. Ovo što radimo radimo u sadašnjosti, radimo dobro, a ono što vi radite cijela ova akcija je preventivna akcija da bi zapravo prestali govoriti o onom što je bilo ranije, a što je bilo ranije znamo dobro. To su sve poznate malverzacije kandidata HNS-a za premijera gospodina Čačića. A mi s druge strane imamo u sadašnjosti puno razumijevanje za USKOK, Državno odvjetništvo, MUP, sigurnosne službe. Jer ako im je trebalo osam mjeseci za tri potpredsjednika, siguran sam da s obzirom na obim posla im za Čačića treba bar dvije godine. Hvala.
Poštovani zastupnik Josip Đakić slijedeći ispravak.
Gospodine predsjedniče Hrvatskog sabora, naime ja ću ispraviti također netočan navod kolege Kapraljevića da se priča želi vratiti unazad. To apsolutno nije točno, nego je točno da se došlo do zagrebačke petlje zvane HDF, a sa te petlje smjerokazi pokazuju jasno po svim dostupnim podacima, po svim logičkim zaključcima pravi pravci kretanja dalje su Varaždin i Rijeka.
Poštovani zastupnik Frano Matušić slijedeći ispravak.
Zahvaljujem gospodine predsjedniče. Kolega Kapraljević je u nizu svojih netočnih navoda rekao slijedeće, da mi u HDZ-u skrivamo afere. Netočno, niti jednu aferu mi nismo skrivali, a ono što ste vi nabrojali kao kvazi afere su vaše izmišljotine. Što se tiče premijera i njegovih satova imali ste raspravu na Povjerenstvu o sprječavanju sukoba interesa. Imate rezultate toga. Prema tome, nemojte obmanjivati javnost. Istovremeno, to povjerenstvo je jasno utvrdilo sukob interesa vašeg člana gospodina Čačića koji je sklapao stotine milijuna kuna ugovora sa svojom firmom, njegovo ministarstvo. Druga stvar, itekako možemo reći da je uspjeh Vlade, rekli ste da ne možemo reći. Itekako možemo reći! U vrijeme vaše vlasti, HNS-ove, SDP-ove i ne znam već čije su čelnici službi, nisu čak ni razgovarali a kamoli da bi se dogovarali oko ovakvih akcija. Prema tome, stvoreni su preduvjeti i to zahvaljujući radu ove Vlade i izmjeni zakona.
Sljedeći ispravak poštovani zastupnik Dražen Bošnjaković.
Gospodine predsjedniče! Kolega Kapraljević je pobrojao doista vrlo precizno afere koje su se unazad tri i pol godine pojavljivale u tisku i rekao da su ih novinari svojim vrijednim i predanim radom otkrili, a da smo ih mi vrlo vješto prikrivali. Mislim da je to doista netočno jer ništa mi ne prikrivamo nego dapače osigurali smo to da institucije funkcioniraju i to se vidi zapravo iz činjenice da je u ovom razdoblju bitno više kaznenih korumptivnih djela naše pravosuđe sankcioniralo. Što se tiče evo, i ja ću jednu aferu reći vezano za "Imostroj". Upravo smo zatražili da Državno odvjetništvo i revizija daju svoj nalaz da li je tu bilo ikakve odgovornosti Vlade. Po njihovom nalazu postupak je potpuno čist i kao što znate u toj kupoprodaji "Imostroja" Vlada se odrekla svog potraživanja da bi radnici ostvarili svoja potraživanja koja inače bez toga ne bi ostvarili. Hvala lijepo.
I poštovani zastupnik Jure Bitunjac, ispravak netočnog navoda.
Hvala gospodine predsjedniče. Kolega Kapraljević je aferu "Sunčani Hvar" smislio u pogrešno vrijeme … [[Govornik se ne razumije.]] Naime, "Sunčani Hvar" je potresalo bivšu Vladu. Znamo da je tek pod pritiskom dijela tada koalicijske vlasti, djela koalicijske vlasti da je radi, jer je prijetila opasnost za raspad Vlade, da je odluka o prodaji "Sunčanog Hvara" poništena. I drugi netočni navod odnosi se na "Plivu". To je jedna virtualna, izmišljena afera koju ste vi HNS i SDP plasirali u hrvatsku javnost a de facto se ne radi o nikakvoj aferi. Hvala lijepo.
Ministar Petar Čobanković.
Hvala lijepa gospodine predsjedniče, poštovane gospođe i gospodo zastupnici. Dozvolite mi da ipak kažem par riječi vezano jer čini mi se da dio zastupnika uporno ili ne želi shvatiti ono što se dešava i vrijeme u kojem živimo ili to shvaća ali želite okrenuti na drugu stranu. Ja ovdje želim naglasiti, ova Vlada daje puni doprinos onome što treba da bude, a to je da Hrvatska Država postane pravna država i da Hrvatske ne bude politička država. Ja znam da je određenom broju ljudi teško shvatiti da se iz političke države može preći u pravnu državu. Nažalost, mi smo dugo vremena živjeli u različitim državama ali u državama koje su bile političke i gdje su se odluke donosile na politički način. Znači, na forumima, na sastancima, u komitetima i slično. Nažalost, i poslije '90. godine je Hrvatska dijelom bila politička država, bila je djelom i zbog razloga u kojem smo se nalazili nametnutog rata, prognanika, stradanja i svega ostalog. I konačno je došlo vrijeme da Hrvatska iz političke države pređe u pravnu državu. I Vlada, ova Vlada daje svoj maksimalni doprinos kako bi se to desilo. I to kod određenog dijela, nažalost mene čudi da to kod određenog dijela zastupnika izaziva neka suprotna razmišljanja. A kako daje doprinos da postanemo, da se iz političke zemlje pretvorimo u pravnu državu? Pa na način da stvara i uspostavlja zakonodavni okvir, da stvara institucionalni okvir i da za to osigurava materijalna sredstva. I u tom kontekstu je upravo ova Vlada stvorila pretpostavke da one institucije koje su nadležne i koje treba da prate što se dešava, koje treba da istražuju, jel' ne mislite da bi trebali ne znam, ministri i saborski zastupnici da budu istražitelji i da oni se pojavljuju negdje gdje uvjetno rečeno se čini nešto što nije dobro? Zato hvala Bogu u Hrvatskoj danas postoje institucije. Stvoren im je zakonodavni okvir, uspostavljena su i stvorena im je materijalna osnova da oni mogu postupati. Rezultat toga je da u Hrvatskoj djeluju institucije koje su zadužene da prate i rješavaju ovu problematiku i rezultat toga je da u Hrvatskoj nema više nezaštićenih. I to je poanta onoga što se dešava u Republici Hrvatskoj. I ja kao član Vlade u ovome mandatu sam upravo izuzetno ponosan na ono što je Vlada stvorila pretpostavke. I dragi prijatelji, ja sam daleko sretniji što se ova situacija u fondu razotkrila jer to nije situacija od danas. To je situacija nažalost koja se dugo, dugo proteže u toj instituciji i dešava. I puno je rasprave bilo i u ovom Visokom domu, ali od rasprava dragi prijatelji nema ništa. Mora se stvoriti sustav, mora se stvoriti zakonodavni okvir i institucije. I mora se lopova uhvatiti. Dok se lopova ne uhvati na djelu, možemo mi pričati, možemo se ubijati i iscrpljivati u pričama. I zbog toga je ovo nešto što je vrlo pozitivno što se desilo u Republici Hrvatskoj, što nitko tko se bavi nečasnim radnjama više neće mirno spavati za razliku od nekih drugih koji itekako dobro i mirno spavaju. Hvala lijepo.
Zahvaljujem. Ispravak netočnog navoda uvažena zastupnica Vesna Škare Ožbolt.
Pa, ispravljam netočna navod poštovanog ministra koji je rekao da uopće teško je to shvatiti prelazak iz političke u pravnu državu. Ministre! Postoji kaznena odgovornost i postoji politička odgovornost. Kaznena odgovornost odgovaraju oni koji su sada u zatvoru, a politička odgovornost je za političare. Politička odgovornost je za političare. Vi znate koliko je značenje jedne čokolade kad si gladan. Jedna ministrica u Europskoj uniji je ostala bez svoje funkcije zato što je bila gladna i uzela čokoladu na karticu ministarstva. Ostala je bez svoje funkcije, jer to nije smjela napraviti. A ovdje se događaju kojekakve kriminalne aktivnosti, četiri ministra sjede u upravnom odboru fonda i uopće ne odgovaraju nizašto. Ne za čokoladu, nego nizašto.
Ispravak netočnog navoda uvažena zastupnica, potpredsjednica Doma Pusić.
Zbog hrvatske javnosti a ja bih rekla i zbog zdrave pameti moram ispraviti ovaj navod o tome da prelazimo iz političke u pravnu državu. Kolega Čobanković svaka država je po definiciji politička. Država jeste izraz političke volje njenih građana. Nakon toga što je država svaka dakle izraz političke volje, prema tome svaka država je politička postoji pravna država. Pravna država je ona u kojoj vladaju zakoni iako ih može donijeti i diktator. Dakle nema nikakve veze sa demokracijom. A onda postoji demokratska pravna država. To je država koja je kao politička tvorevina izraz svojih građana, političke volje svojih građana. To je država u, vladaju zakoni koji su doneseni u demokratskoj proceduri i kod kojih postoji odgovornost za poštivanje tih zakona i odgovornost svakog tko po zakonu ima definiranu [[Upadica: Zahvaljujem.]] Tu odgovornost kao što ste ju vi imali, kao, direktno vi ministre Čobanković u Hrvatskom fondu za privatizaciju [[Upadica: Zahvaljujem.]] I niste ju odradili. O tome se radi.
Ispravak netočnog navoda uvaženi zastupnik Kapraljević.
Zahvaljujem gospodine potpredsjedniče. Pa evo predsjednica je rekla sve oko, oko ispravka političke države, ali ja bih još dodao. Mi smo iz političke države kako ste vi rekli prešli u pravnu. Ja bih dodao mi smo iz poljoprivredne zemlje prešli u nešto što nema veze s poljoprivredom.
Ajde dobro. Ne vidim, ne vidim ja ispravak netočnog navoda [[Upadica: Ja vidim.]] Ispravak netočnog navoda uvažena zastupnica Lalić.
Ispravljam navode gospodina ministra koji se odnose na političku državu iako je očito da ministar ne razumije što je politička država ali želi ukazati kako se ova Vlada zalaže valjda za depolitizaciju. Međutim gospodine ministre činjenica je da ova Vlada po načelu političke podobnosti postavlja predsjednika Fonda koji ništa ne zna, sam kaže da ništa ne zna ni to šta se u Fondu radi, da ista Vlada po načelu političke podobnosti postavlja pomoćnike toga [[Upadica: A nije ministar o tome, o tome govorio. Vi ste dobro počeli da je rekao]] Demantiram njegove navode o depolitizaciji [[Upadica: Politička država u pravnu državu. I ispravak netočnog navoda, nemojte raspravljati pod ispravkom netočnog navoda.]] Oprostite vi meni ne dopustite da ja [[Upadica: Izvolite, kako ne?]] ukažem o čemu se sastoji netočnost o doprinosu Vlade na depolitizaciju državnih tijela [[Upadica: Pa nije ministar govorio o imenovanju Upravnog odbora Fonda. Izvolite.]] No pa to je predmet današnje rasprave. Dakle nitko nije [[Upadica: Izvolite. Je, je predmet ali nije ispravak netočnog navoda.]] Ne dozvolite mi da obrazložim [[Upadica: Izvolite.]] Pa upravo na ovim primjerima pokazujem da se ova Vlada ne zalaže za depolitizaciju nego politizira ali ne prihvaća političku odgovornost koja iz toga slijedi.
Zahvaljujem. Ispravak netočnog navoda uvaženi zastupnik Radoš. Ja vas molim da pod ispravkom netočnog navoda evo ne raspravljamo.
Gospodine potpredsjedniče, gospodin ministar Čobanković kaže kako je Vlada dala svoj doprinos borbi protiv korupcije, a istovremeno je temeljni stav Vlade da zapravo nije znala što se tamo događa. Pa kako je mogla znati, dati doprinos jednom procesu ako nije znala da taj proces uopće je na djelu? Stvari stoje upravo obrnuto. Vlada nije znala što se tamo događa i tako je dala doprinos onome što su radila, radili ti glazbenici u Hrvatskom fondu za privatizaciju i to je njen doprinos. Ona je svojim neznanjem omogućila korupciju u Hrvatskom fondu za privatizaciju.
Ispravak netočnog navoda uvaženi zastupnik Jurjević. Jeste vi? … … [[Upadica se ne razumije.]] Jeste digli ili?
Jesam, jesam, jesam, jesam. Pa odnosilo se na ono što je kolegica Pusić ispravila. Htio sam reagirati čisto kao politolog. Kolega je agronom ili tako nešto dakle kad kažete država vi ste već rekli politička država. Svaka država je politička. To na neki način bilo bi dobro da ministri znaju.
Zahvaljujem. U ime Kluba HSS-a uvaženi zastupnik Željko Pecek.
Poštovani gospodine potpredsjedniče, poštovani gospodine ministre, kolegice i kolege. Pa situacija naprosto zaslužuje da krenemo odande gdje je ministar Čobanković stao. Moram priznati da ne razumijem što je to politička a što je pravna država kako je on objašnjavao a pogotovo ne razumijem kad je on rekao da se mora stvoriti sustav nakon toga. Pa ja bih rekao na dva ili tri primjera kakav sustav je stvoren u okviru njegovog Ministarstva jer danas je tema korupcija mito, a ja vjerujem da bi neke elemente mogli pronaći upravo i u tom sustavu koji je on stvarao. Primjer broj 1. Poticaj za poljoprivredu su 2006. godine bili milijardu 874 milijuna kuna. Godinu dana prije milijardu 711 milijuna. To je povećanje 10%. Međutim ako promatramo tko i koliko je dobio te poticaje onda je interesantno da je 100 najvećih poticaja u poljoprivredi dobilo jednu četvrtinu i njima su poticaji rasli 38%. Još je interesantnije pogledati da je 10 najvećih korisnika poticaja dobilo poticaje 50% veće nego godinu dana prije ili su uzeli učešće 10% u ukupnim poticajima. Vrijedi isti zakon, vrijede isti pravilnici kako je to moguće da se događa, ima li tu možda nečeg što liči na pogodovanje, mito pa možda čak i na korupciju? Primjer broj 2. Prije nekoliko godina na prijedlog lokalnih dužnosnika sa Osječko-Baranjske županije donijeta je odluka da se učestvuje u saniranju poduzeća koje se zove Valpovka-poljoprivredni kombinat. Za sanaciju je dato 57 milijuna kuna. Naravno nije bilo natječaja. Za sanaciju je dato sa obećanjem kako ćemo zadržati radna mjesta međutim evo čitam jučer u novinama da u toj privatnoj kompaniji, znači to je u momentu sanacije bila privatna kompanija i danas je privatna kompanija od tih 57 milijuna kuna koji je upumpano nije ostalo ništa. Dapače ima višak 130 ljudi. Ti ljudi će završiti na ulici i eventualno će dobiti otpremninu maksimalno 70 tisuća kuna. Na osnovi kojeg zakona je donijeta takva odluka odnosno već ako je donijeta odluka da se privatna kompanija sanira sa preko 50 milijuna kuna da li postoje bilo kakve obaveze da se taj novac namjenski iskoristi? Ako ne da se eventualno vrati. Mene bi zanimao odgovor ministra da li ima ta klauzula u odluci koja je tom prigodom donijeta? Primjer broj 3 je jako interesantan. Smjestit ćemo radnju zbivanja nešto južnije. Smjestit ćemo je u Konavle. Tamo je jedan lokalni stranački dužnosnik, mislim da ne trebam reći odakle, kupio vinariju. Vinariju je kupio na način da je posudio iz općinskog proračuna milijun i 300 tisuća kuna. Naravno taj novac je djelomično vratio tek kad je dobio kaznenu prijavu. A naravno da će ga vratiti kad dobije od ministarstva novac za poticaje, jer uz vinariju je dobio i zemljište, za zemljište dobija poticaje pa će to fino vratiti bezbolno ne svojim novcem nego dijelom proračunom, a dijelom eto iz Ministarstva poljoprivrede. Evo to je to kakvu imamo državu, da li je ona ipak politička, ako odluke donašamo ovako, donašamo ih politički. Koliko je ona pravna to svi znamo jer danas o tome govorimo. A kako smo stvorili sustav dobro govore ova tri primjera. Pa evo, ja bih molio ministra da se očituje o sva tri primjera, pretpostavljam da su mu poznata. Ono što je karakteristično za današnju raspravu da smo mi svi ili manje-više svi neinformirani. Karakteristično je da smo raspravu počeli prekasno, HSS je tražio da prošle tjedan dođe premijer ovdje u Sabor da nas upozna sa time što se događa u Fondu, da nakon rasprave donesemo i neke zaključke. Međutim danas ovdje ja čujem kolegu Bebića kako on naprosto prijeti. Čuli smo i našega predsjednika Šeksa u medijima koji najavljuje velike lovine. Znaju li oni nešto više od nas kad najavljuju velike lovine? Ako znaju kakva je poruka. Poruka onima koji se love da odu u inozemstvo i pridruže se brojnim tajkunskim poduzetnicima koji su to već napravili ili koji pakiraju kofere. Poruka da prodaju dionicu, dionice i imovine kao što su već i učinili. Međutim nakon takvih poruka i nakon takvog lova dogodit će se ono što se stalno događa. Možemo im staviti soli na rep obično na kraju svega toga. Napravili smo ražanj, a naravno zec je još uvijek u šumi. Meni ovaj Fond za privatizaciju kroz zadnjih 15-ak godina kao i neka druga tijela na kojima se upravlja sa državnom imovinom liče na jednu veliku kasicu prasicu. Jer mi stavljamo novac u nju, ubacujemo ga, a da zapravo nitko ne zna koliko je stavljeno i da li je baš sve stavljeno unutra. Takva je praksa kasice prasice bila i kada smo raspolagali sa novcem dijaspore. Takva praksa je bila bi nabavci oružja u Domovinskom ratu. Ali jednako tako i kod rasprodaje dionica i državne imovine. To je kasica prasica koja nema ključ ali ima otvor kroz koji se očito ponešto može izvući. Krajnje je vrijeme, a za to se HSS i zalaže da tu kasicu prasicu razbijemo, pobrojimo što je eventualno ostalo unutra i počnemo se ponašati transparentno. Zbog toga HSS smatra kako ovdje mi u Hrvatskom saboru moramo donijeti Zakon o korupciji, bolje rečeno o antikorupciji. Smatramo kako iz svih nadzornih odbora trebaju otići ministri i ostali dužnosnici. Smatramo kako treba zaustaviti daljnju privatizaciju. Smatramo kako prije nove privatizacije bilo koje treba donijeti novi zakon. Smatramo da treba kompenzirati štete onima koji su ih direktno imali. I smatramo da trebamo formirati saborskog Istražno povjerenstvo koje bi se upravo bavilo ovim što se zove loše stanje u Fondu za privatizaciju. Ako želimo donijeti Zakon o korupciji prije svega uloga bi bila da se formira tijelo koje bi iz postojećih zakona izbacilo odredbe koje pogoduju korupciji. Međutim mi bi trebali propisati i Kodeks ponašanja za javne dužnosnike. Da li netko smije ići na nogometnu utakmicu ako mu partner privatni poduzetnik plati avionsku kartu, ako mu plati noćenje i samo ulaznicu. Kod nas je to još uvijek nejasno. Međutim mi moramo i zaštiti one koji se zovu zviždači, koji prijavljuju korupciju. Moramo dati daljnje pogodnosti pokajnicima. Ali trebali bi mi i financijski nagraditi one koji prijavljuju korupciju. Iz nadzornih i upravnih odbora kada izađu ministri i ostali trebamo staviti struku, struka koja će za to biti nagrađena, koja će se za to biti plaćena, i to dobro. Ali jednako tako i odgovarati za eventualno neuspjehe, jer ovdje nemamo niti nagrade za ministre, ali očito nemamo niti odgovornosti. Kad govorimo da treba zaustaviti daljnju privatizaciju tu mislimo između ostalih i na Hrvatski Telekom. Smatramo da građanima treba dati dionice i to dionice kao protuvrijednost za ono što su oni plaćali kroz telefonske priključke od tisuću do 2 tisuće ondašnjih maraka, a ne da opet te iste dionice moraju kupovati. Smatramo da prije nego krenemo sa privatizacijom Telekoma mora se znati čija je DTK kanalizacija. I nikakvih razloga nema da za time hitamo unaprijed. Što se tiče daljnje privatizacije INA-e i energetskog sektora jednako tako bilo bi dobro da iz tog velikog giganta izdvojimo one resurse koji nisu vama djelatnost. Mislimo na izvore pitke i getermalne vode koje su tamo i sa kojima se upravlja a da se one ne koriste na pravi način. Kada donašamo novi zakon vjerojatno bi trebalo se vratiti u priču možemo li mi kompenzirati štete onih koji su ih najviše imali. Tu ja mislim na radničko dioničarstvo, mislim na 500 hiljada onih malih dioničara kojima su ugovori raskinuti, mislim na 320 tisuća onih koji su izgubili posao. Ali jednako tako mislim i na prognanike koji su po 10% nominale trebali prodavati dionice. Očito je kako je u hrvatskom društvu dijagnosticirana jedna teška bolest, a ona se zove korupcija. Takva bolest zahtijeva i šok terapiju. Takva bolest zahtijeva liječenje najboljih lijekovima, ali jednako tako za to se trebaju angažirati i najbolji liječnički timovi. Ono za što bi se mi u HSS-u založili je da se spriječi trend nastajanja 200 najbogatijih obitelji u Hrvatskoj. Ja ne tvrdim da taj plan postoji. Međutim, očito je da se pogoduje kroz natječaje velikim poduzećima. Skoro da i nema natječaja kroz ne treba platiti za kupovinu imovine ili dionica po 10 ili više milijuna kuna ili eventualno ako se nešto kupuje preuzeti odgovornost plaćanja kredita i doprinosa od nekoliko desetaka milijuna kuna. Ono što je ovdje zabrinjavajuće kad govorim o načinu kako mi raspravljamo u Saboru je da će se vjerojatno naši građani zapitati da li ovo opet predizborni folklor i da li mi nešto ozbiljnije mislimo napraviti kroz izmjene u privatizaciji. Jer takve spektakle su građani već gledali uglavnom pred izbore. Gledali se kako se zatvara zločinačka organizacija. Gledali su stvari oko Kutle. Gledali su i najave zadnji puta oko revizije privatizacije. Tako da krajnje je vrijeme da počnemo razmišljati drugačije. Razmišljanje drugačije znači da bi trebali taj Fond za privatizaciju ukinuti, da to bude jedan od naših zaključaka, jer mi moramo znati kako dalje. Ukoliko fond ukinemo naravno da treba osnovati nešto drugo, nešto drugo se mora zvati agencija, ali agencija koja bi i upravljala imovinom i agencija koja bi imala također i svoj posebni sektor za privatizaciju, ali ono čime upravlja trebala bi i odgovarati da je svake godine vrijednost imovine sve veća i veća, da to bude transparentno, da to bude poput burze. Za one koji kupuju da mogu na Internetu vidjeti što se prodaje, pod kojim uvjetima i kako mogu to sudjelovati i natječaju. Prije svega važno je donijeti taj novi Zakon o privatizaciji, važno je da u njega ugradimo ono što godinama pričamo radničko dioničarstvo. Važno je da vidimo što ćemo napraviti sa mirovinskim fondovima jer i tu smo obećali kako ćemo te fondove puniti sa dionicama, međutim očito prema starom zakonu niti imamo namjeru, niti je to moguće. Kad govorim o transparentnosti očito je krajnje vrijeme da se počne liječiti gastritis koji su dobili ljudi ispijajući kave u Hrvatskom fondu za privatizaciju jer upravo ta kava je značila netransparentnost i ta kava je značila što se dalje planira i napraviti. Mi imamo katastrofalne rezultate rada fonda, očito je fond pogodovao, očito je imao pasivnu ulogu u djelovanju, očito nije dovoljno štitio državni interes, očito je davao pogodnosti kupcima za dokapitalizaciju, očito je prihvaćao nekad ponude koje su imale u svojem djelu investiranje koje su imale veće zapošljavanje. Međutim, događalo se obratno. Ti potencijalni kupci su tjerali ljude na ulicu, nisu uložili niti novac u razvoj firme, a i fond, niti bilo tko nije tražio raskid tih ugovora, fond nije tražio povrat te imovine natrag. Pa evo ja se zalažem i klub HSS-a upravo da na taj način radimo. Mislim da je na tom tragu i klub HSP-a koji je i dao i prijedlog u zakonsku proceduru, međutim mi to nismo napravili. Mi ne razmišljamo da imovinu vratimo u fond, mi nismo niti jedan takav ugovor raskinuli kod onih koji nisu poštivali zakon, koji nisu poštivali natječaj. Međutim, ako ne možemo kazneno goniti one koji su to napravili ili ako je to upitno, potpuno je sigurno da imovinu možemo vratiti natrag i mi vas pozivamo da to počnemo raditi od danas. Također bi htjeli da konačno fond koji drži lojtru velikima prestane to raditi, da prestane pogodovati onima koji raspolažu sa milijunima kuna i da priliku dobiju mali dioničari i da priliku dobiju mali poduzetnici. Ti mali koji nemaju novac za plaćanje kavice su upravo i pretrpjeli najveće štete. Krajnje je vrijeme da promijenimo trendove, ali i da promijenimo praksu u privatizaciju.
Zahvaljujem. Ispravak netočnog navoda, uvaženi zastupnik Markovinović.
Hvala gospodine dopredsjedniče. Pa evo kolega Pecek tvrdi Vlade olako postavljaju ljude na odgovorna mjesta. Ja tvrdim da je to krivi navod, da to nije točno. Evo imam jedan primjer iz njegovog vremena tamo. Nakon dubokog razmatranja, sigurno olakog razmatranja Vlada bivša je postavila na mjesto predsjednika uprave "Pika" Vrbovec izvjesnog gospodina Bevca za kojeg su zločesti mediji tvrdili da je neki daljnji rođak od gospodina Pankretića, ali dobro. To je vjerojatno samo bio plus za njega. I taj gospodin Bevc opet ne olako, dobivao je preko 60 tisuća dolara plaću mjesečno. Isto tako gospodin Bevc se potrudio pa su dugovi još povećani za 15%, a USKOK je opet, ne olako ili možda olako dokazao tolike malverzacije da je poštovani gospodin Bevc i dan danas u zatvoru. Hvala.
Zahvaljujem. Ispravak netočnog navoda, uvaženi zastupnik. Povreda Poslovnika. Izvolite.
Hvala lijepo. Pa poštovani gospodine potpredsjedniče, kolega Markovinović kao što je to i obično je govorio.
Koji članak?
209., 210., nemojte da gubimo vrijeme na to.
Ne, ne. Po Poslovniku morate navesti članak koji je povrijeđen.
209.
Jer ja smatram da nije povrijeđen Poslovnik, ali vi mi recite.
Članak 209. Pa dajte molim vas provjerite onda.
Ne, ja znam napamet 209. članak i nije povrijeđen. Ne radi se o povredi Poslovnika.
210.
O tome se itekako ne radi, o toj povredi Poslovnika. Ne radi se, Poslovnik 210. govori da govornik može govoriti samo o temi koja je na dnevnom redu, ali to nema veze. Zastupnik Markovinović nije povrijedio Poslovnik, ispravio je po njemu netočan navod da Vlada olako imenuje članove upravnih vijeća, ministara. … [[Upadica se ne čuje.]] Ali ne radi se o povredi Poslovnika. Ja sam zamolio da se pod institutom ispravka netočnog navoda ne raspravlja. Zahvaljujem. … [[Upadica se ne čuje.]] A izvolite. Povreda Poslovnika.
Gospodine potpredsjedniče, povreda Poslovnika jer vi učestalo kršite Poslovnik članak 87. jer ste dužni omogućiti zastupnicima da govore u Hrvatskom saboru. Međutim, vi zloupotrebljavajući svoj položaj onima kojima ne dozvolite da govore to onemogućavate. To ste onemogućili meni, to ste omogućili kolegi Peceku, a nekim drugim zastupnicima debelo omogućavate da zloporabljuju ispravak krivog navoda.
Evo, uvažena.
I na taj način kršite Poslovnik.
Uvažena zastupnice Lalić, dodjeljujem vam opomenu. Članak 87. radi vaše informacije govori: "U djelokrugu su Odbor za poljoprivredu i šumarstvo … [[Govornik se ne razumije.]] utvrđivanje i praćenja politike." Dakle, očito kršite Poslovnik namjerno, a ja neću dozvoliti da netko namjerno krši Poslovnik dok to mogu.
Ja se zahvaljujem. Dajte još jednu opomenu.
Vaš kolega Pecek je uvidio da nije povrijeđen Poslovnik pa je evo sjeo.
A dajte još jednu opomenu. Ja ću biti sretna.
Tu vam sreću neću.
Evo vidite kakav ste vi.
Pa ja sam dobar. Ja sam dobar. Ispravak netočnog navoda, uvaženi zastupnik Bagarić.
Hvala gospodine potpredsjedniče. Uvaženi zastupnik Pecek rekao je jednu netočnost da je praksa ovog ministarstva i ovog ministra i ove Vlade Republike Hrvatske da sanira poslovanje kombinata navodeći primjer Valpova, što nije točno. Točnije je da je njegova Vlada ili koalicijska Vlada ili njegov bivši predsjednik stranke u nekoliko navrata sanirao kombinate ne samo slavonske nego i druge što mislim da je bilo uzalud. Isto tako točno je da su poticaji i nominalno veći i da je Vlada Republike Hrvatske na čelu s ovim ministrom konsolidirala i poslovanje obiteljskog gospodarstva, a i konsolidirala poslovanje kombinata što mislim da odgovara upravo načelima gospodarske i poljoprivredne politike koju je proklamirala ova Vlada, a ne da je to predmetom izvora korupcije kako je gospodin Pecek rekao, poticaj što se može i kontrolirati i vidjeti da to nisu bili predmetom korupcije.
Zahvaljujem. Povreda Poslovnika. Imamo dvije povrede Poslovnika. Uvažena zastupnica Perman. Izvolite.
Povrijeđen je naime članak 209. stavak 1. koji kaže da govornik može govoriti samo o temi o kojoj se raspravlja prema utvrđenom dnevnom redu. Ovo o čemu je govorio gospodin Bagarić nije tema dnevnog reda. I 210. stavak 2. koji kaže ako se govornik udalji od teme dnevnog reda, predsjedatelj će ga opomenuti da se drži dnevnog reda. Dakle i vi ste povrijedili Poslovnik jer ga niste upozorili.
Zahvaljujem. Dopuštam mogućnost da sam povrijedio ovaj puta Poslovnik, jer potpredsjednica Doma je došla do mene pa me zamolila da ovdje nešto prepravim pa nisam, evo iskreno govoreći nisam sve čuo što je govorio uvaženi zastupnik i dozvoljavam mogućnost da sam povrijedio Poslovnik. Ne mogu sebi dodijeliti opomenu. Povreda Poslovnika Pecek, uvaženi zastupnik Željko Pecek.
Isto obrazloženje. Članak 209. a u vezi sa člankom 214. Gledajte točno je da vi niste slušali što gospodin zastupnik govori, ali vi nemate pravo da ne slušate pogotovo jer je kolega zastupnik mene ispravljao a ja sam govorio točne navode. Govorio sam odgovor koji sam dobio od Ministarstva poljoprivrede koji je bio ovdje na klupama, samo ga gospodin zastupnik nije pročitao. I točno je da veliki imaju 50% poticaja više nego godinu dana prije, evo ministar me neka demantira, a da srednji imaju 38% više, a da mali imaju ispod 10% više. Što se tu događa gospodine ministre? Nemojte da demantiraju to kolege netočno.
Zahvaljujem. Ja stvarno nemam pravo ne slušati, ali dozvolite mi da sam džentlmen, pa potpredsjednica Pusić je zamolila nešto pa nisam ja mogao reći potpredsjednici daj sačekajte malo dok ja [[Upadica: Ali niste džentlmen prema Ljubici.]] Zahvaljujem. Ispravit ću. Ispravak netočnog navoda, uvaženi zastupnik Kruno Peronja.
Gospodine potpredsjedniče, kolega Pecek je izjavio da je općina Konavle dala milijun i 300 tisuća kuna za kupnju Dubrovačkih podruma. Na žalost to nije istina, to je netočno jer je općina dala novac za kupnju i otkup grožđa što je velika i bitna razlika i na taj način zapravo općine bi trebale lokalne i područne samouprave pomagati da se ta kultura uzgoja dobre vinove loze, ali i stvaranja dobrog vina upravo na taj način promovira. … [[Upadica se ne čuje.]] 0,0 smo i dalje za 0,0. Tko pije taj ne vozi, tko vozi taj …
Zahvaljujem. Dobro sam prošao, nema povrede Poslovnika. U ime predlagatelja uvaženi zastupnik Vuljanić.
Hvala gospodine potpredsjedniče. Gospodo ministri, treći jubilarni put ponavljam pitanje, da li postoji izvješće Upravnog odbora Fonda hrvatskoj Vladi i ako postoji šta je Vlada rekla glede toga? I sam sam kopao po internetu sat-dva tražeći po svim mogućim rezonima, nisam uspio naći u mandatu ove Vlade niti jednu priliku da se o tome razgovaralo. Ako se o tome nije razgovaralo znači da je netko prekršio taj vražji zakon gdje piše da se mora o tome razgovarati. U čitavoj ovoj diskusiji iskristaliziralo se da i ministri i premijer, čitava Vlada i klub Hrvatske demokratske zajednice zapravo su čvrsto odlučili da će se uhvatiti u koštac sa korupcijom i da više neće dati korupciji da digne glavu. To je lijepa rečenica, a ajmo malo vidjeti koliko je vjerodostojna. Da se prisjetimo tri dana unatrag, četiri koliko li. U četvrtak smo imali glasovanje o obračunu proračuna. Jedna od točaka unutar tog obračuna proračuna bilo je i financijsko izvješće Fonda za privatizaciju. Kada je to došlo na glasovanje s ove strane na sav glas smo vikali pazite o čemu glasujete. Pazite sad glasujete o tome, o tome ćemo razgovarati drugi tjedan. Taj proračun je prošao. Doduše moram priznati 10 zastupnika HDZ-a se suzdržalo, a glasali su za sve druge točke obračuna proračuna, ovdje se 10 ljudi suzdržalo, ali još uvijek je većina kluba prihvatila. Ljudi potpredsjednici fonda su u tom trenutku već bili u pritvoru, vi ste znali da je 800 tisuća eura mita isplaćeno i to u toj godini o kojoj diskutiramo i za to glasate i poslije tvrdite da navijate da se toj hidri ili meduzi ili kaj ja znam kak' se zove, sipi, da joj se zavrne vratom. Pa to nije istina. Ima još rezona koji ne govore u prilog tvrdnji da se zapravo ova Vlada zalaže za to da se ovog trenutka stane na rep korupciji. … [[Upadica se ne čuje.]] Na glavu? Bolje na glavu svakako. U jednom trenutku ministri ove Vlade su znali, u drugom trenutku ministri ove Vlade nisu znali. Ako su ministri ove Vlade znali onda su ministri ove Vlade ne samo odgovorni nego i krivi. Ako nisu znali onda su samo odgovorni zato što nisu znali. Premijer je znao čitavo vrijeme u jednom trenutku, u drugom trenutku nije znao. Ako je znao onda je kriv, onda je sudionik u kaznenom djelu. Ako nije znao onda je odgovoran zajedno sa čitavom Vladom. Direktor fonda koji je ujedno zamislite predsjednik fonda jel', koji je ujedno i državni tajnik za upravljanje državnom imovinom sjedi na suženom kolegiju fonda koji donosi one odluke od 10 milijuna, do 10 milijuna kuna, jednoglasno, te se odluke donose samo konsenzusom. On sjedi tamo i konsenzusom donosi odluke za predmete za koje ovi ljudi primaju mito i taj čovjek usput uz ovaj posao upravlja još sa državnom imovinom. Dakle, on ovog trenutka raspolaže recimo on i njegova ekipa, raspolaže sa vojarnama u Hrvatskoj koje se dodjeljuju, ne dodjeljuju, negdje prodaju, negdje poklanjaju itd. A čovjek ne zna šta mu u njegovoj ekipi od pet ljudi rade? Stvar je zapravo nevjerojatna. Odgovornost koju imaju ljudi koji ne znaju i ne mogu je ono o čem mi danas razgovaramo. Krivnja nije ono o čemu danas razgovaramo. O krivnji će razgovarati netko drugi, najprije državni odvjetnik u svojoj sumnji a onda sudovi u svojoj presudi. O krivnji mi razgovarati ne trebamo. Ali o odgovornosti moramo. A vidimo da ovdje nema volje da se ta odgovornost postavi na zdrave osnove i da ljudi koji su bili na određenom mjestu zato što su na određenoj poziciji kažu, oprostite ljudi stvarno nismo mogli. Eto, nisu od silnog posla, ovo mi je promaklo, nisam mogao i stvarno sam odgovoran za to. Svatko od nas bi to napravio pretpostavljam u privatnom životu. Ministri to u ovom dijelu života ne rade. O čemu se tu zapravo radi, čisto radi javnosti da objasnimo o kojim se to novcima radi? Ova tri potpredsjednika fonda primili su od USKOK-a dakle, tu nema dileme jesu primili nisu primili, 800 tisuća eura. Za pretpostaviti je da nisu razgovarali samo sa agentima USKOK-a. Pa nisu tako naivni da s nikim drugim ne razgovaraju nego samo sa ova dva, tri agenta USKOK-a koji su ih i uhvatili. Ajde recimo da su razgovarali barem još sa polovicom, sa još toliko ljudi. Pa da su primili ukupno milijun i 600 tisuća eura. U jednom mediji je izišlo da je jedan od tih potpredsjednika tražio kao "pinku" 5% vrijednosti posla. Ako je to istina po toj "pinki" i po ovih milijun i 600 tisuća eura oni su prodali nezakonito, poklonili u godini dana 32 milijuna eura. A naša država traje dulje. U jednom trenutku gospodin potpredsjednik Vlade je izjavio da za taj, da on zapravo ne zna se da li šta napravili, to ćemo tek vidjeti kad istraga pokaže jesu li oni za te novce nešto napravili ili nisu? Iz perspektive državnog odvjetnika ili suca naravno to bi me zanimalo. Ali iz perspektive saborskog zastupnika to me uopće ne zanima. To neka ustanove ti organi koji trebaju ustanoviti. Iz perspektive saborskog zastupnika bi sve nas trebalo zanimati kako se moglo dogoditi pokraj živih ministara, četiri, pet komada da se poslovi od toliko milijuna eura, firme vrijedne toliko milijuna eura prošuljaju kroz fond i da nitko, nitko od tih ljudi uopće ne zna da se nešto loše dogodilo dok ne dođe Policija i pohapsi tamo nekakve tipove. Ako to ne zaslužuje političku odgovornost ne znam što zaslužuje. Volju, volju za stvarno tjeranje stvari do kraja mislim da je HDZ najbolje pokazao u četvrtak. Hvala.
Ispravak netočnog navoda poštovani zastupnik Krunoslav Markovinović.
Hvala gospodine predsjedniče. Pa evo, kolega netočno navodi da zastupnici HDZ-a nisu bili vjerodostojni. Ja mislim da jesu. Odglasali smo proračun Fonda za privatizaciju jasno, jer u njemu nisu bile kavice. Ali što se tiče vjerodostojnosti nije mi jasno kako je HNS vjerodostojan kad za recimo kandidata za premijera predlaže gospodina Radimira Čačića koji je svojim firmama namjestio poslove za po prilici 400 milijuna kuna i aneksima za još toliko. Živjela vjerodostojnost. Hvala.
Ministar poljoprivrede Petar Čobanković.
Hvala lijepo poštovani gospodine predsjedniče, poštovane gospođe i gospodo zastupnici! Pa evo, dozvolite stiče se jedan krivi dojam. Čini mi se da se pomalo brkaju stvari. Priča se kako se nije znalo, kako se moglo ne znam 800 tisuća eura podijeliti. Ali se zanemaruje jedna činjenica, da su ti koji su to primali danas u pritvoru. I to je bit i suština svega. A da bi oni mogli biti u pritvoru morale su se stvoriti pretpostavke, a to su izmjena određenih zakona, Zakona o Državnom odvjetništvu, Zakona o USKOK-u, Zakona o sigurnosnim službama i slično. Morala se materijalna osnova stvoriti tim institucijama da mogu nastupat. I onda uz sve to kada se pojavila sumnja i potreba osigurano je još sredstava iz tekuće pričuve da bi se akcija mogla provoditi. I to je taj doprinos Vlade. To je taj doprinos i vas saborskih zastupnika koji ste na prijedlog Vlade taj zakonodavni okvir promijenili kako bi se moglo djelovati. I da kažem još jednom i hvala Bogu, u Hrvatskoj dolazi vrijeme da država funkcionira. I to je ono što kažemo da postajemo pravna država. Nažalost, dugo smo živjeli u periodima kada su se odluke koga će se progoniti, koga će se procesuirati i slično donosile na politički način. I tu sam ja kao agronom priznajem malo pogriješio u odnosu na uvaženu gospodu politologe koji značajno bolje barataju tim terminima. Jesam pogriješio kad sam rekao politička država mislim. Mislio sam na politički način donošenja odluka. I to je vrijeme prošlo. I nažalost to neki uporno ne žele shvatiti. Da li ne žele shvatiti da je to vrijeme prošlo kada je netko, bilo ministar, bilo predsjednik, bilo premijer trebao govoriti gdje će neka od službi ići i što će tamo raditi. Ne. Institucije su samostalne i one samostalno idu tamo gdje treba, a ne gdje ih netko pošalje. I to je ta razlika. I zbog toga, ne znam zbog čega je tolika nervoza. Možda je nervoza što upravo više se ne može na takav način dirigirati da li će se negdje ići ili neće. Ali evidentno je velika doza nervoze. S druge strane uvaženi zastupnik gospodin Pecek je govorio neke stvari vezano i za Ministarstvo poljoprivrede. Pa evo, ja moram kazati, ove podatke koje je iznosio ali dijelom ne znam da li namjerno ili je bili određeni lapsuzi, je bio iz Ministarstva poljoprivrede. I oni su transparentni. I oni su javni. Dobili ste ih svi na klupe. O njima možemo diskutirati i analizirati. Ali ne možemo govoriti da je to nešto što je podložno ne znam nečemu o čemu je on aludirao. Iznosio je još neke primjere koji nažalost isto tako nisu točni. Jedan od primjera je već demantirao uvaženi zastupnik i ja mislim da moramo voditi mi koji se bavimo javnim poslom, moramo voditi računa o istinitosti i poglavito o odgovornosti javno izgovorene riječi. Jer ako insinuiramo nešto pa to kažemo netočno onda to sutra netko isto može povezivati i kazati: Evo još jedna afera. O nečemu gdje nema afera. I gdje nema razloga. I u konačnici malo, nikad ne volim se vraćati previše nazad, ali ponekad da bi krenuli naprijed moramo sagledati i šta je bilo u prošlosti? Pa kad se već spominju nekih 57 milijuna kuna uvjetno rečeno sanirana PPK Valpova i zatim privatizirana, na transparentan način privatizirana nije na odmet čini mi se da zaboravljamo da se u prošlom mandatu negdje oko 8 milijardi kuna saniralo 7 poljoprivredni poduzeća koja nažalost 2004. godinu nisu dočekali ništa u boljem stanju nego što su bili u stanju 2000. godine. Hvala lijepo.
Hvala. Ispravci netočnih navoda, poštovani zastupnik Antun Kapraljević.
Zahvaljujem gospodine predsjedniče pa evo gospodin ministar je izjavio da je doprinos Vlade što je dala novce. Nije točno jer Državno odvjetništvo je žicalo novce od Vlade, a drugo sreća je da Vlada ništa nije znala jer bi vjerojatno ova akcija bila zaustavljena.
Nisu državni odvjetnici žicari. Nisu žicari. … /Upadica: Molili su, molili su … [[Ne razumije se.]] Poštovani zastupnik Željko Antešić. Zdenko Antešić, pardon.
Hvala. Gospodin Čobanković je izjavio da bi oni misleći na potpredsjednike Fonda bili pritvoreni morali su se stvoriti preduvjeti misleći na zakonske, materijalne i tehničke. Međutim to je netočno. Da bi oni bili pritvoreni u Upravni odbor Fonda su morali biti postavljeni ministri koji ništa ne znaju i koji svojim neznanjem i nečinjenjem su omogućili tu neviđenu pljačku u Fondu.
Poštovani zastupnik Miljenko Dorić.
Gospodine, gospodine ministre nije točno kao što ste naveli da je bit svega da je nekoliko ljudi iz Fonda danas u zatvoru. Bit je u tome zašto upravni odbori ne upravljaju? Zašto nadzorni odbori ne nadziru? Zašto se ne pišu izvješća? Zato sve informacije moraju doći od Interpola za Brodosplit? Zašto od policije ili USKOK-a za ovaj slučaj ili tako dalje? U tome je bit.
Poštovani zastupnik Dragutin Lesar. Ispravak netočnog navoda.
Hvala lijepa. Moram ispraviti navod gospodina ministra da su oni stvorili pravni okvir za ovu akciju. Obraćam vam se i kao članu Upravnog odbora Fonda za privatizaciju, osporavam i ispravljam … [[Govornik se ne razumije.]] Vi ste zapravo svojim ponašanjem srušili pravni okvir jer odbijate i vi i svi ostali prisutni odgovoriti na pitanje da li ste podnašali izvješća o svom radu Vladi i kakva je odluka Vlade za svaku godinu o svakom izvješću? Sad vas molim recite da li ste podnašali izvješće i što je Vlada po izvješćima zaključila?
Pa nemojte upućivati molbe kroz ispravak netočnog navoda. Poštovani zastupnik Vladimir Šišljagić. … [[Upadica se ne razumije.]] Pa to, molite se i molbe se na drugom mjestu [[Upadice se ne razumiju.]]
No dobro, zahvaljujem. Želio bih ispraviti zapravo više puta izrečenu izjavu malo prije za govornicom ministra Čobankovića. A radilo se o izjavi da su vremena kada je politika utjecala na pravosuđe, na Državno odvjetništvo da su davno iza nas. Nije to točno gospodine ministre. Uvjerili smo se u ovoj sabornici prije više mjeseci da to nije tako, a ja ću vas podsjetiti svježi primjer ako ste slušali što se ovdje govorilo danas u raspravi kako je na Savjetu za nacionalnu sigurnost bio nazočan i predsjednik Vrhovnog suda i premijer. Možda su oni pričali o lijepom vremenu. Hvala lijepo.
Ja sam bio na toj sjednici jer predsjednik Hrvatskog sabora po položaju sudjeluje u radu Vijeća za nacionalnu sigurnost. Predsjednik Vrhovnog suda je iznio samo da želi da se potpuno poštuje neovisnost sudbene vlasti. Poštovani zastupnik Željko Pecek. Izvolite.
Hvala lijepo. Pa ispravljam netočan navod gospodina ministra kako je stanje oko državnih poticaja u njegovom Ministarstvu idealno. Gospodine ministre ako zakon nije mijenjan, ako pravilnici nisu mijenjani kako je moguće da veliki dobivaju 50% više poticaja nego godinu dana prije? Kako je moguće da 100 najvećih korisnika poticaja dobiva 38% više nego godinu dana prije, a mali da dobivaju ispod 10% nego godinu dana prije. Pa vas ja molim da vi vidite o čemu se tu radi? A ne da kažete kasnije ja nisam znao, a netko možda pije kavu u vašem Ministarstvu.
Vi opet isto kolega Pecek molite odgovor. Pa nemojte ministra poljoprivrede moliti. Molite se za nekom drugom mjestu. I u drugo vrijeme. Da. Klub HDSSB-a poštovani zastupnik Vladimir Šišljagić. Izvolite.
Uvaženi predsjedniče Hrvatskog sabora, kolegice i kolege zastupnici. Evo sudjelujući danas u ovoj raspravi ja se pomalo nelagodno osjećam kraj ovih karikatura sa desne strane "Držite lopova" i kraj ovih karikatura sa lijeve strane, pratim imaju i u središtu, dakle ne govorim uopće o odnosu, političkom odnosu ovdje u Hrvatskom saboru. Afera, pod navodnicima afera u Fondu za privatizaciju ja je ne doživljavam tako. Ja mislim da ovo o čemu mi znamo za sada, o čemu znamo kao zastupnici u Hrvatskom saboru a to je da se radi o mitu i korupciji koji su, u kojem su uhvaćeni potpredsjednici Fonda za privatizaciju. Dakle mito i korupcija. Međutim ja mislim da će se skandal i afera tek otvoriti jer ne radi se ovdje o mitu i korupciji. Mito i korupcija je za onih 800 tisuća dolara, to su, EUR-a, EUR-a to su potpredsjednici Fonda uzeli. Ja ne mislim da su ministri koji su sjedili u Upravnom odboru morali to znati za mito i korupciju da im neki, da im neki tamo potpredsjednici to uzimaju. I ne vidim njihovu krivnju vezanu za taj dio. Ali zašto su potpredsjednici mogli doći u poziciju da im netko nudi 50 000 eura. Zašto su oni mogli doći u poziciju, iz kojeg to razloga da im netko da sveukupnu sumu, odnosno točnije u ovom slučaju USKOK od 800 000 eura. Pa zaboga, radilo se o nekim poslovima vjerojatno. Ti ljudi su primili mito zbog nekakvih poslova, zbog nekakvih transakcija. Da li mi ovdje u Hrvatskom saboru znamo zbog čega su ti ljudi prilili mito. Što su oni to napravili? Kakve usluge su to oni napravili? Za mene je to bitno pitanje. U svakom slučaju uspjeh naravno Državnog odvjetništva i USKOK-a u otkrivanju mita i korupcije to je jedna strana priče. Ali ovi razlozi zašto je primljen mito, na kojim radnjama, o kojim poslovima, koje nekretnine su prodane, ustupljene, o kakvim transakcijama se radilo. Ja mislim da su to vrtoglavi iznosi. I tu se radi o kriminalu u Fondu za privatizaciju, jer ako je netko mogao ja pretpostavljam u relativno kratkom vremenu doći u poziciju da mu netko da sveukupno 800 000 eura mita, pa onda možete zamisliti o kakvim se tu poslovima radi. Prema tome, o mitu i korupciji ono što mi sada znamo a to je samo se radilo o Fondu za privatizaciju o mitu i korupciji. Potpredsjednike smo uhvatili kako su oni primali. Ja se nadam da će to biti dokazano, da će se prikupiti dokazi u istražnim radnjama i da će u sudskom postupku vjerojatno se tim ljudima dokazati da su primali mito. Možda mi malo prejudiciramo. Možda od toga kao puno puta do sada kada se raspravljalo ovdje u Hrvatskom saboru kasnije se nije ništa dogodilo. Nitko nije sankcioniran! Da li mi zaista raspolažemo ili vjerujemo tiskovinama da se radi o mitu i korupciji. Ja osobno mogu kazati da vjerujem. Ja vjerujem jer takva informacija u tiskovinama ne bi izašla. Ali, ja tražim da se razjasni po meni daleko važnija stvar koji su to poslovi na kojima su ovi ljudi radili. Zašto su oni primili ovaj mito od 800 000 eura. I na te odgovore i na ta pitanja javnost treba znati odgovore i to su pitanja koja treba postaviti i koje ja sada za ovom govornicom postavljam najodgovornijima, odnosno jednom odgovornom je ostao u tom Fondu za privatizaciju gospodin Grga Ivezić. Ali su ostali, ali je ostao i Upravni odbor i ministri nadležni, i ministri nadležni su još uvijek u Upravnom odboru. Ja ne kažem da su oni odgovorni, nemojte tumačiti ono što ja nisam rekao. Ja kažem da ja tražim ministara hrvatske Vlade koji sjede u Upravnom odboru da oni iniciraju upravo ovo da se raščiste stvari i da mi znamo o kojim se poslovima u fondu radilo i za koje poslove je primljen mito. I nadalje, ja ne mislim da su se ovakve transakcije i ovi poslovi radili samo od 2003. i evo do današnjeg dana. U tom istom Fondu za privatizaciju pretpostavljam da se na ovakav ili sličan način radilo i ranije, puno puno ranije, pa usudio bih se kazati i od početka osnutka Fonda za privatizaciju. Prema tome, ja želim vjerovati da će institucije pravnog sustava, odvjetništvo, USKOK, policija a i gospoda ministri koji sjede u upravnom odboru inzistirati da se do kraja razriješe svi poslovi od početka ustroja Fonda za privatizaciju. Ne samo ovako segmentalno, ne samo parcijalno. O pretvorbi i privatizaciji smo mi raspravljali ne znam ni ja koliko puta, pa ne samo ovdje u Hrvatskom saboru. Manje-više smo se složili da je tu bilo strašnih promašaja. Ja osobno mislim da je bilo strašnog lopovluka u pretvorbi i privatizaciji. Državna revizija, pa i danas je ponovljeno nekoliko puta. Od 1500 predmeta negdje 1400 ne znam ni ja koliko nepravilnosti je nađeno. Ja mislim da je neovisno o tome tko je bio u Upravnom odboru fonda i u Fondu za privatizaciju trebao na vrijeme pokrenuti da se te nepravilnosti raščiste, ne na način samo da ih detektiramo. E tu su, pa to smo vidjeli u Izvješću Državne revizije. Nego, hajde da vidimo tko su odgovorni. Da, kaže zastara je. Hajde, bilo je evo tu prijedloga, pa mijenjajmo Ustav. Zar ćemo kazati ovdje u Hrvatskom saboru, ne mi ne možemo ništa napraviti zato što je nešto u zastari. Znači, pokrali smo državnu imovinu, prošlo je vrijeme, ne možemo ništa napraviti i hajde idemo sada, idemo dalje, idemo dalje raditi na isti način pa ono što je ostalo idemo i to pretvoriti po istom modelu Zakona o privatizaciji kakav je podsjećam bio i ranije, a praktično i sad. A ovo mi se upravo zbog činjenice da govorimo samo o jednom dijelu pretpostavljam o mitu koji je očito, za kojeg očito postoje vjerodostojni dokazi ovo mi danas liči na onu “neka visi Pedro“. Možda nisam u pravu. Hajde idemo optužiti nekoga, u ovom slučaju četvoricu, pa možda će se prašina sleći, pa više nećemo o bitnim stvarima raspravljati o onome što se događalo u fondu u ove četiri godine ali i ranije, o financijskim transakcijama, o onome što je svih ovih godina pronevjereno i osim toga tko su ti koji su dopustili da se to učini na jedan ovako nedopušten način. Prema tome, Klub HDSSB-a misli da je ovo pitanje, ovo pitanje povjerenja Vladi Republike Hrvatske u cjelini temeljeno za sada samo na tome što je Državno odvjetništvo i USKOK otkrilo malverzacije u smislu primanja mita da je ovo pitanje preuranjeno. Da je ovo pitanje preuranjeno. Istraga je u tijeku, istražni postupak nije završen. Ali zakašnjelo je pitanje što se svih ovih godina događalo u Fondu za privatizaciju i što zapravo, zašto nije na vrijeme odreagirano na sav onaj kriminal i lopovluk u pretvorbi i privatizaciji. I temeljno pitanje je za što su ovi ljudi u Fondu za privatizaciju, potpredsjednici primili 800 tisuća eura mita, za koje poslove, koji su to, po navodnicima, "projekti" bili, koje su to financijske transakcije bile. A ja vjerujem kad se bude o tome progovorilo, kad se bude progovorilo konkretno da će ti dopredsjednici zapravo biti marginalni i kako je ovdje više puta bilo rečeno da će ona tek isplivati velike ribe. Samo se bojim da je i ovo pucanj u prazno i da se ovo događa i po nekako isto modelu. Otvorili smo raspravu, raspravljat ćemo, naći ćemo da su krivi dopredsjednici, oni i jesu, da ne bude zabune, netko tko uzima mito naravno da treba završiti u zatvoru. Ali isto tako u zatvoru trebaju završiti svi oni koji su sudjelovali u pretvorbi i privatizaciji na jedan nedopušten, nezakonit način, na način krađe i lopovluka. I pri tome ne može biti za nikoga opravdanje da je dospjela nekakva zastara. Ako u tome nalazimo opravdanje onda zaista nemamo što tražiti ovdje u Hrvatskom saboru, jer mislim da mi zastupnici možemo itekako doprinijeti tome. Promijenimo zakone, promijenimo Ustav i ne dopustimo ovakav vid opravdanja zastare da ne odgovaraju ovi koji su sudjelovali u kriminalu, u lopovluku, u pretvorbi i privatizaciji. I ne samo to, naravno ne samo takve ljude sankcionirati, nego ovu imovinu vratiti odnosno vratiti u početno stanje. Hvala lijepo.
Hvala. Ispravak netočnog navoda, poštovani zastupnik Antun Kapraljević.
Zahvaljujem gospodine predsjedniče. Pa evo kolega Šišljagić je rekao da je pitanje povjerenja preuranjeno. Pitanje povjerenja ne može preuranjeno zato što mi razgovaramo o političkoj odgovornosti, a razgovara se onog trenutka kad se stvore uvjeti da je netko politički odgovoran. A meni se čini da je pitanje, ovo što se tiče preuranjenosti samo pitanje da ste vi prerano sjeli sa gospodinom Sanaderom.
Povreda Poslovnika, poštovani zastupnik Vladimir Šišljagić.
Članak 209. u svezi s 212., 213., 214. Vi ste gospodine Kapraljeviću i kolega Kapraljeviću iznijeli svoje stajalište i svoje mišljenje. Vi niste ispravili netočan navod i time ste se ogriješili o Poslovnik.
Točno. Poštovani zastupnik Anton Peruško. Izvolite.
Pa isto. Pa pod uvjet da i se ponovno kolega Šišljagić javi za povredu Poslovnika. Ispravljam isti netočni navod da je ovo pitanje preuranjeno. Ovo pitanje nije preuranjeno nego zakašnjelo, prezakašnjelo. Do ove rasprave nije ni trebalo doći jer se, ovdje ne razgovaramo krivičnoj odgovornosti nečijoj nego o političkoj odgovornosti. A činjenica je da se je korupcija desila u resoru za koga su ministri odgovorni i da do ove rasprave nije ni trebalo doći, nego da je bilo morala trebali su podnijeti ostavku.
Povreda Poslovnika, poštovani zastupnik Vladimir Šišljagić.
No isto kao što sam rekao maloprije to je vaše mišljenje. I to nije ispravka netočnog navoda. Međutim, ja sam dvije stvari rekao, da je preuranjeno raspravljati o kriminalu u Fondu za privatizaciju, da su to dvije različite stvari, a da je mito koju su uzeli dopredsjednici, ja pretpostavljam da su uzeli jer ja ovog trenutka dokaza nemam. Da je to kriminal i da je to sasvim sigurno kazneno djelo zaslužuje zatvor i povrat ovih sredstava. Dakle dvije stvari sam rekao. Hvala.
Također ne radi se o povredi Poslovnika. Dame i gospodo predsjednik Republike je također iznio stajalište višekratno kada je ustao u obranu Vlade i predsjednika Vlade i ministara da je to pitanje preuranjeno. Kolegice Pusić hoćete vi sada ili da još u ime HSU ima još klub jedan.
Ovo je samo ispravak.
A ispravak.
Ja sam se javila za ispravak.
A za ispravak ste se javili? Izvolite.
Hvala lijepa. Ja sam, nisam mislila intervenirati kao predlagatelj nego za ispravak. Naime, kolega Šišljagić je rekao da Upravni odbor nije morao znati zato nije nužno odgovoran za mito i korupciju u Hrvatskom fondu za privatizaciju. To nije točno. Ako pogledate Zakon o Fondu i statut vidjet ćete da je Upravni odbor upravo odgovoran za poslovanje Fonda, za odluke i za imenovanje ovih ljudi koji su osumnjičeni i koji su sada u pritvoru. Dakle Upravni odbor jeste za to odgovoran. Mito i korupciju su dovoljni razlog. A mi ovdje u Saboru ne možemo raspravljati o proširenim optužnicama, možda će još neki ljudi završiti u zatvoru. Ali to nije naša tema. Naša tema je odgovornost članova Vlade, a onda naravno i cijele Vlade koja je stala iza njih koji su dozvolili i omogućili, odnosno nisu spriječili mito i korupciju.
Povreda Poslovnika, poštovani zastupnik Vladimir Šišljagić.
Gospodine predsjedniče hvala lijepa. Ali isto, dakle moje mišljenje da kod mojih podčinjenih netko primi 50, 100 ili tisuću eura, a ja nemam saznanje da ja zato ukoliko nema saznanje ne mogu biti odgovoran. Ja sam to kazao. Ne mogu biti odgovoran. A ovaj poslovnik, odnosno pravilnik ili ne znam kako se zove koji ste … … [[Upadica se ne razumije.]] Dopustite, pa gospođo Pusić ja nisam upadao u riječ pa budite barem malo pristojni. Ja o poslovniku o kojem ste vi spominjali i koje ste navodili o tome ni jedne jedine riječi nema. Nema o onome što sam ja kazao. Ja sam govorio da ne mogu znati od tisuću mojih podčinjenih da li je netko primio mito, a odgovoran sam tek onda ako ja imam to saznanje pa ne podnesem kaznenu prijavu, o tome se govorilo.
Da. Kako ćete znati da netko krade slaninu ako mu je povjerite, treba prvo znati da se radi o mačku. Prepoznati da se radi o mačku, pa ako dam, ako sam svjestan da dam mačku da čuva slaninu, a da se radi o mačku onda nisam baš postupio sa pažnjom dobrog gospodara. … [[Upadica se ne čuje.]] Ima mačka koji lete. Klub HSU-a, poštovani zastupnik Silvano Hrelja. Vi ste u ime kluba ste nešta, ja sam pamptomimom sam zaključivao da se o nečem radi. Ali budući da ne poznajem to pismo … … [[Upadica se ne čuje.]] Što niste uključili mikrofon. … [[Upadica se ne čuje.]] A što u ime kluba želite?
U ime kluba tražim pauzu i da obrazložim zašto.
Izvolite.
Hvala lijepa. Poštovani gospodine predsjedniče Hrvatska televizija je prije 20 minuta prekinula direktni prijenos rada.
Je pa oni su autonomni, programsko vijeće …
Tako je. Sve bi bilo autonomno da ne postoji dokumenat od 2. veljače 2005. kojega je potpisalo Programsko vijeće Hrvatske radiotelevizije.
Došao je novi dokument. Derogirana je ta odluka. Programsko vijeće je derogiralo tu odluku.
Mogu ja završit?
Pa normalno, kako ne.
U točci 1. nedvosmisleno stoji da će Hrvatska televizija direktno prenositi sjednice Sabora konstituirajuće, aktualno prijepodne, kada je na dnevnom redu državni proračun, svečane sjednice Sabora, sjednice sabora na čijem radu sudjeluje Predsjednik Republike i kada se raspravlja o povjerenju Vladi. Ovaj dokumenat je dat i Predsjedništvu Sabora koji je zaključilo da ga prihvaća i da do kraja mandata ovog sabora vrijede. Na sjednici Predsjedništva Sabora u ime HRT-a bili su gospodin Ljevak i … [[Ne razumije se.]] S obzirom da je Hrvatska televizija prekinula prijenos bez ikakvog obrazloženja najave, možda vi znate više no mi, tražim stanku da se možemo o tome dogovoriti i možda i vama dati vrijeme da date službeni odgovor o čemu se radi. Ovo nije akt Sabora ni kluba HNS-a nego Hrvatske radiotelevizije koji još uvijek vrijedi jer drugim aktom povučen nije. Hvala.
Lex posteriori derogat legi a priori. Tako da je to kasniji zakon poništava prethodni, ovako malo pjesnički rečeno. To je promijenjena ta odluka Programskog vijeća. To je kasnije promijenjena. Ono potpuno samostalno odlučuje o tome. Što mi imamo u Hrvatskom saboru sa odlukama Programskog vijeća, ravnateljstva kada će oni prenositi televiziju ili kad neće? Nemamo ništa. Mi nemamo apsolutno ništa.
Zahtjev za pauzu ostaje.
Za stanku sam dužan odobriti stanku od 10 minuta. Nastavljamo sjednicu. Isteklo je točno 5 minuta i sada već 8 sekundi. Na inicijativu Kluba zastupnika HNS-a ja sam maloprije komunicirao sa ravnateljem HRT-a. Rekao sam mu o čemu se radi i da pokuša vidjeti da se i u ovom drugom dijelu izravno prenosi i on mi je rekao da će to vjerojatno uspjeti to razriješiti na taj način. Istina prenosi se na onome HRT-plusu i dalje, ali mislim da mi on mi je rekao da će to uspješno razriješiti povoljno. Izvolite.
Hvala lijepa poštovani gospodine predsjedniče. Prvo se želim zahvaliti što ste stupili u kontakt sa odgovornima u Hrvatskoj televiziji, dali ovu informaciju, jer doista ni jedan klub zastupnika, a vjerojatno ni predsjedništvo Sabora od 2. veljače 2005. do današnjeg dana nije izvješćeno o tome da je Programsko vijeće Hrvatske radiotelevizije izmijenilo odluku o načinu praćenja rada Sabora. To tim više što ste vi još prije 8 dana najavili da će tema rasprave o povjerenju Vladi biti danas i odgovorni u Hrvatskoj televiziji imali su dovoljno vremena da prilagode svoj program i budu ti koji će poštivati ono što su sami predsjedništvo Hrvatskog sabora predložili. Ta odluka nakon rasprave na predsjedništvu i stava da ovim sistemom Hrvatska televizija prati rad Sabora do kraja mandata potvrđena je i na Programskom vijeću 16. veljače 2005. godine i bit ću zadovoljan i bit će mi izuzetno drago u trenutku kad nas izvijestite da je Hrvatska televizija na drugom programu nastavila prijenos rada ove sjednice. Bio sam iznenađen današnjom raspravom kolege Bebića koji je 18 puta spomenuo riječ panika i u datom trenutku sam pomislio da je možda i ovaj prekid direktnog prijenosa na HTV-u 2 posljedica panike, no ukoliko se taj prijenos vrati u sukladno ovom vašem razgovoru sa odgovornima u Hrvatskoj televiziji mislim da će biti stvoreni normalni uvjeti za nastavak rada. Hvala.
Eto kao što rekosmo bit će to odmah, vrlo brzo. Sad idemo na nastavak. Klub zastupnika HSU-a, poštovani zastupnik Silvano Hrelja. Izvolite.
Gospodine predsjedniče, gospodine ministre, kolegice i kolege. Pa moram priznati na početku da sam poprilično razočaran jer čini mi se da je ova rasprava poprilično destruktivna i bez cilja i nekako mi liči na kolektivno pranje savjesti zbog prisutne nepodnošljive razine korupcije u Hrvatskoj, a sve to na žalost u trenutku kada bi prema mišljenjima građana Hrvatske trebalo nastupiti organizirano i suzbiti ovu metastazu hrvatskog društva, a što građani Hrvatske opravdano i očekuju. Hrvatska stranka umirovljenika je nakon stjecanja statusa parlamentarne stranke više puta pismeno upozoravala Vladu Republike Hrvatske o zabrinjavajućim procesima pretvorbe i privatizacije, kao i o potrebi njenog aktivnijeg i konkretnijeg djelovanja. Naša dobronamjerna upozorenje i sugestije svodili su se naročito na uočene nepravilnosti i izostanak čistih računa oko portfelja Hrvatskog zavoda za mirovinsko osiguranje, oko kuponske privatizacije, oko primjene ugovora Hrvatskog fonda za privatizaciju i Hrvatskog zavoda za mirovinsko osiguranje sklopljenog 27.7.2000. godine, oko izvješća Državnog ureda za reviziju o provedenoj reviziji pretvorbe i privatizacije i naravno unosa imovine u Umirovljenički fond. Također pismeno smo predložili Vladi Republike Hrvatske određena rješenja vezano uz uspostavu čistih računa i upravljanja portfeljem Hrvatskog zavoda za mirovinsko osiguranje i također donošenje novog Zakona o privatizaciji. U međusobnim optuživanjima i prepucavanjima političkih stranaka nećemo sudjelovati i svrstavati se, doživljavamo ovo kao politikantstvo jer se niti jedna dosadašnja Vlada ne može amnestirati participacije u proizvodnji nepravilnosti, nečistih računa i stvaranja tzv. urednog nereda u području pretvorbe i privatizacije. O zaslugama svake Vlade, o njihovoj političkoj odgovornosti neka odluče građani na redovitim izborima koji nisu tako daleko, dakle koncem ove godine. Nitko nema pravo biti iznenađen posljednjim događajima u i oko Hrvatskog fonda za privatizaciju, ali ta događanja mogu biti samo i tek jubilarni povod za konačno iskazivanje političke volje i odlučnosti za sređivanje izuzetno teškog zatečenog stanja, a ne drveno oružje za predizborna optuživanja i prepucavanja. Dobronamjerno upozoravamo na kontinuiranu proizvodnju naknadne pameti političkih stranaka, odnosno primjenu dvostrukih kriterija. Jedni su kriteriji dok su na vlasti, a drugi su kriteriji kad su u opoziciji o istim nepravilnostima i nelegitimnom ponašanju i djelovanju. Iako su posljednja događanja u i oko Hrvatskog fonda za privatizaciju i politički događaji, dobronamjerno sugeriramo političkim strankama da ne troše energiju samo na prisvajanje zasluga i samo reklamiranje vlastitog čistunstva, nego npr. i na ocjenu svog doprinosa i svoje političke odgovornosti za dubinu i širinu svih postignutih neželjenih pojava, događaja i procesa. Opću percepciju javnosti o izmiješanosti i armiranoj vezi kriminala politike i poduzetništva ne može značajno promijeniti povremeno buđenje i pranje lažne savjesti političkih stranaka, nego kontinuitet i odlučnost organa i institucija u izvršavanju povjerenih funkcija, odnosno svrsi, smislu i cilju njihova postojanja, ali bez političkog arbitriranja i korištenja diskrecijskih prava po vlastitom izboru što je ovdje slučaj. Nije moguće boriti se protiv korupcije dokle god se ne demistificiraju i javnosti objasne obrasci i pojavni oblici korupcije i organiziranog kriminala. I nema smisla rasprava u Hrvatskom saboru na način ne optužujući bilo koga, ali na način da jedna strana otvori problem, druga strana blokira rješenje i onda počinje mjerenje političke moći i snage. To nema smisla. To je rasprava bez cilja, bez konstruktivnosti i bez usmjerenosti na rješavanje problema. O obrascima o kojima sam govorio, oni su svi opisani i o njima svima govori gospođa državna revizorica, gospođa Šima Krasić. Međutim, danas se govori samo o jednom pojavnom obliku, o primanju mita. A ona kaže sljedeće i citiram što je izjavila tjedniku, jednom tjedniku dakle "Nacionalu". Dakle: "Često se događalo da vrijednost poduzeća nije bila realno procijenjena. Isto tako u mnogim slučajevima nismo mogli ući u trag broju ponuda koje su pristigle na javnom natječaju za prodaju neke tvrtke. Revizori su u više slučaja otkrili da su poduzeća prodavana tako što je objavljen poziv za prodaju nakon što je prethodno u Hrvatski fond za privatizaciju stiglo pismo namjere od tog istog kupca. Na objavljeni poziv pristigla bi samo jedna ponuda tog istog kupca. Također neke dionice i udjeli prodavali su se na obročnu otplatu, a nisu bili ugovoreni instrumenti osiguranja plaćanja i kamate. Nepravilnosti su se događale jer nisu bili utvrđeni kriteriji za prodaju tvrtki ispod nominalne cijene. U sektoru prodaje do danas se pojavljuju iste nepravilnosti, kako na javnim natječajima tako i prilikom prodaje dionica na burzi iz dokumentacije Hrvatskog fonda za privatizaciju nije jasno zašto se neke dionice prodaju za 10% vrijednosti kao da za njih nema interesa, a na burzi planu za 5 minuta. U takvim situacijama mi možemo samo posumnjati na korupciju i o tome izvijestiti Državno odvjetništvo." Dakle, gospodine predsjedniče Upravnog odbora fonda, Hrvatskoga fonda za privatizaciju! I u ovom mandatu dogodila se prodaja na burzi 48% dionica "Agrolagune" po nominalnoj cijeni, a nakon odluke skupštine o umanjenju temeljnog kapitala. Ne znam gdje se u svijetu osim kad se želi riješiti nečega pod bilo koju cijenu paketi od 48% dionica odjednom daju na burzu. Takvim slučajeva je bilo i za vrijeme prethodne Vlade i svih prethodnih Vlada, kao pod izlikom ono što je na burzi je transparentno. To što je transparentno ne mora biti i zakonito i ne mora biti amnestirano dakle utjecaja ovih što se ovdje popularno danas govorilo, koji rade za "pinku". Prema tome, istraga se mora proširiti i na portfelj Hrvatskog zavoda za mirovinsko osiguranje i na špekulacije na burzi odnosno pogodovanje u prodajama na burzi i trgovinu nekretnina. Naravno mi nismo u Hrvatskoj stranci umirovljenika za pretvaranje Hrvatskog fonda za privatizaciju u Vladinu agenciju nego za potpuno raščišćavanje situacije oko Hrvatskog fonda za privatizaciju i uvođenja poslovanja po zakonu.
Dobro.
I zaključno da kažem, mi smo da se ova akcija proširi i da postane forca maestro.
Postaje trajna kampanja. Nekoliko ispravaka netočnih navoda. Poštovani zastupnik Antun Kapraljević.
Zahvaljujem gospodine predsjedniče. Pa evo, kolega Hrelja je na početku upotrebljavao izraze da je ova rasprava destruktivna, da je to politikanstvo, da je to rasprava bez cilja. Cilj se zna. Traže se…
Pa šta je tu netočno? Pa dajte … [[Govornik se ne razumije.]]
Sve.
Pa recite onda, morate reći…
Ispravljam netočne…
Ispravljam netočni navod. Netočni navod glasi…
Ispravljam netočni navod da je ova rasprava politikanstvo, da je ova rasprava destruktivna i da je ovo rasprava bez cilja. Cilj se zna. Traži se politička odgovornost Vlade. A njegova rasprava, ja ću ustvrditi da je bila destruktivna zato što ni jednog trenutka nije rekao kako je poslovao Hrvatski zavod za mirovinsko osiguranje i nikad to oni nisu ispitali kako se poslovalo? A to je velika pljačka, zamjena dionica.
Povreda Poslovnika poštovani zastupnik Silvano Hrelja.
Članak 209. u odnosu, u vezi članka 214. Mislim da je kolega, nije ispravio samo netočni navod nego je ocjenjivao moje stavove i isto tako izrekao neistinu jer gospodin ima kao saborski zastupnik prilike kontrolirati svako poslovanja i svako godišnje poslovanje Hrvatskog zavoda za mirovinsko osiguranje koje je u raspravi u ovom Visokom domu.
A ovo za ispravak, kao što je i ispravak netočnog navoda, je zastupnik Kapraljević kao što radi i svaki zastupnik malo se zabiberi, malo se dosoli sa nekim objašnjenjima. Poštovani zastupnik Željko Kurtov.
Gospodine predsjedniče! Pa mislim da gospodin kolega Hrelja je počeo da je ova rasprava destruktivna, da ona nije potrebna. Na kraju je i sam ustvrdio da treba napraviti čistac, da treba napraviti reda, da se zalaže da ovaj fond se raščisti itd. Mislim da sam sebe on je više ispravio nego što ga mi ispravljamo.
Ovo je sad neki opet jedan specifikum novi, ispravak samog sebe. A što nije točno. Molim opet se vrijeđa na Poslovnik…
Članak 209. u vezi s 214. Kolega nije ispravio netočni navod jer je ispravljao nešto što ja nisam rekao. Ja nisam rekao da ova rasprava nije potrebna. Pogledajte fonogram.
Poštovani zastupnik Krunoslav Markovinović, ispravak netočnog navoda.
… [[Govornik nije uključen, ne čuje se.]]
Pa govorite izvan mikrofona cijelo vrijeme.
Mogu još jedanput? Nisu, nisu me čuli preko, ispričavam se. Netko je očito na vrijeme ugasio. Dakle, ispravljam kolegu Hrelju da je ovo povremeno pranje savjesti, jer da je povremeno do ove rasprave ne bi došlo jer HNS ne bi dizao paniku da će doći do njihovog lidera. Ponovljeno. Dalje. Kolega govori o amnestiranju i aludira na nekoliko stranaka. Ja ga samo upozoravam da će se to dogoditi sa Strankom umirovljenika jer predsjednik Stranke umirovljenika Zagrebačke županije je bivši direktor "Jugorapida" upropastio tvornicu, rasprodao strojeve i htio kupiti tu tvornicu na jedan izuzetno nelegalan način i hvala Bogu to smo spriječili. Ali međutim gospodin najavljuje svoj dolazak u Sabor pa čisto upozoravam. Hvala.
Samo mali neki detalj fali za doći u Sabor. Dobiti izbore. U ime predlagatelja, poštovana zastupnica potpredsjednica Vesna Pusić. Izvolite.
Hvala lijepo gospodine predsjedniče, ministri, kolegice i kolege. Mislim da nema smisla i nije svrha današnje rasprave da se ona razvodnjava. Jedna od najefikasnijih načina kako se nije učinilo ništa u mnogim sumnjivim škandalima i događanjima koja su otkrivena ili o kojima se pisalo u medijima je bila upravo ova tehnika svi o svemu, svi su na neki način odgovorni. Drugim riječima nije odgovoran nitko. Ja ovdje podupirem svakoga tko ima namjeru otvoriti i smatra da ima dovoljno argumenata da u ovom Parlamentu može otvoriti raspravu o bilo čijoj odgovornosti. Međutim danas je rasprava o odgovornosti ministara koji su u Upravnom odboru Hrvatskog fonda za privatizaciju i Vlade za kriminal koji je otkriven u Hrvatskom fondu za privatizaciju. I ako ćemo svaku takvu inicijativu razvodnjavati na taj način da se tu radi o svemu i svačemu i 300 drugih stvari ni jednu od njih nećemo riješiti. Vrijeme je da ovaj Sabor koji je odgovoran za ovu Vladu počne jedno po jedno i ja ću prihvatiti uvijek da što god predložite za što smatrate da imate argumenata raspravimo i to. Ali danas nemojmo pokušati zamutiti vodu, sakriti se iza općenitosti zato da bi izbjegli imati stav. Mi moramo imati ovdje stav što mislimo o ovom konkretnom slučaju, u ovom konkretnom, u ovoj konkretnoj pljačci i o odgovornosti za ovaj konkretni događaj koji je otkriven u Hrvatskom fondu za privatizaciju. Sve ostalo možemo krenuti kad bude na dnevnom redu i rasprava o tome. Činjenica je da su uhapšeni najviši činovnici imenovani od Upravnog odbora zbog mita i korupcije najmanje. Možda i zbog nečeg drugog što će se otkriti u daljnjoj istrazi. Ali najmanje zbog mita i korupcije. Taj problem se neće riješiti niti tako da se Fond pretvori u agenciju, niti tako da se umjesto članova Vlade koja je odgovorna za imovinu hrvatskih građana u Hrvatskom fondu za privatizaciju stave na ta mjesta stručnjaci. Niti stručnjaci niti članovi Vlade niti nitko drugi apriori nije imun i nije garancija protiv korupcije. Jedina garancija je odgovornost i polaganje računa u javnosti pred ovim Saborom. To je jedina moguća kontrola i jedini mogući način kako će se spriječiti korupcija bilo koga. Bilo da se radi o članovima Vlade, bilo da se radi o potpredsjednicima Fonda, bilo da se radi o stručnjacima ili bilo kojim drugim ljudima. Jedina garancija je da ljudi polažu račune za ono što rade, kako rade i da odgovaraju za ono što se događa za vrijeme njihovog mandata u organizaciji, instituciji, tijelu kojim oni rukovode ili koje u tom trenutku vode. Sabor nema pravo i ne smije odustati od svoje odgovornosti da kontrolira Vladu i da traži da Vlada položi račun za činjenicu da je neodgovorno obavljala svoj posao brige za imovinu hrvatskih građana u Hrvatskom fondu za privatizaciju. To je cilj ove rasprave. Cilj rasprave je da jedanput se položi račun za nepostupanje u skladu sa zakonom a što Upravni odbor mora raditi piše u Zakonu o Hrvatskom fondu za privatizaciju da jedanput položi račune za neodgovorno ponašanje, za neodgovoran posao protivno propisima definiranima u zakonu za neodgovorno vođenje odnosno upravljanje Hrvatskim fondom za privatizaciju. Možda je, istina je, možda će biti još uhapšenih. Možda ima i drugih kaznenih djela osim mita i korupcije ali ja ne prihvaćam i nikad neću prihvatiti da mito i korupcija nisu dovoljni da bi se jedna Vlada i 5 njenih ministra, ministara pozvalo na odgovornost. To ne prihvaćam. Mislim da su mito i korupcija dovoljni razlog koji su otkriveni pod upravom Upravnog odbora u Fondu dovoljni razlog da se traži odgovornost ove Vlade i to je cilj ove rasprave. Hvala.
Hvala. Ispravak netočnog navoda poštovani zastupnik Andrija Hebrang. Izvolite.
Hvala lijepo. Ispravljam dva netočna navoda. Prvo, da su Vlada Republike Hrvatske i Upravni odbor Fonda neodgovorno obavljali, citiram nadzor i neodgovorno upravljali. To nije točno. Upravo odgovornim ponašanjem je Vlada stvorila atmosferu za otkrivanje ovakvoga kriminala a Upravni odbor je svojim odgovornim ponašanjem do sada vodio privatizaciju kvalitetnije duplo nego prošla Vlada. Drugi netočan navod. Da se ovdje u Saboru razvodnjava inicijativa za odgovornost Vlade Republike Hrvatske. Obrnuto. Vi razvodnjavate inicijativu Vlade da razotkrije kriminal ovakvim panfletima, ovakvim lažnim podnescima kao što ste razvodnjavali sve pozitivne političke pomake u Hrvatskoj od 1990 [[Upadica: Bravo.]]
Idemo na pojedinačnu raspravu. Poštovani zastupnik Pero Kovačević. Izvolite.
Hvala lijepa. Poštovani gospodine predsjedniče, kolegice i kolege, predstavnici Vlade. Pa prvo što treba kazati da nisam, što moram kazati nisam zadovoljan današnjom raspravom. Ona je dosta jalova. Naime i današnja rasprava samo prije svega ukazuje na niz bitnih problema koji imaju za posljedicu da kod nas pravna država ne funkcionira odnosno da institucije ne funkcioniraju onako kako je utvrđeno hrvatskim Ustavom i hrvatskim zakonom, a to govori i ova operacija "Maestro." Naime danas smo svjedoci kad pogledate ove karikature sa moje desne strane oni ukazuju i šalju poruku: Vi ste lopovi. Kad uzmete ovu drugu karikaturu "Držite lopova" šalje se poruka " I vi ste takvi". E to je ono što je u Hrvatskoj vrlo loše. Što je vrlo loše, to je relativiziranje bilo kakve odgovornosti i političke i društvene odgovornosti i to nas je dovelo gdje jesmo. To je vrlo opasna situacija da se bilo kakva odgovornost tako na ovaj način relativizira i ukoliko i dalje budemo tako govorili, a ne vratili se na ono što je Državni ured za reviziju utvrdio, a on je utvrdio da je priča zvana pretvorba i privatizacija na hrvatski način grabež, pljačka i zločinački pothvat. Jer od 1556 predmeta koje je Državna revizija nadzirala za 1481 ili 95,17% je utvrđeno da je bila nezakonita i da je bilo nepravilnosti. Za samo 75 po tako lošem zakonu utvrđeno je da je obavljeno zakonito, odnosno točno je utvrdila 1936 nezakonitosti i nepravilnosti. I šta radi pravna država? Na utvrđeno činjenično stanje pravna država ne primjenjuje sankcije i zato nam ne funkcionira pravna država. Mnoge te stvari znala je i bivša Vlada, zna i ova Vlada i ako se ovako to pitanje bude relativiziralo onda nikad neće doći do izričaja ono što hrvatski građani očekuju. Nešto što je nelegalno, što je jamljeno, što je protupropisno stečeno ne može postati zakonito i legalno. To je taj najveći problem što ni jedan pravni sustav u svijetu ne pozna da nešto nezakonito postane zakonito. Ali ako ovako budemo raspravljali postat će i ja sad pozivam i jednu i drugu stranu ako imamo volju ne samo deklaratornu, pustimo s tim doktore nek se oni bave svojim djelom. Hajmo pokazati volju Hrvatskome narodu da to želimo riješiti. Mi nudimo po treći puta naš Zakon o sankcioniranju nezakonitosti počinjenih u pretvorbi i privatizaciji. Znači, to je oblik gdje možemo dati poruku. Ne mora biti naš. Nek bude zakon ovoga Hrvatskoga sabora, a hajmo postupiti prema građanskom pravu, prema stvarnom pravu u svim slučajevima eklatantnog kršenja. Idimo na postupak oglašavanja ništavnima. I zato jesu odgovorni ministri koji su u Upravnom odboru. Zašto? Nisu stvorili uvjete u fondu da se to napravi. Kako je bilo očekivati od fonda da će on pripremati za Državno odvjetništvo oglašavanje ništavnosti kad su ti ljudi to i radili. To je bila jedna totalna iluzija. Htjeli smo to otvoriti interpelacijom. Nije nam dozvoljeno jer kaže ne može se raspravljati o Hrvatskome fondu za privatizaciju. Zamislite, general Gotovina je zbog zapovjedne odgovornosti čami u zatvoru, a ministri kažu mi nismo odgovorni. Ako se prihvaća dužnost člana upravnog odbora, člana nadzornog odbora onda se ima najmanji dio političke odgovornosti, a onda ako se ima najmanje politička odgovornost onda je bilo potrebno dati mandat na raspolaganje bar predsjedniku Vlade. Bar predsjedniku Vlade, jer ako dužnosnik obavlja određenu dužnost u nadzornom ili upravnom odboru, a ne zna što se događa, znači da je nesposoban, da ne zna obavljati tu dužnost i da je pametnije dati taj mandat na raspolaganje i dati ostavku. Hajmo uvesti te principe političke i društvene odgovornosti, a druga je varijanta ako dužnosnik zna što se radi onda je on isto kazneno odgovoran. Sad se vratimo na drugi dio nepravilnosti, nezakonitosti koje imaju, koje nisu eklatantne. U tome dijelu mi predlažemo konkretno da se ide na institut ovjere vlasništva, a to je platio si 10% od onoga što si trebao platiti. Znači, bilo je puno situacija, recimo situacija A kupuje od Hrvatskog fonda za privatizaciju, osoba xy pilanu. Procijenjena vrijednost je milijun maraka u to doba. Na lageru vam je građe i drva u vrijednosti 4 milijuna maraka. On plaća 10%, ovo prodaje, Fond za privatizaciju mu dalje ne može prenijeti vlasništvo. Što je to? Pljačka i grabež! Takvih slučajeva imate. Koliko imate od ovih 1500, 1481 slučaj ili varijanta B, on kao kupuje i onda otplaćuje taj dio što treba platiti državi iz dobiti toga društva koje je kupio. To je sve Državna revizija utvrdila. Sve je to Državna revizija utvrdila, a nitko ništa nije napravio, nitko ništa nije napravio. Zaključci Hrvatskoga sabora – ništa. Dva puta smo predlagali zakon – ništa. Hajmo se vratiti na banke. 15 milijardi eura su porezni obveznici dali za saniranje banaka. Prodane su za koliko? Piše u knjizi gospodina Letice, službeni su podaci, za milijardu eura. Koja je sad vrijednost tih banaka? 40 milijardi eura. Da li bi to netko od vas napravio? Da li bi netko od vas ovdje napravio da ima hajmo na niže iznose da ima 15000 kuna, pa će uložiti u jedan projekt i na kraju će prodati za 1000 kuna. Evo to vam je ta varijanta. Nitko normalan to ne bi napravio, ali u ovoj državi nitko ne odgovara za to. Evo, za bivše vlasti je prodana Splitska banka. Prodana je po 84 milijuna eura Talijanima. Taj Talijan odmah to preprodaje Austrijancu po 136 milijuna eura i na kraju Austrijanac prodaje Francuzu za milijardu i nešto eura. Znači kakav je to posao i da li bi to netko tko ima svoj novac da li bi tako s time raspolagao. Pa normalno da ne bi raspolagao. To samo budala može raspolagati ili osoba koja ima koristi od toga. Evo, to su te činjenice koje ukazuju da ako mi stanemo na ovoj raspravi i ako počnemo samo relativizirati odgovornost kakvu poruku upućujemo hrvatskim građanima nikakvu. Hajmo se mi vratiti na meritum, a meritum kaže taj od 1556 slučajeva 1481 je utvrđena nezakonitost, nepravilnost i hajmo nek pravna država konkretno djeluje na tima konkretnima slučajevima, a ne da sve stoji sa strane. I to tko može obaviti, može obaviti predlažemo Agencija za oduzimanje nezakonito stečene imovine. Situacija koju pozna Velika Britanija. Mislim da ne treba mijenjati Ustav. Ako bude trebalo mijenjati Ustav, jer ovo govorimo sa aspekta građanske, sa aspekta stvarnoga prava onda se i o tome može dogovoriti. Mislim da bi te poruke takve naravi znači jasne poruke, nedeklaratorne poruke, ne govoriti oni su za to krivi, ovi su krivi objektivno, jedni i drugi su krivi jer su bili na vlasti, nisu na ovome dijelu napravili, a Državna revizija je utvrdila činjenično stanje. To je taj dio gdje ja očekujem, gdje mi iz Kluba Hrvatske stranke prava očekujemo konkretan iskorak iz ovakve jedne ili slične situacije. Također je, priča je o tome da predsjednik Vlade i Predsjednik države nisu znali, ne mogu vjerovati jer su obadvojica supredsjedatelji Vijeća za nacionalnu sigurnost pa sve stvari dobivaju od obavještajne zajednice. Valjda ih čitaju što dobiju. Prema tome, to je druga moram ponoviti stvar 6. rujna prošle godine gdje ste vi predsjedniče Šeks bili predsjednik vijeća i nakon toga sastanka kaže: “Privatizacija je ispunila svoju svrhu.“ Onda ste vi ili predsjednik Vlade rekli nema više potrebe revizije pretvorbe i privatizacije, a ostalo je još 13%. I banke su ostale. Tko štititi da se ne može ući revizija u banke, e to bih volio čuti. Zašto ste tako odlučili da se ne može ući u reviziju banaka, zašto ste odlučili za onih 13%. Tu su ti odgovori kojim želim čuti ja, mi iz Kluba Hrvatske stranke prava i hrvatska javnost. Prema tome, prijeđimo sa riječi na djela, prijeđimo sa deklaratornog na stvarno, pokažimo volju, idimo na donošenje Zakona o sankcioniranju nezakonitosti u pretvorbi i privatizaciji, jer samo tako ćemo dati zamaha da pravna država djeluje. Ovo što je do sada bilo to je samo dokaz nedjelovanja pravne države. Za mene je operacija "Maestro" samo ukazuje ne samo da nije, da se nije sankcionirale nezakonitosti. Dapače, one su i dalje nastavljene. Ljudi koji su u Fondu oni su svojevremeno bili ti koji su omogućavali, to je ona kvaka 22. da kupac, jer svaka privatizacija je u biti kupoprodajni ugovor između države koju zastupa Fond i kupca gdje je rečeno moraš toliko platiti, moraš, ili dokapitalizirati, ili moraš investirati. Dapače to se nije napravilo nego je Fond dopuštao da se prenosi vlasništvo. Evo to je istina prava pa prema tome pređimo sa riječi na djela. Hvala.
Na tome sastanku poštovani gospodine Kovačeviću o kojem govorite gdje je bio recimo vrh države uz najodgovornije predstavnike izvršne vlasti Državnog odvjetništva je donesen jedan zaključak da nema više razloga za produživanje važenja Zakona o reviziji pretvorbe i privatizacije jer je taj rok višekratno je bio produžavan. A u tome roku u kojem je bio produžen zadnjih godinu dana nije od ovlaštenih predlagatelja podnositelja inicijative došao ni jedan zahtjev za reviziju pretvorbe i privatizacije. A i postojeći zakon omogućuje i dalje i danas da se revizija pretvorbe i privatizacije obavlja. Ali dobro. Poštovani zastupnik, ispravak netočnog navoda Kruno Markovinović.
Evo sad će me se valjda čuti. Pa evo, nekoliko krivih navoda. Jedan od njih je da veli šaljemo nikakvu poruku hrvatskim građanima. Pa to se ne može nitko složiti s ovim. Prvo, Hrvatska demokratska zajednica je uputila jasnu poruku hrvatskim građanima da kreće u borbu protiv korupcije. I to nije samo slučaj u Fondu. Imamo čitav niz drugih stvari. Malo pogledajte, pročitajte pa ćete vidjeti da više nitko u ovoj zemlji nije siguran. Drugo, kolega nepravilno i netočno izjednačava nepravilnosti i nezakonitosti, što uopće nije točno. Nepravilnosti u pretvorbi je bilo, ali te nepravilnosti i potvrdnje Državnog ureda za reviziju nisu uopće utjecale na privatizaciju. To su bile nepravilnosti zbog nepotpunih zastarjelih knjiga, katastarskih izvadaka i sl. A nezakonitosti je bilo znatno, znatno manje, ali mi uvijek volimo onaj veliki broj zbrojiti pa nek narod vidi kakvi smo lopovi, jel, svi zajedno. Hvala.
Poštovani zastupnik Marin Jurjević.
Poštovani gospodine predsjedniče, gospodine potpredsjedniče Vlade, gospodine ministre, kolegice i kolege. Kolega Markovinović je završio sa ovom rečenicom, citiram ga: "Nitko u ovoj zemlji više nije siguran.". A šta, slušajte. To se može različito tumačiti. Nije baš lipa poruka ni za ministra Kirina ili i u nekom širem smislu. Ali vidite, dakle mi dugo pričamo o ovom problemu i ovo je problem koji je prisutan u hrvatskoj javnosti, a zna se šta ljudi misle o korupciji, o kriminalu. A mi smo političari. Mi smo političari i ljudi nas doživljavaju kao one koji velikim dijelom snosimo odgovornost za postojeće stanje u ovoj državi. Oni koji su na vlasti više nego drugi. Pa kad se desi nešto dok netko vlada, u ovom trenutku to je HDZ uz pomoć nekoliko pomoćnika, dakle onda je sigurno da on snosi, da ta stranka snosi veću odgovornost nego stranke u opoziciji. Vi kad se govori o tim problemima iz ove 4 godine vraćate se u period od prije 4 godine. Ali onda ako se vratimo na 17 godina vidjet ćemo da je HDZ 13 godina vladao, 4 godina koalicija. To nas, tu nas nitko neće dovesti takva rasprava. Ja bih se vratio na ono što smo mi političari. Vidite kakvu poruku mi šaljemo ljudima. Ljudi nas doživljavaju kao privilegiranu kastu gospodo moja, kao privilegiranu kastu za koje ne važe pravila ni zakoni ove države na jednak način kao što važe za druge građane ove zemlje. To je nešto najgore što se može desiti bilo kome, a posebno svima nama kao političarima. A zašto ljudi tako misle? Pa vidite, zato što nekako ispada da postoje tzv. u navodnike "obični ljudi" koji npr. ako ste čistačica pa vam ukradu metlu odgovarate za tu metlu. Ili ako ste vozač kamiona i prevozite neki teret pa se napijete ili zaspete ili šta ja znam da ne vrijeđam nikoga pa dođu 5 lopova pa to odnesu onda taj vozač odgovara za to. A vidite, ako ste političar i predsjednik nadzornog odbora, u upravnom odboru, ako je tamo 5 ministara pa neka sve opljačkaju šta imaju, ili pola ili trećinu ili sedminu. Oni su jedini koji ne odgovaraju u ovoj državi. I taj obični čovjek kaže ma vidi Boga ti ti političari su neki posebni ljudi. U ovoj državi postoje obični ljudi i neki neobični ljudi. A tko su ti neobični ljudi? Gospoda političari. Ja ne želim biti takvi političar. Ja nisam takvi političar i ne pristajem da me se svrstaje u isti koš, baca sa takvim političarima. I ja kažem javno nisu svi političari isti. Ako ima lopova u političara, među političarima pokažimo na njih, ako ima neodgovorno pokažimo na njih, ali nemojmo govoriti da su svi isti. Jer svi nisu isti. A draga gospodo još jedanput ponavljam ova me rasprava podsjeća na raspravu o Brodosplitu. I tamo je jedan ministar, gospodin Vukelić, na čelu Nadzornog odbora, još uvijek je. Desilo se što se je desilo. Državno odvjetništvo je poduzelo šta je poduzelo. Izjeo vuk tovara. Netko će možda i stradati. Ali nikako ne, tko, političar. Nikako ne, tko, ministar, ministar u Vladi gospodina Sanadera. Sad se ja pitam on je predsjednik Nadzornog odbora, kaže ja ne znam mene su prevalili. Ovdje su neki ministri pričali da im se to dešavalo iza leđa. Pa gospodo moja draga to vas ne oslobađa odgovornosti, ko ni onog vozača kamiona koji je zaspao pa mu je iza leđa netko odnio teret pa je on radi toga stradao itekako. Ili onoj čistačici odnijelo metlu. U čemu je razlika između nas i drugih ljudi šta se tiče načela? U ničemu. Ako mi ugrozimo jednakopravnost ljudi u ovoj državi onda smo mi ugrozili temelje onoga što su neki ovdje spominjali pozivajući se na pravnu državu. Sve ono šta mi ovdje tražimo, sad govorimo o sebi i o nekim ljudima koji misle kao ja je politička odgovornost političara za posao koji rade. Ako je Marin Jurjević u Nadzornom odboru, predsjednik Nadzornog odbora tamo se desi lopovluk, pa ne mogu ja reći da ja nisam imao vremena čitati materijale ili da su me prevarili, a ja sam naivan. A onda će vam znate šta narod kaže, pa kad si taki tupan, šta su te stavili tamo. Ili si tamo radi nečega drugoga. Pa možda treba i tupana nekome. Ali gospodo draga ja mislim da o ovome trebamo otvoreno razgovarati jer govorimo sami o sebi. Sami o sebi. Danas se puno spominjala policija i ovdje je kazano nekoliko puta kako mi zaobilazimo ulogu policije u svemu ovome. Vidite draga gospodo svi smo mi bili dosta iznenađeni prvim reakcijama pa i od samog premijera, izgledao je prilično zbunjen onaj prvi dan pa je sve manje izgledao zbunjen i na kraju ovdje pobjegao nakon jučerašnje rasprave jer šta ću ja s vama uopće ovdje tražiti, ajde vi cili dan tu tamburajte odoh ja kako on kaže, dijelit treću ratu nekome tamo itd. Pa nisam ja odnio tim ljudima nego netko drugi, pa nek' i vrate ako triba. I red je kada uzmeš nekome da mu i vratiš to. Inače to narod zove, kako … … [[Upadica se ne čuje.]] I vratili smo gospodine Jarnjak veliki dio, to ste vi naveli kad ste vraćali, onda ste odbili to šta tvrdite da nismo vratili. Ali vaša je Vlada a ne SDP-ova donijela odluku da se mazne umirovljenicima toliko i toliko onoga šta se zove mirovina. Pa i vratite gospodo, inače kada uzmeš nekome na ne vratiš zove se kradljivac i to je kažnjivo. Ali zanemarimo to. Ja bih se vratio policiji. Vidite padam i na pamet "Brodosplit". Sasvim slučajno godinu dana ovdje ja pričam, čuo sam svašta i o svojoj familiji i nismo spominjali praunuke, još ih nemam, ali valjda bi i o njima pričali, ali samo ne bi o onome gdje su oni novci nestali. Policijska uprava Splitsko-dalmatinske županije provodila je istragu toliko revno i toliko brzo da su se stigli svi dalmatinski puževi, oni su još negdje na početku. Prvo šta im je palo na pamet da javno izjave da tamo nema kriminala. I onda je Državno odvjetništvo po prvi puta koliko znam u Hrvatskoj poduzelo i procesuiralo to bez da čeka policiju koja je očito po meni opstruirala i to sam ovdje rekao i ponavljam, istragu. Sada ja pitam ministra, pa gospodine ministre šta ste uradili da tim ljudima makar prijateljski kažete ma nemojte tako, nije red znate. … [[Upadica se ne čuje.]] Dobro je, može se i tako vaditi. Dobro, dobro. Evo onda odgovor, šteta je što je otišao gospodin Čobanković, njega bi pitao za stanje u policiji. Kada vi nemate s time, vi ste političar pa znate. Pa dobro, pa zajedno ste, u istoj ste Vladi, pa vi ste ministar policije pa koga ću pitati nego vas. Koga ću pitati? Pa pitajte vi ravnatelja. Neću ga ja pitati.
Ne treba biti previše radoznao.
Ne treba biti previše radoznao! Jer meni je apsurd svih apsurda da se kaže da mi moramo, jer npr. evo vidite. Ja sam recimo studentica ili student, radim kao baby sitter ili babysitterica i treba mi novaca, idem čuvati neki stan, neko dite i ja tamo opet zaspen, napijen se i ne znam šta, odnesu dite i stan i onda ja nisam kriv za to jer sam prijavio policiji. A kada policija uhvati toga onda kaže pa šta vi meni govorite, pa vidite da je u zatvoru. Ali gospodine šta si to dozvolio. Tako i naši ministri, a pet ih je bio, bio je tamo i Vukelić do afere … [[Ne razumije se.]] pa ste ga makli, to je malo za uho ga potegli, ne ne više. Vidite pet ih je bilo, po Vlade. I kažu tamo je sve u redu, jer ovi su gospoda koji su okrivljeni sada trenutno pritvoreni. Nije ništa u redu draga gospodo. Ništa nije u redu i u tome je stvar, a najmanje je u redu šta vi to kao neće da shvatite. Radi se o tome da se ne možete hvaliti da ste postigli uspjeh zato šta ste financirali USKOK. To vi morate, to građani financiraju, ne vi. To vas prisiljavaju zakoni ove države. Pa nemojte se hvaliti da radite ono što ste dužni da radite. Gospodo zna se tko je osnovao USKOK i tko nije bio za njega. Ali sada ste vi na vlasti zaboravite sve, dajte za Boga nemojte se hvaliti da radite ono šta vam piše u opisu radnog mjesta. To je kao da dođe profesor pa se hvali, zamisli danas sam održao tri sata nastave, vidi mene … [[Ne razumije se.]] A nego šta ćeš raditi nego predavati. Čistačica počistiti, onaj vozit, a političar između ostaloga pokušati biti pošten. Evo, toliko.
Imamo nekoliko ispravaka netočnih navoda i tri replike i jedan komentar. Ovo je malo samo teško zamisliti vas kao studenticu. Ovo kao studenticu, posebno onu koja je odnijela stan još jel'. Ajmo ispravci. Poštovani zastupnik Ivan Jarnjak.
Netočno je da Vlada vlada sa pomoćnicima nego sa koalicijskim partnerima a to bi vi kao baby sitter morali znati, makar to ne vjerujem jer bi deca dobila fraze kad bi vas vidla. I drugo, netačno je da je Državno odvjetništvo podnijelo kaznene prijave u bilo kojem slučaju, a da prije toga policija nije prikupila potrebne podatke koje je zatražilo Državno odvjetništvo. Dakle pa ni u tom slučaju u kojem ste vi rekli. Mislim da ste bliže baby sitteru.
Drugi, Krunoslav Markovinović, drugi ispravak.
Evo opet niz netočnosti. Jedna od njih je veli kolega, da mi govorimo sami o sebi. Nije točno. Pa ja mislim da mogli ste čuti cijeli dan govorimo o uspjesima MUP-a, sigurnosnih službi, USKOK-a, Državnog odvjetništva, a vi govorite o smjeni naših ministara. Dalje, nije točno da ste vi zabrinuti zbog sigurnosti svih ljudi jer ste citirali tu mene nego ste samo zabrinuti zbog vaših maestro lidera i to normalno iz vaših redova, to ste zaboravili valjda.
Treći ispravak, poštovani zastupnik Slaven Letica. Izvolite.
… [[Govornik naknadno uključen.]] pravcu krajnje neozbiljnosti. Vi ste već skrenili pažnju na netočan navod gdje je kolega Jurjević tvrdio za sebe da je student ili studentica. Drugom prigodom je rekao ti si Marine Jurjeviću tupan. Mislim da takav tip rasprave, znači sam sebe vrijeđa. Mislim da je to u pitanju ozbiljna tema, ozbiljan je zahtjev i ja bih nekako apelirao da se o tome ovaj preostali dio na ozbiljan način raspravlja i udijelite mu opomenu, sam sebe vrijeđa to je fenomen.
Ja nisam čuo da je poštovani zastupnik da je on rekao za sebe da je on tupan. Je rekao? Vrlo mi je klisko i sklisko i delikatno ulaziti u te vrijednosne sudove. Poštovana zastupnica Marija Bajt. Znam samo da je bilo govora o baby sitteru, ali ovo drugo nisam baš.
Hvala lijepa gospodine predsjedniče. Kolega Jurjević je krivo rekao da je na početku akcije "Maestro" premijer bio zbunjen. To je netočan navod jer je hrvatska Vlada 16. ožujka 2006. Hrvatskom saboru predložila Nacionalni program za suzbijanje korupcije 2006./2008., a upravo USKOK-u za ovakve i slične akcije je određeno 6 milijuna kuna. I po izjavi premijera to je bilo protiv suzbijanja mita, korupcije i organiziranog kriminala u Republici Hrvatskoj. Hvala.
Replika, poštovani zastupnik, potpredsjednik Doma Mato Arlović. Izvolite.
Gospodine predsjedniče, poštovane kolegice i kolege. Kolega Jurjević, u Ustavu u članku 114. izričito stoji, citiram: "Vlada je odgovorna Hrvatskom saboru, predsjednik i članovi Vlade zajednički su odgovorni su odgovorni za odluke koje donosi Vlada, a osobno su odgovorni za svoje područje rada. Poštovane kolegice i kolege, mi imamo ministre koji su članovi Upravnog odbora. To je između ostalog njihovo područje rada i oni su sukladno Zakonu o fondu, o Hrvatskom fondu za privatizaciju zapravo obavljali određene poslove ili su morali obaviti određene poslove i u tom pogledu valja naznačiti još nekoliko važnih stvari. Vlada Republike Hrvatske jedanputa godišnje bi trebala po zakonu izvješćivati o poslovanju fonda, a pretpostavka da bi to mogla napraviti mora usvojiti odgovarajuće izvješće Upravnog odbora. E sad, naravno ta izvješća o financijskom poslovanju prije toga zakonitost njihovu treba prekontrolirati Nadzorni odbor. Postavlja se vrlo ozbiljno pitanje ili nitko nije radio svoj posao za čega je morao raditi, a onda je opet po Ustavu odgovoran jer nije obavio posao koji mu je povjeren ili ako je radio onda je sudjelovao u svemu tome, što ja ne vjerujem, zbog toga ja pretpostavljam vrlo jednostavnu situaciju koja u ovoj stvari mora biti nazočna i posve jasna. Članovi Upravnog odbora, članovi Vlade koji su članovi Upravnog odbora ne mogu se osloboditi objektivne političke odgovornosti za propuste i radnje koji su mu slijedile i koje su omogućile ovakvo anarhično i nezakonito stanje koje je dovelo i do ozbiljnih sumnji u kriminalne radnje u fondu. I zbog toga ja smatram da to pitanje nije pitanje da li ima ili nema, nego je pitanje da li ovaj Sabor želi utvrditi odgovornost, jer Sabor utvrđuje odgovornost Vlade i pojedinih ministara ili ne, a u kojoj mjeri ćemo mi to postići ili nećemo postići, postići će, govorit će zapravo i o nama kao subjektu koji treba osigurati provođenje Ustava i zakona u ovoj državi. Hvala lijepa.
Hvala. Odgovor na repliku, poštovani zastupnik Marin Jurjević.
Kolega Arlović je u pravu, ali vidite i on je objasnio što obvezuje i naše ministre kad se nalaze u upravnim odborima ili nadzornim odborima itd., a ljudi obični nemaju vremena ni da čitaju zakone ni Ustav, neke i ne zanima, oni samo žele živjeti normalno, ali kad oni čuju da se nešto zove upravni odbor prvo što im pada na pamet da netko tko sjedi upravnog odbora da je tamo da bi upravljao inače bi se zvao promatrački odbor, pa bi tamo bili grupa promatrača HDZ-a koja promatra šta se dešava ili ne dešava ili Vlada ili SDP-a ili ne znam koga ili građana, ali ne oni upravljaju i zato je nelogično za ljude da nema nikakve odgovornosti kod onih koji su dužni da upravljaju, a nešto se desi poput eventualno neke kriminalne radnje. I isto je sa Nadzornim odborom. Ako se zove nadzorni odbor znači da tamo netko nešto nadzire. Mi smo imali slučaj, to je ovo "Brodosplit" što sam prije spominjao da ministar kaže ne ja, meni su radili iza leđa, ja nisam znao, mene su prevarili. Dakle, on nije ispunio svoj zadatak, a to je da to nadzire. I čini mi se da ćemo svi skupa u ovom slučaju i vi trebati ljudima objasniti o čemu se tu radi i kako to da nemaju odgovornosti oni koji tamo sjede.
Poštovana zastupnica Ingrid Antičević Marinović, replika.
Kolega Jurjeviću, s pravom ste upozorili da je od svih korupcija najopasnija ona politička. To je roditeljica mogli bismo reći svih korupcija. To nije ona ulična korupcija, korupcija plave kuverte koja se tu i tamo otkrije. Ona je opasna. Zašto? Jer živiš u samoj utrobi vlasti, nije vidljiva, ali je građanin itekako osjeća na leđima i ona ga stalno osiromašuje i potlačuje. Postavljate pitanje zašto ne odgovaraju članovi upravnih i nadzornih odbora. Evo vidite, sjetimo se slučaja … [[Govornica se ne razumije.]] , slučaja HYPO banke, slučaja … [[Govornik se ne razumije.]] To su čak bili neki ljudi koji su se izdavali za velike prijatelje nekih najviših državnih dužnosnika, a za koje su sada zainteresirani međunarodni organi gonjenja. Sjetimo se i toga da smo mi imali kazneno djelo upravo namijenjeno upravljačkim strukturama, oni koji upravo sjede u upravnim i nadzornim odborima, međutim taj zakon je ukinut. Mi smo kao klub SDP-a u dva navrata zanovili cijelu stvar i predložili ovu inkriminaciju koja je toliko potrebna, gdje državni odvjetnik svake godine skreće pozornost da je nama potrebno to kazneno djelo, da čitav niz stvari koje se događaju i danas nije moguće podvesti pod postojeće zakonodavstvo jer mu nedostaje taj zakonodavni instrumentarij. Vi glatko, odnosno vas glatko odbija uvrstiti ove inkriminacije u kazneno zakonodavstvo i na takav način kao da vlast poručuje neka, stječe se dojam ljudi nemojte se baviti korupcijom, vlast ne voli konkurenciju.
Odgovor na repliku, poštovani zastupnik Marin Jurjević.
Neminovan je razred. Dajte smirimo se.
Kraj je semestra.
Da. Govorilo se prije o nervozi zaista ne znam tko je ovdje nervozniji. Ja se slažem sa kolegicom Antunov, Marinović da je.
Dajte složite se s kime se slažete.
Slažem se čak i s vama kad ste rekli na radiju na prvom programu da kad netko pređe s jedne liste na drugu listu i utvrdi se da je korumpiran, da treba biti kažnjen. U Splitu je HDZ došao vlast uz pomoć dva vijećnika iz HSU-a, jedan je postao predsjednik, član Nadzornog odbora "Brodosplita", jedan član … [[Govornik nije uključen, ne razumije se.]]
Ali to ne znači da je korupcija. Ne znači to.
… [[Govornik naknadno uključen.]] Samo isključujte, to vam je sva pamet u prstu. Dakle, radi se o tome, izjavio je za gospodina Puljića kojega ja cijenim kao … [[Govornik nije uključen, ne razumije se.]] Zaštitite me od gluposti. To je nemoguće, pa mi dozvolite da izađem. On je izjavio kad nije za sebe nije ni za druge. To je strašno i to je kritika dosadašnjeg gradonačelnika, još uvijek aktualnog u Splitu. Ja sam, mi smo bili za to da se on smijeni, a ne radi toga što, kako je izjavio gospodin savjetnik Sanadera kad nije za sebe nije ni za druge, takve će nas parole odvesti sve skupa u propast i nismo svi isti.
Poštovana zastupnica Ljubica Lalić, replika.
Zahvaljujem. Pa kolega Jurjević, vaša rasprava je ustvari pogodila cilj i smisao odnosno držala se teme današnjeg dnevnog reda, a to je pitanje političke odgovornosti ove Vlade dakako. Ono što karakterizira ovu Vladu, to je odbijanje svekolike odgovornosti i političke i bilo koje druge odgovornosti za sve ono što griješi mišlju, riječju i djelom. I na taj način stvara se uistinu javno mišljenje koje se formira da političari nisu odgovorni ni za što. Iz te percepcije da su političari …/Govornik isključen, pa ponovo uključen./… dolazimo do potpune erozije i kategorije odgovornosti. Jer ako političari nisu odgovorni za kriminal i korupciju koju su bili dužni nadzirat, …/Govornik isključen./…
Molim vas da nitko nehotice ne pritišće tipku koja ugrožava slobodu govora. Izvolite!
Dakle …
Mir.
Ako prihvaćamo onu temeljnu karakteristiku Vlade da odbija političku odgovornost a to nije samo stav Vlade Republike Hrvatske nego je to stav i parlamentarne većine, mi šaljemo vrlo otrovnu poruku hrvatskoj javnosti jer ako političar …/Govornik isključen, pa ponovo uključen./… nema nikakve druge odgovornosti i nakon što je nastupila erozija svih moralnih vrijednosti bilo kojeg drugog oblika vrijednosti dolazimo i do erozije odgovornosti …
Dobro. Hvala. Marin Jurjević molim vas. Izašlo je više.
A predsjedniče, mogli ste mi produžiti s obzirom na prekidanje koliko su mi puta prekidali. … [[Upadica se ne čuje.]]
Slažem se sa kolegicom Lalić jer zaista najgore što nam se može desiti je da se pretvorimo …/Govornik isključen, pa ponovo uključen./… Predlažem da se uvede test inteligencije za kandidate za liste bilo koje političke stranke. Mnogi ovdje ne bi danas pravili nered na ovaj način. … [[Upadica se ne čuje.]] Da, da. Vi bi bili, vi bi bili… … [[Upadica se ne čuje.]]
Molim vas …
Vi bi bili, prvo se naučite pristojnosti, ne derite se s klupe, javite se za riječ tu je gospodin predsjednik, svi ćete doći na red, ima i prijavnice. Pročitajte kako se u Saboru ponaša. Dakle, najgore za sve će biti ukoliko bi se mi pretvorili u kastu koja je izolirana od naroda. Tada vam neće biti bitno koja ste razlika, koja ste stranka i neće biti nikakve razlike među nama. Ja na to ne pristajem. I nikad neću pristati. I opet ponavljam. Nismo svi isti. Ako ima onih koji podržavaju korupciju itd., mi ih sami otkrivamo i najveće dobro ćemo napraviti ne samo ovom društvu nego i sebi.
Poštovani zastupnik Antun Kapraljević u ime predlagatelja.
Zahvaljujem gospodine predsjedniče. Pa evo, do sada smo molili premijera Sanadera, pa smo molili gospodina Polančeca, gospodina Čobankovića evo, ja sad molim gospodina Kalmetu. Gospodine Kalmeta! Da li ste vi podnosili financijsko izvješće upravnog odbora Vladi i nadzornom odboru i kakve su odluke bile? Dosad smo molili evo, ja zahtijevam da nam se to u toku ove današnje rasprave kaže. Ali evo, da se vratim na Hrvatski fond za privatizaciju i na ono što je Vlada trebala odraditi na one naše zaključke. Podsjetio bih vas šta je Državni ured za reviziju našao u privatizaciji ustvari šta je našao u Hrvatskom fondu za privatizaciju. Pa idem redom. U pojedinim slučajevima nisu izabrani najbolji ponuditelji. U razdoblju od '93. do '97. u pojedinim slučajevima nije bilo prikupljeno više ponuda. Dokumentacija o prodajama dionica ili udjela nije brižljivo odložena i čuvana. Ugovoreno je založno pravo na dionicama i udjelima koje kupce dionica ili udjela nije poticalo na uredno podmirenje dospjelih obveza. Za obročnu otplatu nije bila utvrđena kamata za određeno vremensko razdoblje. U istom vremenskom razdoblju ugovorene su različite kamatne stope ili uopće nisu ugovorene. Ponuđeno dodatno ulaganje kapitala nije ugovarano odnosno ugovarano je u iznosima manjim od ponuđenih. Dodacima ugovoru u prodaji dionica brisane su odredbe iz osnovnog ugovora vezane za dodatno ulaganje kapitala odnosno smanjen je iznos dodatnog ulaganja. Ugovorni nisu raskidani pravodobno nego sa zakašnjenjem i do tri godine. I da ne nabrajam dalje. Želim samo podsjetiti da ovo sve ne bi bilo moguće da nije postojala organizacija. A pročitat ću vam i definiciju kakva je to bila organizacija. Zločinačka organizacija je strukturirano udruženje od najmanje tri osobe koje postoje tijekom određenog razdoblja i djeluje sa zajedničkim ciljem počinjenja jednog ili više kaznenih djela radi izravnog ili neizravnog utjecaja, stjecanja financijske ili druge materijalne koristi ili s ciljem ostvarivanja ili zadržavanja nadzora nad pojedinim gospodarskim i drugim djelatnostima, a radi se o kaznenim djelima za koja se može izreći kazna zatvora u trajanju od najmanje četiri godine ili teža kazna. Zločinačka organizacija je temelj pojma organiziranog kriminala. Ja znam da bi vama bilo vrlo drago da je to status bilo koje stranke ali nije. Ovo je Zakon o USKOK-u kojeg smo mi ovdje donijeli u Sabor. Sve ovo nisam se htio vraćati u prošlost i nisam htio povlačiti ono što se ne tiče našeg mandata. Međutim ovo sve sa zaključcima Sabora koje smo mi donijeli sigurno tiče našeg mandata. I želim vas podsjetiti na zaključak broj 3. kojeg smo mi ovdje u Saboru donijeli na prijedlog Hrvatske demokratske zajednice. Obvezuje se Hrvatski fond za privatizaciju da na temelju svih izvješća Državnog ureda za reviziju kojima su utvrđene nepravilnosti i nezakonitosti u pretvorbi i privatizaciji i izvješća Državnog odvjetništva pokrene kao ovlaštena pravna osoba odgovarajuće postupke sudske, upravne, radi povrata protupravno stečene imovinske koristi od strane fizičkih i pravnih osoba u postupku pretvorbe i privatizacije. Gospodo to je obveza koju smo mi dali Vladi i Fondu za privatizaciju. A ovo je nalaz Državne revizije u kojem je revizija točno opisala šta su oni trebali napraviti. A ponavljam da li su davali financijska izvješća? Odgovor nismo dobili. Znači nisu. I vi sad tvrdite da mi nemamo nikakvog osnova tražiti političku odgovornost. Ne pitamo uopće da li se tu radi o crvenoj, bijeloj, ljubičastoj ili ne znam kojoj Vladi. Pričamo o Fondu za privatizaciju od njegovog početka, od njegovog osnutka. Ako ne znate i tko su bili šefovi Fonda mogu vam ih pročitati. Svojevremeno sam tu u Saboru rekao da vrlo vjerojatno svi predsjednici Fonda su odavde trebali svirati. Sjećate se toga jer je bio vrlo buran, vrlo burna vaša reakcija kad sam to rekao. Ma ne zanima me tko je čiji. Uopće me ne zanima. Zanima me da ovo, vi meni možete vjerovati ili ne vjerovati. To je vaše pravo, ali ja vam govorim ono što ja očekujem. Očekujem da Vlada i Hrvatski fond za privatizaciju provedu zaključke Sabora a ti zaključci se tiču nalaza Državne revizije. Da li su to oni do sad napravili? Nisu. Ne govorim o nekoj drugoj Vladi koja treba podnositi izvješće nekom drugom. Nama gospodo. I ne čudim se onima koji su u Saboru drugi, treći, četvrti mandat. Čudim se onima koji su sad tu prvi mandat. Gospodo mi smo došli, nadam se barem neokaljani u ovaj Sabor. I očekujem od nas da barem malo budemo kritični prema čitavoj pljački koja se dešavala u prošlosti. I zato očekujem i od vas gospodo iz HDZ-a … … [[Upadica se ne razumije.]] Gospodine Matušiću vi da ste htjeli počistiti to dvorište onda bi po ovim zaključcima Državne revizije nešto i napravili. Onda bi to bilo čišćenje i vašeg i našeg i bilo čijeg dvorišta u ovoj državi. Da ste htjeli napraviti. Niste htjeli napraviti. I zato očekujemo od vas gospodo da kad bude glasovanje o nepovjerenju ministrima i Vladi da vam savjest proradi i da shvatite da štitite … … [[Upadica se ne razumije.]] Možda i neće. Ne vjerujem baš previše, ali možda se netko i zabune pa krivo glasa. Ali tražit ćemo, tražit ćemo javno glasovanje pa ćemo čuti kako se tko izjasnio ali očekujem i od vas da vam savjest proradi i da pokušate razmišljati o budućnosti ove Hrvatske. I da pokušate razmišljati na taj način da bi, da bi afere konačno trebalo završavati. Barem neke koje su započete. Nadam se da ste toliko svjesni, savjesni i odgovorni prema svojoj djeci da ćete to napraviti.
Ispravci netočnih navoda, poštovani zastupnik Frano Matušić.
Zahvaljujem. Pa kolega Kapraljević kad ste me već prozvali vrlo rado ću vam odgovoriti da sam itekako inzistirao i zahtijevao, vi ste rekli da nisam pokazao dobru volju da se dalje procesuira. Itekako sam pokazao dobru volju i tražio odgovore i od Državnog odvjetništva i ovdje u Saboru ali moramo priznati jednu činjenicu da smo pravna država. Ne možemo kao vi i vaši suborci ili sudrugovi iz SDP-a govoriti za nekoga da je kriminalac ako to nije doista i dokazano. Prema tome i ne želimo se takvim metodama služiti. Te metode su odavno iza nas. Sa tim metodama smo raskrstili onog trenutka kad smo se izborili za demokratsku državu. Prema tome kolega Kapraljeviću itekako me zanimaju odgovori kako vaš potpredsjednik stranke koji je u sukobu interesa, dokazano u sukobu interesa nije tamo gdje bi trebao biti? Itekako me zanimaju odgovori [[Upadica: Gdje bi trebao biti?]] I kako je uzeo 20 milijuna, znate vi gdje bi on trebao biti. Kako je uzeo 20 milijuna maraka za dom umirovljenika a taj posao nije završio. Zašto je zastara nastupila za njega? Zašto je za njega nastupila zastara a za ostale građane ne nastupa zastara? Koji su to kriteriji? To nas zanima i ta pitanja želimo raščistiti i tek onda ćemo imati pravnu državu kako treba.
Povreda Poslovnika poštovani zastupnik Antun Kapraljević.
Kolega Matušić uopće nije ispravio moj navod.
Ne, nego nešto drugo je ispravio nego netočni navod. Izvolite.
Nije ispravio moj netočan navod, članak 210.
Kako nije?
A šta je ispravio?
Pa vi ste tu apelirali na svijest, na savjest, na HDZ, na sve druge.
A šta je on rekao u svom ispravku?
Ispravljao je kao netočne vaše tvrdnje.
Nije on tako rekao, pitajte ga [[Upadica: Kako nije?]] [[Upadica: Objasnit ću ti kasnije ako nisi dobro shvatio.]]
Pa kolega, slušam. Poštovani zastupnik Mario Zubović, ispravak netočnog navoda. Izvolite.
Hvala lijepo gospodine predsjedniče. Evo gospodin Kapraljević je, gospodin Kapraljević je rekao da nije pokazana volja za rješavanjem korupcije. Ja mogu ustvrditi da je pokazana volja za rješavanjem korupcije. I to je dokazala i ova akcija koja je provedena. Da bi ta akcija se mogla provesti bilo je potrebno napraviti nekoliko zakona koji su napravljeni i zbog toga je bilo moguće provesti ovu akciju tajno da ne procuri i da se ne spriječi. Kad smo već kod toga ja vama moram reći da za vrijeme bivše Vlade sukob interesa je napravljen u ovom Saboru da nije čovjek u sukobu interesa ako ima vlasništva do 25% neka poduzeća. Taj zakon je napravljen upravo za određene ljude i vi to dobro znate. Za određene ljude koji su imali dionice u nekim firmama i poduzećima. Pa to je politička korupcija o kojoj je sad malo prije govorila i gospođa iz SDP-a. Pitam, da li je politička korupcija i to da se nekoj drugoj državi dodijeli dio teritorija Republike Hrvatske. To je politička korupcija.
Treći ispravak poštovani zastupnik Krunoslav Markovinović.
Pa evo, ako kolega sumnja u netočnost ispravaka ja moram reći da je ovaj sigurno točan. Veli, mi novi iz HDZ-a jel' a ima nas 53 od 63 koji smo otprilike u Saboru nismo napravili ništa što nije točno. Donijeli smo zajedno s našim iskusnijim kolegama i sa ostalim ljudima dobre volje Nacionalni program protiv borbe, protiv korupcije. Ali, točno je da nismo prošli test inteligencije, a on vam po prilici ovako glasi. Ako na sva pitanja odgovoriš nemam pojma postaneš na primjer predsjednik SDP-a. Pa kako ne bi čovjek mogao u Sabor doći?
Damir Sesvečan, ispravak netočnog navoda.
Gospodine predsjedniče, gospodin Kapraljević kaže da bi afere trebalo završavati insinuirajući da ih ova Vlada ne završava što nije točno. Naime, navest ću jedan primjer kako ova Vlada i Ministarstvo unutarnjih poslova što bi poduzelo da se jedna afera završi. Naime, radi se o aferi PIK-a Vrbovec. Trenutno je ako niste upoznati u tijeku suđenje predsjedniku uprave bivšem tzv. kriznom menadžeru kojeg je Upravni odbor Fonda za privatizaciju na čelu sa gospodinom Linićem uvezao iz Amerike, a radi se o Slovenskom državljanu uvezenom dakle iz New Yorka, nekakva fantomska firma, kriznom menadžmentu koji je dobivao 500 000 kuna, više od 500 000 kuna mjesečno naknade za svoj rad kroz nekakve tri godine koliko su obavljali te poslove u PIK-u Vrbovec, a otuđio je što je utvrđeno dakle kaznenom prijavom Ministarstva unutarnjih poslova nekakvih 17 milijuna kuna. Prema tome, dvije godine je ta osoba u zatvoru. U tijeku je suđenje i eto to je primjer kako se završava jedna od prilično velikih afera.
Hvala. Poštovani zastupnik Ante Markov.
Hvala lijepa gospodine predsjedniče, poštovani članovi Vlade, kolegice i kolege. Ako ova cjelodnevna, a možda i polu noćna rasprava na kraju ove rasprave kao neki rezultat bude promjena koja će uslijediti u daljnjem tijeku privatizacije ili ako će uslijediti kao rezultat ispravljanja pogrešaka koje su se dogodile od devedesetih na ovamo, onda bi se moglo kazati da i građani i mi koji predstavljamo građane trebamo biti relativno zadovoljni, jer to bi naravno trebao biti smisao nekog rada, nekog čina. Na samom početku dozvolite mi malo da podsjetim, ja znam da je možda podsjećanja i bilo, ali ja bih ipak želio podsjetiti na to kako smo došli do ovoga o čemu danas raspravljamo. Pretvorba društvenog poduzeća, društvenih poduzeća i njihova daljnja privatizacija zasigurno je, može se okarakterizirati u Republici Hrvatskoj kao jedan od najdramatičnijih preraspodjela društvenog bogatstva koji je izazvao čitav niz nesporazuma i čitav niz sa razlogom, sa manje razloga i sa puno razloga ozlijeđenih i onih koji su na neki način ocijenili da je dosadašnji postupak pretvorbe, a nakon toga privatizacije od osamostaljenja do danas bio negativan. Naravno da takvo mišljenje očigledno ne dijeli samo većina zastupnika, nego naravno dijele i građani koji o tome naravno imaju svoje mišljenje. Naravno, treba uzeti u obzir da je Hrvatska iz bivše jugoslavenske ekonomije uistinu izašla u jednom iz jednog specifičnog sustava koji je imao ipak jedan specifični sustav upravljanja društvenim dobrima u odnosu na neke druge socijalističke i komunističke zemlje. Naravno da model koji se odabrao, a koji je bio bliži onom ruskom modelu u odnosu na slovenski model koji se nalazio preko puta Hrvatske je na neki način odredio tijek i način privatizacije dobara u Republici Hrvatskoj. Ono što je jako bitno što treba napomenuti da je postojalo uvjerenje na žalost ono u nekim glavama još uvijek i danas postoji, a to je da će se privatizacijom postići ukupni ciljevi koji se žele postići, da će sama činjenica da je nešto iz državnog vlasništva pretvoreno u privatno biti dostatno da se stvori takozvano blagostanje, da će samo po sebi proces dati rezultate. Na žalost, niti se to događalo, niti je uopće to bio niti ekonomski, niti stvarni preduvjet da se to dogodi. Naravno da je vlasništvo u drugom razredu kad je u pitanju način na koji će neka tvrtka poslovati uspješno ili neuspješno. Menadžment je taj koji definitivno odlučuje o tome kako će izgledati bilanca poduzeća i kako će na kraju ona raditi. Upravo kad se izgubila ta funkcija cilja kroz privatizaciju, kroz Zakon o privatizaciji koji je usput rečeno ipak nitko, niti jedna struktura vlasti od donošenja pa do danas nije našla dovoljno hrabrosti i snage da ga do kraja preuredi i da ga pokuša transirati nekim drugim putem da se osnaži srednji građanski sloj, da privatizacija ima jedan masovni karakter, da ona ne bude isključivo namijenjena određenim ljudima, nego na žalost nastavilo se u istom smjeru i taj isti smjer daje uvijek iste odnosno uvijek relativno loše rezultate. Naravno, kad imamo takvu matricu onda je vrlo teško očekivati neke značajne i snažnije promjene. I zbog toga ova rasprava naravno daje za pravo da se o njoj razgovara i šire i uže, ali daje zapravo da se kroz nju razgovara i o tome na koji način bi trebalo biti izlaz iz ove situacije. Na koji način bi se trebala nastaviti privatizacija? Na koji način bi se nepravilnosti koje je revizija utvrdila mogle sankcionirati? Kako naprosto dati poruku da ćemo od sutra raditi? Mislim da nitko apsolutno nitko danas neće pri zdravoj pameti kazati da je ovaj zakon i ovaj način privatizacije dobar. Jer da je on dobar onda mi danas ne bi raspravljali o rezultatima. Jer znate, ne možete stalno otkloniti nedostatke potvrđujući razloge zbog koji su ti nedostaci se i dogodili. A mi se stalno bavimo tim jednim sizifovskim poslom. Prema tome ja mislim da je vrijeme da mi pokušamo čak uvažavajući činjenicu da je ovo predizborno vrijeme. Pa neka je. Predizborno vrijeme je ne samo da se pokuša osporiti nešto nego i da se kaže nešto novo i da se pokuša otvoriti neka nova stranica. Zbog toga ja bih ovaj podsjetio, a to se još uvijek nije dogodilo, premijer je najavio ukidanje Hrvatskog fonda za privatizaciju. Čini mi se da je odustao ili je odlučio da malo sačeka. Ja bih ga apsolutno podsjetio da je to nužno ukinuti odmah i da je trebao to učiniti. Trebao je to učiniti jer Hrvatski fond za privatizaciju bez obzira što su neki govorili svejedno će biti i ako se osnuje nešto novo mislim da nije takvo. Nije takvo jer naprosto taj sam naziv izaziva dovoljno opreznosti i dovoljno onih reakcija koje su sasvim prirodne da njega treba ukinuti odmah. I mislim da to treba apsolutno učiniti. Što treba učiniti kad njega ukinemo? Mislim da treba po uzoru opet na neke susjedne zemlje koje su to bolje riješile, a oni koji su bolje riješili treba im priznati da su bolje to učinile, da treba osnovati agenciju koja bi imala dvostranu ili imala bi dvije glavne funkcije. Prva funkcija je ona koja naprosto u Hrvatskoj nije postojala, a to je funkcija upravljanja državnom imovinom. Funkcija u kojem treba upravljati sa imovinom koja ti je dana na upravljanje. Hrvatski fond za privatizaciju nije imao funkciju, nema danas funkciju upravljačku. On nije uspio nametnuti managementske odnose, on nije uspio stvarati novu vrijednost nego je razgrađivao posjed, postojeće vrijednosti, smanjivao tržne vrijednosti poduzeća i time naravno ošteti veliku većinu hrvatskih građana jer su ostali bez posla, jer su smanjenje vrijednosti dionice, jer je došlo do špekulanskih poslova bilo kod propadanja tvrtki itd. Znači prvi dio bi se odnosi na Odjel za upravljanje državnom imovinom. On bi se trebao da bimo izbjegli političke okvire u kojima smo sada izloženi osloniti na potpuno stručne, profesionalne i management koji ima temeljnu zadaću da učinkovito i kvalitetno upravlja imovinom. Politika u toj sferi ne bi smjela imati ništa. Kad kažem ništa ne mislim da uopće, ona ima svoje mjesto ali ne u ovom dijelu. Naravno preduvjet tome je da donesemo ono što je HSS predložio da se ministri ne budu za Boga u nadzornim odborima. I mislimo da je sazrelo vrijeme da se to gotovo jednoglasno prihvati. Drugi odjel u toj Agenciji za upravljanje državnom imovinom bio bi Odjel za prodaju i poslove privatizacije koji bi naravno trebali biti u potpunosti depolitizirani i preneseni na ono tržišno mjesto koje danas u Republici Hrvatskoj daje kvalitetnije rezultate kad je u pitanju prodaja i transfer vrijednosti i kapitala nego što je to Hrvatski fond za privatizaciju. I ono najvažnije što je vrlo bitno kazati nužno je uvesti jedan novi institut, institut decentralizacije sustava prodaje nekretnina i privatizacije po načelu teritorijalnosti. Vrlo je bitno taj institut vratiti, on je svojevremeno bio u pokušaju da se na neki način afirmira ali nije uspio. Ali vjerujte mi decentralizacija po teritorijalnoj osnovi je dobar model da se drukčije brine o onim dobrima, posebno strateškim poduzećima, čija privatizacija bi trebala sada predstojati da ne bimo ponovo imali iste greške. I naravno trebalo bi napokon odrediti onu imovinu ovoga društva koja neće ići u privatizaciju. Koja neće ići u privatizaciju. Mislim da i u tu već sada možemo stvoriti određeni koncezus jer definitivno je da moramo određenu imovinu zaštiti. Ali to ne znači da je trebamo ostaviti po strani nego da je trebamo zaštiti i dobrim gospodarenjem da ne propadaju vrijednosti nego da se dižu, da se uspostavi upravo ovaj novi mehanizam koji sam predložio. Prema tome ako bi se iz ove rasprave makar učinilo to da se nastavak privatizacije usmjeri po modelima koji će biti efikasniji, jasniji, transparentniji, ukoliko se ukine odmah Hrvatski fond za privatizaciju i osnuje nova agencija po drukčijim kriterijima koja bi uvažavala, a kao preduvjet svega toga naravno trebalo bi izaći novi Zakon o privatizaciji koji bi trebao predstavljati jedan hrvatski koncenzus da to ne bude tema na kome se oštre isključivo predizborno koplja nego da to bude jedan zajednički iskorak koji će svi jednako povezivati.
Je, hvala lijepa. Replika, poštovani zastupnik Josip Đakić.
Gospodine predsjedniče Hrvatskog sabora. Naime, kolega Markov je puno toga izrekao. Ja bih se najviše složio sa ovim kada on govori sam o tome što se događalo u Fondu 2000. do 2003. godine. I htio bih ga dopuniti, replicirati mu da je zaboravio jednu kaznenu prijavu koja je sijevnula 2002. godine. I tako ću potvrditi njegova tumačenja da Fond i da USKOK i da Državno odvjetništvo i da policija u to vrijeme je bila pod paskom politike i da nije radila svoj posao kako treba. Jer da je radila i bivši direktor Fonda, Stipe Hrkač, kao i zamjenik Krešimir Starčević, kao i niz velikih mangi kao što je Franjo Luković, Milan Vončina, Mijo Lorković i ostali na ovom spisku kojih je 8 zasigurno bi iz ovih relevantnih pokazatelja i činjenica kako su uništili Duhan Slatinu, kako je protivno odlukama Vlade Republike Hrvatske rađeno i kako je u konačnici i protivno Zaključku Agencije za tržišno natjecanje unište Duhan u Slatini. To su vaša nedjela, a ne djela. I USKOK nije radio zato što mu niste dozvoljavali ili mu niste davali dovoljno sredstava kako bi mogao odraditi ovaj krupni posao u kojem su velike zvjerke u pitanju. I stoga želim nadopuniti da ova prijava Ureda za suzbijanje korupcije i organiziranog kriminala nije od bezveznih ljudi nego je od tadašnjih direktora Kolarića iz Duhana Slatine po Odvjetničkom uredu, zajedničkom Krunoslava Ujevića i Branislava Hajdukovića. Kaže se da je povučena. Tko može iz USKOK-a povući ono što je argumentirano i što je napisano jasno i nedvosmisleno šta se radila sa uništavanjem Tvornice duhana u Slatini, tj. Duhana d.d. kao i Agroduhana. To su vaša djela. To je vaš USKOK. To je rad korektan i kvalitetan. O čemu vi govorite?
Po djelima tvojim poznat će te. Replika, poštovani zastupnik Ante Markov.
Prvo, ja ne mislim da treba ovo društvo počivati na akciji protiv korupcije, nego da ovo društvo treba počivati na građenju pravnog sustava. I kad baš hoćete ova akcija "Maestro" koja je dala tri nižerazredna službenika po meni nije nikako spektakularna. Spektakularni će možda biti njezini rezultati. U ovom slučaju tri niže rangirana službenika fonda ne bih nazvao spektakularnim. Fond je imao problema i za vrijeme koalicijske vlasti, ali daleko više je imao problema kod samog starta fonda kada je on i započeo sa svojim radnjama, a rezultati tih radnji ne treba gledati kroz ovo niti kroz ono vrijeme, nego kroz osjećaj građana da se nije polučio temeljni cilj privatizacije, a to je stvaranje novog dobra, otvaranje novih radnih mjesta i ona privatizacija koja je trebala biti u interesu građana. Prema tome, to je još jedan od razloga da promijenimo takav metod.
Poštovani zastupnik Miljenko Dorić, replika.
Hvala gospodine predsjedniče. Naime, želim samo replicirati kolegi Markovu. Vezano uz vaš prijedlog da se ukine fond i da se osnuje agencija i da se agencija sutra ukine pa da se osnuje c, d i b institut i ne znam što sve ne. Nije kolega Markov u tome izraz za Hrvatsku. Stvar je u tome da se mora početi raditi korektno, stručno, da mora biti reda. Imali smo Upravni odbor u fondu koji nije upravljao. Imali smo Nadzorni odbor koji nije nadzirao. Imali smo Upravni odbor sa ministrima koji nije pisao izvješća na koje ih obvezuje članak 12. Zakona o fondu za privatizaciju. Dakle, ministri nisu direktno poštivali zakon, odrađivali svoje minimalne obaveze prema fondu, prema Vladi koja je trebala ta izvješća analizirati, prema Nadzornom odboru koje je trebalo ta izvješća analizirati. Ničega nije bilo. Nije bilo rada, reda, poštenja, korektnosti. Ako tako se bude u agenciji radilo nikad tih razlika biti neće.
Odgovor na repliku, poštovani zastupnik Ante Markov.
Hvala lijepa kolega. Išli ste me demantirati, a dali ste upravo dovoljno razloga zašto treba ukinuti Hrvatski fond za privatizaciju. Ja mislim da taj gordijski čvor kolega više nitko ne može uz najbolju volju raspetljati. Mislim da i uz najbolju volju, najtransparentnije načine ovoliko problema koji se u ovom momentu nataložilo na taj fond nemoguće je ovim mjerama o kojim vi govorite to postaviti na prave noge. Prema tome, njegovo ukidanje, istovremeno osnivanje agencije na drugim temeljima, na drugim načelima i na drugi način potpuno izloženo javnosti i na način da one institucije koje sada uspješno sudjeluju u transferu kapitala na tržištima Republike Hrvatske, oni ljudi koji su se dokazali kao ljudi koji uspješno vode tvrtke mislim da im možemo povjeriti i ovaj dio privatizacije, ali da tim i takvim ljudima možemo povjeriti i vođenje državnih tvrtki i rekao sam moramo se odlučiti što nećemo privatizirati.
Poštovana zastupnica Vesna Škare Ožbolt. Izvolite.
Poštovani gospodine predsjedniče Sabora, poštovani predstavnici Vlade. Doista je danas puno toga rečeno, međutim sve što smo do danas čuli od članova Vlade bilo je nemam pojma, nisam znao, radili su mi iza leđa. Ja mislim da bi bilo dovoljno samo da ste se okrenuli i vidjeli što se događa u Fondu za privatizaciju, tada bi vam čak i javnost sa najboljom voljom povjerovala da niste znali, ali ste trebali reagirati. Ja mislim da nikog ovdje nema tko nije pozdravio akciju "Maestro" i mi ovdje ne govorimo o akciji "Maestro", nego o političkoj odgovornosti i političkom ponašanju ministara koji sjede, ne samo u Upravnom odboru Fonda za privatizaciju, nego i u drugim nadzornim odborima, npr. u "Brodosplitu" gdje se događala stvarno velika korupcija, odnosno pranje novca. I zato moram priznati da ne dijelim ovu euforiju Vlade kad je riječ o borbi protiv korupcije. Zašto ne dijelim? Da je ovo deseti "Maestro" po redu, npr. da je deseti onda bi stvarno moglo se reći ova Vlada ima uspjeha u borbi protiv korupcije i tada bi Vlada bila hvaljena ne samo od građana, nego i od ove oporbe, ali i od Europske unije. Na žalost ovo je tek prvi "Maestro" i to na kraju mandata ove Vlade, dakle on dolazi na kraju, a ne na početku i ovo je rekla bih čista kopija nekadašnje akcije čiste ruke u Italiji. Skoro da bih rekla po onako šabloni kako se to radi da je "Maestro" dio akcijskog plana i to akcijskog plana u tri koraka. Prvi korak je vozač ministra Kalmete. Drugi korak su potpredsjednici Fonda za privatizaciju, a treći korak bi trebao biti početkom jeseni, a za finale bi se u mreži morala naći lovina otprilike ministarskog ranga. Ne znam zašto, ali ne mogu se oteti dojmu da će iduća žrtva biti onaj koji sjedi među Vladom i koji sjedi u Upravnom odboru Hrvatskog fonda za privatizaciju. I koliko god se sada branila politička odgovornost članova Vlade, mislim da će na kraju ipak biti političkih žrtava. Glasine već ruše jednog člana Vlade koji je na sastanku u Fondu za privatizaciju pred 8 ljudi izjavio da ima kupca za "Dalmacija vino". Vrlo neoprezna izjava i ukoliko se to pokaže točnim mislim da će to biti nova afera kojom će se javnost stvarno zabavljati. Europska unija zbog korupcije traži glavu i to ne bilo čiju. Očito političku. Dakle, gospodo ministri priupitajte se koji će sada samo za par mjeseci nakon ove sjednice umjesto u Saboru sjediti na Zrinjevcu. Ja ću samo podsjetiti koliko je bilo ljutnje ovdje u ovoj sabornici kada se prije godinu dana otvarala afera "Brodosplit", kako je Vlada štitila bivšu upravu "Brodosplita", kako se ljutila kada se cijela ta afera pokretala. Zaštitila je ministra Vukelića koji je dan danas na čelu Nadzornog odbora "Brodosplita" iako npr. na Internetu možete vidjeti stenogram razgovora sjednice Nadzornog odbora gdje se točno vidi da ministar Vukelić sve zna. Ali on ne snosi nikakvu političku odgovornost. Zanimljivo je da nije bilo akcije "Maestro" tko zna kakva bi bila sudbina ministra Kalmete i što bi još u javnosti izašlo o njegovom vozaču. Neki zlobnici bi rekli da je "Maestro" spasio ministra Kalmetu muka. Vjerojatno je. I uspješno je skrenuta pozornost sa ove priče. Ja vidim da ovog trenutka premijer ne dopušta političku odgovornost svojih ministara, ni ovih ministara, niti ministra Vukelića koji se evo izvukao iz priče Fonda za privatizaciju u travnju kada je smijenjen iz fonda bez ikakvog razloga, bez ikakvog argumenta tako da je moramo reći sretniku u ovoj priči, jer ovo bi mu bila druga afera. I upravo zato ova akcija djeluje kao čisti rekla bih predizborni potez Vlade koja je suočena sa brojnim primjerima korupcije, doživjela kritike javnosti ali doživjela kritike iz Europske unije. I kao što sam rekla Europa traži veliko ime na pladnju kao što je Herodotova žena tražila glavu Ivana Krstitelja, no ne vjerujem da će ovaj koji nastrada biti nevin kao Ivan Krstitelj, ali daleko od toga da će biti pravi krivac za nestale milijune iz "Plive", "Brodosplita", "Liburnije", "Sunčanog Hvara" kojeg ste evo, lijepo zamračili ne objavivši ugovor. … [[Govornik se ne razumije.]] report stiže u 10. mjesecu i zato on mora biti pozitivan. Vlada mora pokazati da se bori protiv korupcije. I mi tu isto trebamo pomoći, svi zajedno. Ali zato će jednog od ministara kojeg danas tako brani premijer do rujna pred izbore izručiti na pladnju kao glavni mozak korupcije. I zato je ovo politički kontrolirana borba protiv korupcije. Kada uoči akcije "Maestro" predsjednik Mesić izjavi da je Hrvatski fond za privatizaciju leglo korupcije, a vi svi koji sjedite u tom leglu korupcije šutite, što da čovjek misli? Mora tražiti političku odgovornost ministara koji sjede u leglu korupcije. Predsjednik Vlade je najprije izjavio da nije znao za akciju, poslije mijenja priču i kaže da je ta akcija uspjeh njegove Vlade, Vlade koja za akciju nije znala. Odličan uspjeh. Vi potpredsjedniče Polančec na trenutak ste znali, na trenutak niste znali za akciju, onda kažete da ne mora svatko sve znati, sve je to u redu. Ali zašto su neki znali, a vi koji ste tako čisti u cijeloj priči niste mogli znati za tu akciju? Zašto je akcija prekinuta? Prekinuta je jer je netko od plaćenih i prisluškivanih posumnjao da ga se prisluškuje. Pa se postavlja pitanje, tko je to posumnjao da ga se prisluškuje i tko mu je dojavio da ga se prisluškuje? I baš je interesantno kako je akcija sada naglo prekinuta. Nakon vaše izjave potpredsjedniče Polančec odnosno nakon izjave jednog osumnjičenika da ste vi znali za mutne poslove u fondu, iskazi su naglo postali tajni. Zašto su iskazi tajni? Koga se štiti tom tajnom? Nešto drugo nije ostalo tajnom što mislim da je trebalo ostati tajnom, a to je da su objavljeni identiteti agenata koji su na akciji radili. Postavlja se pitanje zašto su ti agenti prokazani? Svakako da ti ljudi zaslužuju pljesak za provedenu akciju, ali tajnost njihovog identiteta je preduvjet uspješnosti nekih budućih akcija. E sad, da li se vodi istraga o tome tko je tu akciju provalio? I mi ćemo na kraju vrlo brzo biti svjedoci kuda će otići ta akcija "Maestro". Šef Policije kaže da će biti još uhićenja, premijer kaže da je svatko tko je kriv već uhićen, odmah je srušio bilo kakvu odgovornost sa svojih članova Vlade i očigledno stavio nekakve barijere do kuda istraga može ići. Ali ne treba se zanositi. Jesen stiže i kako pritisci budu se približavali tako će još jedna žrtva ove priče pasti. Nažalost vrlo postoji malo informacija o radu fonda. Nadzorni odbor kojeg je imenovao ovaj Sabor nije podnio izvješće Saboru iako je svake godine bio dužan to napraviti. Ja se toplo nadam da će predsjednik Sabora staviti na dnevni red Izvješće o radu Fonda za privatizaciju sve četiri godine prije nego što se Fond za privatizaciju ukine. I prosto mi je neshvatljiva ova radna skupina koja je formirana za pripremu organizacijskog rješenja preuzimanja poslova iz djelokruga Hrvatskog fonda za privatizaciju. U toj radnoj skupini sjede od Ureda predsjednika Vlade i ministarstva zanimljivo i sigurnosno-obavještajne službe. Što sigurnosno-obavještajne službe imaju raditi u Radnoj skupini za ukidanje Fonda za privatizaciju? Pa valjda tu trebaju sjediti ekonomisti, ugledni stručnjaci, savjetnici a ne sigurnosno-obavještajne službe. Bojim se da je netko potpuno izgubio kompas od silne panike. I dopustite mi da završim. Nažalost da je ovo deseta akcija po redu ja bih vam stvarno čestitala. Očekujemo da će ovaj "Maestro" do jeseni imati rezultate pa sigurno obranit ćete svoje ministre večeras, ali će ih premijer srušiti negdje na jesen, kako to obično biva u njegovoj praksi.
Jesen stiže dunjo moja! Ispravak netočnog navoda poštovani zastupnik Krunoslav Markovinović.
Pa evo, kolegica je netočno izjavila da će HDZ žrtvovati svog ministra i da će se on naći na Zrinjevcu. Pa kolegica iz iskustva najbolje zna kad HDZ žrtvuje ministre ili ministrice on se nađe u medijima. Nema tog šoua, nema muškog, ženskog časopisa u kojem se ne nađe taj ministar. A ako se eventualno preseli onda navodno u Veliku Goricu se preseli.
Povreda Poslovnika poštovana zastupnica Vesna Škare Ožbolt.
Povrijedio je članak 208., 209. i uopće nije ispravio nikakav netočan navod. Iznio je svoje mišljenje, pokazao svoj prirodni animozitet prema svemu što se događa, očito je zadužen za pljuvanje po saborskim zastupnicima koji ne misle onako kao on.
Replika poštovani zastupnik Pero Kovačević.
Poštovani gospodine predsjedniče, kolegice i kolege! Nastavno na ovo što je gospođa Vesna Škare Ožbolt govorila. Moram nas podsjetiti sve ovdje da smo 2004. godine donijeli Zakon o ustrojstvu ministarstava i središnjih tijela državne uprave gdje je kazano da prestaje raditi Fond za privatizaciju i da će njegove poslove preuzeti Središnji državni ured za upravljanje imovinom. Eto toliko koliko Vlada zna o tome a ona osniva radne skupine. Istina, onda sam u ime kluba govorio kakvo je to rješenje kad se ne kaže kad će se fond prestati i kad će Središnji državni ured za upravljanje imovinom te poslove preuzeti? Ne znam da li to gospoda iz Vlade znaju. Pogledajte si Zakon o ustrojstvu ministarstava i središnjih tijela državne uprave. Pa u prelaznim, završnim odredbama imate da će fond prestati sa radom i da će njegove poslove preuzeti središnji državni ured. I zbog toga je vjerojatno i došlo do toga da je Grga Ivezić kao državni tajnik imenovan. E, to trebate objasniti, zašto sada stvarate neke nove situacije. I ovo što ste rekli, ne mogu vjerovati da Predsjednik Države i predsjednik Vlade nisu znali za ovu operaciju. Moglo se dogoditi da nisu znali ako nisu čitali izvješća sigurnosnih službi. Njih dvojica su supredsjedatelji Vijeća za nacionalnu sigurnost i svaki tjedan sigurnosne službe njima dostavljaju informacije. I nema toga da će možda Karamarko zatajiti predsjednicima šta radi. Prema tome to je priča za malu djecu, znali su i jedan i drugi, a o tom po tom vidjeti ćemo dalje kako će ići.
Odgovor na repliku, poštovana zastupnica Vesna Škare Ožbolt.
Ja mislim da vam ovdje nedostaje u ovom dvojcu koji su znali za cijelu akciju i predsjednik Sabora koji je isto član Vijeća za nacionalnu sigurnost i dobiva informacije. Međutim mislim da ste u pravu kada ste rekli da je Vlada već davno trebala ukinuti Hrvatski fond za privatizaciju, to je bilo i obećanje i žalosno je što se sada na kraju događa ukidanje Fonda za privatizaciju iz potpuno drugih razloga. Ukida se fond zbog korupcije pa tako se i ministarstvo ne znam obnove i razvitka može ukinuti zato što je tamo pronađena korupcija. Naravno da se neće ukinuti i ne treba ukidati institucije zbog korupcije jer nije nikakva garancija i novoosnovana institucija da neće u njoj biti korupcije. Prema tome Vlada u ovoj stvari nije ispunila predizborno obećanje i sada je brzo iskoristila situaciju da ukine Fond za privatizaciju na kraju svog mandata.
Predsjednik Sabora po Zakonu o sigurnosnim službama sudjeluje u radu Nacionalnog vijeća za sigurnost. Sudjeluje u radu. Dobija ta izvješća, ali o tim izvješćima nije bilo ono što nije bilo ni u izvješćima Predsjednika Republike ni Vlade. … [[Upadica se ne čuje.]] Pa kad sam vidio da nije bilo. Vidio sam u novinama. Potpredsjednik Vlade, Damir Polančec.
Hvala lijepa gospodine predsjedniče Hrvatskoga sabora. Poštovane dame i gospodo saborski zastupnici. Kada je ovaj Upravni odbor Hrvatskog fonda za privatizaciju preuzeo odgovornost za tu instituciju, zatekli smo preko 3 tisuće sudskih sporova koje je Hrvatski fond za privatizaciju vodi sa kupcima dionica koji ne izvršavaju svoje obveze. Najvećim dijelom od tih 3 tisuće sudskih sporova najveći dio se odnosi na sporove koje je Fond za privatizaciju pokrenuo protiv neadekvatnih kupaca, dakle koji ne izvršavaju svoje obveze. To je jedan od problema. Svi znamo da se oduvijek sumnja na Fond za privatizaciju da od kada je nastao, od kada je ustrojen tamo se znaju događati i događaju se nečasne radnje. Upravo stoga sam i govorio u svojem prvom obraćanju o tome koje smo to kontrolne mehanizme pokušali uvesti da bismo učinili proces privatizacije i upravljanja državnom imovinom što je moguće transparentnijim, javni natječaji, otvaranje ponude u prisustvu medija i javnog bilježnika, otvorene sjednice Upravnog odbora Fonda za privatizaciju, novi softverski sustav koji pomaže vrednovanju pojedinih ponuda. Moram reći da smo poboljšali osjetno i ugovore koje potpisujemo sa kupcima pojedinih dionica. U tim ugovorima ugrađujemo da je sastavni dio ugovora i poslovni plan kojega tražimo da dostavljaju ponuđači o javnim natječajima. Također tražimo i plan ulaganja, tražimo i zabranu opterećenja dionica i zabranu opterećenja nekretnina koje su u temeljnom kapitalu, odnosno imovini društva. Sve to su noviteti koji su uvedeni u mandatu ove Vlade i u mandatu ovog upravnog odbora fonda za privatizaciju. Takve iste kontrolne mehanizme nije prethodni upravni odbor u mandatu koalicijske Vlade imao. Pa kad smo krenuli u privatizaciju, kada je ustrojen Fond za privatizaciju portfelj državni, portfelj Hrvatskog fonda za privatizaciju bio je 3 tisuće i 500 tvrtki, a 3 tisuće sudskih sporova smo mi zatekli. Ni jedno društvo koje je danas u većinskom vlasništvu države nije društvo koje nije opterećeno neriješenim imovinskopravnim odnosima ili koje nije opterećeno prevelikim obvezama koje to društvo ne može provoditi, odnosno sanirati. Za akciju maestro hrvatska Vlada jest zaslužna time što je osigurala zakonske preduvjete, tehničke i materijalne preduvjete. 197 zaposlenika danas ima u Fondu za privatizaciju. Predsjednik Upravnog odbora Fonda za privatizaciju ili član Upravnog odbora Fonda za privatizaciju ne može znati tko s kim, kada, poslije radnog vremena i kojim povodom pije kavu. Mi u ovom trenutku koliko god vi to željeli ili ne željeli čuti, neznamo za koje su točno nečasne radnje uhićenici osumnjičeni. Mi u ovom trenutku neznamo koje su odluke koje je Upravni odbor Fonda za privatizaciju donio, a koje idu na štetu države Hrvatske i koje su prouzročile štetu imovine Republike Hrvatske. Mi u ovom trenutku neznamo koje su to odluke koje eventualno kolegi Fonda za privatizaciju, dakle ne Upravni odbor fonda donio, a koje idu na štetu imovine Republike Hrvatske. Isto tako neznamo u ovome trenutku dok traje istraga kada su te odluke donijete, u mandatu ovog upravnog odbora ili u mandatu nekog prethodnog upravnog odbora. I zbog toga me kao čovjeka boli što i u ovom Visokom domu ljude koji na najbolji mogući način, najpošteniji mogući način pokušavaju raditi svoj posao, nazivate lopovima, mislim tu na članove Upravnog odbora Fonda, kao što boli pa i vrijeđa kada neki od vas neke od nas nazivaju tupanima, čini mi se da je to bi taj izraz koji s te upotrijebili, jer niti smo lopovi niti smo tupani. Neka istraga ide dalje, nema nikoga tko je u ovom trenutku zainteresiraniji od mene i mojih kolega u Upravnom odboru Fonda, da istraga završi i pokaže koje su to nečasne radnje, koje su to odluke, tko ih je donio i kada i u kojem trenutku, a zbog kojih je država Hrvatska doživjela i proživjela štetu. Ali kada sam govorio o ugovorima kakve mi potpisujemo, moram vam reći i moram se opet vratiti malo samo u prošlost i u situaciju u kojoj su prodana tri velika i vrijedna hotela u Dubrovniku. Hotel Excelsior prodan je a da nije osigurana obveza ulaganja u taj hotel. Nema obveze ne opterećenja, dakle stavljanja pod hipoteku tog društva ili imovine tog društva. Nema zabrane prodaja odnosno opterećenja nekretnina. Nema poslovnog plana koji bi trebao biti sastavni dio ugovora nego postoji nešto na pola stranice. Kod hotela "Belevue" nema plana razvoja društva uz sve ovo prije nabrojeno čega nema. A kod hotela "Kompas" koji je ugovor potpisan, o prodaji 19.12.2003. godine dakle u petak tabularna isprava je izdata već u ponedjeljak 22.12.2003. mjesec dana nakon parlamentarnih izbora. Ono što vam još želim skrenuti pozornost. Implicira se i imputira da su ova tri potpredsjednika nekakve zvijezde koje smo mi odabrali. Želim vam reći da sve tri ponude za kupnju ova tri hotela je iznosio i predlagao Upravnom odboru Fonda za privatizaciju gospodin koji se zove Robert Peša i koji je jedan od pritvorenika u sklopu akcije "Maestro". Dakle koji je i tada bio izuzetno visoko pozicioniran čovjek u Fondu za privatizaciju. Što se tiče vaših mudrih riječi gospođo saborska zastupnice Škare-Ožbolt, "Dalmacija-Vino" jednom rečenicom ni jedan veliki privatizacijski projekat, nijedna tvrtka u kojoj mi imamo danas više od 50% vlasništva, a svaka od tih tvrtki je vjerujte mi krcata problemima, neriješenim imovinsko-pravnim pitanjima, situacijama u kojima su pojedine nekretnine izgrađene na pomorskom dobru kao i ovdje. Ne može se pripremiti za privatizaciju bez toga da članovi Upravnog odbora ili predsjednik Upravnog odbora Fonda nije u tijeku priprema za privatizaciju takvog društva. Ja sigurno nikome nisam sugerirao put u Monte Carlo, uzimanje mita i pijenje kave, ali sam morao i trebao biti odgovoran i upoznat sa procesom pripreme svakog takvog društva za privatizaciju. Nikada ja nisam rekao da mi imamo sigurnog kupca za "Dalmacija-vino". Ono što sam rekao pred tih 8 ljudi, a nije bilo 8 nego je uvijek bilo puno više ljudi jest činjenica da usprkos problemima sa neriješenim imovinsko-pravnim odnosima, usprkos činjenici da postoji neriješeno pitanje pomorskog dobra sam uvjeren da se "Dalmacija-vino" može privatizirati i postoji interes za "Dalmacija-vino". A što se tiče toga da sugerirate da bih se mogao naći u devetom ili nekom drugom mjesecu negdje drugdje, nemojte mi zamjeriti ali otkad više niste u Vladi vaša retorika se pretvorila u retoriku povrijeđene žene. Žene koja je varala muža a nakon toga je dobila [[Upadice se ne razumiju.]] Nakon toga, nakon toga se brak raspao a nakon toga [[Upadice se ne razumiju.]] A nakon toga …
Dobro, promijenite malo retoriku. Krivo shvaćaju, [[Upadica: Hvala lijepa.]] Potpredsjedniče malo. Nemojte te metafore rabiti.
Hvala lijepa.
Idemo. Dobro, dobro, to je metafora jedna koju vi, mir! [[Upadice se ne razumiju.]]
Dakle što se tiče odgovornosti, što se tiče odgovornosti tražite političku odgovornost u trenutku kada ne znam i kada istraga još nije utvrdila koje su to odluke koje su štetne za Republiku Hrvatsku, tko ih je donio, u kojem trenutku ih je donio? I želim vam reći još nešto. Državni ured za reviziju je svake godine radio reviziju poslovanja u fondu za privatizaciju. Državni ured za reviziju je svoje izvješće podnosio Hrvatskom saboru i ovdje se svake godine o tome raspravlja. Državni ured za reviziju je sve ono što je bilo eventualno sporno dostavljao i Državnom odvjetništvu i na Državnom odvjetništvu je da shodno tome što su nalazi u pogreškama u poslovanju Fonda pokreće ili ne pokreće kaznene prijave i traži kaznenu odgovornost. I pokreće dakle istrage. DORH sva izvješća Državnog ureda za reviziju ima, a što se tiče izvješća o poslovanju ono je isto tako dostavljano i predsjedniku Nadzornog odbora Fonda za privatizaciju. A u Nadzornom odboru Fonda za privatizaciju je puno više članova iz oporbenih stranaka i svatko je mogao zatražiti reviziju poslovanja odnosno nadzor nad poslovanjem Fonda za privatizaciju. Hvala lijepa.
Hvala. … [[Upadica: Mi ćemo moliti pauzu.]] Polako, polako malo, samo polako. Samo polako. Ako se rabe neke metafore poput prevarene žene ili prevarenog muža ili slično onda gospodine potpredsjedniče trebate voditi računa o jednoj osjetljivosti da se na, da se može stvoriti jedna percepcija u zastupnicima i zastupnicama, jedna percepcija koju vi niste htjeli izazvati. Tako treba biti vrlo obazriv i oprezan sa tim metaforama. Jer se to može poimati u jednom dijelu uistinu na onaj način da se s time na jedan neprimjeren način rabe rodne oznake i slično. Pa molim vas budimo s time obazrivi. I sada bilo je povreda Poslovnika poštovana zastupnica Gordana Sobol.
Gospodine predsjedniče Sabora povrijeđen je Poslovnik Hrvatskog sabora ja ću reći od 1. do zadnjeg članka ovog Poslovnika zato što si je član Vlade, potpredsjednik Vlade dozvolio da ovdje sa ove govornice vrijeđa jednu saborsku zastupnicu i to kao ženu. Dakle uvreda po spolu. Meni je žao što vi niste odreagirali na način da mu oduzmete riječ u krajnjoj liniji. Jer ako je i od člana Vlade ipak je previše sa ove saborske govornice. To me samo učvršćuje u mojim nastojanjima da i u Poslovniku nešto treba mijenjati, a naročito treba mijenjati u odnosima članova Vlade prema zastupnicama i zastupnicima u ovom Domu. I nema veze što je ovdje sada aludirao na ženu, isto bih reagirala da je to rekao i nekom saborskom zastupniku. To je jednostavno nedopustivo u Hrvatskom saboru.
Ja sam već rekao i tijekom, tijekom rasprave [[Upadica: Može ga biti sram!]] potpredsjednika Polančeca [[Upadica: Da, i može ga biti sram!]] da treba biti osjetljiv i obazriv sa uporabom takvih metafora. Nije ništa neuobičajeno i u političkom žargonu i vokabularu da se rabe metafore slične naravi. Ali ne treba odmah doslovno shvaćati i poimati kao da se radi o namjerno ciljanim, ciljanim uvredljivim … [[Govornik se ne razumije.]] prema jednom … [[Govornik se ne razumije.]] [[Upadica: Ciljano i namjerno.]] To, nije, nemojte, nemojte odmah zadnju tražiti odmah zadnju namjeru. Ako se rabi kažem jedne metafore … … [[Upadica se ne razumije.]] Ako se rabe takove metafore, rabe se često takove metafore. Molim vas! Nemojmo odmah dizati temperaturu, da dizat ćemo. Kolega Linić, što je bilo? Izvolite.
Gospodine predsjedniče, u ime Kluba SDP-a tražim 15 minuta pauze zbog nedoličnog ponašanja potpredsjednika Vlade i ne oduzimanja riječi za uvrede sa govornice. Petnaest minuta pauze.
Kolega Liniću, protiv. Ja sam izrekao jedno upozorenje potpredsjedniku Vlade. Upozorenje za oduzimanje riječi i ništa nadležan je predsjednik Sabora je predsjedavajući. Riječ se može oduzeti. Ne može se riječ oduzeti samo tako. Može se opomenuti, pa upozoriti. Ja sam upozorio. Nemojte sada inzistirati na traženju stanke. Nema petnaest minuta. Ja ću vam dati stanku. Deset minuta izvolite stanka. Gospođe i gospodo zastupnici nastavljamo sa sjednicom. Ja ću nešto uvodno reći. Ja iskreno žalim zbog ove situacije do koje je došlo. Iskreno žalim zbog toga što se rabe riječi koje mogu izazvati i nedoumicu, koje mogu biti protumačene, shvaćene na način na koji je jedan dio kolegica zastupnica i zastupnika te riječi i shvatio. Mislim da je u svakom slučaju potpredsjednik Vlade trebao biti daleko obazriviji i da je morao voditi računa o tome da i takve prispodobe i takve metafore mogu biti protumačene neovisno o njegovoj namjeri na takav način. Meni je kažem iskreno žao. Ja sam ga već kad je počeo to govoriti upozorio da ne ide s time, da prekine s time. Nažalost došlo je do ovih prosvjeda gdje je dio zastupnica i zastupnika shvatio na ovaj način da je to jedno uvredljivo. I taj glas javnosti u tom pravcu treba i respektirati. Potpredsjedniče Polančec, ja zahtijevam od vas da se vi na određeni način ispričate javno za ove svoje metafore, da izrazite žaljenje nad njima i da razumijete i shvatite da se treba vrlo obazrivo i delikatno odnositi prema pripadnicima i zastupnicama i prema svim ovim mogućim takvim metaforama. Izvolite.
Hvala lijepa gospodine predsjedniče. Dakle, poštovana gospođo saborska zastupnice, poštovane gospođe saborske zastupnice i sve žene koje su čule moje riječi doista mi je žao što je do njih došlo. Moja duboka isprika i vama osobno i svim ženama i svim saborskim zastupnicama. Doista nisam mislio nikoga uvrijediti ni povrijediti svojim riječima. To nije ni moj stil ni način ophođenja. I tko god se našao povrijeđen zbog onoga što sam ja izrekao vjerujte koliko god se netko našao povrijeđen još je teže meni što se to meni dogodilo. Jer, ja još jedanput velim, nisam takav čovjek, tako ne komuniciram. I moja duboka isprika. Hvala lijepa.
U ime kluba SDP-a, poštovani zastupnik Slavko Linić. Izvolite.
Klub SDP-a osuđuje postupak potpredsjednika Vlade i ponašanje potpredsjednika Vlade. Dapače, ocjenjujemo da je to stil vladanja koji demonstrira potpredsjednik Vlade u Hrvatskom saboru. Stil vladanja koji govori kad se nema argumenata, kad se ne može obratiti saborskim zastupnicima sa dokazima, svojim razmišljanjima o postupcima za koje treba polagati račune saborskim zastupnicima tada se demonstrira nadmenost, bahatost, netolerancija. To je stil ponašanja gospodina Polančeca demonstrirano u zadnjem njegovom nastupu. Ali stil vladanja. I to je ono što kao klub SDP-a osuđujemo. Teško je voditi saborske rasprave sa ovakvim ponašanjem vlasti, izvršne vlasti. I pogotovo sa ovakvim ponašanjem u Hrvatskom saboru. I ocjenjujemo da njegov ispad prema našoj kolegici i je bio sa ciljem uvrijediti, poniziti, a ne pokušati braniti svoje stavove, svoj rad u Fondu za privatizaciju. Prema tome, drago nam je da se je gospodin Polančec ispričao. Iako ja osobno ne vjerujem da je to učinio od srca.
Ispravak netočnog navoda, poštovani zastupnik Slaven Letica. Izvolite.
Kad se potpredsjednik Vlade ispričao mislim da nije uljudno govoriti da je to stil njegovog ponašanja. On baš nije neki bahat čovjek i nije neki nasilnik. Pogotovo bilo loše, odnosno bilo bi bilo da to nije baš kazao gospodin Linić kojeg baš ne hrani nekakva velika uljuđenost kao uostalom ni mene. Prema tome to je potpuno netočan navod.
Idemo na ispravke netočnih navoda. Poštovani zastupnica Vesna Škare Ožbolt. Izvolite.
Ja sam gospodine predsjedniče imala dva ispravka netočnog navoda. Budući da se jedan od ispravaka netočnih navoda odnosio se upravo na ovu ajmo to tako reći uvredu. Ja prihvaćam ovu ispriku, iako moram reći navikla sam već puno puta čuti da sam uvrijeđena bivša ministrica, povrijeđena, ovakva, onakva. Mislim da su to objede potpuno nepotrebne. Ja dok sam u vlasti radim za rezultat. Kad sam u oporbi ja savjesno odrađujem posao oporbe. I kažem sve ono što mislim da nije u redu. Ono što je u redu ja ću pohvaliti. Ali ono što mislim da nije u redu ja ću reći pa ne znam kako me nakon toga okvalificirali. I mislim da tu ne treba biti nikakve ljutnje i nikakvih ovakvih uvreda. Mislim da to ne zaslužujem. I drago mi je da je i predsjednik Sabora počeo napredovati u odnosu prema meni od našeg prošlog susreta kada nisam uopće mislila cipelu zavitlati prema njemu. Ali dopustite mi da se osvrnem na drugi netočan navod koji držim da je opet jedna neugodna situacija. Ja sam navela jednog člana Vlade koji je govorio da ima kupca za Dalmacijavino. Ja poštovani potpredsjedniče Vlade nisam vas spominjala niti jednog trenutka. Vi ste sami sada praktički ispričali što se događalo na tom sastanku. Meni je to jako žao. Ali mislim da će ovakva jedna izjava "Imam kupca za Dalmacijavino", postupak koji još nije ni pokrenuo opet izazvati lavinu i proces priča kako se to radi i kako se prodaju hrvatske firme.
Što se tiče mog napredovanja to je u redu. Za napredovanje treba još i imati još nekog drugoga koji će slijediti u tom napredovanju također. Kolega Vujić vi sa fizikom i s tim dinamičkim disciplinama. Koliko ja znam vi ste iz humanističkih znanosti, ne iz tih drugih vrsta. … [[Upadica se ne čuje.]] To je jako dobro. Istina teško objašnjivo kao teorija relativiteta, ali jako dobro. Poštovani zastupnik Nenad Stazić, sljedeći ispravak.
Prvo, vaša rečenica potpredsjedniče Polančec u ovom istupu bila je kad je ovaj Upravni odbor preuzeo odgovornost za Fond za privatizaciju. Vi odgovornost odbijate preuzeti. Vi da ste preuzeli odgovornost vi bi onda priznali da ste upravljali nečim što je zapravo leglo kriminala i morali biste preuzimajući odgovornost dati momentalno ostavku na mjesto u fondu i na mjesto u ovoj Vladi. Vi isto kažete da vi još ne znate koje su odluke koje ste donosili kao upravno tijelo štetne. Vi time odbijate svoju eventualnu odgovornost i za sve ono što će se eventualno u istrazi otkriti. Vi uporno odbijate prihvaćanje bilo kakve odgovornosti.
To nije ispravak netočnog navoda neko navodno odbijanje odbijanja odgovornosti. To je politički stav kojeg vi izražavate prema potpredsjedniku, to je izjava, to je vrijednosni sud.
Izjava potpredsjednika je bila kad je ovaj Upravni odbor preuzeo odgovornost. Tvrdim da ju nije preuzeo i da je to netočna tvrdnja.
Pa to recite onda da je to netočno. To je drugo nešto od onog što ste rekli prvo. Poštovani zastupnik Antun Kapraljević, ispravak netočnog navoda.
Zahvaljujem gospodine predsjedniče. Pa ispravio bih netočan navod kad je gospodin Polančec rekao da su uveli kontrolne mehanizme. To je netočno, jer da su uveli kontrolne mehanizme onda bi ugovor koji je potpisan između hotela "Srebreno" koji je prodavan na temelju ugovora, a potpisan je između Fonda za privatizaciju, državne agencije i kupca, onda bi kontrolirali kako se taj ugovor izvršava, a u ugovoru piše da je u prvoj godini trebalo biti uloženo 70 milijuna kuna, u drugoj godini 155 milijuna kuna, u trećoj godini 95 milijuna kuna. Isto tako piše da je trebalo zadržati postojeći broj radnika kojih je 44, dodatno zaposliti još 160 novih radnika, a za sve to postoji garancija koju ste trebali naplatiti kad ništa od ovog nije izvršeno, a ona je iznosila 40 milijuna kuna bankarske garancije i 280 milijuna kuna korporativne garancije. Kontrolni mehanizmi ne postoje.
Drugi ispravak netočnog navoda, treći, poštovani zastupnik Nikola Vuljanić. Izvolite.
Hvala gospodine predsjedniče. Za razliku od kolege Stazića ja vjerujem ministru da je on preuzeo odgovornost za poslovanje fonda kad je došao na čelo toga fonda, samo o čemu se radi. Mi upravo tražimo da sad potvrdi tu svoju odgovornost i da kaže da odgovoran sam. I još jedna stvar, nitko nikoga u našem zahtjevu za odgovornost pa niti u ovoj diskusiji nije nazvao lopovom. Još.
Opet ste nešto ispravljali što komentirali.
Gospodin ministar je rekao da ga se nazvalo ovdje lopovom. To nije istina. Nitko ga nije nazvao lopovom. … [[Upadica se ne čuje.]]
Dobro. Pa može ako se radi, da se ne radi o lopovima u redu. Poštovani zastupnik Pero Kovačević, sljedeći ispravak.
Pa ispravljam netočan navod. Prvo moram kazati da me zaprepastila ta izjava potpredsjednika Vlade da fond ne zna što je policija uzela. Pa mora znati što je uzela prema Zakonu o kaznenom postupku, mora se zapisnički konstatirati i ostaviti koje je predmete uzela. To znači da policija radi nezakonito.
Kolega.
Ne pazite. To je vrlo opasna pravna izjava.
Pa dobro ako je zaprepaštenje, to nije.
Vrlo opasna da fond ne zna koje je predmete policija uzela. A ne može policija doći kao u samoposlugu i uzeti predmete. Mario ti se u to ne razumiješ, popravljaš zube i nemaš, ovo je pravno pitanje. Znači policija ne može uzeti predmete bez zapisnika. Pa to je zaprepašćujuće.
Kolega. Dobro.
I da fond nema evidencije odluka. Pa kako je to.
Kolega Kovačević, to ispravljate zaprepaštenje, a to nema u institutu, taj nema, ta pustimo to sada. Što povreda Poslovnika. Izvolite. Da. Poštovani zastupnik Tonči Tadić. Nemojte ispravljati zaprepaštenja, iznenađenja, molbe, zamolbe. … [[Upadica se ne čuje.]] Jesam. Izvolite Tonči.
Potpredsjednik Vlade gospodin Polančec višekratno je isticao želju Vlade za transparentnošću i za progonom svih prikrivenih, sumnjivih radnji, ali ja bih ga pitao.
Evo ga sad na opet Tonči. Pa kako pitati, ispravak netočnog navoda.
Ispravljam netočni navod. Dakle, unatoč.
E to, tu je to.
Gospodine predsjedniče, unatoč obećanju koje je dao meni i cijelom auditoriju 11. siječnja emisiji "Otvoreno" do dana današnjeg nije objavio ugovor sa "sunčanim Hvarom". To je moj ispravak netočnog navoda. Dakle, pazite govoriti o tome da se netko zalaže za transparentnost, a ne objaviti toliko važan ugovor znači ne govoriti istinu. Hvala.
Pa dobro, kažete da nešto je potpredsjednik rekao u emisiji, a i to komentirate. … [[Upadica se ne čuje.]] A podsjetiti. Nemamo mi.
Ne, ja to moram podsjetiti. Čovjek kaže ovdje da je za transparentnost, a … [[Govornik nije uključen, ne razumije se.]]
I poštovani zastupnik Josip Leko, ispravak netočnog navoda.
Hvala lijepa gospodine predsjedniče. Poštovani potpredsjednik Vlade izjavio je ne zna se kakva je šteta nastala iz odluka uprave fonda. Netočno. Zna se. Posljedica odluka iz Fonda za privatizaciju i ponašanja Upravnog odbora su potpuno jasne. Šteta je evidentna jer je to gubitak povjerenja u demokratske institucije hrvatske države u fond Upravni odbor, Nadzorni odbor i Vladu Republike Hrvatske. Naravno ovdje i ne razgovaramo o materijalnoj šteti i kaznenoj odgovornosti koju će utvrditi autonomna tijela. Ovdje je riječ o šteti koju je prouzročio Upravni odbor svojom neaktivnošću u zaštiti interesa građana Republike Hrvatske. Njihove imovine.
Poštovani zastupnik Slaven Letica. Izvolite.
Premudri predsjedniče Sabora, prije svega bih vas htio pohvaliti.
Nemoj pretjerivati. To je istina što ste rekli, ali ne treba baš pretjerivati. [[Pljesak.]]
Ne ograničavajte mi slobodu izražavanja u ovom Visokom domu jer sam vam htio pohvaliti što ste, što ste danas na dnevni red stavili ovu moram kazati krajnje površno, krajnje površno pripremljenu interpelaciju kojom se zahtijeva praktički demisija Vlade. Tradicija takvih zahtjeva je stara 225 godina. Prvi put se pojavila u američkom građanskom ratu kad su Englezi izgubili tamo rat onda je lord Nort ponudio kralju ostavku i nakon toga bilježimo 31 uspješnu interpelaciju. Već sam spomenuo jednu od tih uspješnih interpelacija opet zbog gubitka rata je imao Benito Mussolini. Prema tome kad se podnose takvi zahtjevi u ovaj Visoki dom ako hoćemo sačuvati dobar glas ovog Visokog doma to se mora pripremiti ozbiljno bilo bi vrlo važno da je na prvom mjestu u potpisivanju toga zahtjeva bio doktor Ljubo Jurčić, pretendent na mjesto predsjednika Vlade. Međutim on je mudro izmigoljio. Uopće nije potpisao i prepustio je tu ulogu Dragutinu Lesaru koji na simboličkoj razini postaje sada predsjednik Vlade u sjeni. U tom smislu mislim da će rezultat ove današnje rasprave biti nepovoljan za potpisnike interpelacije, a dojam u javnosti će biti za ovaj Visoki dom negativan. Jer se on kreće između karikatura crno bijelih fotokopiranih i ovih u boji, da, vladajuća koalicija koja ima nešto više novaca. Ono što je važno predodžbe o korupciji u hrvatskome društvu koje izdaje "Međunarodna prozirnost" ili "Transparency International" će se nakon ove rasprave povećati. Za ovu Vladu, ali ne samo za ovu Vladu nego za hrvatsko društvo je dobra vijest da Svjetska banka koju korupciju prati iz sasvim druge empirijske perspektive je zabilježila da je od 2002. godine do 2006. godine korupcija u hrvatskom društvu smanjena. Nećete vjerovati ona je smanjena za otprilike 20 do 30%. Taj uspjeh se ne može prepisati samo ovoj Vladi. Ni različitim spektakularnim akcijama tipa "Maestro". Jedino što mene osobno smeta u jednom "Maestru" da u jednom društvu koje praktički nema glazbenog sluha se to zove "Maestro i 3 tenora". Jedino Miomir Žužul se razumije u te stvari kvalificirano. Bolje bi bilo da se to zvalo "Afera Peka" jer sam vidio da je jedan od sudionika u toj aferi dobio između ostalog uz "capuccino" i peku. Dakle kad se govori o tome kako bi trebalo pristupiti u nošenju za sa korupcijom prije svega moramo spoznati jednu ozbiljnu činjenicu da sve vlade od 1991. ili 1992. godine do ove Vlade Ive Sanadera morale su se nositi s korupcijom. Ja ću vas podsjetiti da je 1997. godine stanovita privatna agencija koja se zvala "Krol" izdala jedno priopćenje gdje je konstatirala da je tadašnja Vlada Zlatka Mateše, magistra, trenutno je u Wimbeldonu, je korumpirana i pod utjecajem organiziranog kriminala. To je rezultiralo jednim spektaklom da je sam predsjednik Vlade pa i ovdje nazočni moj kolega Andrija Hebrang utužio tadašnji "Globus" i onda su hodočastili na Općinski sud umjesto da su počeli ozbiljno shvaćati da je korupcija jedan inherentni problem hrvatskoga društva. Ona nije karakterni problem ovog i onog čovjeka. I kazati postoje dobri ljudi ili loši ljudi samo po sebi je loše. U svakom od nas postoji jedan mali koruptivni elemenata. Postoji u svakom od nas jedno malo zlo koje vreba priliku. Ja bih htio vjerovati da je ova akcija uspješna. Ja sam podsjetio jutros na aferu "Grupo". Šteta da tu nema gospodina Šime Lučina a svi ćemo biti žrtve negativnog publiciteta. U jednom primjerice piše jedna skandalozna rečenica, to je izašlo ovog tjedna. Narko kriminal je prirodno procvao i proširio se preko granica kao i svi drugi oblici šverca jer je ministar unutarnjih poslova Šime Lučin u to vrijeme s vjetrenjačama rješavao nesuglasice oko legalizacije lakih droga i prostitucije. Znači vi vidite da jedan dobar čovjek koji je 2000. godine spektakularno organizirao televizijsko snimanje o aferi "Grupo", znači imali su 10-tak kamera po Zrinjevcu i onda su dočekivali poznate ljude iz hrvatskog javnog života, tajne, javne ortake i pohapsili ih. Nakon toga ih je sud oslobodio. Mi moramo znati i ova tri uhapšena čovjeka. Ja bih mogao profitirati da zatajim nešto što ću ovdje kazati. Dva dana prije hapšenja ja sam zvao Ivana Gotovca jer mi je čovjek pomogao u sređivanju podataka o prihodima o privatizaciji koji su objavljeni u mojoj knjizi. Rekao sam mu: "Molim vas" ja sam s njim na vi. "Molim vas gospodine Gotovac dobio sam jedan autorski primjerak od vas, javite mi se sutra da vam dam knjigu." Ne javlja mi se čovjek. Uhićen čovjek. Da li ja mogu vjerovati dok se on ne osudi da je kriv ili je nevin? Da li ja mogu vjerovati da je korupcija baš u tom Fondu za privatizaciju? Šta je sa MORH-om? Šta je sa javnim nabavama? Šta je sa carinama? Šta je sa trgovinom, robnim rezervama? Šta je sa strukturom "Jakuzija". Uvaženi kolega Tonči Tadić, nesuđeni moj providur mi je dao jedan analitički uvid u strukturu "Jakuze". Ona ima 7 dijelova koji gotovo idealno korespondiraju sa organizacijom korupcije i organiziranog kriminala u našem društvu. Prvi se zove "Sokaia". To je reket malih dioničara koji u Hrvatskoj nije nakon presude Ustavnog suda uopće potreban jer većinski vlasnici mimo volje malih dioničara mogu ih izvlastiti. To bi se moglo u Hrvatskoj zvati "klaričia". Drugi je preuzimanje firme u stečajevima. Postao je procvat stečaja u doba gospodina Linića. To bi se mogla zvati "liničija". Smatralo se da stečajni upravitelji mogu riješiti sve probleme ovoga društva. Zuboviću ne smij se, zub za zub ti neće upaliti u ovoj. Treći je sređivanje prometnih udesa. "Bandičija" poznati slučaj u Zagrebu. Zatim je sređivan i tako dalje i tako dalje. Znači hoću vam kazati sljedeće. To je ozbiljno teorijsko područje. Ne može se na tom ozbiljnom teorijskom području na kojem ima objavljenog, to sam testirao jutros 59 milijuna dokumenata na Google-u, ne samo više od Bila Gatesa, Blažene Djevice Marije nego čak i više od samoga dragoga Boga. Ima više o korupciji. Ona je univerzalni svjetski problem. I u tom smislu ako hoćemo mi moramo stvoriti kao što smo stvorili savez za Europu, savez za ljudska prava da stvorimo antihrvatski, antikorupcijski savez "HASO" skraćeno. I da u tom smislu ovakva prepucavanja između karikatura u boji i crno bijelih karikatura i karikiranja ovih situacija i svođenja na ljudske prirode nije rješenje toga problema. Problem je ozbiljan ali ono što je dobra vijest i ponovno ću je ponoviti i time ću završiti. Ozbiljna istraživanja ne međunarodne prozirnosti nego ozbiljna istraživanja Svjetske banke koja korupciju analizira na temelju istraživanja terenskih o tome koliko domaće i strane tvrtke korumpiraju državne činovnike je velika. I konačno, zadnja meni draga omaška koja se dogodila ili greška kolegici našoj uvaženoj Vesni Pusić kada je govorila o osmorici uhićenih. Prije dva, tri dana sam napravio jedan test i spomenio sam ga na konferenciji za tisak. Nažalost nije ponovljen u nijednom mediju. Ja sam otprilike 10, 15 kolega među vama testirao i deset novinara. Rekao sam danas oko 2 sata bit će priveden Radimir Čačić. Niti jedan od tih 20 ili 25 nije pitao zašto? Nego je recimo Šime Lučin je pitao, stvarno? Netko je pitao kada? Netko je pitao tko? Prema tome, predodžbe o korupciji se razlikuju i zbog toga ostao sam u kasne sate i završavam. Danas mi je rođendan. Od sutra ulazim u sedmo desetljeće. Danas je Vidovdan, kad su Srbi radili uglavnom velika zla i počinjali ratove. Meni je drago da se to više nikad neće ponoviti. Hvala vam lijepa. [[Pljesak.]]
Hvala lijepo. Imamo jednu repliku, gospodin Mario Zubović. Izvoli!
Hvala lijepo gospodine predsjedniče. Evo, moja replika će biti vrlo kratka. Ja bi čestitao gospodinu Letici rođendan u ime cijeloga kluba HDZ-a i … [[Pljesak.]] Rekao sam replika će biti kratka. Vi ste spomenuli da priprema zahtjeva za smjenu Vlade je slabo pripremljena. Ja se slažem s vama da je to slabo pripremljeno i svi znamo zašto? Zato jer ova rasprava nije napravljena da bi mi spriječili korupciju. Ova rasprava je napravljena da bi bila predizborni trik kako proglasiti HDZ i koaliciju koja je danas na vlasti, tj. ovu Vladu korumpiranom, upravo u trenutku kada ta Vlada, Policija, USKOK znači kada ova vlast aktualna danas uspijeva prvi puta provesti jednu akciju tajno da nije procurila i uhapsiti vinovnike te akcije. Prije se to nije događalo. I zato se ovdje vidi da nije cilj da mi raspravljamo kako ćemo dalje, kako ćemo smanjiti korupciju, kako ćemo smanjiti kriminal, nego je cilj samo optužiti one koje su uhvatili, uhvatili one koji su bili u kriminalu odnosno kako ih proglasiti da su oni sukrivci jer to nisu napravili ranije. I ne govori se o tome da je ranije prije godinu dana ili koliko da su napravljeni pripremljeni zakoni koji su to omogućili. I zato se ja slažem s vama da je to slabo pripremljeno. A gospodin Jurčić nije ovdje potpisao ovo, zato što vjerojatno i on vidi da je to besmisleno.
Izvolite odgovor gospodin Letica.
Zahtjevi o glasovanju o nepovjerenju Vladi su rizični zahtjevi ozbiljne koalicije oporbene, ne izvlače pištolje ako ne misle ozbiljno pucati. U tom smislu je legitiman njihov pokušaj da skinu s vlasti vašu Vladu. Međutim, mogli su to ozbiljno pripremiti. Uživali bi respekt od novinara. Doduše ovi naši novinari dole uglavnom puše i nikad ne prenose što ja kažem. Ali svejedno. Ali bolje bi bilo da je ozbiljno pripremljeno, ja osobno bi bio sklon čak se prikloniti tom zahtjevu iako mi nikako ne odgovara da padne ova Vlada. Zgodna Vlada, idemo u ljeto. I sagrađen je auto-put do Šestanovca. Možda većina ljudi ne zna da je to svega dva kilometra od Zadvarja odakle je Mladen Bajić. Tako da Mladen Bajić sada može poći kod svojih roditelja praktički u tri sata. Popiti dole kavu za sedam kuna, ne za 50 tisuća kuna i vratit se. Tako da je njegova efikasnost. Njegova je nevolja u tome što puno istraga započinje, malo završava. Ja sam mu predlagao da mu održim jedno predavanje, nema dovoljno teorijskih znanja o nošenju sa tranzicijskom korupcijom. I u tom smislu gospodine zub za zub, … [[Govornik se ne razumije.]] da održimo tamo jedno ozbiljno predavanje. Hvala.
Hvala lijepa. Na redu je gospođa zastupnica Gordana Sobol. Izvolite!
Zahvaljujem gospodine potpredsjedniče, kolegice i kolege članovi Vlade. Percepcija hrvatske javnosti o raširenosti korupcije s čim se prisutna ministrica u biti u više navrata nije složila jeste da je korupcija u Hrvatskoj izrazito raširena i da je duboko zahvatila i sve državne institucije, premrežila se po Hrvatskoj i na neki način mene i ne čudi, a da tako i kažem pomalo mlaki pijesak sa različitih strana koji dolazi vezano oko ove akcije "Maestro", jer jedan dio javnosti ocjenjuje gotovo pa zakašnjelim obzirom da dolazi evo, praktički pred kraj mandata ove Vlade. Međutim, ja hoću odmah na početku reći, da izrazito podupirem i podržavam i ovu akciju "Maestro" i svaku sljedeću akciju koja će se zvati bilo kako dakle kao jednu zajedničku akciju nadležnih institucija, USKOK-a, Državnog odvjetništva, tajnih službi i Policije u njihovom nastojanju da razotkrivaju bilo gdje i do bilo koje razine eventualnu korupciju. Međutim, isto tako odmah ću reći zašto potpisujem i ja između ostalog ovaj zahtjev da raspravljamo o povjerenju Vladi Republike Hrvatske. Mislim da je to jasno napisano upravo u ovom papiru koji neki ocjenjuju kao površnim. Međutim, ne znam šta bi se onda trebalo reći na odgovor Vlade, gdje se navodi da se između ostalog ovoj Vladi predbacuje istraga koja se zbiva zadnjih mjeseci, te da je apsurdno tražiti političku odgovornost Vlade Hrvatske demokratske zajednice zbog toga što je učinila ono što je navodno propušteno u prošlom mandatu. Ja ne pristajem na takvo izvrtanje teza i izvrtanje onoga što piše u ovom zahtjevu. I naročito to što je Vlada i ovoga puta ignorirala i nije bitno što sada taj zahtjev dolazi od strane oporbe dakle, ignorirala je poslati ono što bi bilo vrlo relevantno i pomoglo bi možda još dodatno ovoj našoj današnjoj raspravi, a to je da se podnese cjelovito izvješće o stanju u Hrvatskom fondu za privatizaciju s posebnim osvrtom na djelovanje članova Vlade Republike Hrvatske koji su imenovani u upravni fond. Rad Fonda za privatizaciju uređen je zakonima. Prvo dakle onim osnovnim zakonom koji se odnosi na rad samog fonda, ali onda podliježe i nizu ostalih zakona. Fondom upravlja upravni odbor u kojem sjedi nekoliko ministara. U tom odboru oni sjede da bi ispunili određene zadaće koje su im propisane zakonom, a imate ih ravno 12 zadaća propisane zakonom, a te zadaće su onda još razrađene više kroz statut fonda pa onda imate ukupno dakle 21 zadaću koju imaju članovi upravnog odbora i koji su bili dužni raditi obzirom da su pristali, odnosno imenovani su da budu u tom odboru. Nakon što se ustvari vidi o čemu su ministri sve trebali voditi računa, onda najblaže rečeno treba reći da ministri nisu radili svoj posao, odnosno nisu radili ono što izrijekom piše u zakonu, odnosno što piše u statutu fonda. Da li to znači da nisu radili ništa, ja bih prije rekla da su ipak neodgovorno shvatili tu funkciju na koju su imenovani. Jer u pitanju je upravljanje državnom imovinom, imovinom svih građana ove države. Ja ne znam do kuda će dovesti ova istraga ili neke sve buduće istrage, unaprijed kažem da ih sve podupirem. Ja se iskreno nadam da će možda otići i daleko u same početke same privatizacije, međutim ja moram ovako reći da izgleda da mi imamo pomalo i naivne ministre koji ustvari vode neke od najodgovornijih resora u Vladi Republike Hrvatske, a kada su ovakve stvari u pitanju i kada se postavlja pitanje političke odgovornosti onda jedino što se uporno i stalno ponavlja i to ne samo sada kada se radi o Fondu za privatizaciju nego i za bilo drugo što se desilo, afere koje su bile ranije, znaju samo reći da nisu znali, odnosno da im je rađeno iza leđa. Pa kada smo već kod karikature i danas je Felix izrazio svoje mišljenje u "Večernjem listu". Ja smatram da upravo zbog toga, zbog izražavanja vlastitog neznanja o onome što se dešava u određenim institucijama za koje su bili odgovorni, da jesu politički odgovorni jer ja bih rekla da se zauzimaju ipak previsoke pozicije u ovoj državi a da bi se dozvolila na neki način takva komocija. Jer u krajnjoj liniji ja bih recimo između ostaloga isto pitala, jer danas ovdje nitko od ministara ali niti potpredsjednik Vlade nije odgovorio na nekoliko puta opetovana pitanja koja dolaze od naše strane, a to je što je sa izvješćima Fonda za privatizaciju, da li su izvješća godišnje podnošena Vladi Republike Hrvatske i da li ih je ta Vlada usvajala i zašto ako ih je usvajala, zašto ih nije prosljeđivala i prema nadzornom odboru, odnosno zašto se onda i nadzorni odbor nije sastajao. Obzirom da se decidirani odgovor oko toga izbjegava, ja jedino mogu zaključiti, a molim da me možda prisutni članovi upravnog odbora demantiraju, da takva izvješća ustvari nisu rađena. Inače ja mislim da se ustvari mi danas uopće ovdje ne razumijemo kada mi tražimo političku odgovornost. Pa onda je i potpredsjednik Vlade onako burno reagira kad kaže da, pa misli da ga mi ovdje nazivamo lopovima njega ili bilo kojeg člana Vlade što apsolutno nije točno. Što je to politička odgovornost na koju mi inzistiramo? Stvar je i na primjeru ovog fonda vrlo jednostavno objasniti. Bila je neka istraga, utvrdio se postojanje kriminala unutar Fonda za privatizaciju, ali na čelu tog Fonda za privatizaciju postoji upravni odbor u kojem sjede i oni koji nisu sudjelovali u tom kriminalu, ali su s obzirom na to da su sjedili u upravnom odboru i da su sjedili tamo upravo da paze da se kriminal ne dogodi, da su odgovorni. Dakle ako si sudjelovao u kriminalu odgovaraš po zakonu bilo prekršajno, bilo kazneno. Ali ako si bio u poziciji ili jesi u poziciji da to možeš i moraš spriječiti e onda valjda isto odgovaraš ali politički i nema tu govora da netko nekoga bar ja što se mene osobno tiče, optužujem da je netko lopov kako se to pokušava ovdje reći. Međutim sve mi se čini da ustvari ova Vlada nekako drugačije shvaća tu političku odgovornost pa onda stalno se ponavlja da se ništa nije znalo te da se tako nije moglo niti djelovati, te da onda u konačnici nitko nije niti odgovoran. Nadalje, predsjednik, odnosno član Vlade potpredsjednik gospodin Polančec je i danas, ali i ranije u svojim izjavama rekao, ustvari govori stalno o tome da treba pričekati rezultate istrage jer će se tek onda vidjeti tko zna do kuda ta istraga će doći itd. Ja kažem da mene to u ovom času sad apsolutno ne interesira i neka dođe do kud god hoće i do kud god treba doći. Međutim ja postavljam pitanje, kakve veze to ima sa time da je ova akcija USKOK-a se odnosila na zadnjih godinu ili neki kažu godinu i pol dana da je trajala i ono što je sada utvrđeno se nije desilo za vrijeme neke druge Vlade nego za vrijeme ove Vlade i o tome se govori da obzirom da je u ovom periodu su ovi ministri bili unutar upravnog odbora, smatram da jesu politički odgovorni. Ja moram reći da na kraju ispada da predsjednik i članovi upravnog odbora ustvari nisu upravljali fondom, da nadzorni odbor nije nadzirao, nitko na kraju nije odgovoran, a onda ćemo ovako reći, ja ne znam onda Vlada u ovoj Hrvatskoj, Vlada onda ne vlada, ovu državu valjda vode državni službenici niže pozicionirani dužnosnici bez da vlast uopće na išta utječe i da zapravo ništa nezna. I konačno, ja ipak moram postaviti pitanje. Za vrijeme mandata ove Vlade negdje u rujnu mjesecu 2004. godine, u Fondu za privatizaciju izvršen je preustroj tako da je ukinut odjel za unutarnju kontrolu i taj odjel je potpao pod ured predsjednika, odnosno gospodina Ivezića koji je usput i čelnik, odnosno državni tajnik središnjeg ureda za upravljanje državnom imovinom. Kod svega ovoga što se dešava u fondu on kaže da ništa nije znao, a član je kolegija koji jednoglasno donosi odluke koje idu do vrijednosti 10 milijuna kuna. Ja sada postavljam pitanje da li to znači da on vodeći Središnji državni ured za imovinu isto tako ništa nezna?
Hvala lijepa. Imamo jednu repliku, gospodin zastupnik Lesar. Izvolite.
Hvala lijepa. Kolegice Sobol jako ste dobro uočili, 8 puta je danas bilo postavljano jedno te isto pitanje, gdje su izvješća nadzornog odbora koja su trebala biti davana svake godine Vladi. I vi i mi pitali smo potpredsjednika Polančeca, ministra Šukera, ministra Čobankovića, ministra Kalmetu i oni se crvene i šute. Ministar Kirin je došao. Možda ih je on pronašao, pa će nam odgovoriti, možda ih je surfajući Internetom on negdje pronašao. I drugo, rekli ste i s time se s vama slažem nije bitno kako unatrag, koliko unatrag će ići “Maestro“. Ja bih volio da ova akcija se vrati i u 1994. kada je prvi hrvatski predsjednik Tuđman nama, tadašnjim članovima upravnog odbora poslao pismo i naredio nam da hotel “Dubrovnik“ u Zagrebu moramo prodati tadašnjem saborskom zastupniku dijaspore Nogalu, da ga moramo prodati. Tada sam dao ostavku i javno obrazložio to tim pismom i tom činjenicom, pa neka “Maestro“ dođe i do hotela “Dubrovnik“.
Molim vas tiho. Odgovor na repliku gospođa zastupnica Gordana Sobol. Izvolite.
Zahvaljujem. Da, ja ću još jedanput ponoviti slažući se i sa vama gospodine Lesar. Ja sam isto namjerno postavila još jedanput to pitanje računajući obzirom da su ovdje članovi upravnog odbora da će možda ipak netko kasnije odgovoriti. Dakle, ja sam barem za sada uvjerena da ta izvješća nisu rađena, jer da jesu rađena netko bi vjerojatno ovdje već rekao da Vlada je imala na razmatranju pa je o nekome rekla ovo ili o nečem drugom rekla ono. To je prihvatila ili nije prihvatila, mada će naravno vjerojatno najstrašnija činjenica biti ako su izvješća bila rađena i da ih je Vlada prihvatila, pa onda ćemo mi dodatno biti u pravu kad tražimo političku odgovornost. Ne slažem se s vama da eventualno ministar Kirin bi mogao reći da li on to zna za izvješća, jer se ne varam upravo nešto prije tokom jedne rasprave rekao da on nema veze sa ravnateljstvom policije i da sve što u tom smislu treba da upućujemo prema ravnatelju policije. Želim još jedanput također naglasiti, dakle smatram da u ovom slučaju treba inzistirati na političkoj odgovornosti. Uostalom, iskoristit ću onda i priliku da kažem jedan mali detalj koji je, u stvari rečenicu koju je sam premijer izrekao prilikom inauguracije tada novog potpredsjednika Vlade gospodina Polančeca umjesto Andrije Hebranga kada je najavio riječima da će se gospodin Polančec da će se baviti i da će biti odgovoran za privatizaciju državnih tvrtki jer tek dolaze najvrednija poduzeća na red. Prema tome, i on je naglasio odgovornost buduću tadašnjeg inauguracije potpredsjednika.
Hvala. U ime predlagatelja gospođa zastupnica i potpredsjednica Vesna Pusić. Izvolite.
Zahvaljujem gospodine potpredsjedniče, članovi Vlade, kolegice i kolege. Budući da omaškom predsjednika Sabora nisam bila u prilici da nešto kažem vezano na stanku koju smo imali iskoristit ću uvodno samo nekoliko rečenica da kažem nešto u vezi sa uvredama koje su ovdje izrečene. Na žalost, to je nešto što je u Hrvatskom saboru postalo dosta uobičajeno. Mislim da je pozitivno i pozdravljam to da je potpredsjednik Vlade Polančec se ispričao za tu izjavu. Možda će to biti pouka i drugima da se toga ne hvataju i ako kolegica Škare Ožbolt smatra da može prihvatiti tu ispriku možemo i mi, a svakako je dobra pouka i praksa koju bi trebalo redovno koristiti dok se ne iskorijeni takva vrsta ispada u ovom Parlamentu. Međutim, to nije tako različito nešto što je potpredsjednik Vlade Polančec odmah razumio, da je u slučaju kad pogriješiš napraviš nešto krivo da je potrebno za to preuzeti odgovornost i preuzeo je za to odgovornost to nije metodološki baš jako različito od ovoga što mi ovdje tražimo. Prema tome, ako to tako jasno razumiju u jednom slučaju mislim da mora biti jasno i u drugom. Dakle, sam potpredsjednik Vlade i predsjednik Upravnog odbora Fonda za privatizaciju počeo je svoje izlaganje sa tvrdnjom svi smo oduvijek znali da je Hrvatski fond za privatizaciju sumnjiv, odnosno neko mjesto na kojem se događaju sumnjive stvari. Šta bi to značilo? To bi značilo naravno da je potrebna dodatna pažnja, da je potrebno dodatno paziti ako znate da ulazite u instituciju kao što je on rekao da je on znao u kojoj se događaju sumnjive stvari. Naveo je ovdje i da se u tehničkim aspektima poboljšao rad Hrvatskog fonda za privatizaciju u njihovom mandatu, dakle mandatu ovog Upravnog odbora da su na različitim tehničkim stvarima radili koji su poboljšali, olakšali funkcioniranje fonda što znači da su mogli i trebali raditi na onim aspektima koji poboljšavaju i omogućavaju kontrolu, jer to je naravno bila njihova temeljna zadaća. Međutim, nakon toga tvrdi i sam predsjednik Upravnog odbora nisu znali za pljačku. Upravni odbor nije znao za razbijanje tvrtki u manje jedinice do deset milijuna kuna. Upravni odbor nije znao kako su se određivale cijene nekretnina što je direktno u njihovoj nadležnost. Upravni odbor nije znao i ne zna ni danas koje su se odluke i koje je sam odluke donosio koje su štetne ili eventualno štetne za Republiku Hrvatsku, odnosno za imovinu građana Republike Hrvatske. Upravni odbor nije znao za odluke koje je donosio kolegij fonda skupa sa predsjednikom i potpredsjednicima fonda koje su štetne za imovinu građana Republike Hrvatske, imovinu u vlasništvu, odnosno kojom upravlja fond. Prema tome, upravni odbor nije znao ništa od onoga što je morao znati i zbog čega je tamo sjedio. Oni su morali znati koje su odluke štetne, morali bi sada barem znati koje su odluke štetne i njihove vlastite i kolegija fonda jer je to njihova zadaća. I mislim da ne bi mogli bolje argumentirati zahtjev za polaganje računa, odnosno snošenje odgovornosti za ovakvo upravljanje Hrvatskim fondom za privatizaciju nego što je to izrekao Upravnog odbora i potpredsjednik Vlade gospodin Polančec čije glavne teze jesu da ništa od onoga što Upravni odbor mora raditi u Fondu i ništa od onoga što su u Fondu događalo za to Upravni odbor nije znao. Zato, poštovane dame i gospodo iz Vlade i poštovani potpredsjedniče Vlade mi tražimo vašu odgovornosti. Jer niste znali ono što ste morali i trebali znati. I iz vašeg izlaganja proizlazi da sve, apsolutno sve znate o privatizaciji u vremenu i poslovanju Hrvatskog fonda za privatizaciju u vremenu kad niste bili u Upravnom odboru, kad niste bili u Vladi, u vremenu mandata prošle Vlade. O poslovanju fonda za privatizaciju iz vremena prošle Vlade čini se da ovaj Upravni odbor zna sve. A o odlukama iz vremena u kojem traje mandata ovog Upravnog odbora Hrvatskog fonda za privatizaciju Upravni odbor ne zna ništa. To je njihova obrana i to je glavni naš razlog za zahtjev da oni podnesu odgovornost za svoje neznanje, za neodgovorno upravljanje Fonda i da se maknu sa mjesta na kojima ništa ne znaju.
Hvala. Ispravak gospodin Markovinović.
Pa evo moram ispraviti kolegicu da Upravni odbor Fonda, sadašnjeg Fonda je znao sve o poslovima Fonda u prethodnom sazivu. Pa nije točno. Npr. ne zna se tko je poslao pismo da se Hotel Excellsior pokloni Goranu Štroku i narod ostane, kako vole kolege iz HNS-a reći, bez 30 milijuna maraka. Dakle ima čitav niz stvari koje ne znamo, a koje vi znate i zbog toga ste svu ovu paniku napravili jer vjerujete da će prije ili poslije USKOK do toga doći.
Ispravak gospodin Miomir Žužul.
Zahvaljujem gospodine predsjedniče. U ovome nastupu jutros i sada uvažene kolegice potpredsjednice Sabora u kojem ona pokazuje kako zna kad netko nešto zna i kad netko nešto ne zna. Ja mislim da ni ona ne zna sve, jer ja sam uvjeren da ona ne zna kakav je sadržaj ovoga zahtjeva za interpelacijom jer mi je naprosto nevjerojatno da kao sveučilišna profesorica i uvažena kolegica bi dozvolila jedan ovako nepismeni tekst kao što je uostalom cijela ova priča koja bježi od supstance i sama ide za dizanjem galame. Hvala.
Ispravak, gospodin Andrija Hebrang.
Hvala lijepa štovani gospodine predsjedniče. Kolegica zastupnica je izrekla netočno sljedeće, obraćajući se Upravnom odboru, niste znali ono što ste morali i trebali znati. Upravni odbor doista nije mogao niti trebao znati da neki niži činovnici preko puta piju kavu po 50 tisuća eura. Isto kao što nije znala niti gospođa Pusić da u njezino doba piju kavu za 100 tisuća eura, a to je bilo ono doba kad su uzimali i otimali 100 milijuna kuna vrijednu imovinu "3. Maju". To je bilo onda kada su "Viktoru Lencu" privatnoj tvrtki davali državni novac. To je bilo onda kada su ilegalno prodavali strateški paket dionica Pliva-e, itd. Prema tome nisu mogli i nisu trebali znati da se pije kava.
Idemo dalje. Na redu je gospođa zastupnica Biserka Perman. Izvolite.
Hvala lijepo. Poštovani gospodine potpredsjedniče, gospodo iz Vlade, kolegice i kolege. Prije svega želim čestitati Državnom odvjetništvu, USKOK-u, policiji i SOA-i na ovako opsežnoj akciji. Iako moram izraziti žaljenje što je zbog opasnosti zbog razotkrivanja cijele akcije ona provedena prije planiranog vremena. Odmah se nameće i pitanje tko je osumnjičenima dao mig da su praćeni i tko je zaštićen uranjenom akcijom. Tijekom cijele današnje rasprave svjesno se i sustavno krši Poslovnik Sabora pozivajući se na fantomske nepravilnosti u radu prošle i gotovo bi se već sada moglo reći pretprošle Vlade, jer ona nije tema ove rasprave, a čak i da jeste i čak i da je dokazan kriminal u njezinom radu ili radu pojedinih njezinih članova to nikako ne može biti alibi i opravdanje za kriminal, nesposobnost ili nerad ove ili bilo koje buduće Vlade. Dakle to je prošlo svršeno vrijeme i o tome se više nema što reći. Međutim, o ovoj se Vladi ima što reći i ima što pitati. Premijer je u svom izlaganju, uvodnom jutros rekao da ne razumije ovaj prijedlog rasprave o povjerenju Vladi jer su upravo ministri koji sjede u Upravnom odboru Fonda omogućili hvatanje lopova pa je to uspjeh ove Vlade. No to nije samo neistina, to je bezočna laž budući da nitko od ministara uopće nije znao za operaciju "Maestro" dok ona nije provedena, a traženi proračunski novac je pravdan općenitom formulacijom za provođenje istrage u korupciju. Ako je njihova zasluga i vrlina u njihovom neznanju onda im ja odajem priznanje i čestitke. Stil vladanja premijera Sanadera je da su u slučaju bilo kakve afere, skandala ili mutnog posla uvijek krivi službenici, tajnice, vozači, tjelohranitelji, pomoćnici. Samo oni koji bi trebali biti i jesu najodgovorniji, znači premijer i njegovi najuži suradnici, odnosno ministri uvijek ostaju nedodirljivi jer su jadni prevareni, obmanuti, zloupotrebljeni i iskorišteni. Ali oni su upravo zbog toga krivi. Prema Zakonu o Hrvatskom fondu za privatizaciju i Statutu Fonda Upravni odbor u kojem sjede potpredsjednik Vlade i 3 ministra imenuje potpredsjednike i nadgleda poslovanje i upravljanje imovinom Fonda. Oni su pali na ispitu i tu zadaću nisu izvršili. Oni tamo nisu zato da bi ih neki tamo službenici veslali, nego upravo suprotno, oni su tamo zato da ti službenici ne bi mogli manipulirati i da nadgledaju upravljanje njihovim radom. Oni u upravnim i nadzornim odborima nisu da bi ćaskali na kavici nego da bi štitili imovinu građana Republike Hrvatske, a nisu je štitili. I zato su krivi. Premijer je, se uvijek pojavljuje kao spasitelj no zanimljivo je da je on spasitelj tek onda kad je pritisak javnosti toliki da mora popustiti. I kakav je to spasitelj nacije kad ni jedan potez, ni jedan ministar ne može i ne povlači bez njegovog znanja i dopuštenja? Gotovo da bi se moglo reći kako premijer namjerno proizvodi takve situacije kako bi se u javnosti stvorila slika o njegovoj nezamjenjivosti. Možda bi u stvaranju takve slike u javnosti i bio uspješan kad u svojoj samodopadnosti ne bi potcjenjivao države držeći da pate od amnezije i da su zaboravili korupcijske afere koje su pratile Vladu tijekom ovog mandata. Primjerice "Imostroj", "Bechtel", "Pliva-u", "Liburniju Riviera" hotele, "Brodosplit", "Sunčani Hvar", 100 milijunska povećanja cijene izgradnje cesta i šoferska reketarenja u Ministarstvu mora i da ne nabrajam dalje. Teško da su zaboravili hotelski račun iz Verone, porijeklo premijerovih satova, kadrovske križaljke po kojima su HDZ-ovi ljudi iz žarišta afera seljeni na sjenovitije položaje ali na jednakoj razini odgovornosti bez ikakvih stvarnih sankcija. Primjerice tajnik splitskog HDZ-a Siniša Poljak koji je iz Nadzornog odbora Škvera preseljen u Nadzorni odbor Odašiljača i veza u kojem su također nađeni nekakvi sumnjivi putevi novca. Teško je zaboraviti i kadrovske promjene kojima su zamaskirani gafovi pojedinih ministara pa i samog premijera. Tako se još uvijek sjećamo afere s premijerovim tjelohraniteljem Čačijom, slučaja smjene Romanica … [[Govornica se ne razumije.]] pomoćnice za sport ministra Primorca zbog famoznog pravilnika o ponašanju na plažama, smjene Jadranke Cigelj u Ministarstvu obitelji i tome slično. Moglo bi se ovako nabrajati još dugo. Premijerovu bahatost na djelu vidjeli smo i danas kad je nakon svog obraćanja otišao zbog tobožnjih obaveza prema umirovljenicima. No obveze zasigurno ne traju cijeli dan i mogao se vratiti. No tko smo mi da se on zbog nas vraća i s nama gubi vrijeme? Da se vratim do fonda, do Hrvatskog fonda za privatizaciju. Gle čuda, ni tu četvorica članova Vlade u Upravnom odboru jadni ništa nisu znali. Ni predsjednik Fonda ništa nije znao. Potpredsjednici Fonda su ih prevezli žedne preko vode tako da su i sad jadni žedni. I ništa nisu krivi, doista za žaljenje. Ali tu se javlja i nekoliko pitanja na koja teško da ćemo dobiti odgovor no unatoč tome treba ih postaviti. Zašto premijer uporno amnestira ministre od odgovornosti i prije nego što je završena istraga? Znači li to da kontrolira i istražne organe i područje na kojemu se istraga odvija? Čak i ako ne postoji krivična ostaje materijalna odnosno moralna odgovornost i ona je neupitna. Oni su morali znati, njihova je zadaća, vaša je zadaća gospođo, gospodo bila da znate. Premijer je također izjavio da neće štititi ni ministre ni druge državne dužnosnike ako se pokaže da su umiješani u korupciju. Je li to uopće potrebno isticati? Jesu li oni inače nedodirljive svete krave pa je to potrebno posebno isticati? Po svemu sudeći izgleda da je tako. Kako se predsjednik Upravnog odbora gospodin Polančec na upit o privatizaciji hotela Omišalj mogao zadovoljiti odgovorom da je sve bilo po zakonu, a pri tome znajući da je tvrtki nanešena šteta i nije joj osigurana budućnost. Kako to da unatoč preporuci Vlade nakon afere Liburnia Riviera hotela gospodin Polančec nije smijenio potpredsjednika Fonda Gotovca ako je poznato da je to bilo dosta prije operacije "Maestro" i da s njom nema nikakve veze iako je i dalje bio nezadovoljan njegovim radom. S obzirom na činjenicu da gospodin Polančec nije znao za operaciju "Maestro" ona nije mogla biti razlogom Gotovčevog ostanka na funkciji kako bi bili prikupljeni daljnji dokazi, a ipak je ostao. Postavlja se pitanje zašto? Kako je moguće da odluke tvrtki i nekretnina, da odluke o prodaji tvrtki i nekretnina do 10 milijuna kuna donosi kolegij sastavljen od predsjednika, tajnika i 3 potpredsjednika Fonda jednoglasno a da pri tome predsjednik ostane potpuno čist, a tri potpredsjednika završe u zatvoru? Hoće li cijela ova operacija na kraju biti mjehur od sapunice napuhan u predizborne svrhe i završiti u zastari poput većine dosadašnjih slučajeva pretvorbenog kriminala ili ćete podržati inicijativu za promjenom Ustava i zakona kako bi se ukinula zastara za tom vrstom kaznenih djela i procesuirali odgovorni u privatizacijskoj pljački. Ja znam da neću dobiti ovog trenutka odgovor jer premijera nažalost nema. Jučer je premijer najavio također osnivanje Ureda za praćenje učinaka svakog novog propisa uz napomenu da će mu svaki ministar i čelnik državnog tijela osobno odgovarati za provedbu tih propisa kao još jedan korak u borbi protiv korupcije. Ne bi li primjena tog stala i na slučaj Hrvatskog fonda za privatizaciju bila prava poruka kojom bi se potvrdila njegova vjerodostojnost? No ništa od toga. Očito su u pitanju samo predstave za naivne i još jedan pokušaj prevare građana u svrhu predizborne promocije. Ali hrvatski građani su prošli tu fazu obrazovanja i teško opet mogu nasjesti. Dičimo se svojim uspjesima u pregovorima sa Europskom unijom. Ovih dana je otvoreno i 6 novih poglavlja pregovora. No čini se da za neke od nas još uvijek ne važe norme ponašanja u Europi i pitanje je jesmo li dorasli ulasku u uniju? Sigurno se neki sjećaju afere "Profiumo" špijunskog i seksualnog skandala britanskog ministra rata Johna Profiuma sa prostitutkom Christine Keller iz davne 1963. godine. Profiumo je osumnjičen da je ugrozio nacionalnu sigurnost iako je istraga pokazala da nije bilo curenja informacija on je podnio ostavku zbog same nedoličnosti veze a ubrzo je pala i cijela Vlada tadašnjeg premijera "Mc Milena". Švedska premijerka MOna Sahlin morala je 1995. godine pod pritiskom javnosti podnijeti ostavku jer je svojom službenom karticom platila pelene i nekoliko čokolada iako je kasnije nadoknadila učinjene troškove. Najnoviji je i primjer Francuske gdje će bivši premijer Jacques Chirak biti ispitan u istrazi o zloupotrebama javnog novca u njegovoj bivšoj stranci dok je od '77. do '95. bio gradonačelnik Pariza i tu nema zastare. Je li ova Vlada doista skupina naivne dječice …
Hvala lijepa. Ovo je već četvrti put. Ne znam što ću dalje. Hvala lijepa još jednom. Imamo dva ispravka i jednu repliku. Prvo ispravak gospodin Frano Matušić.
Zahvaljujem gospodine potpredsjedniče. Kolegica je rekla to što je napravila bivša Vlada misleći na onu njihovu vlast SDP-a, HNS-a i ostalih da je to prošlo, svršeno vrijeme, pa na vašu žalost to nije točno. Nije prošlo svršeno vrijeme ni kriminal u "Lencu", ni kriminal u pretvorbi hotelskih objekata u Dubrovniku, ni kriminal u pretvorbi, privatizaciji riječke tržnice, ni kriminal u "Riječkoj banci" ni prodaja "Splitske banke", ni "Dubrovačke banke". Evo samo jedan primjer. Prodali ste "Dubrovačku banku" za 180 milijuna kuna. U tom trenutku država je bila dužna toj istoj banci 512 milijuna kuna u slijedeće dvije godine. O čemu vi govorite? Kakvo prošlo svršeno vrijeme? Pa izađite javno za govornicu i recite to nije kriminal.
I imamo povredu Poslovnika, gospođa Perman. Izvolite.
Povrijeđen je članak 209. Poslovnika jer je gospodin Matušić ispravio moj točan navod. Naime, … [[Govornica nije uključena, ne razumije se.]] Molim vas, dozvolite da kažem. Formirano je Istražno povjerenstvo koje je utvrdilo da nije bilo u nepravilnosti u radu sa što se tiče brodogradilišta "Lenac", a isto tako i Riječke banke, a isto tako i Državno odvjetništvo također ništa nije našlo. Prema tome, ovo je prošlo svršeno vrijeme.
Imamo još jedan ispravak netočnog navoda, gospodin zastupnik Šime Prtenjača. Izvolite.
Evo još jedanput na izjavu da je su događanja u prethodne, one tamo 4 godine prošlo svršeno vrijeme, još jedanput ponavljam. Raspuštajući sve tajne službe koje su trebale raditi ovo što su sada radile omogućio se kriminal i taj kriminal ne može biti prošlo svršeno vrijeme, a njeg je bezbroj i nije moje ovdje, a evo naveden je od tržnice preko "Lenca" itd. I drugo što je s time što se događalo u tome vremenu koje nije bilo po dužnosti znati članovima Upravnog i drugih odbora, a optužujući sada premijera i ostale da kažu da su oni bili dužni znati, to je onaj crveni verbalni delikt iz onih nešto ranijih vremena kad se tužilo i za ono što se moralo znati, a nije se moglo znati. I na kraju, razgovarajući o tome kontra pitanje kada se ono, molim da službe Sabora izvade i objave, sastao Nadzorni odbor prethodne Vlade?
Hvala.
A vas čekam … [[Govornik se ne razumije.]]
Povreda Poslovnika gospođa Perman.
Opet se moram pozvati na članak 209. Poslovnika. Naime, gospodin Prtenjača je predsjednik Nadzornog odbora fonda pa ga nikad nije sazvao i rekao da ga nikad neće sazvati. Dakle, to je prošlo svršeno vrijeme.
Vi ste se već drugi put pozvali na članak na kojem ni u prvom, ni u drugom slučaju nemate pravo pa sam prešao preko prvog, a ovaj put, ako sljedeći put nekorektno dignete tu vašu pločicu onda ću morati vas opomenuti, a gospodin Šime Prtenjača je ispravio vaš netočni navod po njegovu mišljenju i to je korektno. Imamo još repliku, gospođa zastupnica Ljubica Lalić. Izvolite.
Pa kolegice Perman, vi ste u svojoj raspravi upravo onako kao što su zastupnici iz oporbenih klubova tijekom … [[Govornica nije uključena, ne razumije se.]]
… [[Govornik nije uključen, ne razumije se.]]
Hvala vam lijepa gospodine potpredsjedniče. Dakle, kolegica je pozivajući se na zakon dokazivala obvezu Upravnog odbora da nadzire, da zna ono što se događa u Hrvatskom fondu za privatizaciju. Kolegice Perman ne samo da je to izrijekom zakona, postojali su dovoljni indiciji koji su nalagali posebni oprez članovima Upravnog odbora, a to je proizlazilo iz nalaza državne revizije, to je proizlazilo iz zaključaka Hrvatskog sabora. Međutim, Vlada Republike Hrvatske umjesto da pročita zaključke Hrvatskog sabora i revizijsko izvješće, ona razvija klimu apsolutnog povjerenja u fondu. Vlada imenuje predsjednika fonda po političkoj liniji, a ne po liniji stručnosti, imenuje pomoćnike predsjednika fonda, imenuje članove Vlade i zamislite nešto što je po meni apsurdno, a to je ona premješta internu kontrolu. Što je uloga interne kontrole? Uloga interne kontrole je da prati zakonitost rada onoga što se događa unutar Hrvatskog fonda za privatizaciju, međutim vjerojatno po nalogu premijera Vlade interna kontrola se preseljava predsjedniku Hrvatskog fonda za privatizaciju, ali nad njom ima nadzor i umjesto da ga ta interna kontrola obavijesti i otkrije nezakonitosti koje su utvrđene i zbog kojih je 8 ljudi u pritvoru, ta interna kontrola, da li po njegovom nalogu ili samoinicijativno šuti i mi danas ne postavljamo pitanje odgovornosti i predsjednika Hrvatskog fonda za privatizaciju. Apsolutno je osnovano postavljanje pitanja političke odgovornosti Vlade jer upravo iz ovog što sam iznijela, dakle od imenovanja predsjednika, članova Upravnog odbora, naputka za preseljenje interne kontrole se ukazuje na to da je Vlada bila nezainteresirana za ono što se … [[Govornica nije uključena, ne razumije se.]]
Hvala. Odgovor, gospođa Biserka Perman. Izvolite.
Hvala lijepo. Pa evo kolegice Lalić, ja moram se u potpunosti složiti s vama, ali još bih samo dodala da nije ni čudo što se tako nešto događa s obzirom da evo kao što sam već rekla gospodin predsjednik Nadzornog odbora Šime Prtenjača nikada ga nije sazvao, rekao je da ga neće sazvati. Dakle, sve je organizirano da bude tako kako jeste. Isto tako gospodin Gotovac je trebao biti smijenjen prema prijedlogu Vlade, no predsjednik Upravnog odbora gospodin Polančec ga nikad nije smijenio. I ne može se vaditi na to da je to bilo zbog toga da bi se prikupili dokazi jer tada još operacije "Maestro" nije niti bilo. Prema tome, sve ukazuje na to da Vlada nije radila svoj posao kako treba, odnosno njezini predstavnici u upravi, odnosno Nadzornom odboru fonda i zbog toga je njihova moralna odgovornost i politička odgovornost prisutna i treba ju odstupiti.
Hvala lijepa. Ovako, sada je na redu gospodin zastupnik Krunoslav Markovinović, ali ću neutralno, molim vas da tako to shvatite, obavijestiti Sabor da je prestao prijenos zbog racionalnog trošenja vremena. Gospodin Markovinović, izvolite.
Zahvaljujem gospodine dopredsjedniče. Moram prvo priznati da mi prijenos ne znači puno u životu pa ću nastaviti dalje s pričanjem. Pa evo, malo me potakla kolegica Perman koje veli, građani će teško opet nasjesti. A cijela njena priča bila je upravo usmjerena na to da građani opet nasjednu. Ali treba se sjetiti, nema više Budiše koji vas je doveo na vlast. Njega ste iskoristili i potjerali, da bi ostali sami vladati. I sad malo da pogledamo cijelu ovu današnju priču, da vidimo zapravo o čemu se tu radi. Dakle, veliki uspjeh moram nabrojiti i MUP-a i sigurnosnih službi i USKOK-a i Državnog odvjetništva doveo je do panike očito u vašim redovima, jer tu i tamo se reklo e, nećemo stati idemo dalje. A vi ste upravo mislili da će oni stati, tu su i da će ići prema ministrima, ministrima ove Vlade. I vaše razočaranje i panika dovela je do tog da upravo smo ušli u ovu priču koju danas vrtimo cijeli dan. Čini mi se da ste očekivajući da će naši ministri dati ostavku, ponuditi vaše, jer vaši imaju bogato iskustvo. Svi su bili u Fondu za privatizaciju, svi su radili vrlo čudne radnje. Ali činjenica je da su možda poštedili Fond za privatizaciju nego bilo tko, jer ono što je sad radio Fond za privatizaciju i njegovi potpredsjednici, sve ono loše to su vaši ministri i potpredsjednik Vlade radili direktno. Na kavicu se išlo njima. Kavica se pila ne samo ovdje nego i negdje u kojem kakvom zaljevu otoka Paga i nešto Kornata tamo, koliko znam kretanje vaše jer su redovito ipak ljudi vodili brigu, bili su presretni, došao je pokojni premijer, došla je Vlada, bit će nešto. A Vlada koja je tamo bila smišljala je zapravo kako pomoću "Lenca" uzeti novac, oprati novac, kako svojem članu Štroku dati što više, što je moguće više. Ali ja se sad pitam. Da li je dovoljno biti samo član stranke pa da bi hotel vrijedan 31 milijun maraka dobili za milijun? Odnosno gdje je i na koji način Vlada smislila na svom zajedničkom ljetovanju, jasno to nema veze sa korupcijom jel', jer je slučajno ljetovanje organizirao predsjednik uprave "Lenca". Dakle, kuda sa 30 milijuna maraka? Mislim da će biti vrlo interesantno kad se to istraži, jer pokloniti hotel one vrijednosti za koju su nudili, upravo čitam ovdje evo, članak pod nazivom "Maestro Linić" dakle koji su nudili 31 milijun maraka dati za milijun maraka, mislim da to blago rečeno ne može se objasniti pa ni partijskom nekakvom suradnjom. Još jedna čudna stvar se dogodila. Zamislite, prodan je "Večernji list" u bescjenje. Neće me nitko uvjeriti da to bescjenje ne znači i nekakav deal. Što je bilo u tom dealu bilo bi vrlo, vrlo interesantno vidjeti, jer je jednostavno bivša Vlada se uplašila da ne bi slučajno "Večernji list" pisao protiv njih, pa onda je na brzinu napravila paniku, zaprijetila, zaprijetila svim i svačim i na brzinu je prodan. Interesantno, isti čovjek kojeg ovdje gospodin Ivkošić ovdje malo apostrofira, isti čovjek se bavio "Večernjim listom". I ne samo "Večernjim listom". Bavio se recimo "Europetrolom". Kad su svi propadali jer je INA čiji je bio gospodin predsjednik nadzornog odbora prodavala svima po maloprodajnoj cijeni i srušila sve privatne vlasnike pumpi, "Europetrol" dobivao po povlaštenoj cijeni i vidi čuda, pokupovao je sve ove pumpe koje su, koje je gospodin Linić i nadzorni odbor INA-e uništio. Dakle, čuda su se događala, ali jasno mediji baš nisu se previše trudili da to objasne narodu tu i tamo i onda bi sve skupa stalo jer očito da sloboda medija baš i nije bila tako visoka kao što svi mislimo. Znači bilo je i dosta straha da bi se to javno objavilo. Dakle, cijela priča kreće. Idemo zaustaviti HDZ, idemo zaustaviti pohod na korupciju, s jedne strane doći će do nas, a s druge strane postići će HDZ veliki uspjeh, pa onda tražimo udarimo po ministrima. A da se po ministrima udara redovito mislim da je organizirano u SDP-u to tako e, ti ćeš ne znam ministra Kalmetu, ti imaš ministra Kirina, svatko nekog ima, svatko je zadužen za nekog, pa ćemo izmišljati. Pa evo, danas isto gledam tih misaonih uradaka ima stvarno jako puno. Svaki čas se nekog optuži i onda nastanu kao što kolegica veli afere. A koje afere? Jasno, izmišljene afere. Jer ako netko negdje večera ili ruča to je afera. Ako ljetuje na brodu čovjeka kojem je uvaljeno stotinjak, prvo 20 milijuna iz fonda, pa onda stotinjak milijuna ne znam ostalih koje kakvih jamstava je plaćeno e, to nije afera, to je ljetovanje. A ljetovat se mora, Vlada se odmoriti morala vaša. Tako da to stvarno nije bilo afera. Ja vam zapravo zahvaljujem na ovoj vašoj današnjoj prezentaciji. Totalno, stvarno vrlo jadnom uratku koji ste ovdje nam servirali i još jadnijim objašnjenjima, jer mislim da će upravo to svekoliko pučanstvo na koje se vi pozivate da neće opet nasjesti, da sad sigurno neće nasjesti. Hvala.
Hvala. Imamo jednu repliku, gospodin Frano Matušić. Izvolite!
Zahvaljujem gospodine potpredsjedniče. Pa, nadovezat ću se na ovo što ste započeli govoreći o prodaji hotela "Excelsior". To je tema koju već pokušavamo nekoliko godina razriješiti. Očito je teško, vrlo je teško razriješiti tu cijelu situaciju oko prodaje, ali želim podsjetiti da u to vrijeme upravni odbor fonda nije radio transparentno kao što radi upravni odbor ovog fonda. Naime, na tim sjednicama nisu bili mediji, čak su imali jedan dogovor da se ne raspravlja o temama iz nadležnosti ministarstava ako nadležni ministar nije na toj sjednici. Pa je tako gospođa Župan Usković dobila obavijest da se neće na toj sjednici fonda raspravljati o hotelskom portfelju, ali gle čuda. Taj dan kada ona nije bila prodao se hotel "Excelsior" Goranu Štroku. Ali nije samo pitanje hotel "Excelsior" koji je doista za smiješnu cijenu prodan i vidjeli ste pod kojim uvjetima bez ikakvih obaveza itd. Problem je druga stvar. Prodaja hotela "Belevue". Hotel "Belevue" je prodan privatnoj osobi koja se zove Goran Štrok, dakle ne tvrtki koja se bavi hotelijerstvom, ugostiteljstvom, nego privat, fizičkoj osobi, bez ikakvih jamstava, bez garancija, bez ičega. Treći hotel, hotel "Kompas", gle čuda, opet u režiji istih osoba. Hotel "Kompas" je prodan off shore tvrtki sa … [[Govornik se ne razumije.]] Off shore tvrtka koju zastupa gle čuda, Goran Štrok. Sad zamislite, prvi je hotel "Excelsior" prodan Goranu Štroku za smiješan novac. Drugi "Belevue" prodan fizičkoj osobi i treći off shore kompaniji … [[Govornik se ne razumije.]] I danas čujemo iz redova SDP-a kako je to prošlo svršeno vrijeme, kako tu nema ništa, nema tu kriminala. Pa drage kolegice i kolege ako vama to nije kriminal onda doista ne znam što je kriminal i kako ga objasniti narodu koji ga vidi.
Odgovor gospodin Kruno Markovinović. Izvolite.
Pa ja priznajem da me evo kolega začudio koliko ima još podataka za koje ja ne znam. Drago mi je da su i svi čuli sad ovo. Ali meni se stalno motaju po glavi benzinske pumpe. Znam jednu pumpu koja je privatizirana. I sad čovjek jednostavno ne znam ostao je bez toga ili nije bila pravilno privatizirano i unajmi recimo odvjetnika Marinovića. To ne bi prošlo. Ali slučajno odvjetnik Marinović ima suprugu koja je bila ministar pravosuđa. I gledajte, to prođe. Ali supruga nije kriva jer nije ona potpisala nego je netko od njenih ranije ovih potpisala. Ona ne snosi nikakvu odgovornost. … [[Upadica se ne razumije.]] Da, a ja ne znam valja je morala znati. A nije znala. Eto.
Na redu je gospodin zastupnik Nenad Stazić. Izvolite.
S obzirom da je ova zadnja rasprava pokušala zamutiti vodu trebalo bi vodu malo razbistriti. Ovdje imamo dvije suprotstavljene teze. HNS i SDP traže odgovornost Vlade. Vlada kaže da je to njezin uspjeh i da je odgovor, zahtjev besmislen. Ajmo probati poći od činjenica da razbistrimo malo ovu mutnu vodu Markovinovićevu. Je li se dogodila pljačka i primanje mita? Je. U kojem iznosu? 800 tisuća eura. Gdje se to dogodilo? U Hrvatskom fondu za privatizaciju. Tko upravlja Fondom? Upravni odbor. Tko sjedi u tom Upravnom odboru? 4 ministra. O čemu dalje ljudi Božji mi imamo razgovarati? Znate li vi uopće što znači upravljati i što znači biti odgovoran? Vidite, kad netko nečim upravlja onda je odgovoran za funkcioniranje onoga čime upravlja. To polazi od toga kad upravljate npr. motornim vozilom onda ste odgovorni za to kud to vozilo ide, jel nekog zgazilo, jel nekog zgazilo, jel nije zgazilo. To znači biti odgovoran za nekakvo upravljanje. Kad neka Vlada upravlja zemljom je li ona politički odgovorna za to kako upravlja ili nije politički odgovorna? Pa valjda nećemo sad o tome raspravljati. Valjda je malom djetetu jasno da jest odgovorna. 4 ministra upravljali su jednim leglom kriminala. I sad ja vas pitam tko treba snositi političku odgovornost. Vozači ministara, ministri bivše Vlade, ministri mađarske Vlade, tko, tko? Ajte ministri vi ste ovdje ajte vi odgovorite meni objasnite ovoj naciji, ovom narodu što vi mislite tko je politički odgovoran. Jeste li to vi ili su mađarski ministri, ili ministri bivše Vlade? Imate ispriku velite nismo ništa znali. I danas ovdje potpredsjednik Polančec kaže mi i dalje ništa ne znamo. Mi ne znamo koje su odluke štetne. Veli ja sam ih donosio, potpisivao, skupa sa još 3 ministra, ali nemam ja pojma jesu li one štetne, nisu štetne. Ne zna čovjek ništa. Pa gledajte, onaj tko nešto potpisuje a da ne zna što potpisuje i kakve su pravne posljedice toga što potpisuje njemu treba uzeti poslovnu sposobnost, on nije poslovno sposoban. A kamo li da je sposoban biti ministar neke Vlade. Samim time što priznajete da niste imali pojma o tome što potpisujete i kakva će biti posljedica onda morate odstupiti. Ali ne vjerujem ja baš vama da niste znali. Jer evo gledam javlja se doktor Hebrang, on je neki dan izjavio da je imao potpuni uvid u sve što se događa u Fondu dok je on bio tamo predsjednik. E pa sad, Hebrang je znao, a Polančec nije. Pa kako je to sad moguće? Ili je Hebrang bio sposobniji ili Polančec ne govori istinu. A morate se odlučiti. Ajmo vidjeti drugu tezu o uspjehu Vlade. Akciju je proveo USKOK, Državno odvjetništvo, SOA i policija. Ministar unutarnjih poslova Ivica Kirin i ministrica pravosuđa Ana Lovrin za akciju su saznali u subotu ujutro po vlastitom priznanju, znači kad je akcija doživjela svoje finale, kad su već bile lisice na rukama e onda su rekli čak i ministrima. Vidite, policija provodi takvu akciju, takvih razmjera i to godinu dana a to taji od svog ministra. Šuti da slučajno ministar ne bi saznao što to policija radi. Državno odvjetništvo je dio pravosuđa. Ali u ovoj akciji taj dio pravosuđa šuti, taji to pred ministricom Lovrin. Ništa ni riječi o tome njoj. To je za njih tajna. Ni ostali članovi Vlade, Polančec, Šuker, Kalmeta, Čobanković nisu imali pojma da se akcija odvija već godinu dana i da se u subotu ujutro počinju prva uhićenja. Znači oni nisu znali ni da je akcija pokrenuta, ni što je cilj ni kako se odvija ni kad će završiti i kako će okončati, ne znaju ništa. E sad kako je moguće biti uspješan ako nemate blage veze o nečemu zbog čega ste navodno uspješni. To je meni nejasno. A to je svima nejasno. Pazite, to kako se vi branite to je krajnje nelogično. Pa to vam neće proći u javnosti. Ja sam uspješan ali nemam pojma zbog čega bi ja to trebao biti uspješan nit sam znao što se tamo radi. Postavlja se tu pitanje zašto su Državno odvjetništvo i USKOK tajili od ministara ovu akciju. Zašto to ministri nisu znali? Meni bi bilo logično da jesu. I onda bi ih ja i pohvalio, znate da su ovi ministri koji su u Upravnom odboru toga Fonda da su oni sudjelovali zajedno sa policijom u razotkrivanju toga kriminala ja bih rekao svaka čast, svaka čast. Onda znači da ste ispunili svoju dužnost. Ali, ali zašto se to tajilo od ministara? To se tajilo možda zbog toga da bi akcija uspjela. Jel, ajmo pretpostaviti što da su ministri znali. Možda bi došapnuli onima koje su tamo doveli u … [[Govornik se isključio, ne čuje se.]] akcija je uspjela zato što ministri nisu znali. Ali to nije uspjeh ministara. To nije uspjeh Vlade. To je uspjeh onih koji su to uspjeli sačuvati kao tajnu od te Vlade i od tih ministara. To je uspjeh USKOK-a, uspjeh policije, uspjeh SOA-e i Odvjetništva državnoga. Nije ministrima vjerovao ni premijer. I ne vjerujem i dalje on to izjavljuje u novinama. On kaže: "Ne vjerujem svojim ministrima, vjerujem Državnom odvjetništvu.", to je rekao javno. Ima mjesta dakle Sanaderovoj tezi da je Vlada zaslužna ali očito je zaslužna samo zato što nije znala što se odvija, jer da je znala ne bi vjerojatno bilo ni akcije ni zasluga. Ova Vlada očito nema osjećaj političke odgovornosti. Pa kada se u Brodosplitu otkrije pljačka onda su krivi svi osim predsjednika Nadzornog odbora ministra Vukelića. Kad se otkrije reketarenje u Kalmetino ministarstvu, opet svi krivi i pomoćnik i vozač samo ne ministar Kalmeta. Kad se otkrije korupcija u Hrvatskom fondu za privatizaciju opet krivi svi samo ne oni koji su fondom upravljali. Svi drugi, ali oni ne. Vi danas očito odbijate prihvatiti odgovornost, vi se vadite na sve i svašta. Vi pričate, nastojite zamutiti vodu, pričati o onome što je bilo prije pet godina, deset godina, pričati ćete i o onome što je bilo prije 300 godina samo zato da se ne bi pričalo ovdje o temi koja jest na dnevnom redu, o vama i o vašoj odgovornosti. Ta taktika možda je zgodna, ali sasvim sigurno nije uspješna. Vi danas odbijate prihvatiti odgovornost, u redu, vaša stvar. Ima neodgovornih ljudi na svijetu, Bože moj, na to se moramo svi privić. Samo političku odgovornost ne može se izbjeći. Uvijek dođe dan kad se mora podvući crta i kada se snosi politička odgovornost, to je dan izbora.
Hvala. Imamo četiri ispravka i jednu repliku pa će onda nakon toga gospodin Ivan Šuker ministar dobiti riječ. Prvi je ispravak gospodin Andrija Hebrang.
Hvala lijepo. Gospodin Stazić po običaju po treći puta ponavlja u istom danu jednu te istu neistinu. Dakle netočno je ono što je on rekao da sam izjavio. Ja sam provociran lažima njegove stranke da sam povezan sa jednim od uhićenika rekao da sam ga doveo jer je vrhunski stručnjak, a na pitanje kako to da onda nije napravio svinjariju rekao sam da sam noćima proučavao sve dokumente, nisam dao da nitko ništa potpisuje što je protuzakonito jer smo mi imali pravo do 10 milijuna donijet odluku, ja im to nisam dozvolio. Dakle ja sam kršio zakon, a ne gospodin Polančec. I vi to dobro znate, ali okrećete tu istinu u laž, jer istine na vašoj strani nema. Dakle ponovo ponavljam. Ja sam radio protuzakonito, ja sam zbog toga usporio privatizaciju. Sadašnji upravni odbor je radio po zakonu, a to što je od 180 počinjenih dvojica vole kavu, znači da su vaši prijatelji jer ste ih vi tome naučili.
Ispravak netočnog navoda, gospodin Anto Bagarić. Izvolite.
Hvala gospodine potpredsjedniče. Naime gospodin Stazić je u iks svojih navoda koje je izrekao ovdje zamutio sam vodu kao što je mutio u raspravama kada je bila riječ o Požeško-slavonskoj županiji, a ovo inače sada vrlo vješto prešućuju i nitko više ne muti vodu oko toga, ovo što su isplivali oni koji su mutili vodu. Želim reći da je krivo i rekao da je gospodin Markovinović svojom raspravom mutio vodu, to je netočno. Dapače, on je bistrio vodu navodeći primjere u kojemu su sudjelovali sve ove mutikaše koje su mutile vodu i oko moje Požeško-slavonske županije.
Ispravak netočnog navoda, gospodin Frano Matušić. Ispravak netočnog navoda, gospodin Mario Zubović.
Hvala lijepo gospodine potpredsjedniče. Gospodin Stazić je rekao da je Državno odvjetništvo tajilo od ministara. Državno odvjetništvo ništa nije tajilo od ministara nego je striktno provodilo naputke o istrazi, kako se istraga mora provoditi i u tome je kvaliteta cijeloga postupka, a vi želite prikazati da se je tajilo, odnosno želite reći da nije bilo povjerenja u ministre. To nije jednostavno točno. Nije se tajilo radi nepovjerenja u ministre nego u interesu istrage, jer bi se prekršile propisi kako se istraga vodi i to vi dobro znate i ne znam zašto govorite takve neistine.
Hvala. Imamo jednu repliku, gospodin zastupnik Josip Leko. Izvolite.
Hvala lijepa gospodine potpredsjedniče. Uvaženi kolega Staziću, vi ste ponovili ono što je već nekoliko puta rečeno u raspravi. Ministri nisu znali i nisu bili upoznati sa akcijom maestro. Gledajte to je prvi apsurd. Zakon u članku 38. o sustavu državne uprave kaže, ministar predstavlja ministarstvo i upravlja njegovim radom. To je 1. stavak članka 38. i to je točno, a vi niste znali za akciju koja je u vašem djelokrugu. Gospodine ministre drugi apsurd. Predsjednik Vlade izravno ne vjerujem ministrima, dakle ministrima svoje Vlade, a to je jutros rekao. A članak 114. Ustava kaže, predsjednik i članovi Vlade zajednički su odgovorni za odluke koje donosi Vlada, a osobno u odgovorni za područje svojeg rada, svaki ministar za svoje ministarstvo, a Vlada u cjelini za odluke Vlade. Pa ovo su sve apsurdi u pogledu hrvatskog sustav. Pa koga mi zavaravamo? Kome se mi obraćamo? Koga mi štitimo?
Odgovor na repliku gospodin Stazić. Izvolite.
Pa možete li vi kolega Leko zamisliti situaciju da jedan ministar unutarnjih poslova svaki dan sjedi na kolegiju sa svojim ravnateljem policije. Svaki dan. Oni raspravljaju dakako o predmetima koji su u obradi, koji se vode. Ovakav jedan veliki predmet ravnatelj policije ne kaže ministru ni riječi. Ja da sam ministar unutarnjih poslova bi mogao napraviti samo dvije stvari, ili smijeniti svog ravnatelja ili doći premijeru i reći ako ti meni ne vjeruješ, ako si ti mom ravnatelju policije zabranio da meni govori o tako velikim akcijama, evo ti ostavka jer onda mi više nismo ekipa. Ali premijer i dokazuje, premijer upravo izjavljuje, ne vjerujem im i zato nisu ništa znali. A očito im nisu vjerovali ni USKOK, ni Državno odvjetništvo i to je razlog zašto je ova akcija uspjela i dobro je da je uspjela i što manje budu znali za takve akcije, to će takve akcije biti uspješnije.
Hvala. Gospodin ministar Ivan Šuker. Ja još jedanput vas izvještavam da je prekinut prijenos zbog racionalnosti rada Sabora.
… [[Govornik naknadno uključen.]] razotkrilo, stvar je osnovna politička načela kako tko poima upravljanje državom. Neki se nikako ne mogu osloboditi da politika dirigira neke stvari, jer kada bi bilo ovako kao što ste i vi rekli gospodine Staziću, onda Državno odvjetništvo i USKOK ne bi trebali nikakvu neovisnost. Mogli bi stavili u okvir nekog ministarstva ili bilo koga drugog. Druga stvar, ministar policije kad bi on politički određivao koga progoniti, ja znam da vama to pri srcu leži, ali toga više u Hrvatskoj nema. I ono što danas ovdje uopće nije ni jedanput spomenuto gospodin Bajić je na press konferenciji u subotu rekao, a sad ćemo uključiti ostale organe. Dakle, logična stvar je da Državno odvjetništvo radi svoj posao, da u onom momentu kad procijeni da treba uključiti bilo koji organ državne uprave da ga uključi i tako je gospodin Bajić rekao da će u nastavku procesa biti uključena HANFA zbog određenih transakcija na burzi, ne samo ovih nego i nekih drugih, da će biti uključena Porezna uprava zna se zbog čega, da će biti uključen devizni inspektorat zbog transakcije itd. Ali gledajte, zar bi bilo logično da Bajić u datom momentu kad ne zna što će napraviti zove ovog ili onog ministra treba ovo ili ono napraviti. Dakle, ako im svi odajemo priznanja da su napravili vrlo kvalitetan posao onda isto tako im treba odati priznanje da su oni procijenili u datom momentu koji organ uprave trebaju uključiti da se tu politika nije uključila i to je ono što moramo svi pozdraviti ako želimo dobro ovoj zemlji. To je ono što moramo svi pozdraviti bez obzira na naše političke razlike i naša politička prepucavanja i zgodnu temu da li postoji politička ili ne stoji politička odgovornost. Ali u ovom trenutku se jasno dokazalo da sa četiri izmjene zakona smo maknuli politiku tamo gdje politici nema mjesta i postigli smo rezultat. I to je ono što svi tvrdimo da je i mislim da nema zemlje na svijetu koja se ne bori protiv korupcije. Mislim da nema političke stranke u Hrvatskoj koja ne želi da se borimo protiv korupcije. Ali zašto sad nešto kad su se stvorili realni preduvjeti, zakonski, materijalni. Gospodine Staziću, ja ne znam da li vi znate vi jeste osnovali USKOK, ali taj USKOK do prije godinu i pol, dvije nije imao kompjutera, nije imao elementarnih tehničkih uvjeta za rad. Ja to mogu potvrditi. Vi velite niste znali koje ste im novce dali. Gospodo draga, pogledajte od SOA-e pa nadalje koliko je novaca bilo predviđeno i koliko je novaca predviđeno proračun ove godine, koliko je predviđeno u proračunima bivših godina. Ne možete očekivati da se organi države, Državno odvjetništvo, USKOK, MUP, tajne službe bore protiv kriminala koji je danas vrlo, vrlo visoko sofisticiran ako im ne omogućite tehničku mogućnost i tehničku izobrazbu da se bore protiv toga. A ova Vlada im je upravo to omogućila. Vi na žalost neću reći da niste htjeli, možda niste mogli ili niste imali političkog dogovora da to napravite. Isto u onom trenutku kad je gospodin Bajić i ravnatelj USKOK-a zatražio od Vlade pet milijuna kuna da im treba za operaciju u roku od praktički sat, dva vremena je bio realiziran transfer prema USKOK-u sa odlukom Vlade da se iz tekuće pričuve transferiraju ta sredstva. Pa zar ću ja kao ministar financija pitati: “A zašto to vama treba? A za što ćete vi to potrošiti?“ Pa on je valjda odgovoran čovjek koji će u datom momentu kad to prođe podnijeti izvješće zašto je utrošio te novce. Možete se vi gospodo smijati koliko god hoćete, ali kad dođe Državna revizija onda će jasno vidjeti gdje su ti novci utrošeni. Danas svi znamo za što su ti novci bili utrošeni, jer vjerojatno ne bi bilo ove akcije koje je bilo. Međutim, ono što sam rekao jutros u svom obraćanju reći ću opet. Ništa u Hrvatskoj neće biti kao što je bilo … [[Govornik se ne razumije.]] više. Svatko će se pitati da li će uzeti ili neće uzeti mito. Ova Vlada je stvorila zakonodavne i materijalne uvjete da se ovo može provesti. Također, gospodin Bagarić je spomenuo Požešku županiju. Koristili ste je u datom momentu dok vam je trebalo. Ta županija je donesla četiri protu zakonite odluke. Nitko od vas nije reagirao na to, četiri protu zakonite odluke. Nemojmo ako se ne slažemo sa određenim zakonskim odredbama. Mi ih moramo poštivati bez obzira slagali se s njima ili ne slagali do trenutka dok se oni ne promijene. Ne može netko donijeti odluku o zaduženju županije bez da dobije suglasnost Vlade Republike Hrvatske jer to naprosto piše u Zakonu o proračunu i Zakonu o izvršenju proračuna. E sad, tko je kriv za to. Zar će opet HDZ i Vlada biti kriva za to? Ili ovo što se događa u jednoj drugoj županiji sada gdje se stvaraju silne obaveze a da nitko Vladu ne pita. Ja sa gospodinom županom u jednoj tv emisiji i on se hvali kako je on to sve napravio i kad mu ja postavim pitanje pa dobro, u zakonu postoje nekakve obveze da vi tražite nekakvu suglasnost Vlade Republike Hrvatske – ne, ne, mi smo to sve napravili. Pet dana iza toga dolazi u Ministarstvo financija zahtjev za suglasnost. Zar je to vjerodostojnost. Hoćete dignuti glas i protiv toga? Dakle, meni je drago da ste vi ovo rekli gospodine Staziću. Drago mi je, šteta što ovo ne prenosi televizija, da hrvatska javnost vidi lice i naličje tko kakvu politiku želi. Nemojmo se samo deklaratorno zalagati za neovisnost nekih službi nego dajmo im priliku i mogućnost da rade svoj posao. Mi smo dali Državnom odvjetništvu, USKOK-u, MUP-U, SOA-i smo dali mogućnost da naprave svoj posao. Napravili su rezultat. Pustimo ih neka idu dalje, neka idu još nekoliko godina unatrag, pa možda ćemo dobiti odgovor zašto godinu i pol dana fond nije imao predsjednika, zašto su se izdogađale neke druge stvari. Možda će se odgovoriti i na to. Nikad ništa nije zastarjelo. Po meni ono što je nečasno napravljeno nikada nema zastare. Ali optuživati nekoga da je lopov, da je bio na čelu kriminala u najmanju ruku nije ukusno i gospodine Leko i gospodine Jurjeviću pročitajte fonogram izlaganja gospodina Stazića pa ćete vidjeti da su ministri bili na čelu legla kriminala. Dakle, vrlo interesantno kad se donese odluka za “Sunčani Hvar“ i onda se pokaže da u nekakvom transportu dokumenata između Fonda za privatizaciju i Vladu jedan je nekakav dokumenat ispao i neke stvari su se promijenile i dolazi do smjene čelnog čovjeka uprave fonda, u stvari do dogovora da ode, da drugi dođe. Mijenjaju se neki članovi Upravnog odbora fonda i u tom trenutku nema političke odgovornosti. Nitko ni za što nije odgovoran, a evidentno je da Vlada je temeljem krivo predočenih dokumenata donijela odluku koju je to sama Vlada kasnije poništila. Pa ako danas govorimo o političkoj odgovornosti onda je i tada bila politička odgovornost. Ili, ako tada nije bilo političke odgovornosti onda ni danas nema političke odgovornosti jer stvari treba uvijek gledati jednako iz razloga što iza svih tih stvari stoje živi ljudi. I prema tome, ono što je i premijer rekao i što je načelo naše stranke, nema političke stranke sa pseudonimom kriminal. Nek imaju pojedinci koji rade nečasne radnje. Ali ponavljam gospodo umjesto da ste stali u bok s Vladom da konačno stisnemo mito i korupciju i da je protjeramo vi ste se okrenuli protiv Vlade. Zašto? Vrijeme će pokazati.
Hvala. Ispričavam se. U međuvremenu sam dobio obavijest da HRT plus prenosi tako da nemamo šansu baš kao što sam ja mislio. Ispravak netočnog navoda gospođa Ingrid Antičević Marinović.
Ordinarna je neistina da je USKOK vašom vlašću dobio prve kompjutere. Pogledajte i pitajte gospodina Bajića ako ne vjerujete kad su osnovani da su dobili odmah nakon toga i potrebnu opremu, pa je naknadno kasnije i kompletirana. Također je točno ne samo to, nego i prostorne mogućnosti. Iseljeno je Ministarstvo graditeljstva da bi USKOK dobio prostorije, a za vrijeme vaše vlasti činjenica je da je ministarstvo iselilo u velebne prostorije … [[Govornica nije uključena, ne razumije se.]] koliko je godišnji proračun samom USKOK-a. … [[Upadica se ne razumije.]] To je vaša Vlada gospodine, pustite sada ministre, a osim toga netočno je što sada ovdje tvrdite pred javnošću da nema zastare za gospodarski … [[Govornica se ne razumije.]] Na žalost vi ste ukinuli zakon, ne dozvoljavate, protivite se zakonu SDP-a da se produlje zastarni rokovi za gospodarski kriminalitet kao što smo to imali u noveli iz 2003. godine na 30 godina. Vi niste glasali za takav zakon, dva puta odbijate SDP-ov prijedlog za gospodarske inkriminacije i te zastare.
Hvala. Ispravak netočnog navoda, gospodin Antun Kapraljević. Izvolite.
Zahvaljujem gospodine potpredsjedniče. Pa ispravio bih netočan navod u kojem je ministar rekao da nitko nije pitao za stanje u Požeško-slavonskoj županiji. Državna revizija je pitala kakvo je stanje u toj županiji i Požeško-slavonska županija je upala u 9 onih koje su kršili zakon. Mi smo donijeli zaključak ovdje u Saboru da nam gospodin Bajić nakon 6 mjeseci podnese izvješće šta je napravio po pitanju kršenja zakona u toj županiji. To je zaključak Sabora. I drugi netočan navod vi ste se okrenuli protiv Vlade. To nije točno. U ovom izvješću piše da je ta Vlada HDZ-ova. Vlada se okrenula protiv nas.
U međuvremenu smo u prijenosu na 2. programu. Tako koji su se veselili da će ići brzo kući izgleda da će morati malo duže. U ime predlagača, gospodin Dragutin Lesar.
Poštovani gospodine potpredsjedniče, meni je drago da ste pobočnik komentatora Hrvatske televizije i dobro je da Programsko vijeće i ravnateljstvo Hrvatske televizije poštuje svoje odluke i prenosi ovu sjednicu jer su se na to samo obavezali, a prekid je bio samo zato što je prije toga su išle županijske panorame. Vidite u ovoj državi ipak ima nekih kad ste i podsjeti da poštuju svoje odluke. Poštovani gospodine ministre Šuker, vaše izlaganje je započelo na temu upravljanje državom, ali točka dnevnog reda nije upravljanje državom, nego upravljanje Hrvatskim fondom za privatizaciju. Ne državom. Vi niste ni predsjednik države, niti smo od Vlade tražili da polaže račune za upravljanje državom, nego Hrvatskim fondom za privatizaciju. Gospodine ministre Šuker, ako mi imate što za reći javite se za riječ, dođite za govornicu i nemojte dovikivat i dobacivat.
Niste ni jedan, ni drugi ovlašteni da između sebe komunicirate tako, nego da se obraćate Saboru.
Dakle, razgovaramo o upravljanju Hrvatskim fondom za privatizaciju. Sve napore i rezultate koje ste vi naveli pretpostavimo da su točni. Ali ja vas pitam gdje su izvještaji o financijskom poslovanju Hrvatskog fonda za privatizaciju koji ste morali svake godine podnašati Vladi Republike Hrvatske i Nadzornom odboru? Pitam vas da li ste izvještaje podnašali? Da li ih je Vlada raspravljala i kakve je odluke o tim izvještajima donosila? Rekli ste da nakon akcije više ništa u Hrvatskoj neće biti isto. To je točno. Pa to je i ove rasprave i to je bio i razlog zašto smo zahtijevali ovu raspravu. Ja zaista želim vjerovati da ste i vi i mi u pravu, da nakon ove rasprave i glasanja bez obzira kakav će ishod biti, bez obzira koliko ćemo žuči još međusobno razmjenjivati, koliko ćemo bježati od teme i širiti je van Hrvatskog fonda za privatizaciju. Nakon ovoga će pitanje političke odgovornosti postati tema normalnog političkog ponašanja i da više nikad Sabor, Parlament ove države nikoga neće trebati uvjeravati da postoji politička odgovornost, ne onih koji su krivi za nešto, nego odgovorni što se to desilo, što se to dogodilo. Mi u našem tekstu ni vas, ni jednog člana, ni jednog ministra nismo proglasili krivim ni za jedno kazneno djelo oko onoga što je akcija "Maestro" pokrenula, nego smo napisali i tvrdimo da ste odgovorni zbog toga što se to desilo. I vi kao i svi vaši kolege u Upravnom odboru dajete za naslutiti da će akcija ići i ishod te akcije biti i nekoliko godina unazad. Ja to podržavam. Ja želim da akcija "Maestro" završi u 90-tim godinama, u privatizacijama dragulja Hrvatske i u tadašnjem Upravnom odboru Hrvatskog fonda za privatizaciju kojeg sam ga ja bio član nepunih 6 mjeseci. Ja sam bio član Upravnog odbora Hrvatskog fonda za privatizaciju kada je predsjednik bio gospodin Pević, predsjednik Upravnog odbora gospodin Škegro, mnogi ministri tadašnje Vlade članovi, mnogi saborski zastupnici članovi kada su dolazile direktive od prvog hrvatskog predsjednika o prodaji nekih poduzeća kome se moraju prodati. … [[Upadica se ne čuje.]] To nije istina. Točno, to nije istina. To nije istina zato što ja kažem to vi tvrdite da nije istina. Ja vam ponavljam da je to istina. Da je to zabilježeno u medijima i zapisano, a s obzirom da arhiva Ureda predsjednika je lako dostupna svima očito, možda je taj dokumenat pohranjen u Uredu predsjednika, možda je pohranjen u arhivi Fonda za privatizaciju, a možda je pohranjen i u mojoj privatnoj arhivi. Možda imam pohranjen i "Globus" na tu temu i "Novi list" tadašnji i zapisnik fonda sjednice Upravnog odbora fonda. Možda imam i to. Ali je to istina da su dolazile direktive u pisanom obliku kome se što mora prodat. Ako je i to majstor, onda je i taj majstor bio koji je naređivao kako ćemo raditi privatizaciju u ovoj državi. I na kraju, ne trebamo jako daleko u prošlost ići, ne trebamo. Ajmo kako se izvršavaju ugovori o prodaji nekih poduzeća koji su sklopljeni transparentnim načinom privatizacije i prodaje u prosincu 2004., i da li je ovaj upravni odbor, ovaj Upravni odbor Fonda za privatizaciju nadzirao izvršenje kupoprodajnog ugovora hotela "Srebreno"? Sve je bilo zakonito i transparentno. I ugovor sklopljen sukladno natječaju i ponudi. Da li je nakon sklapanja ugovora upravni odbor, predsjednik fonda, kolegi fonda pratio, da li se ugovor izvršava i poštuje? Ne vjerujete meni, odite u Srebreno. Je li i to tema političke odgovornosti? Natječaj, uvjeti, odluka, ugovor i ugovorne klauzule i pravo Fonda za privatizaciju da raskida ugovore ako kupac ne izvršava ugovorne obaveze i pravo fonda u ime Republike Hrvatske da naplaćuje jamstva bankarska u visini od 40 milijuna kuna i korporativno u visini 120 milijuna, ako kupac ne izvrši obaveze. Da li i to spada u političku odgovornost ili samo razgovaramo o tome što smo prodavali? Raspravljamo upravljanjem Fondom za privatizaciju ne upravljanje državom. Raspravljamo ne o krivici, ne o sudjelovanju bilo kojeg člana upravnog odbora ili ministra u jednoj kriminalnoj radnji ili djelu, nego o njihovoj odgovornosti što nisu dobro nadzirali taj proces, o njihovoj odgovornosti što su tamo postavili ljude koje nisu nadzirali i kontrolirali. A kada su temeljem javnog iskaza državnog odvjetnika, čelnika USKOK-a i ostalih ovlaštenih osoba saznali što su ovi radili, umjesto prihvaćanja tih odgovornosti, opravdali su se, ništa nismo znali, radili su nam iza leđa. Lopova, lopova koji kradu pred licem ja još nisam upoznao. Takve nećete naći.
Hvala lijepa gospodine Lesar. Ja sam vašu primjedbu u pogledu obavještavanja shvatio kao kompliment, a to je i moja zadaća da objašnjavam, obrazlažem itd., je li, jer sada sam vas obavijestio da smo ponovo u programu zbog toga da se ne bi slučajno lišili neke rasprave koja bi nam bila značajna, idemo … Ispravak netočnog navoda prvo gospodin Frano Matušić. Izvolite!
Zahvaljujem gospodine potpredsjedniče. Pa naime, zainteresirao sam se i ja za slučaj "Srebreno" od onog trenutka kad se počelo postavljati pitanje, pa sam tako saznao da to nije istina što vi govorite, da to nije istina. Naime, istina je sljedeća, da radovi na hotelu "Srebreno" nisu započeli a trebali su započeti ali tek nakon dogovora kupca sa lokalnom samoupravom. I nije došlo do dogovora, tako je, pročitajte članke ugovora, pročitajte članke ugovora koji govore o rješavanju imovinsko-pravnih odnosa. I koji govori o tome da će se kupac dogovoriti sa lokalnom samoupravom o tome kako će izgledati budući kompleks itd. A kako do toga nije došlo, onda nije došlo ni do realizacije cijelog projekta i itekako sam zainteresiran da se i taj problem riješi. Ali još sam zainteresiraniji za to da hrvatska javnost dozna istinu kako je jedno ministarstvo kojem je na čelu bio vaš potpredsjednik Čačić, kako je to ministarstvo sklopilo na stotine milijuna kuna ugovora u vrijeme njegovog mandata sa njegovim firmama, firmama koje su otišle na njegovu ženu ili ne znam koga. Kako je to moguće?
Hvala lijepa, dobro je.
To nas zanima. To su stotine milijuna kuna.
Idemo dalje. Ispravak netočnog navoda gospodin Šime Prtenjača.
Evo samo dva. Financijski plan Fonda za privatizaciju za proteklu godinu donešen je u ovome Hrvatskom saboru uz usvajanje državnog proračuna. Odluka i tako da one prethodne godine. Odluka o izvršavanju financijskog plana za prošlu godinu donesena je prošli tjedan u ovom Saboru i usvojena većinom glasova. To što vi niste znali vaš problem. I druga netočna izjava da se u ovom Saboru neće više raspravljati o političkoj odgovornosti nakon ovoga bez obzira kako završilo, ja ću tu i tamo ipak upitati kad bude razgovora o tome, na čiji trošak je vaš predsjednik i predsjednica boravili na foto safariju u Africi? Hvala lijepo.
Hvala. Ispravak netočnog navoda gospođa Zdenka Babić Petričević.
Gospodine dopredsjedniče, kolega Lesar! Očito kad se govori o neistinama onda govorite paušalno što ste i sada to govorili. Nije točno da '90.-tim godinama da je se privatiziralo na osnovu direktiva, aludirali ste na pokojnik predsjednika Tuđmana, odnosno hotel "Dubrovnik" i njegova vlasnika gospodina pokojnik Nogala. Lako je govoriti o mrtvima kad ne mogu vama reći ono što je laž. '90.-tim godinama se privatiziralo na osnovu Zakona o pretvorbi i privatizaciji. Da li je taj zakon dobar bio ili loš, o tomu nešto drugo. A ne govorite o neistinama jer dubrovački hotel odnosno hotel "Dubrovnik" u Zagrebu nije suvlasnik bio samo nit je sada gospodin Nogalo nego dvanaest suvlasnika. I govorili ste o nečemu što imate možda u privatnoj arhivi. Ako želite istinu iznesite privatne arhive. Ako mi sve iznesemo privatne arhive pa ćete vidjeti gdje će biti vaš budući kandidat za premijera Hrvatske Države od njegove odgovornosti od dubrovačkog staračkog doma preko zadarske škole do INA-e, do INA-e.
Hvala lijepa. Obavještavam da će Odbor za obitelj, mladež i šport održati sutra sjednicu, 29. lipnja u petak u 9 sati u dvorani "Stjepana Radića". Gospodin zastupnik Damir Kajin. Izvolite!
Poštovani gospodine potpredsjedniče, uvažena gospodo zastupnici! Evo, da ja se nastavim, nadovežem negdje na ove misli gospođe Zdenke Babić Petričević. Spominjala je Zakon o privatizaciji. Taj Zakon o privatizaciji donesen je godine '96., prije toga Zakon o pretvorbi '92. '96. sam i ja bio u Hrvatskom saboru, bilo bi bolje da sam bio u Hrvatskom fondu za privatizaciju, ali tada je Sabor naprosto definirao osnovne smjernice i strategije privatizacije u Republici Hrvatskoj i to na način da će ta privatizacija znači pod a) donijeti brži gospodarski rast u uvjetima tržnog gospodarstva. Od toga znate i sami nije se ostvarilo ništa. Da će se očuvati pod b) produktivna zaposlenost uz poželjno stvaranje novih radnih mjesta. Istina je da je izgubljeno u tom periodu 500 tisuća radnih mjesta. Pod c) da će se dogoditi tehnološka modernizacija hrvatskog gospodarstva, ni od toga nije bilo ništa. Pod d) unošenje novih modernih učinkovitih metoda, vještina menadžmenta u hrvatsko gospodarstvo, ni od toga ništa. Zatim pod e) uključivanje hrvatskog gospodarstva i hrvatskih poduzeća u razvojne tokove europskog i svjetskog gospodarstva te u međunarodno tržište kapitala, a deficit nam je danas preko 10 milijardi dolara pa sve do tog da će doći do smanjenja obveze Republike Hrvatske prema poduzećima, dokidanju subvencija, smanjenje javnog duga, da bi konstatirali tijekom jučerašnje rasprave da je u ovome času javni dug, odnosno vanjski dug Republike Hrvatske 29,6 milijardi eura … /Govornik isključen, pa ponovo uključen./ … 32 milijarde eura. To je znači negdje preko 40 milijardi dolara, a za pet godina vanjski dug Republike Hrvatske poštovana gospodo zastupnici, doseći će cifru između 45 i 50 milijardi eura. U tom periodu od ove godine do iduće godine, ova zemlja mora vratiti oko 30 do 35 milijardi eura. Samo ove godine Hrvatska mora vratiti 7,8 milijardi eura vanjskoga duga što iznosi negdje oko 20% bruto društvenog proizvoda. To je uz sigurno ovu korupciju o kojoj mi danas raspravljamo, svakako pitanje opstanka ove nacije i ove zemlje u cjelini. Što se tiče same akcije maestra mislim maestro, nema nikoga tko ovdje ne bi pozdravio akciju Državnog odvjetništva, USKOK-a, MUP-a, SOE, a pogotovo mi koji dolazimo iz Istre jer mislimo da će se na taj način rasvijetliti i pokušaj ubistva ili atentat na Eda Kosa koji se dogodio u rujnu 2006. godine, ali i rasvijetliti će se pokušaj privatnih tvrtki kako su pokušavale steći određene građevinske nekretnine na prostoru jednog od najdinamičnijih hrvatskih gradova. Jednom riječju ova akcija koja je sada u tijeku i nadamo se da neće stati u ovome času je ogromna satisfakcija i Kosu i IDS-u koji je svo vrijeme tvrdio da je taj atentat rezultat prije svega činjenice da grad Poreč nije htio popustiti jednom od krakova hrvatske hobotnice pa ni po cijenu ovaj atentata i da ne govorimo o prisutnosti Zagorca na puljštini itd. itd. Osobno isto to smatram da ovakve akcije hrvatskih institucija su način da se na stvaran način sprovede revizija pretvorbe i privatizacije i da se dio otuđene imovine ponovo vrati u portfelj Hrvatske države i od ovakvih akcija mislim i to, da bi trebali strahovati svi oni koji su na ovaj ili onaj način nečasno dolazili do te imovine u zadnjih 10, 12, 15 ili ne znam koliko godina. Osobno želim pozdraviti i izjavu predsjednika Mesića da treba preispitati sve privatizacije od osnutka fonda jer je država oštećena za više od 100 milijuna kuna, gotov citat. Istina je da je država oštećena za više milijardi, ali ne kuna nego eura. Hrvatska policija u ovome času odradila je prvi dio posla, e sada je jasno sve na hrvatskom pravosuđu čega se ja da budem iskren iskreno i plašim ne zbog nedorečenosti hrvatskih zakona, jer u ovim slučajevima ništa nije sporno nego zbog ovisnosti dijela naših sudaca o krupnom kapitalu. Za ove događaje koji su se zbivali u Hrvatskom fondu u zadnjih 10, 12, 18 ne znam koliko mjeseci, mislim da ne treba prozivati samo članove tog upravnog odbora fonda. Istina netko će reći Vlada je surađivala sa USKOK-om, Državnim odvjetništvom, osiguravala novac nego treba prozivati paralelno sve vlade koje su imale ingerenciju nad tom institucijom. Jednom riječju nikoga nije moguće ovdje amnestirati. Isto tako mišljenja sam da nakon slučaja ovog šofera ministra Kalmete i ovog uhićenja bilo bi čudo da HDZ ponovi još jedan mandat. Što se tiče javnih službi, po mom sudu potrebno je nakon ovoga reorganizirati cijelu državu jer mi bez toga nećemo se osloboditi ove hobotnice koja je u prilici sada da nas financijski zarobi, a uskoro ako se stvarno … /Govornik isključen, pa ponovo uključen./ … reorganizacijom državnih institucija prije svega jasno radikalnom decentralizacijom. Ova država je ogrezla u svim sferama duboko u korijene korupcije. Samo pojedini državni instituti ospore negdje oko 3 milijarde kuna na javnim natječajima, inače u zemlji kroz javne natječaje podijeli se između 26 i 28 milijardi kuna. Gospodarski kriminal je enorman. U Hrvatskoj se optužilo ljude do sada za pronevjeru 1,3 milijarde kuna. I zato osobno smatram da je i dobro da se ukine ovaj Hrvatski fond za privatizaciju, jer ja dijelim mišljenje predsjednika Mesića da je on leglo kriminala, iako ja volim reći i to sam govorio i jutros za govornicom u toj saborskoj raspravi ispred kluba, da je po meni zapravo taj fond maternica kriminala, a softver tj. onaj koji su je oplodili, to su ovi zakoni kao onaj kojega sam citirao o privatizaciji, zatim to su PIF-ovi, to su holdinzi, to su brokerske kuće, to su banke, to je 20, 30 hrvatskih tajkuna kojima je u ovom slučaju Hrvatska postala mala. Tvrdim da ti ljudi, taj softver nije veći od stotinjak ljudi u ovoj zemlji, jer malo tko osim njih ima pod navodnicima "50 tisuća eura za kavu". S druge strane onaj tko je oplodio tu maternicu to je nečinjenje vlasti od 90. do danas, to je pravosuđe. I još jedanput ću ponoviti. Danas je u ovoj zemlji daleko oportunije postati ne znam član Hrvatskog fonda za privatizaciju nego ministar. Danas je bolje biti skladištar u robnim rezervama nego zastupnik. Danas je bolje biti šofer nekoga uglednog ministra, utjecajnog nego gradonačelnik itd. I zato vidite zbog svega ovoga o čemu govorim i dešavale su se ove stvari u Hrvatskom fondu za privatizaciju, jer pojedini ljudi tamo su naprosto znali da sustav je bio šupalj, da nije funkcionirao, da nitko nikoga nije kontrolirao i da naprosto se je moglo raditi svašta. Postavlja se pitanje kako to da neki pojedinci koji su zarađivali u privatnim tvrtkama 30, 50 i više tisuća kuna mjesečno od jedanput preko noći pristaju da dođu u Hrvatski fond za privatizaciju na plaću od osam, devet, ma maksimalno 10 ili 11000 kuna. Pa zato jer su znali što će naprosto raditi. Zašto nitko tko je te ljude tamo postavljao nije ih pitao pa gospodo draga, pa što će vama žena reći kući kada sutra dođete sa tri ili četiri puta manjom plaćom no što ste je dobili pred ne znam mjesec dana. Ova afera o kojoj je riječ danas pogodila je burzovne indekse. Ja osobno želim vjerovati da će promjena vlasti ako dođe do nje donijeti i brži rast ovoj zemlji. Ova zemlja jedanput sam rekao ponovit ću nije stvorena na zločinu, ali pretvorba, privatizacija naprosto je bila jedan osmišljeni zločin. Isto tako, ne mislim da predsjednik Mesić treba tražiti ostavke ministara kao što to od njega traži dio medija. Predsjednik Mesić treba inzistirati na tome da Vlada ustraje, a onda tada možda najviše učini će naprosto pasti sa vlasti.
Hvala. Hvala lijepa. Predsjednik će znati sam to odrediti.
Ali da mu damo jedan savjet ovako koji bi …
Hvala. Hvala lijepa. Imamo jednu repliku i dva ispravka. Prvo je replika gospodin Pero Kovačević. Izvolite.
Poštovani gospodine potpredsjedniče, pa moram repliciati gospodinu Kajinu. On sad spominje predsjednika Mesića. Gospodine Kajin, to je izvorno stajalište kluba Hrvatske stranke prava. Dva puta smo do sada davali zakon u proceduru kako i na koji način da se sankcionira krađa u pretvorbi i privatizaciji i to je stajalište kluba Hrvatske stranke prava. Drago nam je sad čuti da i predsjednik Mesić konačno podržava to stajalište zbog toga što je on 6. rujna prošle godine rekao nakon onoga sastanka, veli privatizacija je ispunila svrhu, pa da vidimo kakvu je svrhu ispunila kad imamo nalaz Državne revizije. Prema tome, rješenje je prihvatiti, donijeti Zakon o sankcioniranju nezakonitosti počinjenih u pretvorbi i privatizaciji prema onome što je Državna revizija utvrdila. Pročešljati svaki predmet, utvrđeno je činjenično stanje. Prema tome, primijenimo sankcije, nemojmo pametovati više oko svega toga. Kad već govorite oko što je trebala ostvariti privatizacija mogu vam samo spomenuti službeno izvješće Državne revizije da je u procesu pretvorbe i privatizacije rješenjem za pretvorbu je dobilo 2911 društava, a znate koji je bio temeljni kapital 28,2 milijarde maraka. Koliko je država dobila tu vam je već jasan odgovor. Znate koliko je podneseno kaznenih prijava? Podnešeno je protiv 1048 osoba. Kako je pravna država radila da je samo 9 osuđeno na bezuvjetnu kaznu zatvora. Evo, to je o djelovanju pravne države do sada. Hvala.
Odgovor gospodin zastupnik Kajin.
E sad bi tu trebalo otvoriti jednu ozbiljnu političku raspravu. Da budem iskren, ja baš da će se nešto postići izmjenama Ustava itd. ne vjerujem. Tko može nakon što gospodin recimo Todorić uzimam kao primjer osigurava posao za 20999 djelatnika koji osigurava 5 do 6 % bruto društvenog proizvoda njemu sprovesti reviziju pretvorbe i privatizacije. Tko to može jednome “TDR“-u, “Lura“-i, “Dukat“-u ili ne znam itd. Moguće je samo na jedan način ovako kao što se počelo, policijskim mjerama jer ovakva ponašanja jednostavno ne mogu konvalidirati. Ono što je u startu dobiveno nečasno tokom vremena ne može se ispraviti. I sada nije to baš tako. Pazite da se to samo tako može itekako će svatko voditi u ovoj zemlji da se sustav ne uruši jer itekako će voditi. Jer pazite, ako netko zapošljava, govorim sada na pamet dva ili tri ili pet posto hrvatskih građana to je jedan ozbiljan problem sa svima onima koji će se sa tim problemom sutradan morati nositi. Pa te naše vodeće tvrtke danas kroz formu medijskog prostora isplaćuju pojedinim oglašivačima preko 500 milijuna eura. To je negdje oko 4 milijarde kuna, pa da vidim kome će se sutradan na čiju stranu stati ti mediji i tome slično. Ali da treba ustrajati u tim antikorupcijskim mjerama, da treba naprosto sve to istražiti, da treba poništiti ono što je moguće poništiti apsolutno to zato će uvijek te institucije imati podršku od IDS-a. Drugo što želim reći. Predsjednik Mesić ono što sam počeo govoriti ne treba tražiti ostavke što ne znam neki mediji od njega traže ali i to želim reći. Treba tražiti da institucije ove države ustraju, a onda kada najviše naprave za zemlju e onda će ju jer to je hrvatska kletva naprosto pasti, a to će i građani na izborima učiniti i kazniti.
Hvala. Puno hvala. Imamo dva ispravka. Jedan, prvi je gospodin Ivan Bagarić. Izvolite.
Zahvaljujem gospodine potpredsjedniče. Pa kolega Kajin vi ste u nekoliko navrata vehementno, žustro, ne znam više kako izgovoriti izgovorili kako je ova država ogrezla u kriminal, kako su institucije u kriminalu itd. Pa ova je izjava doista na ovaj način izgovorena ne samo netočno. Ona je zapravo skandalozna i štetna za cijelo društvo. Vi ste na svoj način sa ovakvim konstatacijama na svoj način izvršili deinstitucionalizaciju ove zemlje. Ta izjava kao takva je za svaku osudu. Pa vi zbog jedne trule jabuke u gajbi jabuka bacate sve jabuke. Vi rušite, siječete voćnjake, vi rušite temelje ove države na taj način jer ne dajete šansu za popravak, za bolje. Pa vi jednostavno unaprijed osuđujete sve. Pa vi ne dajete ni šansu ovim ljudima ovdje koji su pokazali da se možemo nositi s kriminalom, da iziđu na kraj, da poprave stanje na bolje, a vi ne dajete šansu uopće ljudima da budu radosni u ovoj zemlji.
Hvala. Imamo povredu Poslovnika gospodin Kajin. Izvolite.
Tko ovdje kome ne daje šansu? Vi gospodine Bagariću ne dajete meni šansu. … [[Govornik se isključio, ne čuje se.]]
Hvala. Hvala. Ovako, gospodin Bagarić je na vašu tvrdnju govorio da to nije istina, e onda je on ispravio vaš navod na najširoj osnovi mogućoj koju toleriramo ovdje nepotrebno tolike godine. Ali isto tako gospodin Kajin je bio dužan kad je digao svoju tablicu reći na koji se članak Poslovnika poziva. Pa evo ajdemo preći preko toga ovaj put da ne stvaramo oko toga posebne probleme, ali nemojmo ponavljati takve stvari, evo. Još ima jedan ispravak netočnog navoda, gospodin Šime Prtenjača. Izvolite.
Izjava da je, da su institucije Hrvatske države, a time i Hrvatska država ogrizla u kriminalu je stravična izjava u ovom Parlamentu. Vrlo je rijetko, vjerojatno u povijesti čuti. Ne da ničim nije točna, nego bi prije rekao da je točno da gospodin Kajin u najblažu ruku ne trpi institucije ove države, a time i državu.
I to je, nemojte, nemojmo. Na jake riječi idu jaki odgovori pa izbjegavajmo to. Ja se uvijek zalažem da na jedan podnošljiv način raspravljamo, a ne nekim isključivim izjavama, tvrdnjama koje graniče sa katastrofičnošću itd. To je jednostavno čim se pretjera to onda nije istina. Sigurno nije istina. Hvala lijepa. Sada je na redu gospodin zastupnik Andrija Hebrang. Izvolite.
To sam ja. Hvala lijepa štovani gospodine potpredsjedniče. Kolegice i kolege. Prvi puta mi je žao da Hrvatska televizija prenosi jednu sjednicu. Inače sam pristaša toga da gledatelji vide koga su izabrali i da mi pred njih podastremo svoj rad, pa oni su naši jedini arbitri. Ali danas šaljemo od jutra cijelu dan jednu sasvim krivu poruku, a slat ćemo ju čini mi se koliko vidim po redu govornika i do jutra. A koja je to poruka? Vi koji dobro radite treba vas skinuti, treba vas kriminalizirati. Vi ministre Šuker zašto ste odobrili isplatu gospodinu Bajiću 6 milijuna kuna? Da ste mu uskratili tu isplatu sad ne bi sjedili na optuženičkoj klupi nego bi lijepo sjedili u svom kabinetu i listali sutrašnje novine. Poruka je, pogriješili ste jer ste podržali pravosuđe, jer ste podržali pravdu, jer ste podržali istragu protiv korupcije i kriminala. To je poruka koja baš nije dobra za našu javnost. Nažalost ta Vlada koja je stvorila ozračje da se uhvatimo u koštac sa korupcijom, stvorila ozračje svojoj retorikom, svojim postupanjem, svojom strategijom, svojim antikorupcijskim programa, ta Vlada koja je i operativno pomogla istragu evo vidimo i financijski ta Vlada sad sjedi tu na optuženičkoj klupi. Pa koja je to poruka potencijalnim kriminalcima? Da imaju zaštitu u ovom Saboru. Imaju zaštitu jer današnji dan je korak u natrag. Cijeli dan kočimo tu Vladu koja je napravila iskorak. Na koji način? Na koji način je ova rasprava potaknuta? Jednim političkim pamfletom koji je otrovna strelica uperena u Vladu zato jer radi. Jednim pamfletom dvije stranke SDP-a i HNS-a koji se ne ponašaju kao konstruktivna opozicija. Ja volim kad konstruktivna opozicija dahće za vratom. Ali ne volim dok Vlada stišće gas da opozicija povlači ručnu kočnicu. A danas cijeli dan povlači ručnu kočnicu i koči Vladu da ide naprijed. I to sa kakvim dokumentom? S jednim, oprostite na izrazu, pamfletom čak nije ni pamflet, jer pamflet po definiciji ima svoj sadržaj i formu, a ovaj dokument kojim se želi ostavka Vlade nema niti formu niti sadržaja. Forma mu je potpuno nepismeni tekst. Po ne znam koji puta iz Kluba zastupnika SDP-a, a svaki put kad je upereno protiv Vlade dolaze takvi nepismeni tekstovi da se čovjek mora mučiti jedan sat da shvati što je pjesnik s time htio reći. Za primjer pročitajte samo treći odlomak na prvoj stranici. Ostale stranice neću citirati jer nisu ni numerirane. Vjerojatno zato da se zametnu tragovi. U tom nepismenom, ajde budimo blaži, polupismenom pamfletu ne postoji ni sadržaj. Prije svega potpuno je jasno da s tim pamfletom cilj ne možete postići jer niste prethodno dobili većinu na svoju stranu. Dakle nema ni sadržaja jer znate da ga ne možete postići. Nema ni forme jer je forma nečitka. A kad gledate pojedine dijelove tog sadržaja onda vidite na temelju čega vi tužite tu Vladu koja krupnim koracima ide naprijed pa se nalaze ovakvi izrazi, mi smatramo da je Vlada morala, mi smatramo da je napravljeno. I onda već i trudite, idete korak ispred pravosuđa. Pa kažete, počinjen je kriminal. Nije počinjen kriminal, tek je sumnja na kriminal. Optuženi su, nisu optuženi osumnjičeni su. do optužbe je još jedan veliki korak. Pa onda dalje kažete, kreirani su javni natječaji. Ne, sumnja je da su kreirani javni natječaji. Trgovalo se informacijama. Sumnja je da se je trgovalo informacijama. Manipuliralo se cijenama na burzi, pišete u pamfletu. Ne, sumnja se da je, da su manipulirali. Ne možemo osuđivati ljude prije pravomoćne presude. Osnovna etika pravne države jest da je osumnjičenik nevin dok mu se ne dokaže. A dokazat će mu se pravomoćnom presudom. Ovdje ste govorili o potpredsjedniku Vlade i o ministrima rječnikom kao da su i oni optuženi i osuđeni. Nisu niti osumnjičeni, jer nema elemenata da budu osumnjičeni. I da nastavljam sa ovim pamfletom. Sjetite se kada se osuđuje unaprijed nevinoga, to je puno gore nego kada se ne optuži krivce. Imate ovih dana oslobađajuću presudu jednom od bivših ministara turizma, gospodina Heraka koji je 10 godina bio na crnim kronikama, 10 godina. Osobno ga ne znam dakle ne govorim iz tih razloga. On ima još ne pravosudnu, ali prvostupnjenu oslobađajuću presudu. Zamislite što je taj čovjek i šta je njegova obitelj prolazila tih 10 godina. I čovjek će sutra imati vjerojatno i oslobađajuću presudu. Sjetimo se Jelene Brajše. Sjetimo se afera protiv Vukelića, protiv premijera, protiv mene. Nemojte se olako hitnuti otrovnim strelicama jer se one na izboru odbiju i vraćaju natrag onome koji ih je odaslao. Naši birači nisu slijepi ni gluhi. Ono što bi trebalo reći još o ovoj situaciji ovdje u kojoj optužujete one koji si začeprkali, te začeprkali, a vjerujem da će i duboko zakopati po kriminalu pa da će doći i do prethodnih Vlada i do prethodnih sastava Uprave Fonda i do prethodnih privatizacije. Jer ne zaboravimo, Državna revizija je rekla da je 4% privatizacija napravljeno na temelju kriminala. 4% je kriminalnih pretvorbi. Ja se nadam da će ih ova akcija iščeprkati van. Pa čak i one u kojima je bilo nepravilnosti, a ne kriminala. I sad preostaje pitanje a zašto se baciti takvom otrovnom strelicom koja ne može pogoditi cilja, jednostavno zato jer je cilj pravedan iz politikantskih razloga jer je predizborno razdoblje, ali vjerojatno i u samoobrani. Netko je rekao da su ovdje u ovoj akciji "Maestro" i tri tenora, a vi se ne bojite za tenore, vi se bojite za svoje maestre i borite i bojite se i za svoje virtuoze, jer vi ste imali virtuoze koji su fenomenalno pjevali. Sjetite se arije koja se zvala "Pliva". Arija koja se zvala "Pliva" u kojoj ste otpjevali prodaju 25% dionica "Plive", a da to nisu ni mediji doznali, ni ovaj Sabor donio odluku, ni Vlada. Sjetite se predivne melodije 3. maj kada ste jednostavno 100 milijuna maraka vrijednosti izdvojili i maknuli ne bi li to jeftino prodali jednom od vaših vozača po moru. Sjetimo se "Excelziora" u koji je prodan za milijun maraka koji nikad nisu uplaćeni, nego je tih milijun maraka dano državi u protuusluzi jer je netko kreirao zavjese na tom hotelu za milijun maraka. Dakle, vi imate svoje melodije i svoje virtuoze koje štitite kroz ovakve pamflete, a ja vjerujem da će maestro doći i do njih, maestro mora poznavati svakog svirača pa bio on i virtuoz. Sjetite se i vašeg pjevača u Vladi koji uz to što je bio ministar, je bio i vlasnik jednog velikog trgovačkog lanca nekih igračaka, pa za vrijeme dok je pjevao u Vladi firmu je vodila njegova gospođa. Izjavio je da je gospođa puno bolji menadžer od njega jer je postigla u to vrijeme bolje rezultate od njega. Pa naravno kad joj je muž bio ministar u Vladi. No da idem prema zaključku. Vi tražite ostavku Vlade. Tražili ste ostavku i '90. kad ste izgubili izbore, tražili ste ostavku '91. kad se niste uključili u obranu srpske agresije, tražili ste ostavku i onda kad ste napustili Sabor jer smo izglasavali odcjepljenje od Jugoslavije, tražite ostavku i danas jer Vlada ide prebrzo naprijed, ne možete to pratiti. Ali naša je poruka danas kao i onda, mi ćemo preskočiti vaše balvane i voditi Hrvatsku naprijed. Hvala. [[Pljesak.]]
Hvala lijepa. Imamo dvije replike i tri ispravka. Prvo je replika, gospodin Frano Matušić. Izvolite.
Zahvaljujem gospodine potpredsjedniče. Kolega Hebrang je vrlo lijepo i slikovito opisao cijelu situaciju, posebice postavljajući pitanje kakve se poruke šalju, pa je tako rekao da temeljem ovog polupismenog ili nepismenog pamfleta da se među ostalim šalju poruke kako očito bivše vlasti možda neće odgovarati, jer ova vlast koja je doprinijela da bi se ove akcije doista i provele, a doprinijela je to usvajajući i predlažući čitav niz promjena zakona i da su drugovi i drugarice iz SDP-a čuli ono što je rekao državni odvjetnik, a rekao je jasno i glasno da su stvoreni preduvjeti za ovu akciju upravo izmjenama Zakona o Državnom odvjetništvu. Onda bi jasno odali priznanje ovoj vlasti i ovom sazivu Sabora zbog toga što su se stvorili takvi preduvjeti da bi se te akcije mogle provesti. Ali izgleda da se šalju i jasne poruke kako je to prošlo svršeno vrijeme, ono što se događalo u vrijeme koalicijske vlasti SDP-a i HNS-a, pa se doista danas ponovo pokušava poslati poruka kako je u to vrijeme sve bilo sjajno jer nije bilo nikakve akcije, pa je kriminal koji se događao negdje ispod klupa i on je prošlo svršeno vrijeme i danas treba samo pričati o onom o čemu oni žele da se danas priča. Oni žele da se priča danas o efikasnosti ove vlasti, cjelokupnog državnog aparata, jer možemo reći samo da je ovaj državni aparat danas efikasan u borbi protiv korupcije i to je jedino o čemu možemo pričati. Ako želite o tome pričati. Ali vi ne želite reći ono što je istina. Vas boli i svrbi tamo negdje drugdje i izgleda da ovo o čemu ste kolega Hebrang vrlo jasno i nedvosmisleno rekli.
Hvala.
Je mjesto gdje i svrbi i "Excelzior" i banke raznorazne i razna trgovačka društva … [[Govornik nije uključen, ne razumije se.]]
Odgovor, gospodin Hebrang. Izvolite.
Hvala lijepa. Evo štovani kolega Matušić je pogodio u pravu metu. Češe se onaj koga svrbi, a ovaj pamflet nije ništa drugo nego obično češanje i doista ih svrbi sve ovo što su napravili, treba dodati još i onaj prelijepi Mljet dolje kod vas itd., ali što bi vi kolega Matušiću napravili da ste u opoziciji, a Vlada vam postiže porast GDP-a od 7%, smanji vaš deficit, prepolovi vaš deficit državnog proračuna, plati redovito sve rate za dugove umirovljenika, da imate Vladu koja sagradi dvaput više cesta nego vi, a vama je to bio jedini projekt, a ovoj Vladi je to jedan od projekata. Pa šta bi vi drugo radili? Sjedili bi i pisali pamflete, jer nemate što drugo. Na ovakvu akciju možete ići samo reakcijom, a najbolja reakcija da se ne oznojite je uzmi olovku i piši papir, zaista trpi sve.
Imamo još jednu repliku, gospodin Damir Kajin. Izvolite.
Evo meni je drago gospodine Hebrang da ste spomenuli gospodina Heraka. Jasno čovjeka treba rehabilitirati ukoliko dođe do drugostepene presude. Osobno smatram isto da mu je učinjena jedna ogromna nepravda, ako ni zbog čega drugoga, a onda zbog činjenice što je ga Državno odvjetništvo držalo u pritvoru preko 20 mjeseci. To nije bilo korektno, to nije bilo pošteno, o tome sam ja govorio i 2001. na predizbornim skupovima bez obzira što gospodin Herak nije bio tada član IDS-a. Žrtve pretvorbe su svi od Istre, Rijeke, ne znam Zagreba, svakog od nas ponaosob. Još jedanput ću ponoviti ono što sam rekao. Ova zemlja nije stvorena zločinu, ali je pretvorba osmišljeni zločin. Protiv toga se naprosto treba boriti, pogotovo kriminala, bez obzira što smo svjesni činjenice, pa i zbog činjenice da je nedavno ministar Šuker potpisao onaj okvirni zajam sa Svjetskom bankom u iznosu od 150 milijuna eura ili dolara da će ta privatizacija ići dalje. Ali ne pristajem i nije potrebno hvaliti Vladu. Vlada treba odrađivati svoj posao. Tko u ovom trenutku hvali radnike "Uljanika" koji rade, vare na plus 35 dole u Puli ili u Štivama na plus 45? Tko hvali radnika "Simosa" ili ne znam onih stolica gore u "Plani"? Tko hvali kirurga u kliničkom bolničkom centru koji je danas operirao ne znam nekome srce ili nešto slično? Nitko ih ne hvali, u tome i jeste problem. Oni rade svoj posao. I Vlada i druge državne institucije isto tako trebaju raditi svoj posao. Ono što je problem, ako članovi u Vladi nisu znali šta im se dešava, e onda je u tome njihova odgovornost. Ako su znali, a ništa nisu učinili, a onda Bože dragi su i oni sami odgovorni. Ako su morali ostati ne znam u fondu, da bi se slučaj istražio do kraja, ajde tu ih se može amnestirati, ali pošto od nikoga nisam čuo da su na taj način progovorili onda držim da doista ta politička odgovornost kod njih postoji.
Hvala lijepa. Odgovor na repliku gospodin Andrija Hebrang.
Hvala lijepa. Pa kolega Kajin hvala vam što ste mi dali priliku još reći nekoliko riječi Zdenka, još nekoliko riječi na temu koju ste vi potegnuli. Prvo ste rekli ne treba hvaliti Vladu. Apsolutno se slažem. Vlada radi svoj posao, ne treba ju hvaliti. Ali ju moramo braniti onda kad ju napadaju bez argumenata. Rekli ste zašto ne hvalimo varioce u brodogradilišta? Pa, ali njima nitko njihov var ne rastače nakon što ga oni spoje. Pitali ste zašto ne hvalimo kirurga? Njemu nitko nije rasporio trbuh pacijenta nakon što ga je sašio. A našoj Vladi raskidaju šavove i rasparaju trbuh pacijenta kojeg su izliječili. I zato ju moramo hvaliti da pokažemo istinu, da pokažemo da ovi pamfleti nisu točni. Što se tiče kriminala u pretvorbi i privatizaciji rekao sam državna revizija je revidirala tisuću i 600 privatizacija. Zaključak je 4% kaznenih djela i velik broj prekršaja. I sigurno da treba govoriti o tome onako kao što vi govorite. Ali ne treba reći da je privatizacija leglo kriminala i da je dala samo negativno za ovu državu. Ja vam odmah mogu nabrojiti čitav niz privatizacija pa i privatizacija ove Vlade koju su spasila poduzeća, spasila radnike. Ni jedan radnik za vrijeme ove Vlade i ovoga upravnog odbora od privatiziranih firmi nije ostao na ulici, ovaj upravni odbor na čelu sa potpredsjednikom Polančecom i Vlada na čelu sa premijerom Sanaderom itekako surađuje sa sindikatima u svakoj pretvorbi. Prema tome, nemojte generalizirati. Naravno da se iz povijesti uči. Povijest je učiteljica života. Naučili smo dosta i idemo sad biti objektivni i ne ono što smo dobro napravili negativizirati. Idemo to reći bobu bob, a popu pop, pa reći bilo je 4% kriminalizacija ali je pretvorba dala dobrih rezultata. Imamo zdravih tvrtki. Hrvatska ide naprijed. Nemojte metat balvane jer to nije potrebno.
Hvala. Imamo ispravke, gospodin Vuljanić prvi.
Hvala gospodine potpredsjedniče. Ma kolega Hebrang je rekao veliku količinu poluistina i neke izjave koje nisu ni na pola istinite. Primjerice Vlada sjedi na optuženičkoj klupi zato što je nešto napravila. Vlada nije na optuženičkoj klupi i Vlada nitko ne proziva zato što je nešto napravila nego zato što nije napravila ono što joj propisi i zakoni nalažu da naprave. A nije napravila vidi se i po tom što nije dala izvješće da je nešto napravila. Sve ovo što se događa u fondu i sa ovim ljudima koji su u pritvoru su naravno sumnje. Nitko nije optužen još a kamoli osuđen. Konačno nismo mi tu koji ćemo ni optuživati ni osuđivati. Međutim, da se je dogodilo to da je netko dobio 800 tisuća eura to nije ni sumnja. To je činjenica. A za tu činjenicu onaj tko je morao paziti nije znao. E sad, kako to protumačiti, ne znam. I konačno jedna definitivna bezobrazna neistina kad je počeo rat mi ste nismo uključili. Pa molim vas lijepo pa šta je HDZ vodio taj rat? [[Upadica: Je.]] jel'? Nisam znao.
Ispravak netočnog navoda gospodin Kapraljević. Ispravak netočnog navoda gospođa zastupnica i potpredsjednica Vesna Pusić.
Zahvaljujem gospodine potpredsjedniče. Između mnogih netočnih navoda da ne upotrijebim goru riječ tri ću ovdje ispraviti. Nitko ovdje ne kritizira niti napada Vladu zato što je odobrila novce za akciju "Maestro". To je bila njezina dužnost, to je bila njezina obveza. Po vama bi dakle, netočno je da je zbog toga se kritizira Vlada i traži njezina odgovornost. Njezina odgovornost se traži zbog toga što je u akciji "Maestro" otkriveno da su za korupciju u Fondu za privatizaciju nisu znali članovi upravnog odbora, po njihovoj vlastitoj tvrdnji koji su trebali čuvati tu instituciju od korupcije. Dakle nisu obavljali svoj posao koji su trebali obavljati. Zbog toga se traži odgovornost Vlade. Drugo. Tvrdite da je ovo pamflet. Vi se možete ljutit, može vam biti neugodno to nije pamflet. To je zahtjev za izglasavanje nepovjerenja ovoj Vladi, argumentiran kojeg vidi, sluša i čuje hrvatska javnost i koji je naša zadaća da ovdje radimo.
Hvala lijepo.
… [[Govornik isključen, ne čuje se.]]
Hvala lijepa. Nemojte vi isključivati gospođu …
… [[Govornik isključen, ne čuje se.]]
Hvala lijepa. Sada će se obratiti predstavnik predlagatelja gospodin Antun Kapraljević. Izvolite!
Zahvaljujem gospodine potpredsjedniče. Pa evo, kolega Hebrang je okrenuo pilu naopako i ja priznajem da je to jako dobro napravio. Normalno mi bi trebali pljeskati Vladi evo, ja im plješćem, a reći ću vam i zašta. Ja im plješćem za ono za šta oni nisu imali pojma. Aj' mi recite gdje je tu logika. Svi do jednog su izjavili da nisu znali, nisu čuli, nisu vidjeli, radili su im iza leđa i ja bi im zbog toga trebao pljeskat. To nema veze sa da ne govorim sa čim. Međutim, vi čitavo vrijeme jednu stvar želite napravit, želite nas uvjeriti da bi Vlada trebala i oni ljudi koji su bili u tome trebali funkcionirati kao biznismeni i da bi se jedino trebali rukovoditi zakonima. Razlika između biznismena i političara je u tome što političari uz provođenje zakona i poštivanje zakona imaju i političku a i moralnu odgovornost. Mi danas ne govorimo o magli. Mi danas govorimo o političkoj odgovornosti. A i o moralnoj odgovornosti gospodine Jarnjak. Osnovno je da se mora držat zakona. A da li će biti moralan, to ostaje njemu na dušu. Prvo i osnovno pravo i pravda nisu isti, to vi jako dobro znate a ja bi volio kad bi vi shvatili da ovo danas ne onako kako je to gospodin Hebrang rekao da je ovo korak nazad i da je ovo povlačenje kočnica od oporbe, ne. Ovo danas treba biti korak naprijed. Jer bi danas trebali postaviti minimum standarda oko političke odgovornosti. I da ponovim onu priču koju pokušavate čitavo vrijeme razvodniti, o nekakvim izmišljenim stvarima koje je Fond za privatizaciju trebao napraviti. Gospodo mi smo ovdje u Saboru na inicijativu HDZ-a donijeli zaključke s kojima smo obvezali Hrvatski fond za privatizaciju. Obvezali smo ih u osam točaka šta trebaju napraviti. Obvezali smo i upravni odbor i nadzorni odbor šta trebaju raditi, trebaju štititi imovinu građana Hrvatske. Na koji način su oni to štitili ako govore da ne znaju i da su im radili iza leđa? I mi govorimo ovdje o tome, o njihovom takvom ponašanju. Dokaz njihovog takvog ponašanja da danas već 7, 8 puta smo postavili pitanje da li su podnosili financijsko izvješće Upravnog odbora, Vladi i Nadzornom odboru i kakve su odluke bile. Znamo da su sve čudne odluke, govorim u navodnicima čudne odluke, donesene na tajnim sjednicama Vlade npr. Liburnija, npr. Bechtel i da ne nabrajam dalje. A ako su donesene i ovo, ako su ova financijska izvješća bila na tajnim sjednicama, pa ja pozivam gospodu koji su sjedili u upravnom odboru, koji sjede u Vladi da kažu kad je to bilo i kakve su to odluke bile donešene. Postavili ste isto tako pitanje i rekli ste stvoreni su uvjeti da bi se moglo raditi, da bi USKOK mogao raditi, da bi Državno odvjetništvo moglo raditi. Međutim znači li to da dvije godine ili sad tri godine niste htjeli dati USKOK-u i Državnom odvjetništvu da rade. Znači li to da gospodin Bajić nije imao odriješene ruke? Gospodo ponavljam vam jednu stvar. Mi možemo raspravljati o bilo čemu i iznio sam sve one nalaze Državnog ureda za reviziju i rekao koje sve nepravilnosti su bile ustanovljene u Hrvatskom fondu za privatizaciju i pitam, ponavljam pitanje zašto to niste odradili jer smo mi obvezali, mi Sabor je obvezao Vladu da to ispravi, ali to je od početka gospodo, od početka, od prve privatizacije. … [[Upadica se ne čuje.]] Tamo gdje ste vi napravili zakon po kojem je krenula privatizacija, gdje ste donijeli odluku da bude 200 bogatih obitelji i gdje ste blagoslovili pljačku preko pretvorbe i privatizacije. Tamo je početak. Nismo mi izmislili 200 bogatih obitelji. Tamo je početak gospodo. Mene ne boli uopće to dokle će ova istraga otići, dapače želim da se istraži sve. Ali me zanima da sad vi shvatite da ova gospoda nisu odradila ono što smo mi rekli da moraju odraditi i zbog toga oni moraju snositi političku odgovornost. Da li su oni šta ukrali ne zanima me uopće i ne raspravljamo o tome, raspravljamo o njihovoj političkoj odgovornosti, a oni su u ovom trenutku politički odgovorni ako ni zbog čega drugog zato što ništa nisu znali, zato što ništa nisu napravili i zato što su im ovi radili iza leđa, a oni se nisu okrenuli.
Imamo nekoliko ispravaka. Prvi je gospodin Frano Matušić. Izvolite.
Zahvaljujem gospodine potpredsjedniče. Kolega Kapraljević je netočno rekao da je gospodin Hebrag okrenuo pilu naopako i netočno govorio vezano za ovaj pamflet. Dakle nije gospodin Hebrang okrenuo nego ste vi okrenuli. A kada već postavljate pitanje o financijskom izvješću Hrvatskog fonda za privatizaciju onda trebate znati da je ovaj Sabor proteklih svake godine pri usvajanju izvješća o ostvarenju proračuna usvajao i izvješće Hrvatskog fonda za privatizaciju i njegovo financijsko izvješće. Prema tome prošli tjedan ste isto tako imali točku dnevnog reda izvršenje državnog proračuna gdje ste zajedno sa tim izvršenjem proračuna usvojili i financijsko izvješće Hrvatskog fonda za privatizaciju. Ja znam da vi ne pratite sve to što se događa u Saboru pa onda možete i takve zaključke izvoditi, ali radi javnosti, nemojte obmanjivati javnost i postavljati pitanje gdje su ta izvješća. Pa ta izvješća ste imali svake godine uz točku o izvršenju državnog proračuna.
Hvala. Ispravak gospodin Bošnjaković.
Uvaženi kolega Kapraljević je rekao da bi utvrđivanje političke odgovornosti i izglasavanje nepovjerenja Vladi bio zapravo korak naprijed. To je netočno. To bi zapravo bio veliki korak nazad jer moramo shvatiti dvije stvari. Ova Vlada je učinila dvije temeljne vrijednosti u cijelom ovom postupku. Prva temeljna vrijednost je što doista više niša u Hrvatskoj neće biti isto nakon ovoga. Niti će liječnici, niti će službenici, niti će suci ako im sutra netko bude nudio mito, da li će ga oni nakon ovoga uzeti. Teško da će se netko odlučiti nakon toga primiti mito. I drugo, još možda i važnije. Ovime smo dokazali da su stvoreni normativni materijalni, politički i subjektivni uvjeti da naše institucije funkcioniraju neovisno o politici. To nije stvar da ministri, da Vlada, premijer ili bilo tko treba znati za ovo nego je bitno da te institucije neovisno o bilo kome funkcioniraju i tu leži možda odgovor zbog čega nije razriješen niti "Lenac" niti možda PIK Vrbovec i sve ovo drugo o čemu moji kolege s ove strane govore. Hvala lijepa.
Hvala. Ispravak, gospodin Markovinović.
Pa evo u nizu netočnosti ja mislim da je najveća ova. Niste dali dvije ili tri godine recimo gospodinu Bajiću da radi, a to nije točno. Gospodin Bajić je spor, ali dosljedan to se vidi i po ovoj akciji, a posebno se vidi koliko dugo mu treba da riješi slučaj gospodina Čačića i mi smo otpremili pun kombi materijala tamo i dok gospodin Bajić to pročita, dok si priredi sve skupa doći će gospodin Čačić, opjevani vaš premijer na red. Nemojte biti nestrpljivi.
Hvala. Gospodin Marijo Zubović, ispravak.
Hvala lijepo gospodine potpredsjedniče. Gospodin Kapraljević kojega usput moram reći nema više u sabornici jer ga ne interesira što se ovdje događa govori o čudnim odlukama Vlade, o gospodinu Bajiću koji nije imao potporu. Ja bih htio ovdje i mislim da to sve nije točno. Gospodin Bajić je imao potporu ove Vlade i imat će je i dalje, a moram reći radi javnosti gospodin Bajić je imenovan na svoju funkciju za vrijeme bivše Vlade i ostao je i dalje. Spomenuo je gospodin Kapraljević 200 bogatih obitelji. Mislim da je prva bogata obitelj gospodina Čačića koji je došao do imovine velike, bili su procesi protiv njega, ali su otišli u zastaru. Nitko nam nije ovdje objasnio zašto su ti procesi otišli u zastaru. Da je bilo sve po zakonu ne bi bilo zastare. U tome je poanta. U tome je istina.
I ispravak gospodin Kruno Peronja.
Gospodine potpredsjedniče, kolega Kapraljević je netočno iskazao da ova Vlada nije davala potporu ovom projektu Nacionalne strategije za borbu protiv korupcije. Naime, ona je donijela i smijenila je i donijela novi Zakon o sigurnosnim službama, izmjene i dopune Zakona o Državnom odvjetništvu, također i o USKOK-u i to u više navrata kako bi osigurala sve materijalne pretpostavke i upravo potpora i rezultat rada su i Ministarstvo unutarnjih poslova i sigurnosnih službi. Nadalje, također Državnog odvjetništva i USKOK-a i netočno da je privatizacija bila pljačka. Sporadični slučajevi kao u svakom žitu ima kukolja tako i ta privatizacija ima i nekih tamnijih točaka. Ovo je zapravo pravi put kako treba institucije sustava raditi koje su neovisne o izvršnoj vlasti i mora imati sve radne i materijalne pretpostavke kako bi se osigurala primjena zakona i propisa i stvorila sigurnost građana Republike Hrvatske.
Hvala. Idemo dalje gospodin zastupnik i potpredsjednik Darko Milinović. Izvolite.
Poštovani gospodine potpredsjedniče Hrvatskog sabora, potpredsjedniče Vlade, ministri u hrvatskoj Vladi, saborski zastupnici. Ja uistinu dijelim mišljenje s onima čini mi se da je na tome najviše inzistirao uvaženi zastupnik Letica da je ovaj zahtjev oporbe ili bliže rečeno SDP-a i HNS-a za uvrštavanje ove točke dnevnog reda jedan uistinu politički debakl oporbe, još jedan politički debakl oporbe u ovom Saboru. Netko je spomenuo nema gospodina Kapraljevića, nema evo vidim i gospođe Pusić predmijeva da razmišljaju kako izaći iz ove rasprave sa što manje političke štete. Reći ću i zašto to mislim. Prije svega, procedura koja se treba provesti da bi ova točka dnevnog reda bila na sjednici ovog Sabora bila je 31 potpis. Onog trenutka kada je HSS odustao od svojih potpisa došlo je do krize reći ću to tako potpisa, pitanje hoćete li skupiti dovoljno potpisa za izglasavanje točke na dnevni red ove sjednice. Ja sam brojio. SDP ima 33 zastupnika, HNS ima 11. 33 zastupnika vaša su potpisala tu peticiju ili taj zapravo zahtjev, što znači da 25% vaših zastupnika se ne slaže da uvrstite ovu točku dnevnog reda predmijevajući da ćete doživjeti politički debakl, poraz u ovome Saboru kao što i doživljavate. To je jedna stvar. Druga stvar, isto to. To vam govorim unaprijed će se desiti na glasovanju. Nećete imati, imat ćete između 30 i 40 pa vas motiviram, pa vas motiviram, motivirajte svoje da dođu. Nećete imati više od 35 glasova koji će glasovati protiv ove Vlade. I treći politički debakl je za to jer je ova rasprava jedino u interesu predizborne kampanje koja je očito već počela u SDP-u davno prije, a u HNS-u sada se pridružuje tome. Ali postoji i kriza liderstva u oporbi kada je došlo do krize hoće li biti dovoljno potpisa ja sam htio nazvati ili nekoga u SDP-u ili nekoga u HNS-u ali nisam znao tko je lider oporbe pa nisam nazvao. Zato u športskom smislu rečeno taj vaš centar šut ide na naš volej i zabili smo još jedan pobjedonosni gol u ovome Saboru. Glumite, glumite i dozvolite i nemojte se ljutiti na ovom izrazu, glumite da ste zadovoljni uspješnošću akcije “Maestro“. Mi smo zadovoljni i prezadovoljni iz jednog razloga što određeni ljudi sjede danas u zatvoru tamo gdje im je neću presuđivati ali indicija da im je tamo i mjesto. A vi ste nezadovoljni što ta akcija nije došla do poštenih ministara, potpredsjednika Vlade i poštenih ministara u hrvatskoj Vladi. Vaš osmjeh na licu bi bio naravno puno veći da je ta akcija došla do potpredsjednika Polančeca, do ministra Šukera, do ministra Čobankovića i do ministra Kalmete. Tu je naša radost veća, a znali smo i rekli smo zapravo nismo znali, ali rekli smo kada se išlo u tu akciju nije se znalo gdje će i na kojoj razini završiti ta akcija. Posebno me iznenađuje da unazad osam godina imamo suprotstavljeno mišljenje potpredsjednice Sabora gospođe Pusić i predsjednika države Stipe Mesića. Predsjednik države je rekao ne nema mjesta političkoj odgovornosti za sada, nikome, ni potpredsjedniku Vlade ni ministrima u hrvatskoj Vladi. Pustimo neka istraga napravi svoje. Prvi put oprečni stav gospođe Pusić. Mene je začudio taj oprečni stav između gospođe Pusić i Predsjednika Hrvatske države. Mi smo prije godinu dana nešto više od godinu dana raspravljali o akcijskom planu ili raspravljali o Nacionalnom programu suzbijanja korupcije u razdoblje 2006., 2007. godine i gledajte. Rekao je gospodin Kapraljević i da je bila naopako ili da su teze zamijenjene. Reći ću evo i pročitat ću nešto, citiram: “A zašto ne vjerujem baš previše u ovu strategiju. Ne vjerujem da će se ovo provoditi. Pa tko će nam vjerovati. Pa koja vjerodostojnost. Tko je završio, slušajte ovo, tko je od njih završio u zatvoru. Tko je procesuiran i jesmo primjerom prikazali onu stranu dobro poznatu batina je izrasla u raju, jer da smo bilo kome, bilo kakvu sankciju napravili stavili bi na stup srama. To je najbolje javno djelovanje.", završen citat. To je govorio potpisnik onaj koji sad traži ostavku ove Vlade, gospodin Kapraljević. Čemu ta zamjena teza i čemu ta pila naopako? Ja sam i sada kada je akcijski plan počeo djelovati e sada se traži politička odgovornost u cjelini hrvatske Vlade. Ja sam ponosan na nekoliko stvari. Ponosan sam na ono što je danas rekao premijer da mnogi, ne mnogi, hvala Bogu, lapsuz, ne mnogi ali neki drhte nakon ove maestralne akcije "Maestral". Ja sam ponosan da godinu dana ta akcija nije izašla u javnost. Ja sam ponosan što su možda i prijatelji gospodin Karamarko kao ravnatelj tajnih službi i ravnatelj policije. Jer bez toga, bez takve suradnje ovoga ne bi, do ovoga ne bi moglo doći. Ja sam ponosan kada vidim predsjednika Sabora, premijera hrvatske Vlade i predsjednika države da jedan drugome daju suport zato da bi Hrvatska država u pravom smislu te riječi, pravna država mogla djelovati. I ja znam da je pristojno, da ja i da nalažu načela ponašanja u ovom Saboru da se obraćamo sa Vi jednima drugima, jedni drugima. Ali da naglasim svoj ponos da ta akcija nije uhvatila kako neki kažu prste u pekmezu, i zato ću mu reći: "Damire, ponosan što si potpredsjednik hrvatske Vlade. Ponosan sam.", mi smo i van ove sabornice prijatelji, ponosan sam što imam takvog prijatelja u hrvatskoj Vladi koji nije umočio prste, a to je dokazala akcija "Maestro". Jednako tako sam ponosan na Peru Čobankovića, na Božidara Kalmetu i na Ivana Šukera. Ponosan sam što sam zajedno s vama u najvećoj stranci u Hrvatskoj sviđalo se to nekome ili ne. I ponosan sam nadam se da dijelim mišljenje i ovih ljudi iza nas. Živjeli. [[Pljesak.]]
Imamo prvu, [[Upadica: Odustajem.]] Tko odustaje? Najprije gospodin Kapraljević traži ispravak netočnog navoda [[Upadica: Ne, odustaje, rekao je da će.]] Znači to se briše. Gospođa onda Vesna Pusić. Izvolite, ispravak.
Zahvaljujem. Drago mi je da ste kolega Milinović vi tako ponosni. Međutim nemate baš puno razloga. Pogrešno ste rekli da bi nama bilo drago da se pokazalo da su ministri umočili u ovom slučaju … [[Govornica se isključila, ne čuje se.]] Nama bi i meni osobno bilo izrazito drago da je ova akcija "Maestro" pokazala da članovi Upravnog odbora koji su ujedno i ministri nisu odgovorni. Ali obrnuto, pokazala je da kad su oni bili odgovorni za taj posao … [[Govornica se isključila, ne čuje se.]]
… [[Govornik nije uključen, ne čuje se.]]
Mislim vi možete misliti, možda znate možda ne znate, kaj to znači, ali ovo vam je ispravak netočnog navoda. I drugi ispravak netočnog navoda nije predsjednik države mjesto kojemu članovi Vlade, na kojemu članovi Vlade polažu račun za svoj rad. To je Parlament, Sabor.
Hvala. Imamo i dvije replike. Prva je gospodin Branimir Pasecky. Izvolite.
Gospodine predsjedniče, ja mislim, vama repliciram, mislim da smo naivno uletili u raspravu o političkoj odgovornosti. Ja političku odgovornost imam samo prema svojoj stranci i ona me morati pozivati na odgovornost ako sam učinio nešto pogrešno, ono što moja stranka ne odobrava. Jer politička odgovornost je produkt komunističke vlasti koja je u onim trenucima kada su ljudi progledavali i kada su učinili poteze suprotne od doktrine tadašnje vlasti pozivani na političku odgovornost. Ja mogu prihvatiti samo odgovornost ako smo pogriješili što smo pokrenuli kaznu, istraživanje u pitanju ovih problema koji su se stvorili u, koji su došli u zatvor. Prema tome ne može mene pozivati nikakva gospođa Pusić ili Partija na političku odgovornost nego samo moja stranka. A vi nas možete pozivati samo na odgovornost ako smo učinili nešto suprotno interesima države. A ovo nije to.
Imamo još jednu repliku. Gospodin zastupnik Željko Pecek. Izvolite.
Hvala lijepo gospodine potpredsjedniče. Pa evo ja peti puta moram danas reći kako mi nismo niti dobili prijedlog za potpisivanje o nepovjerenju Vlade kao klub HSS-a. Međutim sada nakon ovoga dana zapravo mislimo da je najkvalitetnija odluka što smo izabrali jednu potpuno treću opciju, da imamo svoje prijedloge. Jer rasprava će biti jalova. Već do sada je to pokazalo kako se vodi. I što je najgore ova rasprava neće dati nikakav rezultat. U Fondu će se i dalje događati zapravo ništa. Ali nas smeta što u Saboru ne raspravljamo o onome što se od nas očekuje. A mi smo upravo u klubu HSS-a predložili zaključke. Pa bilo bi dobro da i HDZ i HNS i ostali se očituju o tome. Jer mi tražimo od Vlade Republike Hrvatske da ukine Fond za privatizaciju. Mi tražimo da se osnuje Agencija koja bi upravljala državnom imovinom odnosno koja bi imala i Odjel za privatizaciju. Mi tražimo Prijedlog Zakona o privatizaciji da se uputi ovdje u Sabor. Mi tražimo Prijedlog Zakona o korupciji. Mi tražimo Prijedlog Zakona o javno-privatnom partnerstvu. Tražimo povlačenje svih državnih dužnosnika iz upravnih i nadzornih odbora poduzeća i ustanova. I ono što je najvažnije tražimo zaustavljanje svake daljnje privatizacije prije nego se ovi zaključci realiziraju. E bilo bi dobro da malo i o tome raspravljamo. Vjerojatno javnost i to očekuje od nas.
Hvala. Odgovor, Milinović.
Pa gledajte, ja razumijem, ja razumijem i vašu borbu za liderstvo u oporbi. Nije bila moja nakana vas izostaviti iz oporbe. U mom srcu vi ste oporba. U mom srcu HSP nije oporba. U mom srcu i neki od vas nije oporba. Dakle ako sam vas uvrijedio s time ili ne znam što vas nisam svrstao u oporbu ja vas smatram za oporbu i ponudio sam se u onom trenutku kada je došlo u pitanje potpisi za uvrštavanje ove točne dnevnog reda da ja potpišem jer smatram da je to, rekao sam, još jednom ponovit ću u sportskom smislu nabačena lopta nama na volej. I gospođo potpredsjednice, moram iskoristiti ovu odgovor na repliku, nisam ja rekao da su ministri u hrvatskoj Vladi odgovorni predsjedniku Mesiću. Govorio sam samo o suprotstavljenom mišljenju prvi put čujno u javnosti vas i predsjednika Mesića. Nisam drugo govorio.
Hvala lijepa. U ime predlagatelja gospodin zastupnik Antun Kapraljević.
Zahvaljujem gospodine potpredsjedniče. Zahvaljujem gospodine potpredsjedniče Milinović što ste me citirali i što sam iza svake riječi koju sam tada rekao stojim i danas. Tada sam rekao da ne vjerujem da će Nacionalni program za suzbijanje korupcije početi funkcionirati i da će se početi provoditi onako kako je to navedeno i dan danas mogu vam reći od 176 mjera kojih je do sada trebalo provesti provedeno je 36 i dan danas stojim iza toga da neće profunkcionirati. A jedan od dokaza u Nacionalnom programu suzbijanja korupcije Vlada je Hrvatski fond za privatizaciju odredila kao nositelja mjera u borbi protiv korupcije, a sad ispada da je to leglo korupcije, a trebali su biti nositelj mjera u borbi protiv korupcije. A pošto sam onda sigurno bio puno žešći u svojoj raspravi nego danas jer sam govorio u svoje osobno ime i sad ću nastaviti u istom stilu. Bio bih sretan da sve one afere koje sam spomenuo tada da su završene, a spominjao sam "Behtel", "Imostroj", "Liburniju" i tad više ništa. U međuvremenu su došle i nove. Došli su satovi od premijera, došao je gospodin Kalmeta i njegov vozač, došao je HAC i zapošljavanje u HAC-u, došao je Hrvatski fond za privatizaciju, "sunčani Hvar", prilazna cesta Zadru, Srebreno i "Pliva". Kažete da nema veze, vjerojatno ćete reći "Pliva" s tim nema veze. Ima gospodo. Tamo su bila tri tenora. Tenori su bili dr. Ivo Sanader, Miomir Žužul i Željko Ćović. Ta pjesma je koštala po procjenama ekonomskih stručnjaka 62 milijuna dolara jer je 112 milijuna dolara plaćen trošak preuzimanja "Plive" od strane … [[Govornik se ne razumije.]] Toliko o tenorima. Što se tiče "Liburnije", tu raspravu smo otvorili ovdje u Saboru, ja prvi kad sam postavio pitanje zašto "Liburnije" nema na popisu poduzeća od posebnog državnog interesa. Tada je gospodin premijer, to sam postavio pitanje kad smo donosili popis od posebnog državnog interesa poduzeća, a kad sam postavio pitanje premijeru nije li namjerno izostavljena "Liburnija" sa tog popisa da bi se gospodinu Ostoji poklonilo milijardu i 200 milijuna kuna, tada mi je rečeno da sam i ja sudjelovao u svemu tome. Tada sam postavio ono retoričko pitanje nije li zbog pretvorbe i privatizacije HDZ trebalo proglasiti zločinačkom organizacijom. A sad gospodo ovo su novine tko je donirao HDZ. Piše lijepo ELC i Ostoja donirali 500 tisuća kuna HDZ-u. Znamo kako ste ih vraćali. Vraćali ste ih na ovaj način. Ostoji i ELC-u 43 hotela, 9 kampova i 9 naselja. Kad se digla velika buka, kad su novinari nešto prokužili, kad je IDS skočio, onda se išlo u drugačije rješenje. To rješenje sad trenutno kakvo je će bez obzira na sve hrvatske građane koštati najmanje 700 milijuna kuna, a ja sam očekivao umjesto da nekom poklanjate to da ćete napraviti ovo što vi sad pričate nekakvog maestra još davno prije i to sam i tražio od premijera ovdje u Saboru, na početku mandata da će se formirati nekakav maestro ili ćete ga nazvati bilo kako "Pedro" i da ćete odraditi akciju i provjeriti na koji način su PIF-ovi došli do imovine. A državni, nalaz državne revizije lijepo piše kako je išla ta privatizacija i za koje novce su oni došli do imovine da bi im na kraju hrvatska država bila dužna sad 700 milijuna, oni su tražili milijardu i 200. Gospodo, ispričat ću vam, nemam sad vremena, ali ispričat ću vam cijelu priču o PIF-ovima, za koje novce i kako se torbarilo i kako se one jadne izbjeglice i one jadne ljude koji su bili protjerani, kako im se otimala njihova imovina koju smo im mi dali. … [[Upadica se ne čuje.]] Ja govorim o izbjeglicama koji su dobili 90. … [[Upadica se ne čuje.]]
Ja vas molim za mir u sabornici.
Ako ne znate, reći ću vam tko je dobio to. … [[Upadica se ne čuje.]] 215 tisuća ljudi prognanika. … [[Upadica se ne čuje.]] Ja govorim o. … [[Upadica se ne čuje.]] Ali vi znate?
Uvaženi zastupniče Mlinarić, ja vas molim da sjednete i da dopustite predlagatelju, uvaženom zastupniku Kapraljeviću da završi svoju raspravu. Izvolite.
215 tisuća ljudi prognanika i stradalnika Domovinskog rata je dobilo udjele u, dobilo vaučere s kojima je trebalo ostvariti svoje pravo. A znate tko su bili prognanici. Je li znate? A i znate tko su bili.
Nemojte komunicirati i onda pitate ga pa evo na … … [[Upadica se ne čuje.]] Još jednom molim da za mir. Nemojte komunicirati neposredno sa zastupnicima i što ja onda mogu.
Ja ne komuniciram. Počeo je vikati iz klupe. Oni su dobili šest i pol milijardi kuna vaučera. Za to su dobili, to je bilo 12 milijardi i 500 milijuna kuna imovine. A znate koliko su na kraju dobivali? Po kunu za te svoje vaučere. Po kunu. Neki kunu, neki sto kuna i slično. To sam očekivao da ćete ispitat i da ćete tamo napraviti Maestra Pedra ili ne znam šta. I da ćete poništit ono što ste poklonili gospodinu Ostoji. A poklonili ste dokaz je ovo i zašto? Zato što vam je donirao 500 kuna u kampanji.
Zahvaljujem. Ispravak netočnog navoda uvaženi zastupnik Matušić.
Zahvaljujem gospodine potpredsjedniče. Koliko god puta vi rekli neistinu mi ćemo tu neistinu ispraviti i reći ono što je istina. Afera "Pliva" nije niti počela niti je imala sudionike koje ste vi nabrojali u liku gospodina Sanadera, Žužula i Čovića. Afera "Pliva" je počela onda kad se nezakonito prodao kontrolni paket od 25% dionica [[Upadica: Tako je.]] Što je vaša vlast napravila. Druga stvar, … [[Govornik se ne razumije.]] fond nije financirao samo HDZ i to se zna točno koje sve stranke financirao. I treća stvar, postavit ću i ja jedno retoričko pitanje. Nakon dokazanog sukoba interesa Ratka Čačića, nakon što je vijećnik HSS-a ukrao plovilo i sada odgovara na sudu …
Zahvaljujem.
Nakon što je vijećnik HSS-a švercao cigaretama …
Zahvaljujem. Nemojte raspravljati … [[Govornik se ne razumije.]] institutom ispravka netočnog navoda. Zahvaljujem. Ispravak netočnog navoda uvaženi …
Poštovani gospodine potpredsjedniče! Ispravio bi netočan navod da je ova Vlada pogodovala PIF-ovima i želio bih reći gospodinu Kapraljeviću kad već maše novinama, da bi ja onda isto tako iskoristio te novinske natpise o njegovim članovima, članovima HNS-a gospodinu Zvonku Spudiću, pa gospodinu Dubravku Belanu, pa gospodinu Đuri Rusiću. To su sve vaši lokalni dužnosnici koji su ili krali jahte ili švercali cigarete, pa ne vidim da podnosite zbog toga političku odgovornost niti vi niti gospođa predsjednica vaše stranke. … [[Upadica se ne čuje.]]
Povreda Poslovnika uvaženi zastupnik Pecek.
Poštovani gospodine potpredsjedniče! Pa ja vas molim da vodite sjednicu kao što bi to trebalo da ispravke netočnih navoda teku u vremenu koje je predviđeno za to i da opomenete one koji govore izvan konteksta i ništa ne ispravljaju. Ako sam ja dobro shvatio gospodina Matušića on je rekao da su neki vijećnici HSS-a ili je to lapsus ili je to bio lapsus, tako da, ali ja bi…
HNS-a. Ali, pa ne mogu ja ovdje arbitrirati je li navod točan pa je li suprotan netočan.
Pa možete prekinuti. Možete prekinuti. Tako nešto možete prekinuti zbog toga ste i ovdje. Ja vas molim …
Pa ne. Ja mogu prekinuti ako se pod institutom ispravka netočnog navoda raspravlja. Pa ne. Ja mogu prekinuti ako se pod institutom ispravka netočnog navoda raspravlja.
Ja vas molim da ne dozvolite insinuacije koje su nepotrebne kod ove teme.
Povreda Poslovnika je li?
Gospodine potpredsjedniče! Ja vas molim da stvarno vodite po Poslovniku ovu sjednicu jer ovo nije fer što radite.
Evo vodim. I vi ste sad povrijedili Poslovnik. Ja još jednom stvarno pozivam da se pod institutom ispravka netočnog navoda ne raspravlja. Ja to neću dozvoliti. Idemo dalje. Riječ ima uvaženi zastupnik Zdenko Antešić.
Gospodine potpredsjedniče, gospodo iz Vlade, kolegice i kolege! Eto gledam ove karikature i mogu reći sljedeće. Groteskno mi izgledaju upravo ove karikature koje se nalaze ispred zastupnika HDZ-a a također mi groteskno izgledaju i karikature koje se nalaze na mjestima gdje inače sjede uvaženi zastupnici HDZ-a. One izgledaju groteskno naročito hrvatskim građanima koji su ostali bez svojih radnih mjesta dok su neki iz HDZ-a kupovali i po 20.-tak tvornica, opljačkali ih i uništili. Također karikature groteskno izgledaju umirovljenicima koji su pokradeni i dovedeni na rub egzistencije da bi im se sada vraćale mrvice. Također naročito groteskno izgledaju hrvatskim braniteljima koji su ratovali i svojim životima stvarali Hrvatsku Državu dok su vaši puleni kupovali nekretnine tvrtke, dragulje, a povratkom sa ratišta ti branitelji su otišli na ulicu. Također groteskno izgledaju radnicima koji su tom politikom pretvoreni u obespravljenu i osiromašenu masu i potjerani na ulicu. I na kraju, groteskno naročito izgledaju svim pristojnim građanima ove zemlje kojima je već dosta da vlast koja kako je rekla gospođa Pusić drži stražu dok se u fondu provodi neviđena korupcija i pljačka a da ista ta vlast istovremeno lamentira o lopovima i korupciji. Stvarno ste prevršili svaku mjeru dobroga ukusa. Pa ne mislite valjda da su hrvatski građani slijepi i kraj zdravih očiju. Hvala.
Ispravak netočnog navoda uvaženi zastupnik Đakić.
Pa gospodine potpredsjedniče, apsolutno je netočan navod gospodina zastupnika koji je ustvrdio da ove parole izgledaju groteskno. One su prikaz stvarnoga stanja da SDP i HNS nosi vreću iz državne blagajne, jer pod parolom radom i poštenjem koji ste proklamirali u svojoj vlasti stvarno niste pokazali da ste pošteno i časno obnašali svoju dužnost, kao što govore i akti koje niste sproveli i prijave koje nije ni Državno odvjetništvo ni "vaš USKOK" odradio u vrijeme vašeg mandata iz 2002. godine, reći ću i precizno datum a to je 11. veljače 2002. Recite mi o kakvom vi grotesknom nastupu i ovim parolama govorite koje jasno govore da čija kuća gori da taj dreku i obori.
Ispravak netočnog navoda, uvaženi zastupnik Mlinarić.
Nije groteskno poštovani zastupniče da kad govorite da su čuvali stražu članovi Vlade dok su u fondu krali. Groteskno je to da su vaši čuvali stražu i potpredsjednik Vlade i ministar Čačić dok su oni krali, a kad su naši čuvali stražu bili su uhvaćeni i sada su u zatvoru.
Zahvaljujem. Riječ ima uvaženi zastupnik Miroslav Korenika. Nema ga. Gubi pravo na riječ. Riječ ima ministrica Ana Lovrin u ime Vlade.
Hvala lijepa. Gospodine potpredsjedniče Hrvatskoga sabora, gospođe i gospodo zastupnici. Pa evo danas se cijeli dan ovdje u ovom Hrvatskom saboru prigovara Vladi i kudi ju se zato što nije znala ministri i premijer nešto što ona po zakonu nije niti smjela znati, a kada to govorim govorim o tome da nije znala za pojedinu konkretnu akciju u kojoj je u tijeku provođenje posebnih izvidnih mjera, praćenja, prisluškivanja, prikrivenih istražitelja za koje mogu znati samo oni koji operativno na tome rade, a za sve druge građane Republike Hrvatske i šire one moraju ostati tajnima do završetka akcije pa tako i za ministre i za premijera i za Predsjednika države. I upravo zbog toga jer je tome tako i jer je to ova Vlada osigurala je ova akcija u ovoj fazi postupka završena uspješno. Naravno ova je Vlada, to je isto tako i događat će se i nemojte nas pitati zašto mi, ja kao ministrica pravosuđa ili neki drugi ministar ili premijer neznamo šta se događa u istrazi za koju Državno odvjetništvo upravo u interesu te iste istrage zatraži da istraga bude tajna i kada ona obvezuje sve sudionike postupka. Ova je Vlada znala ono što po zakonu treba znati, a to je da predloži ovom Hrvatskom saboru, a na sreću Hrvatski sabor je i donio te zakone, one zakone koji su osigurali zakonodavni okvir i da ojača institucije materijalno i kadrovski da bi one neovisno od politike mogle odraditi svoj posao. Sigurno ova je Vlada znala i donijeti antikorupcijski program sa točno utvrđenim akcijskim planovima i rokovima i ja neznam gospodin zastupnik Kapraljević kako broji programe i kako ih računa izvršenim, ali ono što sigurno znam da svi rokovi iz ovoga programa su poštivani, a to provjerava i Nacionalno vijeće za praćenje provedbe korupcije. Svi rokovi su poštivani osim dva zakona za koje je u suradnji s Europskom komisijom zbog opsežnosti i ozbiljnosti posla, a to je Zakon o koncesijama i Zakon o javnoj nabavi koji je upravo sada upućen u saborsku proceduru i odgođen u terminu i roku. Ja sam sigurna da bi gospodin zastupnik Stazić da je Vlada slučajno znala ili da su ministri znali sa istom količinom sarkazma i ironije, a govori na taj način i o onim stvarima koje zaslužuju puni pijetet, sa istom količinom sarkazma govorio da zato što je Vlada znala je ova istraga i završila na razini na kojoj je završila. Tu smo još čuli da zašto ova Vlada je sada dopustila institucijama da djeluju pod navodnike "dopustila" a da je dvije-tri godine nije dala Državnom odvjetništvu i USKOK-u da radi. Ne, mi smo dvije godine pripremali ove institucije i stvarali zakone da bi one mogle uspješno raditi. Četiri godine prethodne Vlade taj zakonski okvir i ta materijalna i institucionalna podrška nije bila. Gdje to vidimo? Vidimo iz izvješća revizije koje je utvrđeno gdje je utvrđeno da je nepravilnosti u pretvorbi bilo, utvrđene su i sumnje na kaznena djela, ali od tih sumnji je završilo gotovo zanemariv broj je završio optužnicama i osuđujućim presudama. Zašto? Ne zato što Državno odvjetništvo ne bi htjelo, ne zato što suci ne bi sudili po zakonu i što bi nekoga ekskulpirali već upravo zato što ovi postupci nisu imali adekvatne zakonodavno pravne okvire i institucije da taj postupak provedu uspješno upravo u njegovoj predistražnoj fazi gdje se onda i osiguravaju kvalitetni dokazi, jer mi ne možemo biti policijska država temelj je svake demokracije da nitko nije kriv dok mu se to pravomoćnom presudom ne dokaže, a za to su potrebni itekako kvalitetni dokazi. Kaže se ovdje već unaprijed neki zastupnici govore vrlo sigurno da će se i dalje u fondu ovako raditi, da se ništa iz ovog neće dogoditi i zato ja smatram da svi mi zajedno bi trebali postići konsenzus o sljedećem. Da su državne institucije u ovom dijelu obavile uspješan posao i zato ih treba pohvaliti, ali jednako tako da ih trebamo pustiti da u miru i dalje rade ovaj posao jer postupak itekako ni blizu nije dovršen, on očekuje još dovoljno dokaza za podizanje optužnice i dovoljno kvalitetnih dokaza za pravomoćnu presudu. A što je rezultat rada ove Vlade koja je stvorila zakonodavno pravni okvir i institucije? Je 120%-tno povećanje presuđenja, osuđujućih presuda za koruptivna kaznena djela u 2006. godini u odnosu na 2005. godinu. I još na kraju bilo je tu ironične primjedbe da je i Fond za privatizaciju jedan od nositelja antikoruptivnog programa. Točno. Imao je svoje zadaće po tom programu i svoje zadaće u tom dijelu koliko ih je imao, a to je da izradi plan privatizacije i da podnosi izvješća o stanju privatizacijskom, je taj fond i učinio. Podnio je plan privatizacije, dao je izvješća u odnosu na neke subjekte i da se vode kriminalističke istrage i provodi postupak, ali iz toga se nisu mogla naslutiti niti otkriti kaznena djela. Upravo zato postoje posebne izvidne mjere, upravo zato je ova Vlada postigla da USKOK, Državno odvjetništvo, policija i sigurnosne službe djeluju zajedno a ne konkurentski i upravo je to uspješan završetak ove akcije.
Zahvaljujem. Ispravak netočnog navoda uvažena zastupnica potpredsjednica Doma gospođa Pusić.
Gospođa Lovrin je ovdje promašila cijelu temu. Dakle, ne traži se odgovornost Vlade zato što nije znala za akciju “Maestro“ nego se traži odgovornost Vlade zato što nije znala da u Hrvatskom fondu za privatizaciju kradu. I drugo, ministrica Lovrin je rekla da je Vlada znala ono što po zakonu treba znati. Nije, nije znala ono što piše u Zakonu o Hrvatskom fondu za privatizaciju po kojem je definirano što upravni odbor treba znati raditi, a to sami članovi Upravnog odbora su rekli da nisu znali.
Ispravak netočnog navoda uvažena zastupnica Ingrid Antičević Marinović.
Naprosto je netočno što je ustvrdila gospođa ministrica da je ova vlast stvorila sve zakonodavne okvire za rad USKOK-a. Za vrijeme koalicijske vlasti donesen je Zakon o sprječavanju sukoba interesa, Zakon o pravu na pristup informacijama, Zakon o kaznenoj odgovornosti pravnih osoba, Zakon o zaštiti osobnih podataka, Zakon o javnoj nabavi, Zakon o javnom … /Govornik se isključio i ponovno uključio./… koji je ukinut za vrijeme ove vlasti, Zakon o zaštiti svjedoka. Izmijenjen je Zakon o kaznenom postupku …/Govornik se isključio i ponovno uključio./… novca. Osnovan je Ured za sprječavanje pranja novca. Zakon o suzbijanju korupcija organiziranog kriminaliteta, USKOK je formiran 2001. Ratificirana je kazneno-pravna konvencija uz dodatni protokol. Tako isto i građansko pravna konvencija, ratificirana Europska konvencija o suzbijanju terorizma i pristupa se konvenciji OECD-a. Da biste vi dali izvješće konvencije o OECD-u …
Žmiga. Ne, ne, ovo žmiga, ne to.
Dajte molim vas omogućite da govorim. Šta je ovo ovdje? Vlada je …
Zahvaljujem. … [[Upadica sa strane, ne razumije se.]] Pa govorili ste, ali ne možete više govoriti. … [[Upadica sa strane, ne razumije se.]] Nije. Govorili ste. Ispravak netočnog navoda uvaženi zastupnik Kapraljević. Molim članove Vlade da malo budu tiši.
Zahvaljujem gospodine potpredsjedniče. Pa evo ispravio bih netočan navod ministrice kad je rekla da je dvije i pol godine im trebalo da stvore zakonski okvir da bi se nešto moglo napraviti. Hoćete reći da ste retrogradno proglasili nešto kaznenim djelima. Kazneno djelo je kazneno djelo ili bilo prije ili bilo sad. Druga stvar. Meni to više sliči da ste omogućili za ove dvije i pol godine svojim jastrebovima da još malo uzmu.
Ispravak netočnog navoda uvažena zastupnica Alenka Košiša Čičin Šain.
Hvala gospodine potpredsjedniče, poštovana gospođo Lovrin. Ispravljam vaš navod kad ste rekli da članovi Vlade nisu trebali znati za kriminal jer je to kao bila tajna akcija. Želim vas ponovno podsjetiti da je upravo pet članova Vlade, pet ministara tri i pol godine participiralo, bili članovi Upravnog odbora onog koje je zaduženo za to da gleda, radi i prati i upravlja tim fondom. Prema tome, oprostite potpuno ste pogriješili.
Zahvaljujem. Riječ ima uvažena zastupnica Jagoda Martić.
Hvala gospodine potpredsjedniče, članovi Vlade, kolegice i kolege. Evo mogli smo danas u ovoj raspravi čuti od nekih kolega iz HDZ-a koji kažu da zapravo privatizacija i nije bila tako loša. Ima nekoliko tamnih primjera. Međutim, na žalost bez obzira svidjelo se to nekome ili ne ja smatram da je privatizacija na hrvatski način postala sinonim za lopovluk ili barem za jedan od brojnih sumnjivih radnji koje su se poduzimale u pretvaranju društvenog vlasništva u vlasništvo jednog ili nekolicine ljudi. Oni koji su te vrijednosti uz vlastita odricanja stvarali godinama preko noći su osiromašili. Većina njih je na žalost ostala i bez svojih radnih mjesta, a pojedinci su se isto tako preko noći postali novopečeni bogataši. Čitav proces privatizacije nije ništa drugo nego niz golemih pljački od kojih su se na žalost, od kojih se na žalost ova država i njeni građani neće oporaviti desetljećima. U javnosti su sada nakon uhićenja potpredsjednika Fonda za privatizaciju i njihovih partnera na vidjelo počeli izlaziti detalji nezakonitih radnji koje su se provodile u Hrvatskom fondu za privatizaciju. Nekretnine u vlasništvu države procjenjivale su se na način i po uvjetima koje su tražili pojedini investitori, a zatim su davane po nižoj cijeni. Nadalje, prodavana su poduzeća po nižim cijenama u skladu sa željama određenih investitora. Kreirani su i objavljivani javni natječaji. Trgovalo se povjerljivim informacijama, te manipuliralo i cijenama dionica na burzi na čemu se iznimno unosno zarađivalo. Zarađivalo se tako dobro da je jedan od aktera cijele afere tijekom predistražnih radnji snimljeno je kako je prijateljici govorio da ni sam ne zna koliko je zaradio. Akcija “Maestro“ je veliki uspjeh Državnog odvjetništva, USKOK-a i policije i tu nema ništa sporno. I na tome im apsolutno treba čestitati. Zanimljivo je da je u cijeloj akciji “Maestro“ glavni državni odvjetnik Bajić u javnosti progovorio samo jednom i to kada je zajedno sa šefom USKOK-a Cvitanom i ravnateljem policije Marijom Benkom održao konferenciju za novinare na kojoj su obznanili da su zbog korupcije uhićena tri potpredsjednika fonda. Nakon toga, o akciji “Maestro“ oglasio se odmah premijer Sanader pokušavajući sve zasluge za ovu akciju pripisati sebi i svojoj Vladi i onda je ostao silno začuđen kada je izostao pljesak koji je on očito očekivao i to ne samo pljesak od strane opozicije, nego i pljesak hrvatske javnosti. Još više se začudio kada je opozicija zatražila podnošenje političke odgovornosti pojedinih ministara koji sjede u Upravnom odboru fonda. Pokušat ću objasniti zbog čega je izostao očekivani aplauz i zbog čega se traži politička odgovornost. Premijer Sanader i pojedini ministri stalno ponavljaju da od “Maestra“ ne bi bilo ništa da ova Vlada nije osigurala materijalne i zakonske preduvjete bez kojih Državno odvjetništvo i USKOK ne bi mogli napraviti ono što su napravili. A evo kako je to u stvarnosti izgledalo. To što se Vlada hvali da bez 6 milijuna kuna koje su dali USKOK-u iz izvan proračunskih sredstava od "Maestra" ne bi bilo ništa zapravo otkriva da USKOK uopće nema novca za ovakve velike akcije. A podsjetila bih vas da je Nacionalni program za borbu protiv korupcije ovaj Sabor usvojio u ožujku prošle godine i onda se očito na njega zaboravilo, jer kako objasniti činjenicu da je u proračunu za ovo godinu za USKOK izdvojeno manje novca nego onda kada je bio osnovan, a usput budi rečeno osnovala ga je bivša koalicijska Vlada. A što se tiče zakonskih pretpostavki podsjetila bih nas da je Kazneni zakon zadnji put mijenjan u lipnju prošle godine. Znači 3 mjeseca nakon što je usvojen Nacionalni program za borbu protiv korupcije. I tada je HDZ-ova većina u Saboru odbila amandman kolege Josipovića, a usvajanje toga amandmana omogućilo bi da se osuđenima za koruptivna djela može oduzeti imovina, odnosno da moraju dokazati način stjecanja te imovine. Da je taj amandman prihvaćen sada bi u ovom konkretnom predmetu bez problema po njegovom okončanju korumpiranim potpredsjednicima Fonda mogla biti oduzeta imovina. Sve to jasno govori kakva je ta toliko isticana politička volja ove Vlade. I onda se premijer čudi kako to da je izostao aplauz. Pa zbog toga što građani ne vjeruju ovoj Vladi. A ne vjeruju zbog toga što na svojim leđima najbolje osjećaju u kakvom korumpiranom društvu žive. Živimo u društvu u kojem je sve na prodaju i sve ima svoju cijenu. Pa se tako zna kolika je tarifa za dobivanje npr. invalidske mirovine, za dobivanje mjesta u bolnici, za dobivanje radnog mjesta, za upisa na pojedine fakultete itd. da ne nabrajam. Građani ne vjeruju ovoj Vladi jer je za vrijeme cijelog mandata prate razne afere, neću ih sad nabrajati, o tome smo danas dosta čuli i govorili. I kako će onda građani vjerovati da se Vlada misli ozbiljno obračunati sa korupcijom pola godine prije izbora. I još nekoliko riječi o političkoj odgovornosti. Sva tri osumnjičena potpredsjednika Fonda postavljena su na tu dužnost u mandatu ove Vlade. Prema tome oni su kadrovi HDZ-a, kao što je i predsjednik Fonda HDZ-ov kadar. I ono što je najvažnije u Upravnom odboru Fonda sjede 4 člana Vlade. Podsjetila bih nas da je člankom 6. Zakona o Hrvatskom fondu za privatizaciju jasno rečeno da fondom upravlja Upravni odbor od 5 članova koje imenuje i razrješava Vlada Republike Hrvatske. Znači Upravni odbor upravlja Fondom za privatizaciju. Članovi Vlade koji sjede u Upravnom odboru Fonda tu su imenovani sa zadatkom da upravljaju državnom imovinom i da čuvaju tu imovinu. I onda kažu da nemaju pojma što se u Fondu dešavalo za vrijeme njihova mandata i da oni ne snose nikakvu odgovornost. A za vrijeme njihova mandata desilo se to da su milijun eura mita u nekoliko mjeseci primila 3 potpredsjednika Fonda i onda premijer i njegovi ministri kažu da oni ne snose nikakvu odgovornost. Spomenula bih još nešto preko čega se ne opravdano olako prešlo. Glavni državni odvjetnik Mladen Bajić rekao je da je cijela akcija morala biti naprasno završena jer je jedan od aktera, preciznije gospodin Matanović otkrio da ga se prisluškuje. Zanimljivo je što nitko od strane policije, tužiteljstva, pa ni od strane Vlade koja najviše priča o cijelom ovom slučaju ne postavlja pitanje tko je prokazao cijelu akciju. Jer ako je to točno da je za najveću antikorupcijsku akciju znao samo najuži krug ljudi onda je jedino objašnjenje da je to učinio netko od njih. A to s druge strane znači zapravo upućuje na zaključak da je sustav koji se mora boriti protiv korupcije i sam u jednom svom dijelu korumpiran. I to je problem preko kojeg se ne bi trebalo tako olako preći. I na kraju se moramo još jednom zapitati što je to što se još mora dogoditi da Vlada ili barem netko od ministara ove Vlade politički odgovaraju. 4, odnosno bolje rečeno 3 i pol godine mandata ove Vlade nižu se afere i svaki put se iz tih afera iziđe izvrtanjem teza po principu možda smo mi krivi, ali su krivi i drugi. A najomiljenija teza ove Vlade da je za sve kriva bivša Vlada. I zbog toga je Sanaderov tim amnestiran od bilo kakve odgovornosti. Znači pokušava se poslati teza, odnosno poslati poruka javnosti svi smo mi isti. Vlada koja se za svoje grijehe i propuste vadi na druge nije odgovorna Vlada. I krajnje je vrijeme da premijer Sanader shvati što je to politička odgovornost i da se u skladu sa tom odgovornošću i on i njegovi ministri počnu ponašati. Ali nažalost na temelju svega onoga što smo danas ovdje imali prilike čuti i vidjeti čini mi se da ipak previše tražimo od ove Vlade. Hvala lijepa.
Hvala. Poštovana zastupnica Ivana Posavec Krivec. Nema je. Gubi pravo na riječ. Poštovani zastupnik Josip Leko. Izvolite.
Hvala lijepa gospodine predsjedniče Hrvatskog sabora. Predstavnici Vlade i kolegice i kolege zastupnici. Naime raspravljamo o odgovornosti Vlade Republike Hrvatske u smislu članka 114. Ustava Republike Hrvatske. Dakle ne o kaznenoj, ne o materijalnoj nego o, ja ću to prevesti, o radnoj odgovornosti Vlade i ministara. A kad o tome razgovaramo onda moramo reći zašto se pojavila potreba o tome razgovarati. Pa zato što je, nadam se među nama danas nije spora, nema spora oko toga zato što je utvrđeno da je u jednom državnom tijelu za koje je odgovorna Vlada Republike Hrvatske i u kojem tijelu upravu vode ministri te Vlade bila korupcija, utvrđena korupcija. Utvrđena korupcija. I nema govora o nikakvoj kaznenoj odgovornosti za sada ministara niti je to u djelokrugu Sabora. To je u djelokrugu autonomnih tijela. Međutim, pošto Vlada odbija pred Saborom prihvatiti odgovornost za korupciju u Hrvatskom fondu za privatizaciju, odbija i to an blok to može učiniti pred Hrvatskom saborom jer ima većinu i to nije sporno. Ali neće moći otkloniti odgovornost pred hrvatskim građanima ni za korupciju u Hrvatskom fondu za privatizaciju niti za druge afere od Brodosplita, Sunčanog Hvara, Liburnija Rivijera hotela, Kamen-Ingrada pa neće moći otkloniti ni sumnju ni odgovornost zašto su ceste skuplje od projektiranih cijena? Hrvatska auto-cesta Zagreb-Rijeka 40 milijuna EUR-a. I možemo mi sad preko toga povlačiti crnom bojom, ali građanima ne možemo zamagliti stvar. Nažalost po mojem mišljenju akcija "Maestro" u interpretaciji hrvatske Vlade i premijera, predsjednika hrvatske Vlade je prestala za hrvatske birače u izbornoj godini. Zašto ja mislim tako? Zato što masu izjava vladinih funkcionera i dužnosnika se međusobno potiru. Jedanput neki nisu znali, drugi put nitko nije znao, a onda neki kažu da su saznali kad je akcija završena, a drugi kažu još akcija nije završena. Da će još mnogi upasti u mrežu i to, prema, ako mogu citirati slobodno predsjednika Hrvatskog sabora: "Bit će ogromna lovina i bit će uhapšenih još" [[Upadica: Velika, velika lovina.]] Velika lovina. Eto vidite dakle akcija još nije završena prema, prema stajalištu predsjednika Hrvatskog sabora, člana tog "VONS-a".
Simptomi ukazuju na veliku lovinu.
Dobro, dobro. Dajte simptome i građanima. … [[Upadica se ne razumije.]] Da boli glava. Istodobno sad ministrica iziđe i kaže: "Mi smo upoznati kad je akcija završena". Pa ja ne znam tko koga tu zavejava, rekli bi obični ljudi, voza. Voza. Dobro. Ako, ako zakon koji je na snazi i Ustav koji je na snazi kaže da Vlada u cjelini odgovara za svoje odluke i za svoje ne odluke, ne … [[Govornik se ne razumije.]] a ministri pojedinačno za svoj djelokrug rada, za resor onda nikako ne može biti logično da ministar resorni ne zna za tako važnu akciju, pogotovo ministar unutarnjih poslova koji je budimo iskreni i koordinator tajnih ili sigurnosnih službi. Koordinator sigurnosnih službi ne zna za tako važnu akciju u društvu. A istodobno premijer kaže da ne vjeruje svojim ministrima nego vjeruje institucijama. A u njegovoj instituciji se dogodio kriminal i korupcija kojoj on vjeruje i ne podnosi nikakvu odgovornost pred Hrvatski sabor, a budimo iskreni mi smo propustili dva puta pozvati Vladu da se drži Ustava. Sad ću vam reći. Kad je u interesu premijera Sanadera, kad je vlastiti interes u pitanju ili uski stranački interes u pitanju onda uz pomoć Hrvatskog sabora premijer bez pitanja smjeni ministricu pravosuđa nego samo obavijesti ovaj Sabor. Samo obavijesti Sabor zato što se za, ili kako, kako je tada obrazložio previše, previše, previše je bila povezana sa javnošću. Ili samostalno sa javnošću, samostalno sa javnošću. A to bez problema smijeni ministra i nema nikakvog pitanja ni u Hrvatskom saboru a kad dođe stani pani od nezavisne institucije hrvatskog društva, demokratske institucije da je u Hrvatskom fondu za privatizaciju 800 tisuća EUR-a dato kao korupcija kao mito. A još da vam kažem sad kažu ministri koji upravljaju tim fondom da ne znaju za to i nema nikakve odgovornosti. Pa kome smo mi dali onda da upravlja u ime građana imovinom i projektima. Kome smo to dali? Koja je to onda odgovornost prema građanima? Ma mene, mene, moram reći da me ova cijela rasprava posebno stav Vlade podsjetio na seriju "Prosjaci i sinovi" kad Matan digne iznad sebe i kaže: "Ovoga mi iznad mene ja ništa ne švercam", a sve oko njega. … [[Upadica se ne razumije.]] Više mene stoji, da. Ništa ja ne švercam. Tako i Vlada kaže. Ja ništa ne znam odnosno ministri kažu: "Ja ništa ne znam." Premijer kaže: "Ja znam, ali molim vas lijepo to što ja znam da je Fond korumpiran pa ne znači da je, da je moja Vlada odgovorna. Jer ja znam već da je korumpirana." Pa to je apsurd nad apsurdima. I zaista da završim. Ja mislim da je teško očekivati mada ovo teško, teško moram reći ali bez toga ne mogu završiti, teško je očekivati nakon 15 godina hrvatskog iskustva pretvorbe i privatizacije a tu pretvorbu i privatizaciju nisam ja kreirao, nije ni moja stranka. Ni rukovodstvo moje stranke nije kreiralo. Nije ni htjelo te posljedice privatizacije i pretvorbe. Da nakon 15 godina iskustva koje mi imamo da na kraju mandata zaključim da je zaista Vlada isplanirala akciju "Maestro" u cilju borbe protiv korupcije kad je već izborna godina pa se to potrefilo. Dobro je pa nek ide skupa bez obzira koliko smo mi to kreirali sami sa ministrima, bez ministara i koliko je ta akcija završila, koliko nije. Vidjet ćemo. Iskustva su vrlo loša. Imali smo do sad puno akcija, nažalost sve po starom. Sve po starom. Percepcija među građanima ostaje. Vlada ima korupcijski stil. Stil je sada i bahat jer ne priznaje nikakvu odgovornost za propuste, nikakvu odgovornost nego traži pohvalu zato što se korupcija desila. Dakle ostaje stil, ostat će i percepcija. Nažalost ostat će i stvarna korupcija. Hvala lijepo.
Samo trebam jednu stvar primijetiti. Ministrica pravosuđa je razriješena uz … [[Govornik se ne razumije.]] suglasnost Sabora jer sam, jer je predsjednik Hrvatskog sabora u skladu sa Ustavom prema, potpisao rješenje predsjednika Vlade o razrješenju ministrice. … [[Upadica se ne razumije.]] Je, rješenje, ma rješenje o razrješenju koje je potpisao, supotpisao predsjednik Sabora [[Upadica: Bez izjašnjavanja Sabora.]] Pa ne treba izjašnjavanje Sabora. … [[Upadica se ne razumije.]] [[Upadica: Ma nemojte.]] Ne treba, ne, ne, ne treba. Ne treba. Poštovana zastupnica Ljubica Lalić. Izvolite. Nema je. Gubi pravo na riječ. Poštovani zastupnik Nikola Vuljanić. Izvolite.
Hvala gospodine predsjedniče. Čini mi se da smo dobar dio današnjeg dana, evo već je 11, 12 sat proveli ovdje razgovarajući zapravo o semantici. Govorimo o tome da li su ministri krivi. Pa ministri nisu krivi, nitko im nije rekao da su krivi, nemojte se ljutiti ni braniti od toga. Vi zasad niste krivi, dok državni odvjetnik ne posumnja u vas i sud vas osudi, ali vi jeste odgovorni jer niste napravili ono što vam zakon propisuje da napravite i to je čitava priča. Mogli smo priču skratiti u 2 sata diskusije da se Vlada ponaša pošteno i da kaže da stvarno ljudi vidite dogodilo se to tamo, nismo, opterećeni smo na 17 mjesta svašta se događa i to nismo znali, nismo vidjeli, eto dogodilo nam se i više se tako neće nešto dogoditi. Onda bi čovjek mogao povjerovati da postoje dobre namjere. Ovako izgovor ne znam, o tome ne znam ništa, nismo znali, radili su nam iza leđa, to su sve neki tamo pokvarenjaci, pa kao da sam ih ja doveo tamo. Gospodo draga, pa vi ste ih doveli tamo i ako su vam radili iza leđa trebali ste se okrenuti i vidjeti šta ljudi rade, a ono što vam u našem zahtjevu za nepovjerenje prigovaramo jeste upravo to da niste znali. Ako ste znali to vam mi ne prigovaramo, to će vam netko drugi prigovarati. Ima tko prigovarati za one koji znaju za kaznena djela, a ne prijave ih i ne naprave po njima što treba napraviti. To nismo mi ovdje. To ima druga institucija. Što se zapravo radi u Vladi, u Saboru, u fondu? Što je suština funkcioniranja države? Pa čuvanje i upravljanje imovinom koju je narod jel' na izborima povjerio toj Vladi, toj vlasti, tom Saboru, toj državi, u konačnici tom Fondu za privatizaciju. U Vladi se sa tom imovinom, a to nije baš sitna imovina radi to da se govori ne znamo šta se s tim događalo. U Saboru se ne govori ništa jer Nadzorni odbor Fonda za privatizaciju koga je imenovao ovaj Sabor i kome je kolega Prtenjača na čelu ne samo da ništa nije rekao, nego se nikad nije ni sastao osim da izabere predsjednika što je isto protivno statutu dotičnog fonda. Dakle, trebali su se u najmanju ruku pristojno sastati pa vidjeti što se to događa, zašto su oni imenovani u taj fond i što tamo ima. Trebamo imati na umu, a to jest odgovornost prije svega politička da je svaka riječ, svaka odluka, svaki akt, svaki papir koji iziđe iz ovog Doma, koji iziđe iz Vlade zapravo novčani dokument, iza svega toga stoje novci i to poprilični novci, iza činjenice da se netko postavi u Upravni odbor Fonda za privatizaciju i da tamo ne napravi ono za što je postavljen stoji novac. To košta. U ovom slučaju po skromnoj procjeni košta 30-tak do 40 milijuna eura pronevjerenih para, jer ako je 800 tisuća uzeto jel' pa sad pomnožite to sa onim postotkom koji priznaju ljudi da uzimaju, to je po prilici ta svota. To košta, to su platili građani Republike Hrvatske. Ono što mi želimo pokazati danas ovdje jeste da su građani Republike Hrvatske platili, a da ministri nisu odradili svoj posao, da su dužni ostali i to se zove politička odgovornost. Mogu bih sad 14. jubilarni put pitati gdje je to izvješće Upravnog odbora fonda. Neću pitati jer očito nitko neće na to odgovoriti. Odgovorili bi ovih prethodnih 13 puta, ali čovjek koji savjesno dela svoj posao nije mu teško jednom godišnje napisati papir i u tom papiru napisati evo ove godine sam to, to, to i to napravio, to i to sam složio, to mi je ostalo pa ću to napraviti na godinu. Upravni odbor fonda to nije napravio. Dakle, ti su ljudi koji se trenutačno nalaze u pritvoru uzimali mito od policajaca, odnosno od agenata USKOK-a uzeli su 800 tisuća eura. To i ne zvuči ovako strašno, ali kad to pomnožimo i pretvorimo u kune radi se zapravo o 6 milijuna kuna u godinu dana. Ljudi svaki taj pomoćnik direktora fonda trebao bi raditi sa plaćom od 10 tisuća kuna mjesečno 40 godina, kompletan radni vijek od prvog do zadnjeg radnog dana da bi zaradio taj novac. Oni su to u jednoj godini, spremili u džep, nisu zaradili, spremili su u džep i uzelo im, ali oni su prije toga radili 2 godine, ti isti ljudi. E sad. … [[Upadica se ne čuje.]] Da to su ljudi sposobni, profesionalci koji su završili američke škole tamo to nisu naučili. Tamo to. … [[Upadica se ne čuje.]] Godinu i pol. Oprostite. Tamo to nisu naučili iz jednostavnog razloga što tamo sustav funkcionira drugačije, onako kako smo mi u ovom Saboru predlagali da bi trebao i naš sustav funkcionirati. Tamo policajci hvataju kriminalce na cesti, a organizirani kriminal hvataju poreznici. Ono što je naša Vlada sa gnušanjem odbila, dakle uvođenje obaveze poreznoj upravi da uspoređuje obavezno porast imovine poreznog obveznika i porez koji je platio u nekakvom prošlom razdoblju. Porezna uprava naša to može raditi, povremeno i radi, najčešće ne. Onda se ne bi moglo dogoditi da jedan, pa dobro neću reći balavac, ali jedan mladi čovjek od 30 godina kao što je taj gospodin Gotovac 30-tak godina koliko li ima, kaže svojoj prijateljici da i ne zna koliko ima novaca, ne zna koliko je zaradio. Ma niti ga to zanima zapravo dolaze novci na hrpi, doći će i dalje. Svagdje na svijetu vi možete zaraditi crne novce. To nije poseban problem niti u Sjedinjenim Državama, niti u Europi, niti bilo gdje. E ali ima zemalja gdje je problem te crne novce potrošiti pa se onda angažiraju perači novca i to su vrlo cijenjene osobe u tom zapadnom svijetu koji vam uzmu jedno 40-tak posto toga novca koji ste crno zaradili da bi ga neki način propeljali na vaš račun. Ovdje to zapravo nije potrebno. Ovdje to nije potrebno. Pranje novaca u Hrvatskoj je samo fraza. Vi možete danas zaraditi na ovakav način na jednoj kavici 50 tisuća eura, na drugoj kavici drugih 50 tisuća eura, otići kupiti stan za 100 tisuća eura. Ma nitko živ vas u Hrvatskoj neće pitati, pa gospon jeste platili porez na te novce? Od kuda vama ti novci? To se neće dogoditi. Osim ako ste politički nepodobni ili osim ako upadnete eto, "maestru" u ruke pa vas zakvači za gudilo na violini. Hvala.
Poštovani zastupnik Miljenko Dorić. Izvolite!
Gospodine predsjedniče, uvaženi ministri, kolegice i kolege! Ja sam pažljivo slušao evo, jedanaest sati sve vas koji ste dosad govorili i pokušat ću rezimirati neke stvari. Naime, iz redova saborske većine zahtjev HNS-a i SDP-a ocijenjen je kao slabo pripremljeni zahtjev, kao neargumentirani zahtjev, kao predizborna kampanja, kao politički debakl. Dakle, evo to je jedan dio epiteta koji smo dobili. Kolegice i kolege! Svaki hrvatski građanin stariji od 35 godina dati će vam barem 329 tisuća argumenata zašto je danas bilo potrebno raspraviti o privatizaciji i o događanjima u Fondu za privatizaciju. Naime, službeni podaci Državne revizije govore da je tijekom privatizacije u Hrvatskoj izgubljeno upravo toliko radnih mjesta 329 tisuća radnih mjesta. Dakle, gotovo 300 tisuća obitelji ostalo je bez prihoda, veliki broj ljudi koji su radili 20, 25, 30 godina odjednom se našao na ulici u vrlo teškom položaju. To su snažni argumenti zbog kojih mi moramo progovoriti o tome. Ako mi ne vjerujete i ako nama ne vjerujete pitajte građane koje zastupate. Ja sam u pripremi za ovu točku razgovarao sa ljudima na riječkim ulicama i svi su ogorčeni onime što se dogodilo. Kolegice i kolege! Takva privatizacija rezultirala je čime? Rezultirala je time da danas u tekstilnoj industriji smo uspjeli sačuvati samo svako četvrto radno mjesto. U kožnoj industriji uspjeli smo sačuvati svako šesto radno mjesto. U kemijskoj industriji svako treće radno mjesto. U papirnoj industriji svako drugo radno mjesto. U industriji strojeva svako drugo radno mjesto. I danas je industrijska proizvodnja Hrvatske tek 75% proizvodnje iz davne '89. godine. Vidimo kako se radilo, dali smo argumente, obrazložili smo zašto i kako smatramo da Vlada mora otići. Narodno bogatstvo ove zemlje završilo je u džepu kavopija a narod je završio na birou rada. Jasno smo danas već dugi niz, desetak, petnaest puta ponavljali i ja ću to samo ukratko još jednom učiniti, tko je u biti postavljao kolegij u fondu? To je bila Vlada i to je bio upravni odbor. Tko je postavljao upravni odbor? To je bila Vlada. Tko je tamo sjedio? Bili su ministri. Tko je tamo trebao pratiti što se događa, redovno izvještavati i Vladu i nadzorni odbor? Bili su to ministri u tom odboru, oni to činili nisu. Pa ja vas kolegice i kolege, onda pitam. Za koga mi onda donosimo zakone? Zar samo za moje riječke ribare ili slavonske seljake. Zar zakoni ne vrijede za nas saborske zastupnike? Zar mi slovo zakona ne moramo poštivati? Zar ministri ne moraju poštivati slovo zakona? To meni nimalo nije smiješno. Ja vjerujem da je, kolega Kirin, ja vjerujem da je. Znate, kad vi meni upadate u riječ onda ću ovdje napraviti jednu disgresiju. Ne znam da li pratite "world street journal"? U njemu je prije tri tjedna objavljena vijest da je jedan kineski ministar izvršio samoubojstvo i da je otkrivena korupcija u njegovom ministarstvu. Da postoje isti moralni i vrijednosti kriteriji u nas gospodine ministre, da li bi Hrvatska danas imala Vladu? Ja se pitam, da li bi imala Vladu? Dozvolite mi da još sa par riječi prokomentiram i ono što je jutros rekao premijer. Naime, on je rekao dok su njegovi ministri bili na straži otkriveni su lopovi. To je netočno. Njegovi ministri, njegovi stražari kao članovi upravnog odbora nisu otkrili ni jednu jedinu nepravilnost. Isto je bilo i u "Brodosplitu", to je u jednom slučaju učinio Interpol, u drugom je učinio USKOK. Prema tome, gospodin premijer nije imao pravo i bilo bi pristojno da se danas ovdje zadržao sa nama a ne da je sa poštarima počeo dijeliti mirovine. To je politička kampanja. A ono što je napravio vis a vis ovoga Sabora to je u biti podcjenjivanje ovoga Sabora. Ovi primjeri kolegice i kolege ukazuju na to da članovi Vlade ili ne znaju svoj posao ili su direktno involvirani u kriminalne aktivnosti. Postoji i treća opcija, da su i jedno i drugo. I krajnje je vrijeme kolegice i kolege, da počnemo polagati račune. Ja ne dijelim lopove na vaše, naše i njihove. Ja dijelim lopove na one koji su iza rešetaka i oni koji nisu iza rešetaka. Samo se postavlja pitanje zašto neki lopovi nisu iza rešetaka? To je ono pitanje zbog čega smo mi pokrenuli ovaj zahtjev. Zašto neki lopovi nisu iza rešetaka? Ovaj preostali dio ću preskočiti obzirom da je veći dio toga već iznijet od strane drugih kolega. Kolege iz hrvatske Vlade, vrijeme je da odete.
Poštovani zastupnik Jozo Radoš.
Gospodine predsjedniče, gospodo članovi Vlade! Mislim da je ovo pitanje o kojem danas raspravljamo zapravo puno važnije pogledati u širemu kontekstu a to je pitanje da li će ovo što se događa danas ovdje u Hrvatskom saboru odnosno ovo što se događa ovih dana u hrvatskoj javnosti, da li će doprinijeti tome da korupcije u ovoj zemlji bude manje? To je ključno pitanje. Ja bih ovdje podsjetio, makar je o tome bilo govora kako je indeks percepcije korupcije prema "transparensi internationalu" dakle organizaciji koja to čini već pedesetak godina i kojoj u tom smislu treba vjerovati i koja je u tom smislu priznata, u proteklih nekoliko godina sa pedesetog mjesta Hrvatsku gurnuo na sedamdeseto mjesto, na ono mjesto gdje je korupcija prema procjeni te organizacije predstavlja ozbiljan problem za funkcioniranje gospodarstva jedne države. Mi nismo vjerovali toj percepciji korupcije tome indeksu pa smo prije jedno pola godine najavili da će USKOK provesti istraživanje zajedno sa Pravnim fakultetom o tome da li je percepcija korupcije u našoj državi baš takva kao što to kaže Transparensy International. Prošlo je već više od pola godine a mi neznamo zapravo kakvi su rezultati tog njihovog istraživanja makar je ta odluka čudna, dati takvo jedno istraživanje dvijema institucijama od kojih ni jedna ni druga nema iskustva u takvim istraživanjima, a pogotovo to dati USKOK-u jer se nalazi takvog istraživanja direktno tiču njegovoga rada malo je čudna da ne kažem smiješna odluka, ali činjenica je dakle prema tim vjerodostojnim informacijama i pokazateljima Transparensy Internationala da je Republika Hrvatska visoko korumpirana zemlja i da je korupcija u našoj zemlji takova da bitno otežava funkcioniranje njenoga gospodarskoga života. I zato je važno pitanje da li će ovo što se događa u vezi sa akcijom maestro doprinijeti tome da borba protiv korupcije u ovoj zemlji bude bolja i snažnija nego što je do sada bilo. A do sada je bilo to da imamo nalaze Državne revizije koji su po zaključcima Hrvatskoga sabora svi upućeni Državnom odvjetništvu sa svim mogućim nalazima uz naravno informaciju da je 90% privatizacije u ovoj zemlji u proteklih 15-tak godina bilo ili protuzakonito ili je nanijelo evidentne štete gospodarskom životu ove zemlje, a da zapravo nemamo gotovo ni jednoga ne samo pravorijeka, ne samo osude, nego nemamo gotovo niti jedne optužnice od tih gotovo tisuću predmeta koji su od strane državne revizije upućeni Državnom odvjetništvu Republike Hrvatske. Toliko o tome koliko je i Državno odvjetništvo kao dio našega sustava efikasno u borbi protiv korupcije. Efikasnije čini mi se od drugih naših tijela, ali to je sigurno pokazatelj ukupne slabosti naše države i društva da se nosi sa tim problemom. Jednako je to slučaj sa zaključcima Hrvatskoga sabora od 15. prosinca 2005. godine od kojih niti jedan od 9 zaključaka Hrvatskoga sabora nije ostvaren. Što onda možemo očekivati od nekih nižih institucija kada se naše institucije, Državno odvjetništvo, Fond za privatizaciju odnose tako prema zaključcima najvišeg zakonodavnog tijela i najvišeg političkog tijela ove zemlje. Bilo je ovdje danas govora o tome da je opoziciju zahvatio strah od toga što će biti dalje. Ja bih se složio s time da je opoziciju i svakoga onoga tko ovoj zemlji misli dobro, zahvatio strah ali ne zbog toga da će se nešto dogoditi nego od toga da se ništa neće dogoditi i da će više-manje sve ostati ovako kao što je bilo do sada. Jer da bi se borba protiv korupcije postavila kao snažan trend, kao snažan proces potrebna je manifestacija snažne političke volje i priznavanje političke odgovornosti a toga kao što smo danas vidjeli ovdje nema. Ako se manifestira politička odgovornost sa najviše razine, sa razine Vlade i njenih najviših tijela, onda će naravno biti bolji rad svih onih koji u tome sudjeluju, a oni koji bi htjeli koristiti državna dobra, javna dobra za vlastite probitke itekako bi se bojali, a kada te političke odgovornosti nema onda nema niti straha. Da je to tako govori i ovo što se događalo u Hrvatskom fondu za privatizaciju. Hrvatski fond za privatizaciju nije bilo koja institucija. To je u hrvatskoj političkoj javnosti u pogledu korupcije zla koje je nanijelo ovoj državi, najomraženija institucija ove države. Tamo se u nadzornom odboru nalaze najviši dužnosnici u upravnom odboru pet ministara, predsjednik toga fonda je državni tajnik i u toj instituciji sa takvim imidžom u našoj javnosti ljudi se usuđuju raditi to što su radili. Pa šta se onda događa u drugim institucijama ove države koje su daleko od očiju javnosti i koje nisu do te mjere omražene i proskribirane kao što je Hrvatski fond za privatizaciju. To znači da se ti ljudi nisu bojali. Nisu se bojali ni tih ministara ni toga državnog tajnika ni te pravne države, ali to najbolje oslikava kakva je percepcija i tih ljudi, ali ukupno stanje pravne države u Republici Hrvatskoj. Politička odgovornost je potrebna odgovornost za funkcije i zadaće koje ste preuzeli, a malo smo u proteklih 15-tak godina ovoj državi manifestirali političku odgovornost pa u posljednje tri godine tri su velike afere gdje je ona nesporna, gdje se ama baš ništa ne može postaviti i staviti u sumnju da te odgovornosti ne bi bilo. Prva je naravno afera "Brodosplit" gdje je ministar gospodarstva predsjednik nadzornog odbora kaže da nema pojma o tome što se događalo i da on nije odgovoran za pronevjeru 5 milijuna dolara. Pa tko bi onda mogao biti odgovoran ako to nije ministar koji je član nadzornoga odbora toga našega poduzeća. Drugo je pitanje odgovornosti ministra Kalmete za ono što je učinio njegov vozač, čovjek s kojim on živi i radi punih 10 ili 15 godina, kojega je on doveo iz Zadra ovdje u Zagreb, koji mu nije nametnut, a on kaže da on nema pojma šta se događalo i šta je taj čovjek radio, čovjek s kojim je provodio desetak sati dnevno već zadnjih desetak godina. I treći najeklatantniji primjer to je Hrvatski fond za privatizaciju gdje članovi upravnog odbora nemaju pojma što se tamo događalo, a čak ni državni tajnik koji je tamo dnevno, kojemu je to radno mjesto kojemu upravo je temeljna njegova zadaća je da kontrolira što se tamo događa tim fondom, ni on nezna što se tamo događalo. Pa nemoguće je voditi jednu takvu instituciju više od pola godine a da ne uhvatite, da se razbijaju udjeli, da se donose odluke itd. to znači da ne sudjelujete u tome. Pa ako bi se čak moglo postaviti neka teza naravno neispravna da članovi upravnog odbora nisu odgovorni, nisu znali jer im to nije osnovna zadaća, kako se to može tvrditi za državnoga tajnika kojega nitko ne spominje kao ovdje odgovornoga. A što je politička odgovornost to nam govori jedan sjajni primjer od prije 30-tak godina u Njemačkoj kada je najpopularniji kancelar velike države na vrhuncu političke moći i uspjeha Vili Drand automatski podnio ostavku zbog političke odgovornosti jer je otkriveno da je njegov šef kabineta špijunirao za istočnu Njemačku tajnu službu. To je prava manifestacija političke odgovornosti i dok toga nema, nema govora o tome da bi ova država krenula u neke snažnije korake u borbi protiv korupcije. Dok ovom državom šetaju ljudi bili oni građani ili dužnosnici koji su 4, 5 puta bogatiji nego što su porezni prihodi koje su platili ovoj državi. Nema, pogotovo ako su to dužnosnici koji paradiraju, koji se ne srame, koji ne skrivaju svoje bogatstvo. Svoje kuće, vile, jahte, satove. Nema govora da ćemo mi krenuti naprijed u borbi protiv korupcije. I nažalost moram ponoviti, da, strah nas je. To je rekao ovdje predsjednik, potpredsjednik Sabora gospodin Bebić, ali ne zbog toga što će se nešto dogoditi u tom smislu nego što se neće dogoditi ništa, i što će "Maestro" biti samo zapravo svečanost, jedan vrhunac hrvatske pravne države, ali nažalost to će biti i labuđi pjev te iste države. I zbog toga nas je strah jer će ostati više-manje sve onako kako je do sada bilo. Hvala lijepa.
Možda bude labuđe jezero. Poštovani zastupnik Anton Peruško.
Gospodine predsjedniče Hrvatskog sabora, gospodo ministri evo spadam u one zastupnike koji se baš prečesto ne javljaju za raspravu u ovoj sabornici. Ali spadam u one zastupnike koji u ovoj sabornici borave gotovo od početka do kraja dana, a tek sam 30. prijavljeni u pojedinačnoj raspravi za raspravu. Mogao sam se prijaviti i ranije. Nisam imao namjeru učestvovati u ovoj raspravi. Nije me inspirirala na prijavu za raspravu ni ova dekoracija koja nas je jutros dočekala u ovoj sabornici međutim obavezu da se javim i da kažem nekoliko riječi nametnuo mi je premijer doktor Ivo Sanader svojim bahatim istupom u ovoj sabornici pred nama zastupnicima jutros i još više od toga svojim potcjenjivačkim odnosom prema nama zastupnicima i nažalost za taj i takav odnos prema nama dobio je aplauz kolega iz Hrvatske demokratske zajednice. Ispraćen je iz ove sabornice aplauzom, ali mislim da ste se zaboravili ustali kad veliki gazda izlazi onda je red da se i ustane pogotovo nakon onakvog bahatog i potcjenjivačkog odnosa prema nama zastupnicima. I zato želim i to je jedini razlog, on me je naveo, nametnuo mi je obavezu da kažem nekoliko riječi o ovoj inače prevažnoj temi i u ovo poodmaklo vrijeme dosta je toga rečeno međutim ne mogu propustiti neke riječi da ne kažem. A ja osobno mislim i to sam u jednom ispravku netočnog navoda već i rekao da do ove rasprave o iskazivanju nepovjerenja hrvatskoj Vladi, izvinjavam se na izrazu hrvatskoj Vladi jer sam zaista bio uvjeren da se radi o hrvatskoj Vladi. A danas sam od te Vlade saznao da se ne radi o hrvatskoj Vladi nego o Vladi HDZ-a, u ovom Visokom domu da zaista nije ni trebalo doći. Da gospodo iz HDZ-ove Vlade o povjerenju odnosno nepovjerenju vama da imate imalo morala i osjećaja odgovornosti prema hrvatskim građanima nije trebalo doći. Već ste da imate odgovornosti trebali podnijeti ostavku. Ali što je za vas politička odgovornost? Što je za vas moralnost? Što je za vas odgovornost prema građanima Hrvatske? To su za vas nažalost kategorije koje vam nisu poznate. Nažalost ova je rasprava danas i ovdje žalosna hrvatska stvarnost. Hrvatsko je društvo stvoreno, Hrvatska država i obranjena od neprijatelja brigom svojih građana i životima svojih branitelja, ali je nažalost političkom voljom HDZ-a hrvatsko društvo osiromašeno i obespravljeno kriminalnom pretvorbom i privatizacijom na HDZ-ov način. U Hrvatskoj se nažalost kralo gotovo po zakonima koje ste vi gospodo iz HDZ-a stvarali. Nikakovo pozivanje iz kojeg su miljea pretvorbeni lopovi me ne interesira. Politička volja HDZ-a pomogla im je da budu lopovi na teret svojih građana. HDZ-ovi zakoni poslali su 400 tisuća radnika na ulice, smanjili vrijednost bivšeg društvenog kapitala i stvorili tajkune bez alata i bez zanata. Veliki domoljubi koji su se u ovih proteklih 17 godina busali u domoljubna prsa ovu su zemlju pljačkali dok su nekoji hrvatska sirotinja domovinu branili. Drugi, pa i nazovi generali su Hrvatsku pljačkali. Ti i takovi danas ne priznaju ni Hrvatsku državu ni njene institucije. Po meni najveća je tragedija što su osiromašeni građani u svojoj nemoći postali potpuno apatični. Više se ni ne osvrću na svakodnevnu pljačku, mito, korupciju, nepotizam i to isključivo iz razloga što se osjećaju nemoćni. I vidite sada kad je akcija "Maestral" u tijeku koju iskreno i od srca i sa punim oduševljenjem prihvaćam i dajem potporu gospodin potpredsjednik Hrvatskog sabora Luka Bebić kaže da neki se tresu. Nek se tresu. Što se više tresu to je meni draže i srce mi je više na mjestu. I čim ih se više trese, ne pitam iz kojeg su miljea i koje … [[Govornik se ne razumije.]] Nek se tresu ako imaju, znači da imaju razloga da se tresu. Ali ne mogu prihvatiti riječi uvaženog kolege Markovinovića koji je u svojoj raspravi rekao: "Nitko u ovoj zemlji nije siguran". Gospodine Markovinoviću, nema ga ovdje, ne, ne prihvaćam tu vašu tezu. Ja se osjećam potpuno siguran. Potpuno siguran jer sam čista obraza i neokaljan bilo čime i nema razloga da se u ovoj zemlji ne osjećam sigurnim. Sazvali ste i VONS potpuno neprimjereno kad se vidi tko je na tom VONS-u bio okupljen. Kriminal je nedvojbeno u vrhu institucija vlasti, a političari su odgovorni za ono što čine i za ono što ne čine. Korupcija je prema jednoj od definicija, a ima ih više … … [[Upadica se ne razumije.]] Pa da, je, i ponosim se jeste i mogu otvoreno vas pogledati. Ukoliko ćete nastaviti dobacivati. Onda sam prisiljen da vam i odgovaram, jeste. Korupcija je prema jednoj od definicija koje inače postoje a ima ih više akt ili propust u obavljanju svojih dužnosti te zanemarivanje općeg interesa od strane javnog dužnosnika ili osobe koja vrši javnu funkciju. I to je nedvojbeno. I prema tome govoriti o tome da nema političke odgovornosti. Mi ne tražimo ovdje i ne raspravljamo o kaznenoj odgovornosti članova Vlade već političkoj odgovornosti. Ali meni je nakon istupa uvaženog kolege Paseckog u ovom Saboru potpuno jasno kako vi poimate političku odgovornost. On je doslovce rekao da nema političke odgovornosti ni prema zastupnicima, da nema političke odgovornosti ni prema hrvatskim građanima, da postoji samo politička odgovornost prema HDZ-u. I normalno, imate u ovoj Sabornici većinu. Odnos prema političkoj odgovornosti vam je takav kakav ste iznijeli i prema tome, jasno mi je pa ma koliko god vi to negirali i rezultate večerašnjeg glasanja ali oni će biti zapravo samo potvrda onoga što je uvaženi kolega Pasecky iznio kad je u pitanju vaše poimanje političke odgovornosti. Moram vam reći da nije se ni ohladila Verona, Brodosplit, Liburnija, a na vratima imamo “Maestro“, a članovi nadzornih i upravnih odbora potpredsjednik Vlade i ministri odbijaju i najbenigniju političku i moralnu odgovornost. Zamislite, navodno ništa nisu znali. Koja je to obrana ako ništa nisu znali, znači da nisu dobro obavljali svoj posao u nadzornom i upravnom odboru pa su opet krivi i dužni su podnijeti ostavku. A vi gospodo niste spremni na ostavke. Nećemo vam izglasati nepovjerenje. I to je meni potpuno jasno, ali vjerujte da će vam nepovjerenje zbog te vaše političke odgovornosti izglasati građani Hrvatske na predstojećim izborima. Hvala.
Ispravak netočnog navoda poštovani zastupnik Ivan Bagarić.
Zahvaljujem gospodine predsjedniče i doista je nužno ispraviti ovaj vaš navod dragi kolega kad ste kazali da je nastup našeg premijera jutros bio bahat i podcjenjivački. To je netočno. Njegov nastup je bio izrazito argumentiran. On je radi onih moram to kazati koji su se sad uključili i koji sad prate ovog časa ovu raspravu on je kazao kako mu je u interesu da se stane na kraj korupciji. Kazao je kako je i kako je ova Vlada omogućila, stvorila preduvjete da bi se zapravo zaustavila korupcija pozvao je opoziciju da se uključi u borbu protiv korupcije. Kazali ste kako smo mi na koncu aplaudirali. Pa samo malo, sjetite se. Aplaudirali smo mu onog časa kada je najavio da odlazi podijeliti treću ratu duga umirovljenicima kada smo kazali, da, da, da, a ti umirovljenici oprostite, a ti umirovljenici nisu HDZ-ovi umirovljenici. To su naši roditelji vaši, sviju nas. Hvala lijepa.
Poštovana zastupnica Ingrid Antičević Marinović. Nema je, gubi pravo na riječ. Poštovani zastupnik Jakša Marasović.
Gospodine predsjedniče, kolege i kolegice, kako ono kaže premijer. Dok su naši stražarili mi smo ih uhvatili, a znate kako narod kaže, kaže ili kradeš ili stražu držiš sve isto. Tako narod kaže. Dakle, mi smo danas ovdje svašta govorili. Većinom se nismo držali teme, jer tema je politička odgovornost ministara koji su sjedili u Upravnom fondu, a time jasno i Vlade, ali Bože moj. Teme su otišle, daleko se otišlo od te teme. Govorilo se o privatizaciji. Više ne znam jel se i sjećamo kad je počela ta privatizacija '92., treće. Da li je počela dragi Bog zna, ali jedna od prvih privatizacija je bila ako se sjećate “Vinogradar“ Vis. Zanimljiva privatizacija. Sudjelovao je u njoj jedan ravnatelj HNK i bilo bi mi posve drago, bilo bi mi jako drago kad bi se vratilo to sve natrag pa da vidimo šta je bilo s tom privatizacijom. To bi bilo jako zanimljivo. Dakle, a o tim, toj našoj privatizaciji je štošta rečeno. Pokojni Mile Terzić je govorio sve druge države imaju mafiju, mafija ima Hrvatsku kad je bilo govora o privatizaciji. Kardinal Bozanić je govorio o grijehu struktura. Nadbiskup Barišić o zloćinu u Ludbregu je govorio gospodine predsjedniče Sabora vi ste bili prisutni i pratili ste veliku … [[Govornik se ne razumije.]] /Predsjednik: Zajedno smo bili tamo./… … Ne, ne. Čačić je bio s vama. Ja nisam. Ludbreg nije. Ne vi ste samo veliku … [[Govornik se ne razumije.]] platili. Ne, Barišić je govorio o zločinu. Da. Ali, hvala ti Bože evo i sad smo ustanovili da su Matanović i još dva potpredsjednika i još njih par koji nisu uhapšeni krivi za sve, jer eto od agenata provokatora su uzeli 800 000 eura u kafićima u roku godinu dana, a sad zamislite šta je bilo u toj godini dana još jer ovo su samo dva agenta provokatora. Samo dva. A zamislite koliko ljudi, mislim dozvolite Lesar da ja znam koliko ih je bilo. I sad zamislite koliko se ljudi još oko …
Molim kolega Lesar nemojte ometati kolegu Kapraljevića jer onda ga možete dekoncentrirati. Marasovića da, oprostite.
Ne bojte se gospodine predsjedniče, mene ne mogu dekoncentrirati.
Znam, ali ipak opreza radi.
Dakle, gdje sam ono stao? Dakle, koliko su tek uzeli od ovih koji nisu agenti provokatori u tu godinu dana, a zamislite koliko se uzelo u onih 15 godina prethodnih. Zamislite koliko se uzelo. Jarnjak ne znam jesi ti bija u fondu kad? Ne ti si bija u policiji u to doba kad se uzimalo najviše. Da, i sad gledajte šta se sad događa. Danas dakle mi možemo govoriti o tome danima, satima, danima, tjednima, nećemo ništa postići niti ćemo šta riješiti jer se to dogodilo i što je Rojs rekao tko je jamija, jamija, pojeo vuk magare i bok. Međutim, ako se o ičemu može govoriti onda se može govoriti o izvješćima fonda, dakle Upravnog odbora fonda, može se govoriti recimo o Šimi Prtenjači koji danas licemjerno se javlja u raznim replikama, a nije održao ni jednu sjednicu nadzornog odbora. Ni jedu. A znate zašto Šime nije održao ni jednu sjednicu nadzornog odbora? Pa zna šta se događa tamo. Pa nije lud da će je održavat. Onda je kriv. E sad gledajte. I šta se događa, dakle nema izvješća, a ja ne samo što nema izvješća, 10 puta se pita za izvješće i nitko neće da govori jesu li napravili ili nisu. E a ja znam, napravljena su. I stoje kod gospodina Sanadera. Jer je on jedini bitan. Jedino je Sanader bitan. Ministri tu ne postoje. Nisu oni jadni krivi. Ne smiju ni reći da su napravili to. Jer, evo vidite. Imate novinu od danas, od danas imate novinu, evo mi sve izmišaju u kojoj moj prijatelj Kalmeta kaže na otvaranju ceste jučer da nije gospodina Sanadera ovakvi projekti ne bi bili moguće. Sanader stari poznati graditelj koliko toga je izgradia, nekoliko rekonstrukcija stanova kolika ja znam. Da. I sad zamislite taj Sanader osmislia programe, izmislia lovu i napravili ste Boga mi 37 kilometara ceste za svog mandata. Bravo. Bravo. I sad što se dogodi? Dakle taj naš prijatelj Sanader kojega sad nema, jer njemu je ispod časti ovdje biti s vama. On ima okolo drukčijeg, bitnijeg posla kojega sad nema neće on to ni čut, šta. Pa on je to pametno naučio od Tuđmana, a i ja sam to naučia da je najbitnije imati ruku više. I onda možeš ići di te volja. Ako imaš ruku više i ako si to uredia, a Boga mi on je to uredia ovih dana. Dogovorio s Friščićom, dogovoria sa Đapićo, dogovorio sa Šišljagićom, mog prijatelja Leticu i ostale nezavisne davno kupia. Dakle sve ima ruku koliko 'oćete. I ja se ne mogu, ne mogu začuditi koji sidimo ovdje i mučimo sebe, evo 10 uri je, a mi se još mučimo i stojimo ovdje i znojimo se uz ovu vrlo lošu klimu predsjedniče. I to je loše što mi radimo. I taj Sanader jasno on se ne znoji on je negdi na večeri, 100%. Dakle on se ne znoji, on sve zna, ministara nema, Vlade nema, Sanader je Vlada. I Bože moj. Mi tu Vladu ne možemo smijeniti jer on je to sve fino riješia, kupia, podkupia, neću reći onu grubu rič o kojoj mi danas raspravljamo. Jer se mi nećemo uhvatiti jednog, nečeg što je jako bitno i što mi se čini jako bitnim, a to je recimo porezna kartica. Porezna kartica od '94. godine. Da vidimo ko je šta zaradia i ko šta ima. A priznajemo recimo eto premijeru da je on donia 100 hiljada maraka pa neka je milijun maraka donia iz Austrije. A znate da nije. Pa da vidimo tko šta ima. E pa da se onda junački, na junački megdaj izađemo, da vidimo tko je onda korumpiran bia, tko nije. O tome se na taj način govori. … [[Upadica se ne čuje.]] Šuker o tebi neću, znaš. I nemoj mi dobacivati. Iako bi se i tu dalo pričati. Hvala lijepo.
Hvala. Ispravak netočnog navoda, poštovani zastupnik Šime Prtenjača.
Ma Jakšu je nemoguće ispraviti, govor bi mora biti duži nego njegov. Ali ponavlja kaže Šime je pokušava replikama braniti itd. Međutim Šime večeras nikome nije diga repliku. Pa kako Jakša kaže ne znam gdi sam počea, vjerojatno ne zna ni gdi završava. Hvala lijepo.
I poštovani zastupnik Frano Matušić.
Zahvaljujem gospodine predsjedniče. Kolega Marasović je netočno ustvrdio da je ova Vlada napravila 37 kilometar autoceste. I to nije jedina netočnost. Ali evo čisto radi činjenice. Dok je bivša Vlada napravila 169 kilometara autocesta, ova vlast je napravila sa ovih 37 kilometara 412 kilometara autoceste. I vi biste to vjerojatno znali. Na svu sreću vi niste kritičar. Vi biste to vjerojatno znali, ali evo, izgleda da neki novce štede, a neki troše na neke centilitre i decilitre.
Poštovani zastupnik Kruno Peronja.
Gospodine predsjedniče više je toga kolega netočno izjavio, a posebno nije istaknuo još neke ceste koje se upravo rade na području Splitsko-dalmatinske županije i upravo su sad pred završetkom. Nije autocesta nego je državna cesta, još važnija, koja spaja Trogir, Kaštela, Solin, Split, Omiš više od 60 kilometara, plus ovo što je kolega Matušić kazao.
I poštovani zastupnik Stjepan Fiolić.
Hvala lijepa gospodine predsjedniče. Ja vjerujem da milijun eura vridi puno više nego 9 i 900 od Jakše Marasovića jer je 9 i 800 ostavio u Trnjanki. Hvala.
Je li to replika ima jedna? Nema je, jel. Je, jeste. Poštovana zastupnica Ingrid Antičević Marinović ima repliku.
Evo kolega je maestralno govorio o ovoj aferi "Maestro", odnosno o ovom … … [[Upadica se ne čuje.]] Šta je sada? I o tome evo maestralno su čak i prije ove, ovog pravnog posla "Maestro" otpjevali maestralno jednu pjesmu u jednom poznatom našem tjedniku, a zove se: "Barrrska mušica", "Zbogom ostaj Vukovar, u Veroni čeka Barr. Gledat ćemo operu dok se novci properu. Bariton se krivi šapćemo o Plivi. Al s tenorom stopljen posao je sklopljen. Na daskama buja strast ja u loži čuvam vlast. Tenor grli soprana sva je lova oprana.".
Odgovor na repliku. Hoćete Jakša i vi u glazbenom dijelu repliku?
E ja ću vas, pazite obzirom da vi imate u subotu konvenciju gdje će vas biti 6 i pol tisuća ja ću vas samo podsjetiti na jednu poznatu melodiju i vi ćete ovako morati zapjevati, "Druže Ivo mi ti se kunemo i sa tvoga puta ne skrećemo.".
Dobro, dobro. Evo. Sad su malo išle vedre note. Poštovani zastupnik Antun Kapraljević. Izvolite.
Zahvaljujem gospodine predsjedniče. Očekujete da sad neće više neće ići vedre note. Jer ste najavili …
Kao simfonijski.
Pa evo ovako. Živimo u društvu gdje se iz afere ulazi u aferu. Nabrojio sam koje smo afere imali prije Liburnije i oko Liburnije. I nabrojao sam sve ove koje smo u međuvremenu imali. Ne moram ponavljati, vi ih jako dobro znate. U svakoj toj aferi ste stali iza onoga tko je sudjelovao u aferi. Razlika između mene i vas, sad govorim i u svoje ime. Razlika između mene i vas je u tome što ćete vi opravdati svakog svoga kad krade, ali uvijek ćete to napraviti, jer ste tako organizirani, jer tako funkcionirate. Uostalom to je kolega Pasecky rekao da on odgovara samo svojoj partiji. Stranci, dobro ali ja sam to preveo na partiju. To me podsjeća na neka vremena koja vi ne možete ni smisliti. Gospodine Jarnjak vama za pojašnjenje, ja dok sam ministrirao mnogi vaši su plesali kozaračko kolo, mnogi vaši. Da razjasnimo tko za čime žali. Ja samo za jednom stvari žalim. Žalim što ova Hrvatska nije barem mrvicu slična onoj Hrvatskoj koju sam ja tada priželjkivao. Ova Hrvatska se razlikuje po tome i užasno se razlikuje jer indeks percepcije korupcije u Hrvatskoj je takav da nas smješta na mjesto sa Burkinom Fasi na 70. mjesto, sa Le Sotom vidim da ne znate i sa drugim sličnim egzotičnim zemljama. Mislite li, a ne vjerujem ni da ste vi takvu Hrvatsku željeli. Samo treba pogledati kako smo do nje došli. Došli smo pretvorbom i privatizacijom koja je bila pljačka, koja je bila pljačka hrvatske imovine. Ne zamjeram uopće onima koji su to odradili. Zamjeram onima koji su im to omogućili. A znate tko im je to omogućio? Onaj tko je tad donosio zakone, jer većina toga je napravljena po zakonu, po onom zakonu kojeg je većina tadašnja, a to je HDZ napravio. I da ne čitam na koji način se formira zločinačka organizacija. To sam vam pročitao već. Ustvari kako USKOK i kako Kazneni zakon definiraju zločinačku organizaciju. I sam vas želim pitati ako se donese odluka Vlade u kojoj se mijenjaju dionice između Hrvatskog fonda za privatizaciju Hrvatskog zavoda za mirovinsko osiguranje i krajnjeg korisnika, to su četiri u lancu. Po zakonu je to organizirani kriminal. I o tom bi trebali pričati. Gospodine Jarnjak danas razgovaramo o Fondu za privatizaciju, ali čujem da upućujete riječi meni. Gospodo, gospodin Šeks predsjednik Sabora je rekao kad smo postali bahati narod nam je rekao da moramo otići. Ova današnja rasprava vaša gdje upirete sve snage da zaštitite ljude koji sami kažu da ništa nisu znali, ništa nisu radili, o ničem nisu imali pojma, vaša današnja rasprava je izraz bahatosti. Najčistije bahatosti. Ne želite uopće pričati o tome da postoji politička odgovornost, a postoji gospodo. Politička je odgovornost što oni nisu čuvali ono što im je povjereno da čuvaju. I razlika između mene i vas je što za mene je lopov lopov jel' on bio Hrvat, Srbin, Musliman i da ne nabrajam dalje. Jel' on bio ove vjere, one vjere ili ne znam koje vjere. Jel' on bio bilo koje stranke, jedne, druge, treće, crvene, žute, zelene, plave. U tom je razlika između mene i vas. I vi ćete sve napraviti da zaštitite svoje lopove, a to je bahatost. Moram li ponavljati kada ste stali u obranu onih koji su sudjelovali u aferama? "Bechtel", "Imostroj", "Brodosplit", gospodin Kalmeta i njegov vozač, HAC, Hrvatski fond za privatizaciju, "Liburnija", "sunčani Hvar", prilazna cesta Zadru, Srebreno, "Pliva" ili da bolje prevedem Verona i … [[Govornik se ne razumije.]] i da ne nabrajam dalje, a bilo je toga još i više. I uvijek ste stali da obranite one koji su se našli u tim aferama i normalno da danas ne idete replikama, nego idete ispravcima netočnih navoda, jer jednostavno ne želite dati nama priliku da vam nešto kažem i to je vrsta bahatosti i to će građani sigurno nagraditi. Čitavo vrijeme ste išli sa etiketiranjem, prebacivanjem loptice i čitavo vrijeme ste htjeli da pričamo od početka do kraja. Danas nije tema od početka do kraja. Kad otvorite temu od početka do kraja budite sigurni da ću ja u toj raspravi sigurno sudjelovati i ne zanima me koga ćete i kako otvoriti, ali otvoriti. Danas pričamo o odgovornosti vaših ljudi i vaše Vlade. A zašto? Jedan od razloga je i ovo te ljude ste imenovali vi. Te ljude je postavio HDZ, nitko drugi [[Upadica: Andrija Hebrang.]] I gospodin Hebrang kaže, odabrao sam Matanovića, Gotovca i Pešu jer sam htio vrhunske profesionalce. Dobio je profesionalce koji su prekrasno primili 800 [[Upadica: Što mi znamo.]] 800 tisuća eura mita. To su pravi profesionalci. Samo ne znam kod koga su učili?
Baš nije uobičajeno da se cijela jedna stranka u ovom slučaju HDZ proglasi da štiti lopove. Vi ste sad podigli gospodine Kapraljević ne optužnicu nego presudu protiv cijele Hrvatske demokratske zajednice da je poduzela sve da štiti svoje lopove. To je krajnje uvredljivo i zbog toga vam je neizbježno dati opomenu. Imamo nekoliko ispravaka netočnih navoda. Josip Đakić. Izvolite!
Gospodine predsjedniče Hrvatskoga sabora, uvaženi ministri, kolegice i kolege! Naime, gospodin Kapraljević je netočno rekao da će građani prepoznati i nagraditi ovakav način rada hrvatske Vlade. To je netočno. Već je točno da građani uvijek nagrađuju i prepoznaju ono što se znači kriminal i korupcija, kao što je 2003. prepoznali su u Virovitici gradonačelnika koji je pao za 600 kuna mita. Ali isto tako i vašeg prijatelja iz Podravske Slatine, stečajnog upravitelja iz HNS-a koji je pao za 200 tisuća kuna mita. I to su počeci bili borbe protiv korupcije u vašim redovima i protiv vaših imenovanih članova. To govori i ova slika protiv koje se silno bunite. I još niz takovih primjera koje će građani nagrađivati konstantno kada se razotkriju i kada ovi putokazi dođu do kraja.
Drugi ispravak poštovani zastupnik Slaven Letica.
Gospodine predsjedniče! Zapravo vam i zamjeram što mu niste dodijelili opomene stroge jer on vrijeđa tu suverene države. I Burkina Faso i Lesoto i čitav niz zemalja i to je uobičajena praksa u ovom Visokom domu. To je znači nedopustivo, kao što je nekada Jakša Marasović iznosio one poznate rasističke stavove, nemojte se smijati kolega, i o Romima i o Srbima itd. Prema tome, Kapravljević nemojte misliti, nije on pio nego je sjedio kod Jakše cijeli dan. … [[Govornik se ne razumije.]] ove situacije.
Poštovani zastupnik Gordan Jandroković.
Evo, čekam da se malo smire. Poštovani gospodine predsjedniče! Ja bih ispravio netočan navod da je naša rasprava bahata. Smatram da naša rasprava nije bahata, već sasvim suprotno. Ali isto tako podsjetio bih na jednu raspravu od prije otprilike dvije godine nakon koje smo otkrili da uvaženi kolega Kapraljević dok je bio obrtnik nije plaćao porez Hrvatskoj Državi. Pa smatram krajnje neukusnim da nam on danas dijeli lekcije o tome kakvi smo mi i tko smo mi, da govori da je razlika između nas i vas takva što je on moralan a mi svi drugi nemoralni, da je sanjao nekakvu drugačiju Hrvatsku. On je vjerojatno sanjao Hrvatsku u kojoj neće morati plaćati porez.
Poštovani zastupnik Šime Prtenjača.
Pa evo, nekoliko puta je ponovljeno da je razlika između njega i nas uz onu optužbu ranije što mi branimo svog vođu. Nažalost ja svog vođu istinskog koji je stvarao ovu državu ne mogu braniti jer je pokojni, a puno put ste ga večeras indirektno prozivali, a sad imam predsjednika stranke, Vlade itd. I drugo, to je naravno netočno jer vi branite svog vođu jer ne iznosite večeras uz sve nabrojene slučajeve kako se došlo do "Coninga", do većine hotela na zadarskom prostoru, do većine itd., pa i za vrijeme ministarskog mandata. Hvala lijepo.
Poštovani zastupnik Frano Matušić. Ne. Josip Fiolić [[Upadica: Štef Fiolić]]
Hvala lijepo gospodine predsjedniče. Ja sam Stjepan Fiolić…
Kako nije Josip sada? Stjepan, da, da.
I drago mi je, malo smo se čuli u zadnje vrijeme, ali gospodin zastupnik je rekao da mu je danas drago da je bio ministrant, ali koliko sam saznao zadnjih dana da je crkvi žao što je bio ministrant. Gospodo i ovdje je nekoliko zastupnika zamišljeno ali nitko nije iz HDZ-a. Pogledao bi u svoju desnu stranu, tu su zamišljena lica i šake pod bradama. Hvala lijepo.
Poštovani zastupnik Andrija Hebrang. Izvolite!
Hvala lijepo. Pa, navest ću par netočnih navoda ali s obzirom da dolaze od gospodina Kapraljevića zaista je uzaludno trošiti riječi. Kolega Kapraljeviću! Nije zločinačka organizacija HDZ. Zločinačke su vaše metode kojima uporno ponavljate laži ako znate da ne postoje i da je istina. HDZ i ova Vlada nisu zločinačke, one su stvorile ovu državu. Vaša Vlada i vaša stranka ju razaraju ovakvim lažima i zločinačkim izjavama. Što se tiče zločinačke izjave tvrdim da je zato što znate da je državna revizija utvrdila kako je nabavka … [[Govornik se ne razumije.]] u Ministarstvu zdravstva u mojem mandatu bila potpuno u redu, uzorno je obavljena javna nabava. Ponovno i opetovano to ponavljate. Valjda zato da tom zločinačkom tom svojom metodom sperete ljagu sa svoje stranke, sa vašeg Čačića i da zatomite svoje porezne nestašluke.
Poštovana zastupnica Ljubica Brdarić. Izvolite!
Hvala gospodine predsjedniče, članovi Vlade, kolegice i kolege. Jutros nam se u sabornici ukazao premijer. Ukazao i okrenuo tezu želeći nas ubijediti da vjerujemo ono što on želi a da ne vjerujemo činjenicama. Htio bi sramotu da članovi Vlade rade tj. ne rade u upravnom odboru fonda u kojem je ustanovljen kriminal, za koji je Predsjednik Države rekao dapače da je leglo kriminala. Gospodin premijer je rekao da njegovi ministri nisu odgovorni. I ja se ne čudim što mi večeras nećemo izglasati nepovjerenje ministrima i Vladi. To bi zapravo bilo čudo da se dogodi. A da pojasnim onima koji se čude zašto su predstavnici opozicije uopće pokrenuli ovaj zahtjev kada znaju da nemaju dovoljan broj ruku. Moram reći da je to upravo zbog političke odgovornosti o kojoj cijeli dan raspravljamo, jer se naprosto neke stvari moraju reći. Ne iz straha što se ova akcija dogodila, nego upravo slažući se sa onima koji se boje da će na ovoj akciji nažalost sve i stati. Trenutno se radi o fondu, a bili bismo sretni da se vratimo na početke istog pa ako hoćete i na ovu nesretnu privatizaciju i pretvorbu. Premijer kaže nema političke odgovornosti i miran i zadovoljan napusti sabornicu. Miran i zadovoljan zato što on zna, a i njegovi ministri i predstavnici vladajuće većine jednako tako znaju da se samo poslušni griju na suncu premijerove milosti. Pa ako on kaže da političke odgovornosti nema, onda nje zaista i nema. Premijer je izabrao svoje ministre, Sabor ih je potvrdio. Za očekivati bi bilo da ti ministri i Vlada štite interese hrvatskih građana i za očekivati bi bilo što znaju i djeca osnovnoškolska prva četiri razreda škole, ako se nešto zove upravni fond da bi morao nečim i upravljati, ako je nešto nadzorni po logici stvari da nešto i nadzire. Mi smo danas ovdje saznali da se nadzorni odbor nije niti sastajalo, ali naravno nije zbog toga odgovoran. Krunski argumenat za nedužnost ministara koji su sudjelovali, tj. nisu sudjelovali u radu upravnog fonda je taj da oni ništa nisu znali. Pitam se kolika je količina neznanja potrebna za dobivanje nekakve važne funkcije i pitam se zašto se kolege iz HDZ-a čude zahtjevu za političkom odgovornošću. O onom kaznenom brinu se neke druge institucije. Ovo je ako se zaista hoće iskreno boriti protiv mita i korupcije izuzetno dobra prilika da se to i djelatno dokaže. Gospodo ne možete biti u upravnom fondu i ne poštivati zakon o tom istom fondu, ne provoditi ga i oprati ruke kao Poncir, Pilat i smatrajući se posve nedužnim za ono što se tamo događa. Mi smo dovedeni u dvojbu. Da li su nam ministri nesposobni ili su oni poslani tamo sa zadatkom da neznaju. … /Govornica isključena pa ponovo uključena./ … Ja gospodu ministre mogu shvatiti kada kažu da se ne osjećaju politički odgovornima, a znate zašto, zato što tako misli i premijer. Samo s premijerom niste sigurni da mišljenje neće promijeniti onoga trenutka kada pritisak javnosti ili međunarodne zajednice postane dovoljno jak, a tada će se on, on koje je sam stvorio, koji bez njegovog znanja i suglasnosti nisu smjeli niti mogli uraditi ništa, riješiti i to prikazati kao još jedan dokaz svoje žestoke borbe protiv korupcije. Rekao je gospodin premijer kako je ova uspješno provedena akcija žestok udar korupciji, sveprisutnoj korupciji u ovom društvu. Bojim se da nije. Morala bih podsjetiti premijera da jedna lasta ne čini proljeće, a niti jedna uspješna akcija ne može biti dokaz za uspješnu borbu protiv korupcije. Bili bismo sretni da je tomu tako, međutim nije. Rekao je gospodin premijer još nešto. Kako lopovi u ovoj državi više neće mirno spavati. Kolegice i kolege mene manje zanima kakao spavaju lopovi, da li imaju miran san ili ne, pretpostavljam da da jer da imaju savjesti i morala ne bi opljačkali svoj narod, znači za njihov san se ne moramo brinuti. Voljela bih da se gospodin premijer pozabavi kako, tj. da li mirno spava onih 300-tinjak tisuća nezaposlenih, onih 11% siromašnih i onih koji žive od svojih plaća i rada tako što su konstantno u minusu. Njihov san je važniji. A da bi oni mirno spavali, nije dovoljno iza rešetaka smjestiti sitne ribe i mahati time kao izuzetnim uspjehom, trebalo bi dobru volju potkrijepiti konkretnim potezima pa izglasati produljenje zastarnih rokova za gospodarski kriminalitet ili čak da takav kriminalitet ne može otići u zastaru i trebalo bi donijeti zakon po kojem bi bilo moguće oduzeti nezakonito i nemoralno stečenu imovinu, jer ovom napaćenom narodu nije dovoljno da lopovi budu samo iza rešetaka. I slažem se s onima koji su rekli da se lopovi ne mogu dijeliti na vaše i naše i da ih tako ne treba niti čuvati. Lopovi se zaista mogu i moraju dijeliti samo na one koji su iza rešetaka i na one koji to nisu i učiniti sve da ih iza rešetaka bude što više, ali i da im se imovina oduzme. Ako se zaista svi s time slažemo, onda ćemo mi taj posao lako i odraditi. Međutim ako je kod nekih to na deklarativnoj razini i ako zaista misle da postoje naši i njihovi lopovi onda će biti po onoj narodnoj "tresla se brda a rodio se miš" i kao i do sada ništa se neće dogoditi. Toga se mi gospodo bojimo. Ja se toga bojim. Ja bih htjela kao i većina građana ove države koji žive pošteno, doživjeti puno funkcioniranje pravne države i što je moguće više pravde. Mi danas govorimo o fondu, ali ja se slažem i s onima koji o fondu koji je funkcionirao za mandata ove Vlade, ali sam i za one koji bi razgovarali o fondu od njegovog osnutka. Jer znate kad se ova država stvarala i branila, a stvorio ju je hrvatski narod a ne niti jedna stranka, stvorili su je oni koji su bili u rovovima i za to vrijeme ostali bez radnih mjesta, a neki koji su bili ne pametni i lijepi nego podobni i u pravo vrijeme na pravom mjestu su im oteli ta radna mjesta, oteli njihov imetak. Pogotovo kod nas u istočnoj Slavoniji se ostvarila ona "nekom metak a nekom imetak". Neka gospoda su jednu ruku držala na srcu, a drugu u našim džepovima. Jako su voljeli Hrvatsku pa su je željeli posjedovati što više, što u nekretninama a što u kešu, nije pitanje. I oni sebi mogu dozvoliti luksuz i da završe u zatvoru i da odgule koju godinu uz uvjet da će zadržati stečeni imetak. Nije baš neka naročita kazna kada znate da će njihovi potomci biti ugledni građani ovoga društva koji će određivati budućnost svih onih koji nisu imali sreću da se obogate, koji su radili pošteno, koji su Hrvatsku zaista voljeli i vole, koji bi htjeli da ona bude pravedna u što je moguće većoj mjeri jer apsolutno poštenih, pravednih i apsolutnih demokracija nema. I nemojmo se zavaravati da će to i u Hrvatskoj biti moguće, ali pokažimo istinsku volju da kaznimo one koji su ovaj narod opljačkali, prevarili i da im se oduzme imovina. Jer gospodo ono što oni najviše vole to je novac. I ako želimo da ih boli i da budu kažnjeni to im treba i oduzeti. Hvala.
Poštovani zastupnik Mario Zubović. Ispravak netočnog navoda.
Hvala lijepo gospodine predsjedniče. Ja bih rekao, ispravio bih kolegicu koja je rekla da je premijer odavle izašao zadovoljan. Premijer nije odavle izišao zadovoljan jer cijela ova diskusija, cijela ova, ova predstava koja je danas ovdje nije primjerena hrvatskog naroda. I ja se ispričavam cijelom hrvatskom narodu koji ovo gleda preko televizije, ispričavam se i novinarima koji moraju ovdje biti i gledati ovu vašu predstavu. Mi gubimo vrijeme, ministri gube vrijeme da bi vi ostvarili svoju propagandu. I ja se još jedanput svima koji ovo moraju gledati, koji preko televizije ovo doživljavaju kao jednu svađu političara neproduktivnu. Gospođo Pusić molim vas pustite me da govorim. Vi ste imali dosta prilike govoriti i još ćete imati prilike govoriti i molim vas lijepo, molim vas lijepo nemojte me prekidati, nemojte biti nervozna. Ne znam zašto ste nervozna. Imate gospodina Čačića pa ga pitajte zašto su njegovi procesi otišli u zastaru. Gospođo Pusić to pitajte.
Hvala lijepa, hvala lijepa, hvala lijepa.
I nemojte biti cinična i nemojte se smijati hrvatskom narodu.
Hvala lijepa. Poštovani zastupnik Slavko Linić.
Gospodine predsjedniče, gospodine predsjedniče, ministri, kolegice i kolege. Članak 114. Ustava govori da Vlada odgovara Saboru, da predsjednik i članovi Vlade kolektivno odgovaraju za zajedničke odluke, a da svaki ministar pojedinačno odgovara za djelokrug svoga rada. To govori Ustav. Ustav Republike Hrvatske govori o odgovornosti. Da li ima razloga da danas raspravljamo o odgovornosti ministara? Akcijom državnih institucija osumnjičeni su potpredsjednici Fonda za nezakonite radnje. Primanje mita, nezakonite privatizacije, nanošenje štete državnoj imovini. Ta akcija državnih institucija odmah daje naslutiti mogućnost da postoji odgovornost članova Vlade. I to je tema o kojoj danas pokušavamo razgovarati. Zašto smatramo da postoji odgovornost članova Vlade? Sva tri potpredsjednika postavljena su od strane Upravnog odbora, postavljena su od strane članova Vlade. Odgovorni su za krivo izabrane potpredsjednike Fonda. Zakon o privatizaciji predvidio je mogućnost nezakonitih radnji i svojim odredbama nastojao umanjiti mogućnost nezakonitih radnji. I zato je sam zakon obvezao Upravni odbor da mora barem jedanput godišnje izvještavati Vladu. Mora obavještavati Vladu. Da li smo danas utvrdili da Upravni odbor nije izvještavao Vladu o financijskim nalazima u Fondu? Prema tome Upravni odbor nije poštivao zakon i na taj je način izbjegao mogućnost da se dogode nezakonite radnje i sumnje na nezakonite radnje. Da li postoji odgovornost članova Vlade? Postoji. Ali sam zakon je ocijenio da i Vlada treba izvještavati ovaj Sabor jedanputa godišnje o privatizacijskim postupcima i radu Fonda za privatizaciju. Vlada treba izvještavati ovaj Sabor. To je zakonska odredba. Da li je u 4 godine bilo rasprave u ovom Saboru o toj zakonskoj obvezi? Nije bilo. Da li postoji odgovornost cijele Vlade zbog toga što nisu izvještavali Hrvatski sabor? Postoji odgovornost. Jer nisu poštivali zakon, a zakon je pisan upravo zato da se izbjegne mogućnost nezakonitih događanja. Hrvatski sabor raspravljajući o problemima i štetnosti privatizacijskih postupaka svojim je zaključkom obvezao radnju da provede određene istražne radnje i izvijesti Hrvatski sabor o tome. Sabor je to obvezao. Da li je Vlada postupila po obvezama Sabora? Nije. Da li postoji odgovornost Vlade? Postoji. Znači na svako pitanje kad govorimo o zakonima, kad govorimo o zaključcima odgovor se nameće, nameće. Postoji odgovornost. SDP je također pokrenuo postupak iskazivanja nepovjerenja potpredsjedniku Polančecu zbog afere Liburnije. U jednoj točci tih obrazloženja navedeno je da gospodin Polančec nije proveo odluku Vlade o smjeni gospodina Gotovca … /Govornik je isključen./ … Nije proveo odluku Vlade, potpredsjednik nije proveo odluku Vlade.
Omogućimo, molim vas omogućimo zastupniku da nastavi raspravu. Upozoravam one koji to rade. Izvolite.
Hvala. Nije proveo odluku Vlade. Da li postoji odgovornost člana Vlade? Postoji odgovornost. Na svako pitanje nalazimo, postoji odgovornost. Gospodin predsjednik Vlade svjestan svega ovoga jasno poručuje ne postoji odgovornost ni jednog člana Vlade i to je razlog zašto danas raspravljamo o iskazivanju nepovjerenja cijeloj Vladi. Na sve ove odgovore koji govore kako su se trebali članovi Vlade ponašati da se ne dogode nezakonite radnje, kako su morali poštivati i zakon i odluke Sabora neprekidno dobivamo odgovor odgovorni su, odgovorni su jer nisu poštivali zakone, nisu poštivali obveze nametnute od Hrvatskog sabora i to je tema zbog koje mi danas raspravljamo. A koja je poruka koju želimo poslati iz ovog Sabora? Prije svega poruku je poslao predsjednik Vlade Ivo Sanader. Njegov stil vladanja je nešto što ćemo zauvijek zapamtiti – bahato, neuljudno, neeuropski. Da, to je ponašanje koje smo danas mogli zaista svjedočiti u Hrvatskom saboru. To je ono što se zove ponašanje predsjednika Vlade. Dapače, naša pitanja koja govore o osnovu ustavnog načela i ustavnih odredbi on smatra opstrukcijom u borbi protiv kriminala. Dapače, tolika bahatost, neodgovornost predsjednika Vlade koji veli mi podupiremo kriminal. Mi smo ti koji dajemo ruku mitu i korupciji. Da, to je ponašanje predsjednika. To je ponašanje predsjednika koji je izgubio svaki lik jednog europskog predsjednika Vlade. To je ono što smo danas mogli svjedočiti. To je danas sa ove govornice poslano građanima Hrvatske. Tako se ponaša predsjednik hrvatske Vlade. Kako se ponašaju ministri u Vladi Republike Hrvatske. Kako se ponaša potpredsjednik Vlade Republike Hrvatske? Također, izlazi za govornicu, slijedi primjer svoga predsjednika i neprekidno pokušava govoriti o istragama protiv bivše Vlade jer njegov posao je da nalazi krivicu bivših članova Vlade. To je poruka kako obnašamo vlast. To je ono što mi velimo sustav vladanja Ive Sanadera i njegovi ministri neprekidno govore o odgovornosti i kaznene i političke, ali prethodnika. Znaju svaki predmet prethodnih Vlada, ali ne znaju ono zbog čega mi danas razgovaramo gdje je njihova odgovornost za propuste, neprovođenje zakonskih odredaba i neprovođenje odluka Hrvatskog sabora. Ali nismo stali mi samo na ponašanju premijera i predstavnika, izvinjavam se ministara u Vladi. Ne, mi smo danas vidjeli i kako u Hrvatskom saboru raspravljamo i kako se kao političari ponašamo. Da, poruke su vrlo jasne. Poruke su vrlo jasne. Osnovno je poručiti građanima Hrvatske svi su političari prljavi, svi su vam političari isti. Svi su političari razbojnici, svi su političari … [[Govornik se ne razumije.]] To je poruka vas iz HDZ-a. Neka građani znaju kako komuniciramo, kako nosimo teret političkih funkcija. U tome se razlikujemo. Prema tome, ozbiljne razgovore o odgovornosti koji nam nameće i Ustav mi pretvaramo u ružne političke poruke. Vaša odgovornost, mnogi će to znati i prepoznati.
Ispravak netočnog navoda poštovani zastupnik Gordan Jandroković.
Ja ispravljam netočan navod da su ministri odgovorni za događaj u Hrvatskom fondu za privatizaciju i želim reći da je vrhunski cinizam da Slavko Linić govori o političkoj odgovornosti. Osobno je vodio proces transfera 700 milijuna kuna iz državnog proračuna u privatno poduzeće svojih prijatelja Vrhovnika. Osobno je kumovao stečaju “Viktora Lenca“ i ako je netko politički odgovoran onda je to Slavko Linić i da ima stvarnu svijest o političkoj odgovornosti onda ne bi sjedio u Hrvatskom saboru već bi se bavio nekim drugim poslom.
Dražen Bošnjaković, drugi ispravak.
Gospodine predsjedniče, uvaženi zastupnik kolega Linić rekao je upravo na kraju svog izlaganja da je poruka nas iz HDZ-a da su svi političari lopovi i prljavi. To ne samo da je neistinito nego to je jedan zapravo vrlo grubi napad na HDZ koji zaslužuje zapravo i opomenu. Ne moram reći da je to netočno. Ja se pitam koja je bila poruka vaša kada ste učinili ovo sa “Viktorom Lencom“ što je rekao kolega Jandroković, a posebno kada ste u “PIK“ Vrbovec instalirali upravu iz New Yorka koju ste plaćali mjesečno 80 000 dolara. Danas ta uprava sjedi u zatvoru i odgovara za sve to što je učinila. Pitam se koja je vaša poruka bila tada?
Replika poštovana zastupnica Ingrid Antičević Marinović.
Kolega Liniću, dobro ste skrenuli pozornost što je u stvari rak rana Hrvatske. O tome izrijekom govori zadnje izvješće Europske komisije. Crno na bijelo tamo stoji doslovno – gospodarski kriminal raste, borba protiv visoko pozicionirane korupcije u Hrvatskoj nije počela i eto crno na bijelo oni konstatiraju da ekonomski kriminal i korupcija kod nas su u cvatu. Svjesni takve jedne činjenice …/Govornik se isključio i ponovo uključio./… Upravo u naše kazneno zakonodavstvo uvesti između svega ostalog ono što je i donesen o kao okvir zakonodavni, izmjenu inkriminacija gospodarskog kriminaliteta i produljili smo zastare na 30 godina. To je u ovom mandatu ukinuto. Vlada uporno odbija ove inkriminacije, a zašto? Pa poruka je jasna. Hoće da i ova istraga ode bez traga.
Odgovor na repliku poštovani zastupnik Slavko Linić.
Da kolegice, izvješće Europe, ocjene stranih investitora o posljednjih 4 godine mandata Ive Sanadera što se tiče bitke protiv korupcije su vrlo negativne. Sramote Hrvatsku. Sramote Hrvatsku. Ali to su ocjene koje 4 godine predsjednik Ivo Sanader ne priznaje. Ismijava. To je ponašanje predsjednika hrvatske Vlade. On ne priznaje ocjene da je ugled Hrvatske u 4 godine njegovom mandata narušen jer nije bilo nikakve bitke protiv korupcije. I danas kad mi otvaramo pitanje odgovornosti Vlade on nije danas s nama. On ne smatra da treba biti s nama. On ponovo šalje poruke i investitorima i svijetu i Europi, nije njegovo, ne misli on da treba ozbiljni sjesti i razgovarati o odgovornosti hrvatske Vlade zbog 4 godine pada ugleda Republike Hrvatske. 4 godine vlasti Ive Sanadera.
Zastupniče Linić. Ja kao predsjednik Hrvatskog sabora koji predstavljam Hrvatski sabor kao predstavničko tijelo građana i zakonodavno tijelo trebam reći da je Republika Hrvatska kada je dobila a vis pozitivno mišljenje za ulazak u Europsku uniju i kada je bila prihvaćena kao kandidat za članstvo u Europskoj uniji ocijenjena od strane Europske komisije kao zrela demokratska zemlja sa visokim standardima demokracije, ljudskim i manjinskih prava i tržnim gospodarstvom. Prema tome ugled Hrvatske u svijetu nije takav kako se ovdje od vas nastoji prikazati, da je to zemlja koje se treba valjda stidjeti jer je Hrvatska za ove 3, 4 godine postigla takve rezultate da je u Europi svrstavaju među respektilnu i poštovanu zemlju. Ispravak netočnog navoda, odnosno replika, poštovana zastupnica Ljubica Brdarić.
Kolega Liniću, odgovor na pitanje zašto se ne može govoriti o izglasavanju nepovjerenju hrvatskoj Vladi mogao bi se naći u očitovanje Vlade koje je potpisao gospodin Ivo Sanader u rečenici koja glasi: "Apsurdno je tražiti političku odgovornost Vlade Hrvatske demokratske zajednice zbog toga što je uistinu učinila ono što je propušteno u prošlom mandatu.". Mi smo izgleda živjeli u lažnom uvjerenju da je riječ o Vladi Republike Hrvatske koja zastupa interese svih njenih građana, a ne o Vladi Hrvatske demokratske zajednice. Čini se, s obzirom da su ministri članovi iste stranke da ih članska iskaznica amnestira od svih mogućih odgovornosti, pa je tako moguće kupovati vijećnike i mijenjati volju građana, biti u nadzornim odborima … [[Govornica se isključila, ne čuje se.]] upravljaju.
Odgovor na repliku, poštovani zastupnik Slavko Linić.
Slažem se sa svojom kolegicom koja govori o dokumentu hrvatske Vlade, dokumentu hrvatske Vlade gdje premijer Ivo Sanader šalje poruku o tome koliko smatra da treba ozbiljno razgovarati o odgovornosti Vlade i članova Vlade vezano za borbu protiv korupcije. Upravo taj odgovor koji je napisan tako, ja ću upotrijebiti i uvaženog, riječi uvaženog gospodina Hebranga koji govori nedovoljno pismeno, nedovoljno pismeno pa ću eto tako pokušati definirati način teksta kojeg ste upravo citirali. Ali to pokazuje ono što neprekidno ponavljam. Gospodin Ivo Sanader 4 godine nije priznavao da postoji korupcija u Hrvatskoj. Nije priznavao ocjene međunarodnih institucija i ocjene Europske komisije. Nije ih priznavao. Nije htio gledati činjenicu da jednostavno iz godine u godinu pada rejting za vrijeme vladavine Ive Sanadera. To su činjenice. To je ono što ruši ugled Republike Hrvatske. Jer Vlada pod vodstvom Ive Sanadera nije se htjela organizirati u borbi protiv mita i korupcije za sve četiri godine vladavine u ovom mandatu.
U skladu sa člankom 113. stavak 8. ministar može prije završenog govora održati govor prije završnog govora predlagatelja pa će i onda ministar Šuker se izjasniti. Izvolite.
Hvala lijepa gospodine predsjedniče. Dame i gospodo zastupnici slušajući prvi dio govora uvaženog zastupnika Linića mislio sam da neće biti potrebe da bilo se šta više kaže. Njegovo je demokratsko pravo da poziva ili ne poziva na odgovornost. Međutim, njegove ocijene premijera Sanadera su naprosto smiješne. Gospodine Liniću i dame i gospodo iz SDP-a radnici "Viktora Lenca" su danas popodne imali priliku vidjeti kako se ponaša državnik europskog formata. Mi smo danas popodne, da opa, otišli među te radnike koje ste vi zbog vaših unutrašnjo-partijskih obračuna poslali u stečaj, njih i njihove obitelji ste ostavili bez egzistencije. Mi smo našli model kako će to opstati, kako će. I danas "Viktor Lenac" od nekakvih 600 radnika od prije 3, 4 mjeseca danas radi tisuću ljudi. Međutim vrlo je interesantno da jedna određena skupina kooperanata koji i danas rade u "Lencu" su podnijela nekakvu tužbu i Visoki trgovački sud je poništio stečaj. Mi smo danas s tim radnicima rekli jasno da Vlada stoji uz njih i da će Vlada stajati uz njih da im, da ćemo ih bodriti da sačuvaju tu firmu koju ste vi i vaša ekipa htjeli u bezcijenje prodati onima koji su pokrali. 600 milijuna državnih novaca je završilo u "Viktoru Lencu" na temelju vaših partijskih dogovora. Iz ovog Hrvatskog fonda za privatizaciju je donošena odluka, krajem mandata ove Vlade da se 15 milijuna kuna isplati za plaće u "Viktoru Lencu" i nije to sporno. Međutim sporno je nešto drugo. Sporno je obrazloženje i rečeno je da će ti novci biti, da su ti novci u Fondu za razvoj i zapošljavanje. Bio je kraj godine i svi su znali koji su donosili u tom trenutku odluku da tih novaca nema. U stečajnoj masi "Viktora Lenca" se nalaze potraživanja Hrvatskog fonda za privatizaciju. To naprosto nije se smjelo učiniti. Ne znam da li da počnem svoju priču od tržnica Rijeka ili od Hvara. … [[Upadica se ne čuje.]] To je sve Fond za privatizaciju. … [[Upadica se ne čuje.]] A gospodo prošla su vremena kad ste vi Hrvatima diktirali što će govoriti.
Nemojte poticati ministra.
Ja?
Da.
Na Hrvatskoj. Uvijek.
Ministre idite prema Saboru, ne, ostavite se komuniciranja sa zastupnicima.
Evo dragi prijatelji, žao mi je što ovo ne gledaju hrvatski gledatelji, ovo je primjer zašto su gospoda nervozna. Nervozni su jer ova Vlada je stvorila preduvjete. Gospođo Pusić.
Ministre, mirno.
Ako se ne varam Hvar je bio predmet privatizacije Hrvatskog fonda za privatizaciju. Na putu od Hrvatskog fonda za privatizaciju do Markovog trga nekakve čudne cifre su se promijenile zato da bi netko drugi mogao poslati vlasnik "sunčanog Hvara". Vlada je donijela odluku pa je osnovao nekakvo čudno povjerenstvo, pa je onda tu odluku poništila. Slavko Linić je odstupio sa mjesta predsjednika Upravnog odbora fonda, ali je ostao član Upravnog odbora fonda, a na njegovo mjesto je došao gospodin Jurčić. Niti jedan ministar tada član Upravnog odbora fonda nije pokazao nikakvu političku odgovornost, a dokazano je da je netko falsificirao papire. Na kraju krajeva vi ste temeljem toga, evo tu je kolega Pecek ako se ne varam bio u toj komisiji zajedno sa Vidovićem i Čačićem. Vi ste nedvojbeno utvrdili da su nekakvi papiri promijenjeni. Nije bilo političke odgovornosti. Ako tada nije trebala politička odgovornost. … [[Upadica se ne čuje.]] Dobro. Idemo. … [[Upadica se ne čuje.]] Šta hoćemo "Excelzior"? Gledajte svi se pozivaju na državnu reviziju. Svi se pozivaju na nalaz državne revizije. Državna revizija je u svom nalazu konstatirala da u privatizaciji "Excelziora" nije bilo baš sve čisto. To stoji u nalazu državne revizije i to se može pročitati. Ali vrlo interesantno da kad jedan od najljepših hotela u Hrvatskoj prodate nekome za milijun maraka hotel koji je uređen i koji bez problema može servisirati svoj kredit onda je to vrhunski poslovni potez. … [[Upadica se ne čuje.]] Hoćemo Riječku banku onda? … [[Upadica se ne čuje.]] Nećemo. Dobro. Ima nešto. Pa ja valjda mogu komunicirati sa zastupnicima.
Ministre.
Molim?
Izvolite. Molim vas gospodo i dame, mir!
No da ne dužimo više. Vrlo je interesantno da fond u godinu i pol dana u prošloj Vladi nije imao svog predsjednika. Vrlo je interesantno i bit će interesantno kad se vidi kakvo je to bilo trgovanje sa pravima dionicama s kojima su se plaćali radovi. To me baš zanima kako je to bilo. Vrlo interesantno se to odvijalo baš na Varaždinskoj burzi i bit će vrlo interesantno i ovo što je rekao kolega Bošnjaković "Pik" Vrbovec. Hrvatski fond za privatizaciju je imenovao upravu, dao im je 80 tisuća dolara mjesečne plaće, danas je ta uprava u zatvoru zbog 17 milijuna kuna pronevjere. "Pik" Vrbovec je završio u stečaju. Da li zato postoji politička odgovornost? Dakle, dame i gospodo, možemo mi govoriti što god hoćemo, međutim ja nikada za svoju domovinu neću reći da me sram i da je pao ugled. To naprosto kolega Liniću nije istina i tko vam god to govori to nije točno. Ne bi Hrvatska danas imala i kreditni rejting i status da je ovo istina to što je. Na žalost na kraju vašeg mandata sa falsificiranim izvješćima koje ste slali. Nama nekima je bilo neugodno ići braniti ta izvješća. No, nemojmo se čuditi zašto imamo ovakve ocjene pojedinih institucija, međutim da ne bi ispalo ovo sve skupa što kolega iz SDP-a govore ekonomski institut je napravio jednu studiju da li ima Hrvatska razlog za optimizam pa određene paušalne ocjene i određenom metodologijom pokušao usporediti pa ćete vidjeti da Hrvatska itekako ima razloga za optimizam, a vas gospodo molim dajte nam mira da se obračunamo sa mitom i korupcijom.
Nekoliko ispravaka netočnih navoda. Prvi, poštovani zastupnik Nenad Stazić. … [[Upadica se ne čuje.]] Nisam ja pipničar.
Netočno je ministre da upravo ova Vlada pokazuje političku odgovornost i to danas i to upravo na primjeru "Viktora Lenca". Da prošla Vlada nije spašavala "Lenac" vi danas ne bi imali šta spašavati i radnih mjesta tamo ne bi ni bilo. To bi davno bilo propalo. Netočno je da ova Vlada pokazuje političku odgovornost i zbog cijelog ovog vašeg govora danas. Vi danas govorite o "Lencu" od prije 5 godina, o … [[Govornik se ne razumije.]] To su teme koje su se nosile prošle političke sezone. To je danas potpuno demode. Ovdje ste pozvani da govorite o svojoj ulozi kao člana Upravnog odbora HFP-a, jednu riječ niste o tome rekli. Znate zašto? Jer nemate što reći. Nemate što reći u svoju obranu. Pokazali ste svojim ponašanjem u HFP-u potpunu neodgovornost, a danas ovdje pred Saborom i pred hrvatskom javnošću opet ne želite prihvatiti tu odgovornost. Jedino što bi vas moglo spasiti da date ostavku da odstupite.
Poštovani zastupnik Slavko Linić, drugi ispravak.
Netočna je izjava gospodina ministra da nalaz državne revizije za "Excelzior" govori o nepravilnoj privatizaciji. Privatizacija "Excelziora" je od revizije pregledana, izvolite ju pročitati pa ćete vidjeti da ministar govori neistinu. Ne netočno, nego neistinu. I isto tako bi htio vrlo jasno reći da uprava u "Piku" Vrbovcu pronevjerila je novce, ali zato što ju ovi potpredsjednici i ovaj Nadzorni odbor nije kontrolirao niti smijenio i oni su ti koji su. … [[Upadica se ne čuje.]] Da. Pronevjeru je izvršila u vašem mandatu, za vrijeme vašeg nadzora.
Mir! Poštovani zastupnik Željko Pecek. Izvolite.
Hvala lijepo. Gospodine ministre! Netočno je da afera "Sunčani Hvar" imala neko čudno povjerenstvo i da nije bilo ničega iza toga. Predsjednik tog čudnog povjerenstva sam bio ja koje je ustanovilo da nije donijeta dobra odluka u fondu. Nakon toga što kao što i vi vjerojatno znadete članovi upravnog odbora fonda su dali ostavku i "Sunčani Hvar" nije prodat Slovencima, a jedan od razloga je i taj što se iza kupca krio i kapital "Ljubljanske banke" a koja je dužna hrvatskim štedišama. Znači dogodilo se puno toga. Ispravljena je kriva odluka, članovi nadzornog odbora su dali ostavke. Ovdje smo ustanovili barem tako pretpostavljamo da je u fondu završilo nekoliko stotina, tisuća eura mita ali ništa se nije dogodilo. Sad se nije ništa dogodilo, znate. Bilo bi dobro da se ovaj puta nešto dogodilo. Zadnji puta možda ne dovoljno ali se je nešto dogodilo. Ovaj puta ništa.
Završni govor predlagatelja poštovana zastupnica, potpredsjednica Doma Vesna Pusić. Izvolite!
Zahvaljujem gospodine predsjedniče, gospodo ministri, kolegice i kolege. Naime, prvo drago mi je vidjeti da kolega, dakle gospodin ministar Šuker ne odustaje od svog poučka okreni pilu naopčake i promijeni temu. Međutim, na kraju bez obzira što je promijenio temu, na kraju je ipak dao jedan dosta dobar i zanimljiv "šlagvort". Kaže, pustite nas na miru da se uhvatimo u koštac s mitom i korupcijom ili da se borimo protiv mita i korupcije. To je tema današnje rasprave. Mi smo vas naime pustili, vas osobno i vaše kolege koje ovdje sjede smo pustili da budete u Upravnom odboru Hrvatskog fonda za privatizaciju zato da se uhvatite u koštac sa mitom i korupcijom, pa je pod vašom stražom, pod vašim upravnim odborom upravo otkriven mito i korupcija i pljačka. Zato smo danas ovdje. Dakle, zato što niste, vi niste tamo bili USKOK. USKOK je to izvršio, a vi ste tamo bili upravni odbor koji je omogućio svojim neradom da se to dogodi. Kolegice i kolege! Mi smo pokrenuli ovu raspravu jer smo smatrali da postoji osnovana sumnja da ministri u Hrvatskom fondu za privatizaciju nisu odgovorno obavljali svoj posao i da su time omogućili pljačku i korupciju u Hrvatskom fondu za privatizaciju. Smatrali smo također kao što je naravno očito i iz Ustava da je upravo Sabor mjesto gdje Vlada između dva izbora polaže račune i mora polagati račune i zadaća je Sabora da Vladu poziva na odgovornost kad smatra da ne radi dobro ili da ne radi odgovorno. Sada nakon ove cjelodnevne rasprave više nemamo sumnji da ministri u upravnom odboru nisu odgovorno obavljali svoj posao i time omogućili korupciju, sada smo u to sigurni. Pokazalo se njihovim istupima, opetovanim tvrdnjama da nisu imali pojma što se tamo događa, pokazalo se opet opetovano u njihovim iskazima da upravni odbor nije obavljao svoje poslove koje su mu propisani zakonom da nadzire, ima uvid u odluke koje se u fondu donose, da upravni odbor nije obavljao svoje poslove koji su mu propisani Statutom Hrvatskog fonda za privatizaciju, da upravni odbor nije osigurao da Hrvatski fond za privatizaciju ispuni obveze koje mu je svojim zaključcima naložio ovaj ovdje Sabor, pokazalo se gromoglasnom šutnjom da upravni odbor nije izvještavao Vladu o financijskom poslovanju Hrvatskog fonda za privatizaciju, pokazalo se da upravni odbor kao što su njegovi članovi sami ovdje tvrdili nije znao ništa o krađama i korupciji za koju sada u zatvoru sjede ljudi koji je taj isti upravni odbor imenovao. Pokazalo se da dakle taj upravni odbor nije štitio interese hrvatskih građana upravljajući Hrvatskim fondom za privatizaciju. Nizašto od toga ovaj upravni odbor smatra dakle ministri u ovoj Vladi smatraju da za to što ništa od ovoga nisu radili šta sam ovdje navela, ni o čemu ništa nisu znali zašto su imali zakonsku obvezu znati da nizašto od toga nisu odgovorni. Premijer dolazi u Sabor i podržava te ministre i tvrdi zaista bez obzira što nisu radili po zakonu, što nisu znali što su trebali znati, što nisu kao što kaže jedan od članova upravnog odbora ministar Šuker se uhvatili u koštac sa mitom i korupcijom, nego su sjedili u upravnom odboru dok su njihovi namještenici uzimali novac, oni nisu odgovorni. Dakle, Vlada na sebe preuzima za to odgovornost a ministri se brane neznanjem. To mislim da je možda prvi slučaj uopće u povijesti parlamentarizma da ministri dođu u Parlament i brane se neznanjem. Istina kolegice i kolege, nije statistička činjenica. Jedan pošten čovjek može biti u pravu naspram koliko god hoćete velike mase sa druge strane. Prema tome, očito je da mi ovu raspravu u Parlamentu nismo pokrenuli zato što smo mislili da možemo nadglasati HDZ i njegove koalicijske partnere. Jer da možemo ne bi imali HDZ-ovsku Vladu nego bi imali našu. Prema tome, pokrenuli smo ovu raspravu da bi se ustanovila odgovornost odnosno neodgovornost članova Vlade u Hrvatskom fondu za privatizaciju u kojem su oni bili zaduženi upravljati tako da nema kriminala, a pokazalo se da tako nisu upravljali. Što je rezultat ove rasprave? On je međutim, dakle rezultati ove rasprave su međutim mnogo širi od onog što smo mi pretpostavljali da će se ovdje ustanoviti. I zanimljiviji jer ovo mislim da je većina hrvatske javnosti već na neki način i sama zaključila ali je obveza ovog Sabora da to stavi na svoj dnevni red. Dakle prvi rezultat. Prvi rezultat je da se po prvi puta ovaj Sabor ili barem jedan njegov dio je pokazao snagu da zatraži odgovornost jedne Vlade za lopovluk u privatizaciji koji se događa pod njegovom upravom i pod njegovim upravnim odborom. Drugi rezultat ove rasprave je da je bjelodano da je ova Vlada, HDZ i njegovi koalicijski partneri u poziciji da ne prihvaća odgovornost za korupciju koja se pod njihovom upravom događala u Hrvatskom fondu za privatizaciju. Konstatiram još jedanputa, ovdje je postalo bjelodano da se odgovornost za neobavljeni posao koji je rezultirao štetom ne prihvaća. Ljudi naprosto neće prihvatiti da su odgovorni za svoje loše pogrešno i nikako obavljen posao. I konačno i treći rezultat ove rasprave koja se u njoj pokazao je nešto što smo skoro već zaboravili, a to je da HDZ poistovjećuje svoju partiju i državu. HDZ i HDZ-ova Vlada i kolega Pasecki koji prihvaća odgovornost samo svojoj stranci. To već dugo nismo čuli, ali to objašnjava i ovu nespremnost da se politička odgovornost prihvati i ovaj osjećaj svemoći vlasti. Ti ciljevi bez obzira na sva osvećivanja i sve primjedbe koje su letile danas kroz ovaj Sabor su prekretnica u ponašanju ovog Sabora koliko god se to pokušavalo danas osujetiti, pitanje političke odgovornosti i odgovornosti za svoj posao članova Vlade je prvi puta na ovom Saboru stavljeno na dnevni red. A što se osionosti vlasti tiče, dozvolite da završim sa riječima jednog čovjeka koji je o tome znao mnogo više od vas i mnogo više od svih nas. Svemoć je po sebi zla i opasna stvar. Ne postoji na zemlji moć koja je po sebi toliko dostojna štovanja ili ima neko sveto pravo da bi joj dopustili da djeluje bez kontrole i vlada bez zapreka. … [[Upadica se ne čuje.]] Kolegice Babić Petričević to nema veze sa vjerom, to je Aleksis Detokvil. Hvala lijepa.
Demokracija u Americi, da. Ispravak netočnog navoda Mario Zubović.
Gospodine predsjedniče uvažena zastupnica Pusić je rekla ministrima, mi smo vas pustili da budete u upravnom odboru. Zamislite mi smo vas pustili! Ne, vi niste pustili nikoga i vrijeme je već da se kaže da vi ne možete i da vi niste osoba ili stranka koja određuje tko je što u hrvatskom društvu. Mjesecima i godinama u ovoj klupi sjedite i čitate knjigu, ignorirate konstruktivne rasprave i ignorirate rad Hrvatskoga sabora. Sada kad ste došli smjenjivati hrvatsku Vladu, a već 14 godina pokušavate smjenjivati HDZ. Počeli ste sa smjenjivanjem Franje Tuđmana pa niste uspjeli. Možete vi preporučiti to nekome doma.
Hvala. Drugi ispravak i konačni, poštovani zastupnik Gordan Jandroković.
Pa ja bih ispravio netočan navod da se ministri brane neznanjem. To jednostavno nije točno nego ministri jednostavno …
Molim vas malo mira da završimo. Ja bih zamolio pristojne kolege iz SDP-a da nam omoguće da i mi govorimo. Dakle ministri jednostavno ne razumiju što je pravna država i što su nadležnosti pojedinih državnih tijela. A iako nas o svemu s visoka gospođa Pusić podučava, ona očito ne razumije što je pravna država ili razumije, ali se plaši da će mnogi njeni kolege završiti slično kao potpredsjednici Hrvatskog fonda za privatizaciju pa ih ovakvom raspravom nastoji zaštititi.
Jene Adam, …
Budite mirni sada. Molim vas ne čuje se ništa, budite još malo strpljivi.
Jene Adam, Đurđa Adlešić, Irena Ahel – protiv, Zdenko Antešić – za, Ingrid Antičević Marinović – za, Željka Antunović, Franjo Arapović – protiv, Mato Arlović – za, Zdenka Babić-Petričević – protiv, Stjepan Bačić – protiv, Anto Bagarić – protiv, Ivan Bagarić- protiv, Marija Bajt – protiv, Ivo Banac - , Luka Bebić – protiv, Marijan Bekavac – protiv, Jure Bitunjac – protiv, Florijan Boras – protiv, Dražen Bošnjaković - , Ljubica Brdarić – za, Mirjana Brnadić - protiv , Kajo Bućan – protiv, Perica Bukić – protiv, Karmela Caparin – protiv, Mato Crkvenac – protiv, Miroslav Čačija - , Ivan Čehok, Lino Červar – protiv, Lucija Čikeš – protiv, Zdenka Čuhnil -, Tomislav Čuljak – protiv, Krešimir Čosić – protiv, Mirjana Didović – za, Miljenko Dorić – za, Valter Drandić - , Ivan Drmić -, Josip Đakić – protiv, Anto Đapić -, Srećko Ferenčak – za, Mirko Filipović - , Stjepan Fiolić – zna se, protiv, Ratko Gajica - , Mato Gavran - , Branimir Glavaš -, Andrija Hebrang – protiv, Vilim Herman, Silvano Hrelja – protiv, Nikola Ivaniš -, Rade Ivas – protiv, Gordan Jandroković – protiv, Ivan Jarnjak – protiv, Vlado Jelkovac – protiv, Ivo JOsipović – za, Vlado Jukić – suzdržan, Ljubo Jurčić - , Marin Jurjević – za, Ivan Jurkin -, Damir Kajin – za, Antun Kapraljević – za, Ivica Klem – protiv, Ivan Kolar -, Zlatko Koračević – za, Miroslav KOrenika -, Alenka Košiša Čičin-Šain – za, Pero Kovačević – suzdržan, Stjepan Kozina, Stjepan Kozina nema, Zlatko Kramarić -, Vladimir Kurečić -, Željko Kurtov – za, Ljubica Lalić - , Željko Ledinski - , Josip Leko - za, Ruža Lelić – protiv, Dragutin Lesar – za, Slaven Letica - protiv Slaven Letica? [[Upadica: Protiv je rekao.]] protiv, Slavko Linić – za, Slavko Linić? za, Ivan Lončar - , Šime Lučin – za, Marija Lugarić – za, Nevenka Majdenić – protiv, Nikola Mak – protiv, Jakša Marasović – za, Ante Markov -, Krunoslav Markovinović – protiv, Jagoda Martić – za, Jagoda Majska-Martinčević - , Frano Matušić – protiv, Milan Meden – protiv, Darko Milinović - , Neven Mimica – za, Marijan Mlinarić -, Petar Mlinarić – protiv, Zvonimir Mršić - , Željko Nenadić – protiv, Živko Nenadić -, Milanka Opačić – za, Ivica Pančić -, Božidar Pankretić - , Branimir Pasecky – protiv, Jelena Pavičić-Vukičević - , Željko Pavlic -, Željko Pecek - , Biserka Perman – za, Kruno Peronja – protiv, Anton Peruško – za, Dorotea Pešić-Bukovac – za, Tonino Picula - , Velimir Pleša – protiv, Valter Poropat -, Ivana Posavec-Krivec - , Šime Prtenjača – s guštom protiv, Dragutin Pukleš - , Milorad Pupovac – protiv, Vesna Pusić – za, Furio Radin – protiv, JOzo Radoš – za, Niko Rebić - , Luka Roić -, Ivanka Roksandić – protiv, Miroslav Rožić -, Zvonimir Sabati -, Petar Selem – protiv, Damir Sesvečan - protiv , Gordana Sobol – za, Zdravko Sočković – protiv, Nikola Sopčić – protiv, Vojislav Stanimirović – protiv, Nenad Stazić – za, Ivana Sučec-Trakoštanec – protiv, Vladimir Šeks – protiv, Marko Širac – protiv, Vladimir Šišljagić - , Vesna Škare-Ožbolt - za, Vesna Škulić - , Božica Šolić – protiv, Vladimir Štengl – protiv, Tonči Tadić – suzdržan, Šemso Tanković -, Ruža Tomašić - , Tomislav Tomić – protiv, Emil Tomljanović – protiv, Jozo Topić – protiv, Pejo Trgovčević - , Marko Turić – protiv, Davorko Vidović - , Ivan Vučić – protiv, Antun Vujić – za, Nikola Vuljanić – za, Dragica Zgrebec - , Mario Zubović – protiv, Miomir Žužul – protiv. Jene Adam, Đurđa Adlešić, Željka Antunović, Ivo Banac, Mato Crkvenac, Miroslav Čačija, Ivan Čehok. Valte Drandić, Ivan Drnić, Anto Đapić, Mirko Filipović, Ratko Gajica, Mato Gavran, Branimir Glavaš, Vilim Herman, Nikola Ivaniš, Ljubo Jurčić, Ivan Kolar, Miroslav KOrenika. Stjepan Kozina - , Zlatko Kramarić - , Vladimir Kurečić - , Ljubica Lalić - , Željko Ledinski - , Ante Markov - , Ivica Pančić - , Božidar Pankretić - , Tonino Picula - , Valter Poropat - , Ivana Posavec-Krivec - , Dragutin Pukleš - , Luka Roić - , Miroslav Rožić - , Zvonimir Sabati - , Vladimir Šišljagić - , Davorko Vidović - . I to je to.
Vlado stoji čvrsto. Imamo rezultat. Ovako, za Prijedlog odluke za iskazivanje nepovjerenja Vladi u cjelini glasovali je 37 zastupnika i zastupnica. Protiv je glasovalo 70, 6 su bili suzdržani. Prema tome potvrđujem da je odbijen Prijedlog odluke o iskazivanju nepovjerenja Vladi Republike Hrvatske u cjelini jer je za odluku potrebna većina glasova svih zastupnika, članak 115. stavak 5. Ustava. Dakle najmanje 77 zastupnika. Još imamo jedan Prijedlog zaključaka Kluba zastupnika HSS-a kojem Klub zastupnika HSS-a predlaže da Hrvatski sabor donese zaključak obvezuje se Vlada Republike Hrvatske na izradu Prijedloga i upućivanje u Hrvatski sabor Odluke o ukidanju Hrvatskog fonda za privatizaciju, Odluke o osnivanju Agencije za upravljanje državnom imovinom u čijem sastavu su Odjeli za upravljanje državnom imovinom, Odjelu za prodaju i poslove privatizacije, Prijedloga Zakona o privatizaciji, Prijedloga Zakona o korupciji, Prijedloga Zakona o javnom privatnom partnerstvu, povlačenje svih državnih dužnosnika iz upravnih i nadzornih odbor poduzeća i ustanova i zaustavljanje svake daljnje privatizacije do provedbe predloženog zaključka Hrvatskog sabora. Predsjednik Kluba zastupnika HDZ-a, poštovani zastupnik, potpredsjednik Luka Bebić. Izvolite.
Predlažem da se o ovim prijedlozima zaključaka glasuje dizanjem ruku.
Hvala. Rasprave. Tko je za ove zaključke, ovi su zaključci tu bili kolega Arlović. Molim. Dajem na glasovanje. Glasujemo dizanjem ruke. Tko je za ove prijedloge zaključaka Kluba zastupnika HSS-a? Hvala. Protiv? Suzdržan? Hvala. 7 za, 82 protiv, 10 suzdržanih. Dakle Prijedlog zaključaka nije prošao. Idemo na sljedeću točku dnevnoga reda – - Prijedlog odluke o osnivanju Istražnog povjerenstva za utvrđivanje činjenica u svezi s javnim priznanjem ministra unutarnjih poslova g. Ivice Kirina o tome da je do saznanja o tome kako su pojedini sadržaji dospjeli na Internetske portale došao praćenjem traga servera, te njegovim prijetnjama upućenim članovima SDP-a – Predlagatelj Klub zastupnika SDP-a Vidim ruku Kluba zastupnika SDP-a. Poštovana zastupnica, predsjednica kluba Milanka Opačić. Izvolite.
Pa u ime kluba SDP-a, ja vas molim stanku od 10 minuta.
Vrlo dobro. Stanka 10 minuta. IDS isto traži.
Gospodine predsjedniče, za razliku od predsjednice kluba SDP-a mi tražimo da nas pustite na spavanje i sutra ujutro da se ovdje nađemo, negdje sa početkom ako treba recimo u 8 sati, ne u 9 i 30.
Nema odmora dok traje obnova. 10 minuta stanka. Nastavljamo sjednicu! Klub zastupnika SDP-a potpredsjednik Doma, poštovani zastupnik Mato Arlović.
Gospodine predsjedniče, poštovane kolegice i kolege! Mi u Klubu zastupnika SDP-a smo zatražili ovu stanku jer bi htjeli Sabor i našu sveukupnu javnost upozoriti i skrenuti im posebnu pozornost zbog čega se u skladu sa Zakonom o istražnim povjerenstvima osnivaju istražna povjerenstva. Istražna povjerenstva se osnivaju radi povrede ili pitanja od javnog interesa, a onda sam zakon u stavku 2. izrijekom kaže da pitanje od javnog interesa osobito se smatra ostvarenjem temeljnih vrednota Ustava Republike Hrvatske određenim člankom 3., temeljne slobode i prava čovjeka i građanina iz Glave III. Ustava, zakonitost rada državnih tijela i javnih službi i pravnih osoba i javnog prava te pitanja koja se tiču javnog morala. Sam Ustav u članku 91. … [[Govornik se ne razumije.]] kaže, Hrvatski sabor može osnivati istražna povjerenstva za svako pitanje od javnog interesa. Pitamo se ako predlažemo da se osnuje istražno povjerenstvo radi utvrđivanja povrede javnog interesa, kakav je interes ovog Parlamenta da sakrije tu raspravu o tom pitanju pred interesom naše javnosti, naših građana, ispred naših medija? I u tom pogledu je sasvim jasno da u ovo vrijeme nemamo ništa protiv da se rasprava vodi o ovom pitanju pod uvjetom da javnost u to bude uključena putem slikopisnih, govornih i drugih medija. Naime, poštovane kolegice i kolege! Mi bismo htjeli podsjetiti da se radi o izjavi gospodina ministra koja je vezana uz praćenje servera gdje je on ne samo iskazao činjenicu da je dobio na taj način podatke nego je iskazao i prijetnju šta će se tek raditi kad nastupe izborne kampanje. Naime, takvo javno priznanje ministra Kirina i njegove prijetnje prenijele su sve medijske kuće, pisanih i električnih medija kao i brojni Internet portali itd. Uzgred budi rečeno u redu je podsjetiti i na ovo poglavlje na koje se poziva Zakon o istražnim povjerenstvima … [[Govornik se ne razumije.]] Ustavu o zaštiti ljudskih prava i temeljnih sloboda koji između ostaloga u članku 35. izrijekom propisuje Ustav: Svakom se jamči štovanje i pravna zaštita njegovog osobnog i obiteljskog života, dostojanstva, ugleda i časti. 36. Sloboda i tajnost dopisivanja svih drugih oblika općina zajamčena je i nepovrediva. Samo se zakonom mogu propisati ograničenja nužna za zaštitu sigurnosti države ili povrede kaznenog postupka. I 38. Jamči se sloboda mišljenja i izražavanja misli. Sloboda izražavanja misli obuhvaća osobitu slobodu tiska i drugih sredstava priopćavanja, slobodu govora i javnog nastupa i slobodu osnivanja svih ustanova javnog priopćavanja. Zabranjuje se cenzura. Novinari imaju pravo na slobodu izvještavanja i pristupa informacija. Jamči se pravo na ispravak svakome kome je javnom viješću povrijeđeno Ustavnim zakonom utvrđeno pravo. Prema tome, nema nikakve dvojbe da se radi o Ustavom zajamčenim pravima i da sukladno tome, sukladno članku 2. stavku 2. Zakona o istražnim povjerenstvima se radi o pitanju od javnog interesa ili od interesa za javnost. I mi tražimo da našoj javnosti ili našim građanima ili još preciznije kako Ustav kaže hrvatskom narodu i svim državljanima Republike Hrvatske omogućite da kao suverenu ostvari svoje pravo na kontrolu institucija odnosno vlasti u konkretnom slučaju ministra, ostvarujući svoje pravo na javnost da bi zapravo na osnovu toga utvrdila da li je ministar između ostaloga povrijedio temeljna Ustavom zajamčena prava i slobode ne samo zastupnika i članova Socijaldemokratske partije, nego i svih drugih građana jer uvidom u taj server nije mogao i dobijao informacije samo o nama nego je utvrđivao to i drugim ali na nezakoniti način po vlastitom priznanju i suprotno Ustavu naše zemlje. Zbog toga tražimo da se ova rasprava odgodi večeras za sutra ujutro i da sutra pred javnošću otvorimo i provedemo ovu raspravu. Znate, ako bježite od javnosti i samo takav bijeg pokazuje o tome koliko vam je stalo do odgovornosti pred nositeljem suverenosti u našoj zemlji. Hvala lijepa.
Hvala. Gospodo, ja sam najavio da će danas biti raspravljena i ova točka dnevnoga reda i tu su bili svi, kalkulirali su da će to dugo trajati, pa će i ovo dugo trajati. Javnost rada je zajamčena. Mediji su tu, koji žele pratit će ju. Želi li predstavnik predlagatelja dodatno obrazložiti prijedlog? Poštovani zastupnik Josip Leko. Izvolite!
Poštovani gospodine predsjedniče Hrvatskoga sabora, poštovani predstavnici Vlade, gospodine ministre! Kolega Arlović je opisao pravnu situaciju i javni interes koji je povrijeđen izjavama ministra unutrašnjih poslova. Dakle, ministra Ministarstva unutrašnjih poslova koji u svojem djelokrugu ima obvezu štititi živote, osobnu sigurnost, imovinu, sprječavanje i otkrivanje kaznenih djela te pronalaženje i hvatanje počinitelja kaznenih djela, njihovo progonjenje itd. Ministar brine o zakonitom i pravodobnom izvršavanju zakona i zajedničkih interesa u Republici Hrvatskoj. Taj ministar o kojem je riječ gospodin Kirin dana 24. svibnja 2007. godine prisustvujući NATO-voj civilnoj vježbi u Zadru optužuje članove SDP-a da stoje iza objavljenih video uradaka koji ga postavljeni na Internetskoj stranici YouTube ismijavaju te je izrekao izravnu prijetnju svim članovima SDP-a. Tom prilikom ministar je izjavio, meni je to sa "Jubito" u početku bilo simptomatično jer sam mislio da su to napravili mladi alternativci i buntovnici, a onda sam preko servera, onda smo preko servera saznali da je plasirano od naših političkih protivnika iz SDP-a, neka budu sigurni da to nije ništa što ćemo sve mi iznijeti na vidjelo u našoj kampanji. Klub SDP-a u Hrvatskom saboru na početku rada saborske sjednice petak 25. svibnja ove godine postavio je zahtjev da ministar Kirin dođe u sabornicu, objasni svoje izjave, ali takvu mogućnost potpredsjednik Sabora je otklonio. Suočen sa prosvjedom SDP-a zbog svog priznanja kako je praćen trag računalnih servera i svojih otvorenih prijetnji članovima najjače oporbene stranke, ali i opravdanim negodovanjem ukupne javnosti posebno mnogobrojnih posjetitelja web portala, ministar Kirin opovrgnuo je svoje izjave, za čitavu priču optužio novinare pa je izjavio: "Ja to nisam uopće rekao, to je rekao netko od novinara koji su stajali gdje smo mi neformalno razgovarali" izjavio je Kirin u Virovitici. Međutim, pokazalo se da je taj ministar o demanti bio samo pokušaj, a ne stvaran jer su novinari "Jutarnjeg lista" opovrgli demant. Za cijeli ovaj slučaj vlada ogromni interes javnosti i svaki od filmova o ministru Kirinu koji su postavljeni na ovaj portal pogledalo je u prosjeku od 150 do 200 tisuća posjetitelja uz nebrojene komentare. Naravno kada bi netko u Hrvatskoj tu popularnost, za tu popularnost imao vremena i strpljenja, prikupio bi ogroman broj tih izjava i mogao bi napraviti knjigu doduše teško odredivog sadržaja i žanra, ne bi mogao odrediti od tih nebuloznih prostodušnosti pa bi to sve i smatrali tako nebuloznim prostodušnostima da ministar Kirin nije odlučio promijeniti ploču pa prijetiti jednoj stranci, odnosno javno priznati da želi kontrolirati najslobodnije medije. U takvoj situaciji građani bi mogli moliti Bože čuvaj Hrvatsku, a nama je zadaća da Hrvatskom saboru postavimo zahtjev za osnivanje istražnog povjerenstva. Golem je interes hrvatske javnosti i on mora biti zadovoljen, je li ministar Kirin zloupotrijebio svoj položaj i svoja ovlaštenja i čime je povrijedio i zakon i javni interes te bi u cilju tog utvrđivanja trebalo osnovati istražno povjerenstvo. Cilj istraživanja je utvrditi sve činjenice u vezi sa javnim priznanjem ministra Kirina o tome da je do podataka o tome tko je postavio opisane sadržaje na stranicama YouTube došao prateći tragove računalnih servera. Istražno povjerenstvo također treba utvrditi što je ministar Kirin do sada poduzeo kako bi ostvario svoju javnu izrečenu prijetnju, izrečenu u rečenici "neka budu sigurni da to nije ništa što ćemo im sve mi iznijeti na vidjelo u našoj kampanji". Ovo sve ukazuje da se radi ili o neodgovornom ili o nesposobnom ministru pa se postavlja pitanje kako to da predsjednik hrvatske Vlade tolerira jednog po našem sudu neodgovornog, a i nesposobnog ministra kojemu sugerira da se ne bavi izjavama javnosti kako ne bi rušio svoj ugled i ugled Vlade i istodobno danas smo u tvrdili da mu iz njegovog djelokruga ne daje informacije pa ne sudjeluje u tako važnom projektu kao što je projekt maestro. To pokazuje ozbiljnost situacije te je zaista vrlo važno da se utvrde okolnosti je li ministar Kirin zloupotrijebio položaj i ovlasti koje mu se stavljaju ovdje na teret i da se to kroz istražno povjerenstvo utvrdi i obavijesti hrvatska javnost. Hvala vam lijepa.
Hvala. Ispravak netočnog navoda, poštovani zastupnik Josip Đakić.
Gospodine predsjedniče Hrvatskoga sabora, uvaženi ministre. Naime ispraviti ću netočan navod kolege Leke gdje je ustvrdio da sve ovo ukazuje na nesposobnost i neozbiljnost ministra gospodina Ivice Kirina u svojim izjavama da je bio ili nesposoban ili da je bio neozbiljan. Naime to uopće nije točno nego je točno da u momentu tj. dan prije održavanja hrvatske Vlade baš u Virovitici iz koje dolazi ministar Kirin, SDP u zajedništvu sa novinarima koji su izprezentirali njegov neformalni razgovor želio je zasjeniti sve odluke Vlade koje su se događale u Virovitici za onaj kraj Slavonije i Podravine i to je bio striktni cilj, a u konačnici se je jasno vidjelo u prezentaciji i prvim izjavama gospođe kolegice Opačić Milanke, da je jasno uzbuđeno čak i skoro priznala da su zapravo to oni i servirali ove prezentacije na ovom internetu.
Hvala. Otvaram raspravu. Klub zastupnika SDP-a, poštovani zastupnik Nenad Stazić.
Poštovani gospodine predsjedniče, ministri, kolegice i kolege. Priča o ministru Kirinu ima svoju komičnu dimenziju, svoju tragičnu dimenziju, a večeras je upravo dobila i svoju fasičnu dimenziju. Otvarati raspravu o prijedlogu da se osnuje saborsko istražno povjerenstvo koje bi trebalo ispitati utemeljene sumnje da jedan od ministara hrvatske Vlade i to baš ministar unutarnjih poslova prekršio svoje ovlasti i ugrozio ljudska prava i slobode, otvarati tu raspravu u 23 sata i 40 minuta je više nego "fasično". Predsjedniče Sabora da to uopće može nekom pasti napamet je neobično čudno. Ovaj Sabor će zasjedati do 13. srpnja. I postoji interes [[Upadice se ne razumiju.]] Gospodine predsjedniče ako biste mogli ispuniti svoju obavezu pa omogućiti zastupniku da govori bez dobacivanja vaših kolega iz klupa.
Vrlo, vrlo rado. Vrlo rado. Molim vas bez dobacivanja, bez dobacivanja.
Dakle otvarati tu raspravu u 23 sata i 40 minuta to je nešto nepojmljivo. Ali to pokazuje da je ova tema i vama gospodine predsjedniče Sabora kad inzistirate na tome da se ta rasprava održi večeras, noćas i baš noćas i cijeloj ovoj Vladi i parlamentarnoj većini vrlo neugodna. Vi o tome ne želite raspravljati sutra tako da javnost to može gledati pa da zna kakvog ministra ima. Vi to želite sakriti pod tepih. To je meni posve razumljivo jer se tu uistinu ima što skrivati pod tepih. Ja o komičnoj strani Kirinove priče neću. Mi ne tražimo osnivanje istražnog povjerenstva zbog te komične strane. U nju spadaju sve one nebrojene izjave ministra Kirina kojim on već mjesecima uveseljava hrvatsku javnost. On je nepresušni izvor radosti za sve posjetitelje portala. Izjave da policija radi određene izvide i sumnje, da stavljanje video klipova ima političke akontacije, da policija trenutno ilegalno zatvara ilegalne prijelaze i tako dalje i tako dalje. Tome se nacija veseli, raduje, smije, tih filmova je svakim danom sve više, ali to nije predmet osnivanja istražnog povjerenstva. To je problem HDZ-a. Zašto je postavio upravo Kirina za ministra. To nama ostaje tajna, ali mi smo suglasni s tim da nam to ostaje tajna. To je stvar Vlade. Ako baš nemaju nikog drugog i nikog boljeg za ministra unutarnjih poslova onda neka to bude Kirin. Nemamo mi ništa protiv. Kakav ministar takva i Vlada, što se tu može. Nas ovdje zanima tragični dio Kirinove priče. To je njegova izjava koju on ničim izazvan, ni od koga optužen posve … [[Govornik se ne razumije.]] dao 24. svibnja. A izjava glasi: "Meni je to s "jubi tom" to je "YouTube" inače u početku bilo simpatično jer sam mislio da su to napravili mladi alternativci i buntovnici a onda smo preko servera saznali da je plasirano od naših političkih protivnika iz SDP-a. Neka budu sigurni da to nije ništa što ćemo sve mi iznijeti na vidjelo u našoj kampanji. Ne ljutim se na njih, no ne volim kad se to radi u političke svrhe. Neki od momaka su to radili, koji su to radili su se sami radili ali se to može utvrditi i prateći tragove računalnih servera. Ministar Kirin je tada pred novinarima de facto priznao počinjenje kaznenoga djela opisanog u članku 223. Kaznenog zakona kao povreda tajnosti, cjelovitosti i dostupnosti računalnih podataka, programa i sustava. Mi međutim ne tražimo osnivanje istražnog povjerenstva da se utvrdi eventualna kaznena odgovornost ministra Kirina zbog njegova priznanja, ne naše sumnje nego njegova priznanja da je počinio kazneno djelo. To nije stvar Sabora i to nije, ne može biti stvar istražnog povjerenstva. Time se treba baviti Državno odvjetništvo koje bi moralo otvarati istrage svaki puta kada do njega dopre glas o počinjenju kaznenog djela, a valjda pogotovo onda kada dopre i priznanje. A naročito ako to prizna jedan ministar. Pa još i ministar unutarnjih poslova. Mi ne znamo da li Državno odvjetništvo provodi određenu istragu po ovom pitanju? To vjerojatno, ako i provodi to mi ne znamo i ne trebamo znati. To vjerojatno ne zna i, ni ministar Kirin kao što nije znao ni za istragu u HFP-u. Kao što uopće ništa ne zna. Ali mi ne tražimo zbog toga osnivanje istražnog povjerenstva. Mi osnivanje istražnog povjerenstva tražimo zbog toga što je ministar koji je najprije sve ovo pokušao demantirati molim vas pa je izjavio: "Ja to nisam uopće rekao. To je rekao" pazite "netko od novinara. To je rekao netko od novinara koji su stajali gdje smo mi neformalno razgovarali." Taj njegov neuspješni demant i pokušaj demantija, zapravo pokušaj izvlačenja od odgovornosti jer kao što vidimo i u raspravi o prethodnoj točki ova Vlada je cijepljena od odgovornosti. Ona nema uopće pojam što odgovornost treba značiti? Što je to politička odgovornost? I ministar da bi se izvukao iz odgovornosti on govori neistinu. On veli, on svaljuje stvar na novinare međutim novinarka Jutarnjeg lista Nikolina Radić, jedna od troje novinara pred kojima je ministar to izjavio kaže da su sve njegove izjave prenesene apsolutno vjerno. Time pokušaj izvlačenja pada u vodu. Ovo, ova ministrova izjava izazvala je, ovo njegovo javno priznanje izazvao je burnu reakciju javnosti. Ona je bila očekivana i moglo bi se opisati kao nevjericu, iznenađenje, šok, uznemirenost činjenicom kako ministar unutarnjih poslova javno priznaje kontrolu nad serverima jednog od najslobodnijih medija svijeta. To je izazvalo brojne i ogorčene reakcije. Na tisuće građana korisnika Interneta ostavlja svoje komentare dnevno na raznim portalima shvaćajući opasnost ugrožavanja slobodnog i nekontroliranog korištenja Interneta. Ljudi naprosto strahuju da će ministar svojim ilegalnim djelovanjem, potpuno protuzakonitim doći do njihovih adresa. Do njihovih Internet adresa i da će doći do podataka tko su ti koji komentiraju ministrove ove verbalne simpatične izjave. Oni strahuju da će zapravo biti kontrolirani od policije, oni strahuju da će cijeli državni aparat, policija za koju je ministar nadležan biti upregnuta u svrhu ograničavanja njihovih ljudskih prava i sloboda. Naime, jasno je da se može kontrolirati server. Jasno je da policija može doći do podatka odakle je nešto postavljeno na neki od portala. Ali za to mora dobiti odobrenje suda. Kad to ne bi bilo moguće. A slušajte ne bi policije svijeta hvatale i razbijale cijele pedofilske lance, cijele pedofilske lance hvataju i razvijaju tako što dolaze do podatka o korisniku Interneta, onome koji je otvorio neku adresu. A kako ne bi mogli doći do toga tko je nešto postavio na neku određeno adresu. Do toga je dakako moguće doći, do toga može doći i naša policija. I zbog toga je ova izjava opasna. Ona je opasna. Ona ozbiljno dovodi u sumnju slobodu građana. Gledajte, što bi trebalo utvrditi Istražno povjerenstvo? A moralo bi utvrditi da li postoji takvo odobrenje ovlaštenog suca Vrhovnog suda koji bi omogućilo praćenje računalnih servera. Postoji li zahtjev istražnog suca ako nema odobrenja vrhovnog suca jer to može zahtijevati i istražni sudac? Ako postoji kada je takav zahtjev postavljen i zbog kojeg kaznenoga djela. Jer pazite, ako se je išao kontrolirati server SDP-a onda je moralo postojati nekakva sumnja na počinjenje nekog kaznenoga djela. Jel to istražni sudac zahtijevao i je li to sudac Vrhovnog suda odobrio? Treba ustanoviti je li ministar Kirin ili neka druga osoba uputila službeni zahtjev nekom od hrvatskih Internet provajdera za dostavu podataka o korisnicima spomenute adrese i ako jest, tko je i kada taj zahtjev odobrio. A s obzirom da se radi o ovdje konkretno o Google-u koji je vlasnik YouTube servisa, zahtjev da joj da na uvid podatak o adresama računala s kojeg je video zapis postavljen trebao bi biti upućen službenim putem preko policije SDA-a. Nas, dakle Istražno povjerenstvo treba utvrditi je li on upućen i tko ga je i kada odobrio. Ako ništa od ovoga nije napravljeno onda je ministar Kirin u velikoj nevolji. Onda je on priznao da je radio nešto protuzakonito. Ali pazite, možda je čak i posve svejedno. Je li ministar naredio praćenje servera Internetskih portala ili je samo rekao da će to učiniti ili da je to učinio. Tom svojom izjavom, bez obzira da li je to stvarno učinio ili je samo rekao da je učinio on je objektivno unio nemir i nesigurnost među sve korisnike Interneta. I strah hoće li zbog pristupanja Internetu doći pod udar represivnog aparata kojem Kirin stoji na čelu. To je posve isto. Kao da je Kirin izjavio da je do podatka o tome kako će izgledati predizborne kampanje pojedinih stranaka došao tako što je otvarao poštu njihovih saborskih zastupnika. Posve isto. Jednom dakle da je došao do nekog saznanja jednom posve ilegalnom radnjom. Javni interes je ovdje utvrđen. Jer da nije utvrđen ne bi ni moglo biti uvršteno u dnevni red. Javni interes za ovim postoji. Istražno povjerenstvo bi trebalo osnovati da ovo se utvrdi. A eventualno odbijanje osnivanja Istražnog povjerenstva do kojeg će vjerojatno doći jer se i rasprava vodi u ponoć da bi se sakrila od javnosti govori o tome da se Vlada i vladajuća većina ovdje boji toga Istražnog povjerenstva, da se boji onoga do čega bi ono moglo doći i da želi sve to sakriti pred javnošću. U tome neće uspjeti osnuje li se ovo Istražno povjerenstvo ili ne osnuje. Hvala.
Hvala. Ispravak netočnog navoda, poštovana zastupnica Nevenka Majdenić.
Poštovani gospodine predsjedniče, zastupnik Srazić je rekao da ministar Kirin ništa uopće ne zna. To uopće nije točno. Ministar Kirin zna puno, zna kako zaštiti građane, zna recimo zaštiti policajce branitelje koje ste vi istjerali na ulicu i onda ih obilazili u velikom luku, njihov onaj šator gdje su kampirali. Ministar Kirin zna, ponovno kažem, i zaštiti građane i policajce branitelje.
I poštovani zastupnik Josip Đakić. Izvolite.
Gospodine predsjedniče Hrvatskog sabora. Naime netočna je izjava kolege Stazića ili druga Stazića kako hoćete, možda mu bolje paše drug, gdje govori da ta njegova izjava je izazvala strah javnosti, nemir korisnika i nesigurnost onih koji se služe Internetom. Ta njegova izjava ja bih rekao, pod navodnicima, "izjava" druže Staziću jer niste ničime dokazali novinarske napise, kao jedan. A druga stvar, izazivanje straha javnosti, ja nisam još čuo, nitko mi nije napisao ni jednu pritužbu na ovo, nisam ni na Internetu vidio hvala Bogu ni jedan strah izrečen ni na forumu, ni na bilo kojem pisanju da se netko boji, osim vas. Ne znam zašto se vi bojite i čega se vi strašite. Istine možda? Jedini strah postoji kod vas.
Klub zastupnika HDZ-a, poštovani zastupnik Krešimir Ćosić. Izvolite.
Poštovani gospodine predsjedniče, dame i gospodo. Ja bih rekao da bi bilo stvarno u interesu hrvatske javnosti da se o Prijedlogu odluke osnivanju Istražnog povjerenstva raspravlja sutra ujutro. To bi zaista bilo u interesu hrvatske javnosti, ali ne bi bilo u interesu SDP-a i zato mislim da zaista možete biti sretni što danas u ponoć raspravljamo o Prijedlogu odluke o osnivanju Istražnog povjerenstva jer rasprava o Prijedlogu odluke o osnivanju Istražnog povjerenstva za utvrđivanje činjenica u vezi s javnim priznanjem ministra unutarnjih poslova Ivice Kirina nije ništa drugo nego rasprava o jednom ispraznom, ne pretjerujem, političkom pamfletu. Možda ćete se uvrijediti, ali rekao bih sljedeće. Rasprava o ovoj temi draga gospodo duboko, duboko zadire i u tehničke aspekte funkcioniranja Interneta, funkcioniranje kompjuterskih mreža, u mnoge druge tehničke aspekte. Sve to zanemariti, ignorirati, a raspravljati o nekakvoj apstraktnoj političkoj odgovornosti, a ne razumijevajući suštinu problema i ograničenja koja ima čak i ministar obrane, odnosno ministar unutarnjih poslova, bilo koji građanin Republike Hrvatske. Prema tome, takve rasprave, takvog karaktera jednostavno diskvalificiraju hrvatsku javnu političku scenu, jer rasprave bez razumijevanja suštine, bez konzultiranja struke i sudjelovanja stručnjaka u svemu tome nisu u interesu hrvatske javnosti i zbog toga mislim da ste grdno pogriješili kad ste pokrenuli odluku o osnivanju Istražnog povjerenstva na način kako to stoji u ovom materijalu. Svi oni koji znaju, a trebali bi znati kad potpisuju takav dokument da jedino vlasnik youTube servisa Google može dati IP adresu onoga tko je uplodao video klip s ovim dokumentom. Samo Google i nitko drugi, a draga gospodo konzultirao sam danas barem 10-tak stručnjaka i sa fakulteta elektrotehnike, računarstva i carneta itd. i svi su se složili, neuobičajeno, neprihvatljivo jer to zadire u nedopustive oblike ponašanja međunarodnih odnosa. Čak je. … [[Upadica se ne čuje.]] Molim vas lijepo, dozvolite. Čak je i Kina tražila Google da izvrši neke izmjene i da publicira neke podatke, što je odbijeno. Prema tome, i da je htio ministar Kirin ni na koji način nije mogao doći do IP adrese onoga tko je uplodao taj video klip i to ste vi. I molim vas lijepo, i to ste vi morali znati, a mi ne možemo ovdje raspravljati o onom što je ministar rekao, a niste sigurni da to što je on rekao je moguće. Vi raspravljate o jednoj šali gospodina Kirina i to je vaša greška. Gospodo draga, rekao sam sljedeće. Ministar Kirin i da je htio nije mogao doći do IP adrese. Prema tome, postoje tehnička ograničenja, a vi to ignorirate, vi to zanemarujete i raspravljate o nečem što nema osnova ni temelja. Vi ste jednostavno uhvatili se za jednu šalu ministra Kirina koji je rekao može se utvrditi prateći tragove računalnih servera, može se, ali se treba znati na koji način. Jedino Google vam može dati IP adresu, a taj zahtjev ne može postaviti ni ministar Kirin, niti ima šansi da dobije takvu informaciju. No, međutim to vas nije smetalo da vi kažete ministar Kirin je priznao da je praćen trag računalnih servera. On to nije mogao i da je htio raditi i nije mogao napraviti. No međutim, vama je bilo interesantno zabavljati hrvatsku javnost i kao što kažete u ovom vašem dokumentu reakcija javnosti bila je očekivana. Nevjerica, iznenađenje, šok i uznemirenost činjenicom kako ministar unutarnjih poslova javno priznaje kontrolu nad serverima jednog od najslobodnijih medija svijeta. Opet sam rekao i da je htio on to nije mogao i to ste vi morali znati. Kao što ste rekli izazvalo je to brojne i ogorčene reakcije pa je do ovog trenutka preko tisuću građana korisnika Interneta ostavilo svoje komentare na raznim portalima shvaćajući opasnost ugrožavanja slobodnog i nekontroliranog korištenja Interneta. Ovaj impozantan broj kao što vi kažete raste iz dana u dan. Samo manji dio javnosti koji je uznemirila mogućnost zlouporabe funkcija ministra unutarnjih poslova i ponovnog korištenja ona retorika koja je nekad dobro bila poznata, korištenja dijelova represivnog aparata u političke svrhe ni manje ni više na jednu šalu gospodina ministra Kirina, a vi ste morali znati da on da je to i htio to nije napraviti mogao. Građani strahuju kao što kažete da se ne vraća ono vrijeme kad je ne samo policija, nego i cijela obavještajna zajednica bila zloupotrijebljena protiv građana, političkih stranaka, neovisnih medija itd. samo zato što nisu pripadnici HDZ-a. I šta je to? To je politikantstvo. To je vrsta rasprave na hrvatskoj javnoj političkoj sceni iza koje ne stoji ono što treba stajati odgovornost i razumijevanje onoga o čemu pričate. I rekao sam da rasprava o ovim pitanjima htjeli vi to priznati ili ne ipak duboko zadire u tehničke aspekte funkcioniranja Interneta i kompjuterskih mreža. Draga gospodo Istražno povjerenstvo da, ali ne Istražno povjerenstvo ljudi koji od tome gotovo ništa ne znaju, ne žele znati, to marginaliziraju, ali arbitriraju i određuju političke stavove hrvatskih građana podsjećajući ih na ona vremena kao što vi kažete primjene represivnog aparata u političke svrhe, a toga ovdje nema. I zbog toga ovakvi prijedlozi i ovakve inicijative predstavljaju dio odgovornosti, odgovornosti u ovom slučaju ne ministra Kirina nego odgovornosti onih koji na ovaj način formulirajući ove zahtjeve bez utemeljenja i bez opravdanja uzbunjuju hrvatsku javnost i hrvatske medije. Draga gospodo, kao što vi kažete postoje ciljevi zbog kojih treba utemelji istražno povjerenstvo. Koji su to ciljevi? Postoji li odobrenje ovlaštenog suca Vrhovnog suda Republike Hrvatske koje bi omogućilo praćenje traga računalnih servera? Ne postoji odobrenje jer ne postoji ni zahtjev. Postoji li zahtjev istražnog suca za praćenje traga računalnih servera? I ako postoji, kada je takav zahtjev postavljen? Ne postoji. Je li ministar Kirin ili je neka druga osoba uputila Googleu, vlasniku YouTube servisa takav zahtjev? Pa gospodo, to bi bio međunarodni skandal. O tome bi svi znali. Ali to vi trebate znat. To je odgovornost. Je li ministar Kirin ili neka druga osoba uputila službeni zahtjev nekom od hrvatskih Internet providera? Ni toga nema. Pitanje je šta je cilj vašeg istražnog povjerenstva? Kao i obično a to se i vidjelo iz ovih rasprava uznemiravanje hrvatske javnosti, optuživanje HDZ-a, optuživanje HDZ-a čak i bez potrebne odgovornosti jer onog časa kad to optuživanje HDZ-a postane optuživanje Hrvatske Države onda mislim da je to vrlo opasno i da to nije ni u čijem interesu. Posebno ne u interesu Hrvatskog sabora. Reći ću na kraju. Ministar da je i htio nije mogao doći do I.P. adrese o kojima vi pričate i tvrdite da je ministar Kirin uhodio SDP. Toga nema i to nije istina. A vi bi htjeli a ne možete, ne možete jednostavno dokazati da je moguće ono što je nemoguće i zato pitajte ljude koji znaju, pitajte struku a ne pričajte o stvarima u koje se ne razumijete i o kojima ništa ne znate. I ponovit ću još jedanput. Rasprava o ovim pitanjima duboko zadire u pitanja tehničke ekspertize. Pa vi bi to morali znati kad takav prijedlog i takvu inicijativu uspostavljate. Nije to ništa drugo kao što sam rekao i na početku jedna politička neodgovornost i zbog toga će klub HDZ-a svakako odbiti ovaj prijedlog. Ali sigurno nakon glasovanja ostaje pitanje odgovornosti onih koji su tvrdili da je napravljeno nešto što je tehnički bilo gotovo odnosno nemoguće napraviti. Vi ste to morali znat i hrvatska javnost to mora znat. Gospodo! I zbog toga mislim da je jedino što ima smisla da pitate deset stručnjaka koji razumiju o čem se radi. Ja sam ih danas deset … … [[Upadica se ne čuje.]] Nećete vi pitati nego će ljudi koji razumiju te stvari. Prema tome zaključujem vrlo jednostavno. Klub HDZ-a odbacuje Prijedlog odluke o osnivanju istražnog povjerenstva kao i još jedan u nizu ispraznih političkih pamfleta. Hvala lijepa. [[Pljesak.]]
Pet ispravaka netočnih navoda. Poštovana zastupnica Gordana Sobol. Izvolite!
Gospodine predsjedniče! Kolega Ćosić je u svom govoru nastojao nas uvjeriti da se više puta je to ponovio, radi o običnoj šali ministra Kirina odnosno ministra unutarnjih poslova. To naprosto nije točno. Ne radi se o šali. Ovdje se radi o zlouporabi pozicije ministra unutarnjih poslova i sa te pozicije izrečene prijetnje jednoj političkoj stranci jer u biti tom izjavom aludira da će valjda on upregnuti to ministarstvo kojem je na čelu u svrhu ostvarivanja ovih prijetnji. I sad recite da je to šala i da to nije dovoljno za osnivanje istražnog povjerenstva ovdje u Saboru. … [[Upadica se ne čuje.]] Je, je zato i hodate po njima.
Poštovani zastupnik Zdenko Antešić. Izvolite!
Zato i hodate po njima, tri godine.
U potpunosti netočan navod je u potpunosti ispravila kolegica Gordana.
Poštovana zastupnica Marija Lugarić.
Netočan je navod kolege Ćosića da se radi o nerazumijevanju i neznanju od strane SDP-a. Naime ja podsjećam da nije SDP govorio to o čemu ste vi govorili, nego upravo ministar Kirin. Ja citiram: "Onda smo preko servera saznali da je to plasirano od naših političkih protivnika iz SDP-a." Prema tome, nije točno da se radi o nerazumijevanju i neznanju nas iz SDP-a. Ako se radi o bilo kakvom neznanju i nerazumijevanju onda je to neznanje i nerazumijevanje upravo ministra Kirina.
Poštovani zastupnik potpredsjednik Doma Mato Arlović.
Gospodine predsjedniče! Mogao bih ispraviti jako puno navoda ali još više konstatacija i tvrdnji. Dopustite prvo po redu. Podnositelji prijedloga uzbunjuju i uznemiruju javnost. Ne. Podnositelji prijedloga samo citiraju istinu koju je svojim priznanjem izrekao ministar Kirin i traže da se u istražnom povjerenstvu to utvrdi, je li istina ili nije istina, je li povrijeđeno ili nije povrijeđeno? Ako je istina onda pored političke odgovornosti postoje elementi i za eventualnu kaznenu odgovornost. Ako nije istina onda se zloupotrijebila funkcija i pokušalo izvršiti pritisak i zastrašiti ne samo posjetitelje ovog servera nego i političku stranku. Drugo. Kolega Ćosić je, drugi ispravak. Kolega kaže da ćete odbaciti ovaj prijedlog. Nećete odbaciti. Ovo nije upravni postupak, ovo je postupak pred Saborom a ono što bi vi htjeli da ponašate se kao izvršna vlast, to se vidi u svakom postupku i nemojte to raditi, naučite da je ovo ipak i predstavničko političko tijelo, a ne uprava.
I zastupnik Nenad Stazić, ispravak netočnog navoda.
Kolega Ćosiću! Vi kažete da je SDP sad optužuje i to lažno optužuje HDZ i ministra Kirina da je uhodio našu stranku. Ali mi to ne tvrdimo. To tvrdi ministar Kirin. Pa što se vi nama obraćate? Pa njemu se obratite, njega pitajte zašto je to rekao? Mi to nismo ni tvrdili. Ministar je to ničim izazvan rekao. Ničim izazvan. Sam je rekao uhodio sam, pratio sam trag servera i saznao da je to okačio SDP. Zašto je on to izjavio? Ja to stvarno ne znam. Ali vi kažete, to bi SDP morao znati, to bi javnost morala, svi bi morali znati samo ministar Kirin ne bi morao znati.
Klub zastupnika HSP-a poštovani zastupnik Tonči Tadić. Izvolite!
Poštovano gospodine predsjedniče, dame i gospodo zastupnici, poštovana gospodo ministri. Najprije što se tiče vremena ove saborske rasprave, ona je gospodine predsjedniče doista neprimjerena, bilo bi bilje da smo o ovome raspravljali u jutro ili idući tjedan. No opet ruku na srce ja se sjećam da smo u prošlom sazivu Sabora raspravu o Strategiji reforme energetskog sektora, dakle o sudbini HEP-a i INA-e, dakle dvije firme koja svaka za sebe vrijedi milijardu i pol eura, barem započeli 20. srpnja u 22,30 sati. Postoji čitav niz stvari koje čovjek može raditi 20. srpnja u 22,30. Dakle većine u Saboru se mijenjaju, ali praksa ostaju na žalost iste. Dakle da se vratim na ovu našu domaću temu. Klub zastupnika HSP-a nikada nije bi protiv osnivanja niti jednog istražnog povjerenstva. Sva istražna povjerenstva koja je itko predložio s bilo koje strane ovog Sabora u zadnjih nekoliko mandata klub HSP-a je uvijek podržava pa ćemo tako podržati i ovo radi demokratskog interesa javnosti. Drugo je pitanje imamo li mi vremena za odraditi istragu ovog istražnog povjerenstva obzirom kao što svi znamo Sabor ima svoj ustavni rok rada do 17.7. pa onda nastavlja iza 15.9. a trebao bi raditi negdje do konca 10. i onda su izbori 25.11. dakle kampanja od barem mjesec dana. Dakle ima li istražno povjerenstvo vremena za taj rad. Bojim se da će to biti jedno dosta ekspresno istražno povjerenstvo. O čemu se ovdje zapravo radi? Radi se o odgovornosti za javno izgovorenu riječ, o odgovornosti za javno izgovorenu riječ i to je nešto što uvaženog gospodina ministru unutarnjih poslova vjerojatno nje jasno, a to je da sa novinarima nema off the record, to je staro američko pravilo i što god govorili sa novinarima kad li tad li će biti napisano ili objavljeno. Prema tome ako ste možda i na glas razmišljali o tome da biste rado iskontrolirali te servere, morali ste znati da će to kad tada doći do novinara i biti objavljeno. Svak se uči na greškama, a nekome treba više grešaka da bi shvatio taj osnovni aksion. Dakle razlog vaše ljutnje je YouTube odnosno "Jubito" kao što ste ga vi nazvali. Razlog vašeg bijesa je zapravo zlobno stavljanje vaših izjava na Internet site YouTube. Gledajte da netko napravi taj video clip o tome kako ja mucam ili neke druge kolege u Saboru koje mucaju to bi me zasigurno dosta ljutilo. Da netko napravi video clip gdje se izrugljuje debljini kolege zastupnika ili zastupnica ili nečijem šepanju ili nečijem odrezanim prstima sigurno bi ga to ljutilo. No ovdje je zapravo riječ o video clipu koji govori o nečijim nespretnim izjavama i to ne nekog Štefa na placu nego ministra i to unutarnjih poslova Republike Hrvatske. Ministra kojem je koji puta jezik brži od bilo kojeg drugog organa. Dakle ja vam to govorim gospodine ministre u najboljoj namjeri. Postoje glasnogovornici, postoje ljudi koji mogu to bolje izgovoriti nego vi, nemojte se upuštati u to. I sada dolazimo do onoga što je najstrašnije, nije samo gospodin ministar Kirin na YouTube, na YouTube se pojavljuje i Bandić s onom scenom gdje iz svoje ruke hrani Ljuštinu, pojavio se već i Milanović, pojavio se već i Jandroković i mi ćemo do izbora imati jedno bar 20 clipova gdje će netko od nas ovdje u Saboru se češkati, netko kopati nos, netko će govoriti nekakve bezvezarije na javnom mjestu. Dakle mi polako ulazimo u stradizaciju izborne kampanje na isti način na koji se ona već dogodila u SAD-u i zapadnoj Europi gdje je važniji neki smiješni video clip nego li to što čovjek suvislo radi godinama. Dakle važnije je što je Kirin kada besmisleno rekao nego što je napravio, ali to je rizik njegovog posla. To je rizik javne dužnosti, to je rizik javno izgovorene riječi i zato s time treba jako paziti. Mi smo dakle u jednoj doista delikatnoj situaciji, a to je da doista postoji izjava ministrova o ili bar se tako tvrdi, da je on istraživao sa kojeg je Internet, sa kojeg je kompjutera u Hrvatskoj postavljen taj nesretni filmić na server YouTubea. To je moguće učiniti samo na dva načina. Jedno je da neki haker upadne u server YouTubea koji je u SAD-u a znate da veliki broj čak i onih stranica koje imaju hrvatski prefiks su zapravo smještene u SAD-u, recimo Internet stranica HSP-a jer smo ocijenili da je to jeftinije i sigurnije. Dakle čitav niz stranaka ili udruga ima svoje stranice u SAD-u jer je to tamo sigurnije. Hakirati taj server znači izazvati međunarodni incident, a posebno kada to radi recimo odjel MUP-a za … recimo prvi nadležan koji bi to mogao izvesti. Druga je mogućnost da se od domaćih provajdera saznalo koji je promet, sa čijih kompjutera, sa čijih IP adresa išao prema tim serverima. Za jednu i za drugu operaciju bilo za hakiranje, bilo za skidanje prometa potreban je nalog naravno ne samo od ministra unutarnjih poslova nego i od odgovarajućih istražnih organa, dakle od državnog odvjetništva i naravno oprostiti ćete ako je riječ o nacionalnoj sigurnosti. Dakle toga svega zapravo naravno nije bilo ni izbliza i mi smo zapravo u situaciji da se nakon ovog današnjeg dana, nakon ove rasprave nađemo u situaciji da glasamo za to, hoćemo li provjeravati što se doista dogodilo, je li doista se dogodilo to što je ministar rekao ili ćemo uzeti zdravo za gotovo da ministar unutarnjih poslova povremeno kaže nešto što ne smijemo uzeti za ozbiljno. … [[Upadica se ne čuje.]] Eto, ja nastojim biti strašno pristojan mada je već kasni sat. Oprostit ćete kada govorimo o sigurnosti Internet prometa i o hakiranju i o svemu ovome što spada zapravo u ovo onda ćete oprostite bilo mi je daleko draže da se otvorilo istražno povjerenstvo o tome da nam njemačka multinacionalka "Deutsche Telecom" kontrolira komunikacije naših oružanih snaga svih zajedno jer zapravo sve ide još uvijek optičkim kablovima koje smo postavili u doba Domovinskog rata ali sada su u vlasništvu HT-a pardon Deutsche Telecoma. Kako je moguće da nam se tu uvalio u 100%-tnom vlasništvu austrijski operater Vip koji sada polako klizi dalje? Kako je moguće da je Vaimaks Telecom koji ima 15 koncesija za bežičnu telefoniju kupljenu od SAD-a i kako je moguće da najveću mrežu kablovskih televizija DCM Adria Kabel kupio austrijski Bevag. Dakle pazite to su stvari koje bi meni bile recimo interesantnije za istraživanje kada se radi o tom kompleksu pitanja internetske sigurnosti ili telekomunikacijske sigurnosti. Ali tu smo gdje jesmo. Dakle dvojbi je jako puno. Mi ćemo Povjerenstvo podržati uz duboku skepsu da će to povjerenstvo saznati išta dramatično novo s tim ako ništa drugo moći ćemo umiriti naše prijatelje Amerikance da se ništa ozbiljno nije dogodilo. Ja se nadam da će to prvenstveno doći do tog rezultata. Tj. da eto ministar tu i tamo kaže nešto što ne smijemo uzeti za ozbiljno. Ili se šali ili što li već. Dakle mi podržavamo zahtjev za osnivanje ovog istražnog povjerenstva a o rezultatima ćemo se čuti najesen ako Bog da. Hvala.
Hvala. Klub zastupnika IDS-a poštovani zastupnik Damir Kajin. Izvolite.
Poštovani predsjedniče, gospodo ministri, uvažena gospodo zastupnici ovo što radimo sad evo u pola noći, 22 minuta doista nije humano. Umjesto da nas se pusti da spavamo mi odrađujemo treću smjenu i najveći problem je što nam to nitko neće priznati. To je problem. A tko radi u pola noći i pol? Zna se, pekari i još neki, ali dobro ajde. Mislim da ova pitanja ovdje na toj strani, kojoj, trećoj, petoj nije bitno, su relevantna. Postoji odobrenje ovlaštenog suca Vrhovnog suda Republike Hrvatske. Postoje li zahtjevi istražnog suca za praćenje traga računalnih servera? Je li ministar Kirin ili neka druga osoba uputila službeni zahtjev nekome od hrvatskih Internet "provajdera" za dostavu podataka o korisnicima spomenute "IP" adrese i ako jest i tako dalje i tako dalje. No bilo kako bilo ja mislim da je ministar Kirin dobar čovjek. Ja osobno mislim da je gospodin Kirin pošten čovjek. I možda upravo zbog toga što je dobar čovjek i upravo zbog toga što je pošten čovjek možda taj MUP nije za njega. I možda je ponekad možda bolje da nas uveseljava nego da ga se razriješava. Ali policiju treba nadzirati a ne zloupotrebljavati. Policija se mora ponekad okrenuti kriminalu, a ne baviti se političkim strankama. Jer to bi trebalo valjda, svi ćemo se složiti biti za nama. Pred 10 godina recimo policija se u ovoj zemlji više bavila političkim strankama, novinarima, javnih djelatnicima nego kriminalcima. Na svu sreću prilike se eto u zemlji mijenjaju. I jedan lijep naslov evo da ga citiram Gordana Malića iz "Globusa": "Hrvatska je napokon opasna za kriminalce", kaže: "Akcija "Maestro" pokazuje da sustav državne sigurnosti nikad nije bio opasniji za nositelje organiziranog kriminala s jedne strane i sigurnije za građane s druge strane. I to je doista tako ako državna tijela između ostalog i policija bavi se svojim poslom. Često se pred recimo ne znam, 5,10,5, ne 5, pred 7 ili 10 godina zloupotrebljavalo i pravosudna tijela. Postavljalo se suce, postavljalo se državne odvjetnike pod uvjetom da su jasno bili spremni služiti nekoj aktuelnoj politici. Čak su se i neki incidenti dešavali u Piranskom zaljevu uz operacionalizaciju rekao bih nekih vodećih ljudi u Hrvatskoj i Sloveniji. I to treba reći 2004. gospodin Kirin nije bio na čelu hrvatske policije. Međutim zašto to govorim? Sve je to opasno. Sve je to zastrašujuće. Na neki način, a to nije dobro, ministra Kirina odrekla se vlastita policija u akciju "Maestro". Gospođa Jadranka Kosor u jednoj emisiji doslovce je rekla da ni ministar policije za akciju nije znao. Danas sam razgovarao sa gospodinom Benkom i mislim da nije to baš tako ali ajde recimo da u ovom slučaju vjerujem na riječ gospođi Kosor. Ako je to tako onda je to jasno nedopustivo. Ministar ne može biti samo službenik koji će biti nadležan za plaće trideset i dvoje, troje tisuće policajaca odnosno onih koji rade u tom sustavu, ne može biti samo odgovoran za isplatu prekovremenih sati, za osiguravanje ljudima benzina da mogu putovati sa kamionima, ne znam, autima i tako dalje ovim presretačima po cestama. Ne može samo određivati kada će tko na godišnje odmore već on je osoba koja mora brinuti i o nacionalnoj sigurnosti. Ako se ministar sam isključio iz tog posla, govorim sada doduše o akciji o kojoj smo govorili točku prije ove onda ne radi svoj posao. Ako ga se policija na neki način pod navodnicima riješila onda se ja da budem iskren plašim samovolje u ovoj zemlji. Autonomnosti institucija, apsolutno da, ali ono što je jednako tako potreban. Potreban je nadzor da se sutra ne bi suočili sa posljedicama samovolje takve ili takvih naših institucija kao što je, ne znam, svojedobno pokušavalo 12 generala u Hrvatskoj vojsci koje, koje je predsjednik Mesić razriješio kad su se oni pokušavali jasno baviti politikom. U slučaju ovog "Maestra" i raskrinkavanja po mom sudu najveće te pretvorbene pljačke na neki način cijela je Vlada bila isključena. To govori ili da Vlada pod navodnicima dila informacije pa zbog toga službe ne mogu funkcionirati ili da Vladi nije za vjerovati pa je se isključuje, ali to onda govori da Vlada ne vlada, a ako je tome tako onda je to više nego opasno. Jednako je tako opasno ako netko bez naloga Vrhovnog suda pretražuje servere. To je isto kao kada bi netko nekome upao u stan. Netko je to rekao prije mene. I to ne može biti bezazleno. To je isto kao da netko nekome iščitava poštu, nije bitno sada, elektronsku ili pisanu. I zašto to uopće činiti, to jednostavno nije potrebno. Naročito je ovaj opasno ako bi se to radilo političkim oponentima. Ako bi tome bilo tako onda je to neki znak da ova zemlja nije slobodna. To znači da se u ovoj zemlji pokušava kontrolirati taj javni govor. I to je onda znak i silnih zlouporaba. Istina je, gospodin Ćosić je govorio da gospodin Kirin nije moga ni teoretski doći do ovih IP adresa. I to je doista istina. Ali ono što je rekao gospodin Tadić, postoji odgovornost za izgovorenu riječ. Evo maloprije sam od gospodina Tadića naučio ili zapazio jednu rečenicu, a znam da se to svima nama dešava, jednom reci novinaru neku ne znam neku stvar i kad-tad će to biti objavljeno i kad-tad će to biti iskorišteno. Ali to je posao tih ljudi i na tome im ne treba nitko zamjerati. S druge strane, do izbora je preostalo, ne znam, još recimo 5 mjeseci od kojih jasno treba odbiti 2 mjeseca ove ljetne stanke. Ništa se spektakularno neće dogoditi do izbora. Mislim da su se već danas građani odlučili. I ono što će oni uraditi negdje krajem 11. mjeseca to je samo, pod navodnicima "ispisati" će presudu ovoj ili onoj političkoj opciji, ovoj ili onoj stranci, ovome ili onome kandidatu. Nekome će dati glas, drugome neće, nekome će oduzeti, drugoj će sada honorirati i tome slično. No bilo kako bilo, nakon ovog pa i ovoga povjerenstva manja je mogućnost da se zloupotrebljava institucije. Ne na način da bi netko mogao doći do IP adrese jer je to naprosto nemoguće. Internet je možda i najteže nadzirati. Ali na taj način će se spriječiti da se možda zloupotrebljavaju institucije u korist jedne ili druge političke opcije. S druge strane, jasno je, ne može ministar sam pretraživati servere. Temeljno je pitanje ako bi to netko pokušao tko bi se u to po njegovom nalogu uopće mogao upustiti. I pitanje je da li se u to uopće mogla upustiti hrvatska policija. To je bitno da ne bi zbog jednog nepravilnog protuzakonskog rada padali recimo sutra dokazi u slučaju akcija poput jednoga "Maestra" ili onih koji bi trebale proizaći iz akcije o kojoj smo maloprije govorili. No još jedanput, uz puno poštovanje jasno autonomnosti tih naših institucija iste valja maksimalno nadzirati, pogotovo treba nadzirati policiju, obavještajne službe i one ne mogu izbjeći, pod navodnicima "po Ustavu" neke pretpostavljene im osigurače bilo da je riječ o ministru policije, bilo da je riječ o predsjedniku Vlade, bilo da je riječ o predsjedniku države, predsjedniku Sabora, Vlade itd. Za kraj, ako je HSP za Istražno povjerenstvo jasno da IDS za svako Istražno povjerenstvo jasno treba biti. Samo je drugo pitanje da li ja mogu ovdje biti ovdje do 2 ili 3 sata i čekati da o tome glasamo. A možda ću ići i doma. Ne zbog toga što ne bih glasovao za nego jednostavno tu sam u ovoj sabornici od 7 sati ujutro. A ono što bi paralelno, kada je riječ o ovome zahtjevu trebalo odgovoriti ne samo nama nego cjelokupnoj javnosti kako to da su Slovenci pred recimo 2, 3, 4 možda do jučer nadzirali ma ne samo 20 vodećih hrvatskih dužnosnika od premijera do ministra, od državnih tajnika u Ministarstvu vanjskih poslova ili ne znam gdje, sve do šefa policije u Puli, Bujama, Umagu itd. već vjerojatno i koga god im je trebalo u datom trenutku pa i od nas u ovome Domu. E to je ono čime bi se, ne znam, Protuobavještajna služba trebala baviti. S čime bi se trebala baviti hrvatska policija i čime bi se trebala danas kada smo ustanovili što se dešavalo, čime bi se trebala baviti i hrvatska diplomacija, odnosno Vlada pod uvjetom jasno da nisu neki od tih ljudi dogovarali, pod navodnicima "incidente" u Piranskom zaljevu. Sve u svemu da zaključim, još jedanput ću reći, ja mislim da je gospodin Kirin dobar čovjek, pošten čovjek, ali kada je riječ o ovome Povjerenstvu da bi se izbjegle eventualne buduće nepravilnosti mislim da je oportuno dići ruku za isto.
E, poštovani potpredsjednik Doma, Mato Arlović. Ispravak netočnog navoda.
Gospodine predsjedniče, poštovane kolegice i kolege. Ja znam da je kasno vrijeme i znam da smo umorni i da ljudi mogu napraviti lapsuz. Ali ja moram ispraviti jedan netočan navod, uz to iskazati svoje neslaganje pa i prosvjed. Kolega Kajin je izvolio reći ministar Kirin je dobar i pošten čovjek i možda MUP zbog toga nije za njega. Poštovane kolege i kolegice ja uopće neću ulaziti u kvalitete i karakteristike ministra Kirina ni da li je pošten ni da li je dobar.
Što ispravljate?
Ali ispravljam činjenicu da netko izvolio reći, izraziti sumnju da cijeli MUP nije pošten i da nije dobar. Ja na to reagiram jer tamo radi veliki, veliki broj ljudi, djelatnika, dužnosnika koji u tom segmentu imaju itekako zasluge i treba na taj dio zaštiti i od strane ovog Parlamenta. Hvala lijepa. I mislim da kolega Kajin ne bi smio tek tako olako davati takve kvalifikacije i iznositi takve činjenice koje nemaju veze s istinom.
Ali to nije kolega Arlović, oprostite, ispravak, to nije. To nije, vi ste, pa vi znate to.
Je.
Jedan od demijurga Poslovnika. Stvaratelj, demijurg to je kolega, stvaratelj na grčkom.
Kolega Kajin je to rekao i ja osobno mislim gospodine predsjedniče ne samo da je trebalo ispraviti netočni navod nego je trebalo i reagirati s predsjedničkog stola. Ali to je drugo pitanje.
Šta bi sad tražili neku kaznu opet za zastupnika Kajina. Pa dajte mu malo slobode riječi, govora. … [[Upadica se ne čuje.]] Pa vidite gospodo i dame, sve se ovo svodi na jedno zapravo, na jednu dubioznu, dvojbenu konstrukciju je li ministar Kirin nešto rekao pa se na osnovu toga polazi od pouzdanja da to je rekao, a on je to demantirao, ali onda kaže novine, onda se pozivaju predlagatelji na vjerodostojnost novinara. A vidite jučer je bio, je otvoren prvi forum o medijima jugoistočne Europe gdje je predsjednik Republike koji je bio pokrovitelj, kaže ovako Mesić umjesto medijske slobode lešinarenje. Kaže ovako predsjednik Republike. Kaže ovako, kaže u medijima će se pročitati o ovome jedino ako je netko došao u čudnoj odjeći, ako sam ne bi bio čudan ili ako se rasprava pretvori u svađu ili još bolje u fizički obračun, a pod firmom medijskih sloboda i nedodirljivosti novinara sve se češće gura koncept senzacionalističko novinarstvo kojeg bi ja nazvao kako kaže predsjednik Republike lešinarenjem. Mi sada gradimo cijelu konstrukciju jednu i vodimo ovu raspravu oko toga, oko jedne upitne i dvojbene rečenice, navodne ministra Kirina koji je i demantirao i držimo, pokušamo to eto to bi bilo tako. Imamo mi sada Klub zastupnika HNS-a, poštovani zastupnik Nikola Vuljanić. Izvolite. … [[Upadica se ne čuje.]] Predsjednik Republike Stjepan Mesić. Vidiš ja citiram predsjednika Republike. … [[Upadica se ne čuje.]] To je 28. lipnja 2007. Izvolite.
Hvala gospodine predsjedniče, gospodo ministri. Čisto je čudna situacija, mi razgovaramo čitavo vrijeme ovdje o tome što je gospodin Kirin rekao da li je mislio to što je rekao, da li je napravio to što je mislio ili napravio to što je rekao, a gospodin Kirin sjedi ovdje, zašto nam to ne kaže. Ovo je zapravo presedan. Naime, klub Hrvatske narodne stranke uvijek je bio za sva istražna povjerenstva, i ona o Čačiću i ona o premijeru Sanaderu, ali svaki puta ljudi o kojima se radilo su se izjašnjavali šta oni sad o tom misle. Ovaj put se to ne radi. Možda nije slučajno i možda je to dobro. Naime, ako mislite da nas u ove lijepe jutarnje sate ovog finog dana nitko ne gleda varate se. Sad nas gledaju, dobili smo poruke gledaju nas blogeri, gleda nas barem par stotina ljudi preko Interneta i prate, prate što o tome imamo i želimo reći. Možda zato ministar Kirin ne želi doći ovdje da se ne pojavi bijes treći, četvrti, peti, sedmi koji već po redu treba ići. Ja sam uvjeren da je ministar Kirin debelo, debelo zažalio što je ušao u sukob sa tim društvom. On je samo htio zaustaviti rojters. To su i neki drugi pokušali pa im to nije uspjelo. Ministar Kirin je to isto pokušao. Da je znao tko su blogeri, da je znao koji se to ljudi šuljaju po forumima i blogovima na Internetu ne bi to napravio. Savjetovao bih svim kolegama prođite ponekad na te stranice, vidjet ćete da se radi uglavnom o mladim ljudima, premda ima i ljudi ovakvih godina kakve su moje po prilici, ali. … [[Upadica se ne čuje.]] Naravno isto mladi, ali ljudi sa stavom. Sa stavom od kog će vam se ponekad i zavrtjeti. Pokušajte pročitati što piše tamo. Sa stavom zapravo koji nudi optimizam. Koji nudi optimizam i koji govori da se ovakve stvari u nekoj vrlo skoroj budućnosti više neće ni u teoriji moći dogoditi. Što je youTube, a što je Jubito? To je ista stvar, samo ovisi tko ju koristi i ovisi za što mu služi. Ministar Kirin je preko servera saznao tko mu to smješta na Jubito. Čak da je i istina da mu to smješta SDP, pa šta onda? Ima li nekog propisa koji to zabranjuje? Ima li nekog propisa koji može građanu Republike Hrvatske i nama, bilo kom od nas zabraniti da sad odem na blog politika i napišem mislim da se ministar Kirin nije usudio otići za govornicu, jer se boji da još jednom ispadne smiješan. Nema tog propisa i nitko mi ništa zbog toga ne može. Prema tome, nema nikakve potrebe da se traže IP adrese. One se mogu saznati. Ima više načina, doduše serveri nisu serviseri, postoji sitna razlika između servera i servisera. Servisere možete pritisnuti određenim metodama poznatim u službama, servere teško. No postoje načini. Može se pritisnuti Google. Jedan od načina je preko diplomacije zatražiti od Googlea da pruži uvid u IP adrese, pritisnuti FBI, uspostaviti međunarodne kontakte, ali to je vjerojatno komplicirano i teško da bi FBI se uključio u to. Drugi način je pritisnuti nekog našeg provajdera, hrvatskog provajdera koji prenosi Google ovdje na našem terenu. To se već može izvesti metodama. I treći način je da sigurnosne službe se hakiraju i upadnu u sustav što se isto može napraviti, ali je pomalo riskantno jer vjerojatno dečki ovi koji to rade imaju bolje hakere i ustanovit će tko im je ušao na sustav. Ući će u sustav sigurnosni službi, nemojte to ni probati. Onda će tek biti karnevala. Zašto je to opasno? Opasno nije zato što će ministar pratiti našu poštu recimo elektronsku ili pratiti tko se javlja na koji forum, tko je na kojem blogu? To nije opasno, to ministar može saznat jednostavno da pita. Ne treba nikog istraživati. Treba pitati, jesi ti gore? Jesam. Pa nema razloga da to itko skriva. To nije opasnost. Opasnost je zato jer ministar misli da mora znati što ljudi misle i što tko oko njega misli i da on svojim metodama, metodama ministra unutrašnjih poslova do tih mišljenja treba i može doći i da mu je to posao. E, to mu nije posao. To mu nije posao nego je njegov posao da spriječi druge da to rade eventualno. A na kraju zašto je to smiješno? Smiješno je to zato jer se sve to skupa ne može napraviti ljudi. Ne može napraviti iz zemlje koje imaju puno lošije demokratske tradicije, nemaju demokratske tradicije, uopće imaju stravične tradicije tipa Sjeverne Koreje, tipa Irana. Pokušali su zabraniti poneke providere na Internetu. Nije im uspjelo. Nikom to nije uspjelo ljudi. Ako je netko uspio srušiti komunizam sa smiješkom i efikasno onda je to Internet uspio. Što se dogodilo? Pa ljudi su vidjeli …
Oprostite, Internet je srušio komunizam?
I tamo iza zavjese, ljudi su vidjeli da ima drugačijeg svijeta. Nema laži više. Internet je mjesto gdje se lagati ne može i gdje bleferi ovakvog tipa ne prolaze.
U 00 i 39 minuta je isteklo vrijeme za prijavu rasprave u trajanju od deset minuta. Ali ovo je vrlo zanimljivo da je Internet srušio komunizam. Ja sam dosad mislio malo drugo ali… Ispravak netočnog navoda poštovani zastupnik Jakša Marasović.
Gospodine predsjedniče! Gospodin Vuljanić je nešto govorio o tome kako je kasna noć i kako nas još gledaju. Ja nemam pojma tko bi nas mogao gledati. Laku noć, Hrvatske je davno završila i to ljudi šta gledaju zadnje više ne gledaju vjerojatno. I zato ja vas molim evo, dozvolite mi još samo jednu rečenicu. Ja molim vas, ja imam rješenje za sve ovo. A i molim Klub zastupnika SDP-a da prihvate moj prijedlog. Evo, neka se Kiro, ti se lipo ispričaj da nemaš pojma šta je server reci i završili smo priču. I bok. Nije to sramota. Ne znam ni ja šta je server.
Kolega Marasović! Pa ja znam da vi ako ne znate šta je server da znate šta je hardver. … [[Upadica se ne čuje.]] Da. E sad bi ministar Ivica Kirin. Izvolite!
Poštovani kolege i kolegice zastupnici, poštovani predsjedniče Sabora! Saslušao sam, kolokvirao sam sva vaša izlaganja i mogu reći da sam apsorbirao sve vaše i izjave ali i pogotovo zahtjev koji ste podnijeli u kojemu tražite osnivanje Istražnog povjerenstva. Ja neću ulaziti u političke debate mada sam i onda rekao da smatram da i ovaj Sabor i ova država ima važnije probleme a ne baviti se sa onime što su već mnogi stručnjaci za Internet potvrdili da je nemoguće ali to očito nije bilo dovoljno. Ja shvaćam i vašu poziciju jer pokušavate napraviti od mene čovjeka koji gafovima ruši ugled ne samo u ministarstvu, u Vladi nego i u državi. Ali to nije bez razloga jer vi znate dobro odakle dolazim, dobro znate da dolazim iz četvrte izborne jedinice i dobro znate za moje uspjehe na političkom planu. S te strane sam vam i dostojan politički protivnik i ja se na vas zbog toga ne mogu ljutiti jer to je vaše pravo. Ali nije vaše pravo da cijelo vrijeme pokušate uz mene kao političku osobu, ministra uvući instituciju a to je Ministarstvo unutarnjih poslova, da sam ja zloupotrijebio na način da sam koristio institucije da bi nekoga zbog toga što su se ismijavali meni ja YouTubeu prikazao kao kazneno djelo. Ja sam rekao odmah da je to meni bilo simpatično i u onom razgovoru sa novinarima koji nije bio nikakva službena konferencija za tisak nego smo stali sa strane sam rekao da sam čuo, jer su se momci sami hvalili kako rade dobre uratke. I to je sve. A to što su novinari prenijeli, to uopće ne želim komentirati. To ostavljam njihovoj savjesti, to ostavljam njima svima jer u ovim vašim izjavama i kolega iz drugih klubova ali i kolege Ćosića rečeno je da je to jednostavno nemoguće. Ne bi ni prvi pokrenuli taj istraživački proces da smatraju da ima bilo šta oko toga i u razgovoru s njima oni su rekli, da, mi smo zvali stručnjake za Internet i oni su rekli da je to nemoguće. Prvo iz razloga jednog što samo službena osoba po nalogu suda uz prisustvo Državnog odvjetništva može nekome ispitati server, može zatražiti od njega I.P. adresu. A pošto se serveri nalaze u Sjedinjenim Američkim Državama morali bi zatražiti od suda u Americi da da nalog administratoru da dostavi I.P. adresu. I to je nemoguće sakrit. Ali još jednu stvar da upozorim kada smo već kod Interneta i kada se već bavimo znanjem i strukom dobro znate da danas postoje tzv. proksiserveri preko kojih ljudi izlaze van i onda se bilježi zadnja adresa proksiservera. Znači da bi netko dostavio podatke na ju da ima bilo šta oko toga i u razgovoru s njima oni su rekli, da, mi smo zvali stručnjake za Internet i oni su rekli da je to nemoguće. Prvo iz razloga jednog što samo službena osoba po nalogu suda uz prisustvo Državnog odvjetništva može nekome ispitati server, može zatražiti od njega I.P. adresu. A pošto se serveri nalaze u Sjedinjenim Američkim Državama morali bi zatražiti od suda u Americi da da nalog administratoru da dostavi I.P. adresu. I to je nemoguće sakrit. Ali još jednu stvar da upozorim kada smo već kod Interneta i kada se već bavimo znanjem i strukom dobro znate da danas postoje tzv. proksiserveri preko kojih ljudi izlaze van i onda se bilježi zadnja adresa proksiservera. Znači da bi netko dostavio podatke na YouTube mogao je preko dva, tri ili n broj, enti broj proksiservera doći do YouTubea i svaki put na administrator na YouTubeu bi imao zadnju adresu proksiservera. A to znači da bi došli do tog kruga morali bi od svake zemlje zatražiti nalog od istražnog suca prema zakonodavstvu u njegovom matičnom koji regulira to područje. Ali ne želim vam uzimati u ovo kasno vrijeme, samo želim potvrditi jednu stvar. Nisam niti mi pada na pamet koristeći se svojim položajem da bi pratio nekoga ili ugrožavao nekoga. Mislim to ovdje pred vama stoji mlad čovjek, najmlađi ministar sam u Vladi i meni takve stvari nikada nisu padale na pamet. Nažalost platio sam čaj svoje neposrednosti i možda svoje naivnosti i dobrote jer vjerujem svima i u razgovoru sa svima, i mi kad se razgovaramo govorimo o svačemu. Ali jedan drugome ne zloupotrebljavamo. I ja sam taj svoj čaj platio evo i danas upravo pred vama iznosim ono što sam i već nekoliko puta potvrdio. Nisam zloupotrebljavao službe niti u jednom momentu niti mi je to ikada palo na pamet niti bi to činio. Ali isto tako mogu reći kao ministar unutarnjih poslova da znam da to netko čini u mojoj službi neovisno o kome se radilo prvi bi bio koji bi ga sankcionirao i predložio upravo tu pred vama ako se radi ili o dužnosniku ali ako se radi i o mom djelatniku prijavio bih ga nadležnim institucijama zbog kršenja zakonskih propisa. Žalosno mi je samo to što i to moram reći osobno, kao čovjek imam pravo na to, nekoga se hvata za riječ dok drugi izgovaraju daleko teže riječi u društvu. Ali to je politika i na to moramo biti svi spremni. Ja ovdje kao javna osoba još jedanput pozdravljam sve one koji rade na "YouTubu" meni reklamu. Neka nastave i dalje jer i to je politika. Ono što je prednost sada u ovom momentu i što ja mogu reći za sebe je to što sam prvi, gdje po prvi puta se politika i politička borba prenesla na Internet i zbog toga je tolika i moja popularnost. Na neki način popularniji sam nego što sam mogao zamisliti ali i to je svrha politike i zato se na nikoga ne ljutim. Poštovane dame i gospodo … … [[Upadica se ne razumije.]] Poštovane dame i gospodo, da li postoji ono u vašem zahtjevu odluka Vlade ili nekoga drugog tijela da se o nekakvim članovima neke stranke iznose saznanja prikupljena od strane represivnog aparata još jedanput potvrđujem, ne, niti u kojem slučaju. Mi smo uvijek otvoreni, transparentni i smatramo da se politička borba može samo voditi u zato predviđeno vrijeme a to su izbori koji će se desiti 25.11.2007. godine. Još jedanput hvala. [[Pljesak.]]
Ispravak netočnog navoda poštovani zastupnik Dragutin Lesar.
Hvala vam lijepa gospodine predsjedniče. Ja moram ispraviti netočan navod gospodina ministra da je nemoguće utvrditi "IP" adresu s kojega je stavljeni su klipovi na "YouTube". Moguće je i samo ću vam dva načina obrazložiti. Prvi je filtriranjem prometa "provajdera" … … [[Upadica se ne razumije.]] Kolega Čosić smirite se. Sačuvajte živce, trebat će vam. Dakle prvi je način filtriranjem prometa "provajdera". On je komplicirani model, dugo vremena traži. A drugi je način, a vi znate da prema zakonu svaki "provajder" na zahtjev Obavještajne službe mora dozvoliti pristup petlji i to je drugi način do, kako se moglo doći [[Upadica: Bravo!]]
Imaju li predlagatelji neki prijedlog možda? Imaju li predlagatelji neki prijedlog proceduralne naravi, procesne naravi? [[Upadice se ne razumiju.]] Onda ćemo nastaviti raspravu. Pojedinačna rasprava poštovani zastupnik Nenad Stazić. Izvolite.
Kratko. Ministre Kirin ovaj vaš nastup danas ovdje meni je bio simpatičan. Djelovali ste mi iskreno, djelovali ste mi otvoreno i ljudski govoreći spreman sam vam povjerovali ovo što ste sada ovdje izjavili. Rekli ste jednu stvar da kad biste vi kao ministar saznali da je netko od djelatnika MUP-a zloupotrijebio to što radi u Ministarstvu unutarnjih poslova i kad bi išao kontrolirati server da biste vi tražili za njega sankciju. To mi je drago bilo čuti. Morate razumjeti da mi tražimo osnivanje istražnog povjerenstva kad tako nešto kaže ministar da je radio. Na vašem mjestu ja bih nagovorio Klub zastupnika HDZ-a da podrži ovaj zahtjev. Jer ako ste uistinu čisti, ako uistinu nemate što tajiti onda bi u vašem interesu, prije svega u vašem bilo osnivanje ovakvog jednog istražnog povjerenstva. Mi danas o njemu raspravljamo u ovaj kasni sat sa očitom namjerom predsjednika Sabora da ovu raspravu sakrije od javnosti. To nije dobro za vas. Tu vam predsjednik Sabora nije učinio uslugu. Vidite da ste ovako nastupili sutra prije podne pred cijelom javnosti imali bi šanse pridobiti simpatije i te javnosti. Predsjednik Sabora vam to nije omogućio. Sakrio vas je duboko u noć. Ja dakle imam, mogu imati simpatija za vas. Vi međutim morate kao i svaki član Vlade shvatiti odgovornost za izgovorenu riječ. Svi mi koji se bavimo javnim poslovima imamo takvu odgovornost. Moramo je biti svjesni. To nije uvijek lako, to nije uvijek jednostavno. Ali to pripada uz ovaj naš posao. Uz vaš posao ministre unutarnjih poslova pripada i usudio bih se reći povećana odgovornost. Možda veća nego ministra Čobankovića i nekog drugog ministra. Vodite resor koji je izuzetno osjetljiv i kao što znate resor koji je do 2000. godine bio zloupotrebljavan. Bio je korišten za ugrožavanje ljudskih prava i sloboda. To vrijeme nije tako daleko iza nas. Samo 7 godina. I morate shvatiti da su ljudi u ovoj zemlji s pravom, s punim pravom osjetljivi i u strahu da se to ne ponovi. Pa ovakve vaše nespretne izjave potiču takav strah. Ja vam savjetujem da se još jednom javite za riječ i da predložite Klubu zastupnika HDZ-a da podrži osnivanje ovoga istražnog povjerenstva i time ćete skratiti ovu priču. Hvala.
Kolega Stazić ja ništa ne skrivam pod okriljem noći ovu raspravu jer vidite u brojnim europskim parlamentima, bio sam nedavno i u poljskom Parlamentu i u još nekima rasprave se vode itekako ovako kasno oko pola noći, ništa neuobičajeno. Pa u grčkom Parlamentu, pa u francuskom pa u slovačkom i tako dalje. Pa su se i u ovoj su se Hrvatskom saboru rasprave oko različitih tema vodile u svih ovih 16, 17 godina su se vodile i u, rebalansi proračuna, proračuni, povjerenja Vladi, ministrima sve se to odvijalo vrlo često ovi stari veterani saborski poput Mate i mene znaju koji dugo pamtimo kako se to odvijalo u ova lijepa lipanjska jutra. Pa nije to ništa neuobičajeno. Čemu žuriti? Čemu žurba? Poštovani zastupnik Miroslav Korenika. Nema ga, gubi pravo na riječ. Poštovani potpredsjednik Mato Arlović. Izvolite.
Gospodine predsjedniče, poštovane kolegice i kolege. Gospodine ministre i ja ću reći kao i kolega Stazić, da nakon vašeg obraćanja ovom Domu sam dobio dojam, percepciju da ste sasvim iskreno nastupili i da ste iskreno govorili. Mogu poći od tog vašeg izlaganja i od one činjenice da su neke kolege rekli da ste kod izjave se šalili i to mogu na neki način prihvatiti, ali ostaje nešto što je veoma važno. Znate nije važno nas samo uvjeriti da je to tako, važno je uvjeriti našu javnost da je to tako. Važno je dati podatak iz kojeg će razvidno biti da nije došlo do ugrožavanja temeljnih ljudskih prava i sloboda u Republici Hrvatskoj i da uslijed toga nije povrijeđen javni interes. Radi se o ministarstvu na čijem ste vi čelu, koji zapravo aparat pri sili Vlade i sasvim je jasno da je pitanje osjetljivosti javnosti puno veće nego što je to kada se radi o nekom drugom ministarstvu kada se ovakve izjave iskažu bez obzira da li su one iskazane u šali, u cilju da se nekog zastraši ili su istinite u odnosu na ono što se čini. Ja ponovo polazim od pretpostavke da ste sada iskreno govorili i u takvoj situaciji smatram ne da bi bio vaš interes, ne da bi bio interes ovog Sabora nego je interes hrvatske javnosti da se formira istražno povjerenstvo i da to što ste vi sada tvrdili u istražnim se utvrdi, potvrdi i da se javnost informira, da javnost zna da ministarstva naša, da Vlada, da ministarstvo prisile ne upotrebljava i ne zloupotrebljava zakon kojim dovodi u pitanje ako hoćete ne samo povrede ljudskih prava i sloboda nego čak i cenzuru javnih medija. Zbog toga da ne dužim, ja ću osobno glasati da se formira istražno povjerenstvo da se to pitanje rasvijetli kažem ponovo u interesu Republike Hrvatske i njene javnosti, u interesu zaštite ustavnosti i zakonitosti u ovoj zemlji. Ako je točno ovo sve što ste rekli tu onda nema nikakvog razloga da to istražno povjerenstvo ne završi posao puno puno brže nego što je predloženi rok za koji samo predlaže se da obavi istražne djelatnosti. Hvala lijepa.
Hvala. Poštovana zastupnica Ingrid Antičević Marinović.
Hvala poštovani gospodine predsjedniče. Poštovani ministri, kolegice i kolege. Evo kao što je to već istaknuto u skladu sa temom ova rasprava se odvija duboko u noć, ustvari više sa sadržajem koji je povod ovoj temi, dakle vremenski vrlo prikladno. Ovaj prvi dio o kojem je dosta bilo riječi što se tiče servera i o čemu je toliko iskreno, nadahnuto govorio sam gospodin ministar, ja se na to ne bi osvrtala iz dva razloga, ne samo da li je tu izgledno da se radi o nepodobnom objektu na koji se moglo učiniti eventualna zlouporaba položaja nego prije svega što se radi o nepodobnom sredstvu. Pa onda ako još uključite i nepodobno sredstvo i objekt onda i neka veća šteta iz svega toga nije mogla ni proizaći. Međutim ovaj drugi dio rečenice za koju evo sada gospodin ministar kaže, odnosno čak večeras, odnosno evo sada u ovim sitnim satima i nismo čuli da je on izrijekom i negirao da bi rekao ovaj dio rečenice "i neznaju što ćemo im mi vaditi u kampanji" već ga je eto obranio sam gospodin predsjednik čak citirajući Predsjednika Republike. Međutim evo sama ova rečenica za koju sada evo kako je izvjesno gospodin ministar je negira, ona izaziva veliko podozrenje. Zamislite, ne znaju oni što ćemo im mi sve raditi u kampanji. Ali i inače vidite, ponašanje ako ste mirni i dobri možete raditi bez obzira što god hoćete, ništa vam se neće dogoditi, ali ako radite svoj posao pa postavljate i neugodna pitanja Vladi e onda ćete vidjeti što će se dogoditi. Nek' se to odmah dogodi i nek' se to dogodi svakom kom se treba dogoditi, a ne zato jel' vas netko kritizira ili vas netko tapše i rukuje se s vama. To je položaj vaš i svih onih koji rade po vašem naređenju u resoru na vlastito ravnatelja da radi po zakonu, a ne zato što mu se netko sviđa ili mu se ne sviđa, da li ga netko tapše po ramenu, s njim je prijatelj ili dijeli s njim ista politička razmišljanja i opcije. I ja zaista evo ovdje su kolege iz SDP-a, mi nismo nekakva zloćudna i zlokobna oporba koja eto gleda i veseli se nečem. Ne, vjerujte. I ja vama vjerujem, možda je to vama teško shvatiti jer ste mjerite svojim laktom pa ćemo i to uzeti u obzir. Ali evo, ja isto također priklanjam se onima koji vjeruju da evo i kada se kratko obratio Saboru svima nama gospodin ministar da je bio iskren. Ja bi mu i povjerovala, međutim evo iz dvije policijske uprave imenom i prezimenom gospodine ministre, dolaze, javljaju se inspektori koji govore da ste vi preko telefona govorili njima vrlo žučljivim glasom, nađite im nešto, nađite nešto. A ja čak i vjerujem da to niste samoinicijativno radili, jer gospodin premijer Sanader prije dvije godine hvalio se da je javno u nekoliko predmeta izdao nalog policiji, o tome su svjedočili, dakle to je on javno govorio i to nije nikakva tajna. Kada je bio kritiziran od toga onda je utihnulo hvaljenje da bi izdavao naloge, dapače hvali se neovisnošću represivnog aparata pa i pravosuđa. Ali vidite ono što se događa zaista u stvarnosti, umjesto da se slušaju građani ispada zaista da se pokazuje volja da se na nezakoniti način kontroliraju politički opomenti. I nemamo ništa protiv toga, ali vreba velika opasnost pogotovo što imamo vrlo negativno iskustvo pa ne i samo iz recentne prošlosti iz 90-tih godina do 2000. godine nego i ranije. Dakle kada je represivni aparat počesto bio u službu protiv čovjeka, ne da bude prije svega glavni stup i oslonac i brana napada na njegu imovinu, napada na njego integritet. I da li je zaista točno da se policija bavi s onim što joj je prvotna zakonska zadaća. Nažalost zadnjih godina porastao je teški kriminalitet u ukupnoj masi općeg kriminaliteta, to je nedvojbena činjenica. Da nije nama rijetkost obračuni, dakle koji su nekad, koje smo nekada kao djeca mogli vidjeti samo na filmu. Evo nedavno u Zadru u po bijela dana, odnosno oko 6 sati obračun gdje se kupaju djeca, na bazenu. To se nije ranije događalo. Auti, ne to se nije, auti u Zadru lete češće nego ptice. Svako malo neki automobil odleti. I uvijek počinitelj nepoznat. Prema tome tu vam dajemo podršku da otkrivate, da hvatate takve, a ne da strašite političke oponente, bez obzira tko je to što učinio. Nije vrijeme predizborne kampanje, odnosno u kampanji da se nešto izvodi na vidjelo. Pa nije posao ministra ni ravnatelja policije, niti bilo koga da iznosi na vidjelo, nego upravo osobe koje nešto rade protivno zakonu, da ne idu, da idu s vidjela u bajduk, a ne da se iznosi nešto na vidjelo, oprostite. Ako je ovo zaista točno što ste vi rekli vidjet će oni što ćemo im mi raditi u kampanji, oprostite. Ako je to točno evo, vjerojatno većina u Saboru ne da priliku da se dokaže istinitost ili neistinitost tih tvrdnji. Dapače evo sva se sada krivnja svaljuje na medije i nisu oni uvijek nevini, to svi znamo. Ali evo ne da vam se prilika da se dokaže je li tomu tako ili nije. Ali u svakoj normalnoj državi da bi se utvrdilo da je to ministar rekao i to ministar policije, ministar unutarnjih poslova. Ma pa ne samo da bi odletio taj ministar, odletila bi kompletna čitava Vlada, a ministar bi zaista bio sretan da ga ne zbojkoče. Jer je zloupotrijebio položaj. Prema tome i ono što smo mi govorili o drugim ministrima, pa i povodom ove ranije točke sve je to koliko god su teški iznosi, teška djela, odnosno zlodjela u pitanju to je sve mačji kašalj na prema ovome. Jer ovdje su svačija prava ugrožena. I to prava nevinih, a ne prava krivih. Pa nije normalno da se pravedan čovjek plaši vlastite države. A da se oni koji su kršili zakon da se osjećaju sigurnim. Istina je bila, ja ću od toga ne bježimo da se one vlasti koalicijske nije nitko plašio. I mi smo zbog toga platili na izborima 2003. godine. Ali tomu više biti tako neće.
Poštovana zastupnica Marija Lugarić.
Poštovani, da, zanimljivo je da je u 1 sat i 10 minuta živahnija atmosfera i budnija nego u neke dane, nego u neke dane u poslijepodnevne sate. No međutim ja mislim da mi imamo na raspravu jednu prilično ozbiljnu temu iako je mnogi pokušavaju prikazati ne baš toliko ozbiljnom ili u najmanju ruku je pokušavaju prikazati banalnom. Činilo se nastup ministra Kirina ovdje u sabornici prije nekoliko minuta simpatičnim ili ne, nepobitna je činjenica da je ministar izjavio: "Meni je to s Jubito-om u početku bilo simpatično jer sam mislio da su to napravili mladi alternativni i buntovnici. A onda smo preko servera saznali da je to plasirano od naših političkih protivnika iz SDP-a. Neka budu sigurni da to nije ništa što ćemo sve mi iznijeti na vidjelo u našoj kampanji.". Ministre, vi ste kasnije pokušali demantirati tu izjavu. Neuspješno. U sadašnjem istupu niste demantirali, a kolega Ćosić govoreći u ime kluba HDZ-a je rekao da je to još bila samo još jedna vaša šala. Meni to nije šala, nego se meni upravo u toj izjavi krivi razlozi zašto podržavam prijedlog da se osnuje Istražno povjerenstvo. Razlog za ovakvu izjavu ministra krije se u činjenici da su na YouTube-u ili ja Jubito-u po ministru Kirinu objavljeni video clipovi sa ministrom Kirinom u glavnoj ulozi, a koji su postigli veliki uspjeh i gledanost, a bez obzira što ministar se pohvalio … [[Govornica se isključila, ne čuje se.]] Ministar Kirin očito ne mogavši se nositi sa tom novostečenom slavom ili sramotom, ovisno o kutu gledanja prijeti. Prijeti slobodi govora u Hrvatskoj, prijeti oporbi i prijeti zastrašujućim prijetnjama. Ministar Kirin također navodno zna, to je također izjavio tko je te video clipove napravio i plasirao, a rekao je čak da to i novinari znaju ali da iz nekog nepoznatog razloga to ne objavljuju. Međutim nakon ministrova pokušaja demantija ostalo je nejasno je li se ministar Kirin možda samo pokušao napraviti važnim sa tim svojim otkrićem ili je zaista do tog otkrića i došao. No međutim šalu na stranu priznanjem ministra da prati server i da je tako došao do podataka nije ni najmanje tako banalna rečenice kao one mnoge druge rečenice koje uveseljavaju stotine tisuća Internetskih korisnika. Toj izjavom ministar Kirin je ili lagao ili priznao da je zloupotrijebio položaj i ovlasti. Javnost, a posebno Internetska javnost je uznemirena sa mogućnošću zlouporabe policije i represivnog aparata u političke svrhe. Neki od nas koji na tom Internetu malo više vremena provode, neki od nas koji barataju tim modelima komuniciranja to jako dobro znaju. Meni je žao što vi to ne znate. Sama pomisao da netko poput "Velikog brata" prati tko što radi i da se one koji ne misle onako kao što to vladajuća garnitura želi da se pokuša ušutkati to je mislim vrijeme za prošla stoljeća. A sve ova događanja pokazuju da to u 21. stoljeću i sa Internetom zaista nije moguće. Ministar Kirin, sudeći po vlastitom priznanju, a ne po našem neznanju ne samo da to ne smatra skandaloznim nego usput još i prijeti. Ali ajmo pokušati obrnuti logiku i pogledati ovo s jedne možda druge strane. Kaže jedan bloger da s pozicije Ivice Kirina, ali i HDZ općenito da bi logično bilo da oni misle da je najbolje da te video uratke plasira SDP. SDP je na suprotnoj strani političkog spektra od HDZ-a, politički rival smo HDZ-u na nekakvoj dnevnoj osnovi i za ministra Kirina bi zaista najbolje bilo da to plasira netko iz SDP-a. Valjda bi se u tom slučaju sve ove Kirinove šale i pošalice učinile manjem nego što se to čini pregledavajući video klipove. To vam je slično kao i sljedeća dvojba. Ako ulovite lopovova u krađi primjerice 6 milijuna dolara iz "Brodosplita" ili primjerice javno razotkriti situaciju oko malverzacije oko ceste u Zadru, je li ta informacija manje vrijedna, manje istinita, odnosno jesu li ljudi uključeni u te prljave rabote manje lopovi samo zato što ih u javnostima prokazuje SDP? Kaže taj bloger dalje sljedeće, uz uvjet da cijeli serijal Kiro prosviro nije kompjuterska animacija ili pak da to nisu rečenice izvučene iz konteksta, a čini se da postoji nacionalni konsenzus oko toga da to je zaista ministar rekao i da nije izvučeno iz konteksta postavlja se pitanje da li je Ivica Kirin onda manje nesposoban samo zato što su te video klipove napravili SDP-ovci ili je ministar Kirin zapravo pokušao iz negdje blata vlastite kaljuže bacati preko plota na drugu stranu, pa da pokaže da i druga strana izgleda jednako. Ja mislim gospodine ministre da je HDZ-u lagano sa SDP-om. Ja mislim ministre da i to i vi znate i mislim da upravo zato ste pokušali prijetiti slobodi govora u Hrvatskoj, da ste izjavili to što ste izjavili i ako je istina što ste govorili, ako nije onda znači da ste lagali, znači u svakom slučaju nešto ne štima, vi ste zloupotrebljavali svoje ovlasti ili možda niste govorili istinu iz straha, iz straha od jedne zastrašujuće istine da iza tih klipova ne stoji SDP nego nezadovoljni građani HDZ-ovom vlašću. Ja mislim da se u tome krije ključni problem zašto nama treba Istražno povjerenstvo. Mislim da povjerenstvo treba utvrditi je li se ministar opet samo vrlo neodgovorno verbalno zaigrao ili je zaista zloupotrijebio ovlasti. Ja misli ministre da bi vama u interesu bilo da to povjerenstvo što prije odradi svoj posao. Ovako ili onako mislim da bilo koji ministar, a ponajmanje ministar unutarnjih poslova u hrvatskoj Vladi, da takve izjave ne smije niti pomisliti, još manje ih smije izgovorit, a ponajmanje smije provoditi kontrole servera, ma što god to značilo. Da negdje zaključim, ova izjava ministra Kirina kao i okolnosti traže da se detaljno istraži tko je i što zapravo govorio ili činio, jer mislim da se sa slobodom i sa sigurnošću građana ne smijemo igrati, a ponajmanje se slobodom i sigurnošću građana smije igrati jedan ministar unutarnjih poslova. Hvala.
Dva ispravka netočnih navoda. Poštovani zastupnik Krunoslav Markovinović, prvi.
… [[Govornik naknadno uključen.]] zašto ne pitate nas koji o Internetu sve znamo ili puno znamo. A koliko ja znam u partijskim sistemima uvijek je predsjednik stranke sve znao i najviše znao, a upravo vaš predsjednik stranke, gledali smo na istom portalu i na svako pitanje odgovarao nemam pojma.
Krešimir Ćosić, sljedeći ispravak.
Pa evo mislim, ispravljam netočan navod. Uvažena zastupnica je rekla ministar provodi kontrole servera. To je potpuno netočno. Optužujete, insinuirate, ništa nije dokazano. Molim vas lijepo, prema tome i temeljem tih pretpostavki vi optužujete, proglašavate HDZ odgovornim ministra odgovornim i to je dio samo kampanje koja nema nikakvog temelja. Rekao sam i prije, pitajte ljude koji znaju. To je jednostavno bilo tehnički nemoguće izvesti i to su činjenice. Vodite računa o nečemu što je ipak objektivna činjenica.
Miroslav Kundera u šali opisuje jedan slučaj kada jedan mladić, mladi student je li na jednom ljetovanju napiše jednu razglednicu svojim prijateljima gdje se malo ironično osvrnuo na neke tamo srednje lokalne partijske dužnosnike. Ta razglednica je dopala ruku policiji. Protiv njega je provedena jedna prvo politička istraga, izbačen je s fakulteta, premješten je, prebačen je tamo u Moravsku u neki rudnik i tako je njegov životni put krenuo jednom stranputicom radi jedne šale. Nije li malo preokrutno tražiti ovo što vi neki tražite? … [[Upadica se ne čuje.]] Da. Poštovani zastupnik Miljenko Dorić. Izvolite.
Gospodine predsjedniče, uvaženi ministri, kolegice i kolege. Ja ću biti vrlo kratak i sve ću svoje izlaganje na svega dvije, tri minute. Naime, model rješavanja spora kako ga je kolega Marasović predložio vidimo nije uspio. On se obratio ministru Kirinu. Ja ću zato pokušati taj spor riješiti obraćajući se kolegama iz SDP-a. Naime, kolege vi zaboravljate da smo prije sat i pol evo imali priliku vidjeti da je ova Vlada dobila povjerenje. Dobila ga je temeljem čega? Temeljem činjenice da je ministar Kalmeta, ministar Čobanković, ministar Šuker, ministar Polančec se ničega nisu mogli sjetiti. Zašto vi tražite od ostalih ministara daleko više kriterije? Zašto oni ne bi imali pravo na amneziju? Ja vas lijepo molim povucite vaš prijedlog, zar ne vidite da se Vlada Republike Hrvatske u posljednje 4 godine uglavnom šalila?
Poštovani zastupnik Antun Kapraljević. Izvolite.
Zahvaljujem gospodine predsjedniče. Za razliku od kolege Miljenka Dorića vjerujem nakon izlaganja gospodina ministra da on stvarno zbilja nije znao šta je server i odustajem od rasprave.
Završni osvrt u ime predlagatelja. Ima li neki predlagatelj neki prijedlog možda? Možda kad malo bolje promisli možda bi našao neki prijedlog, sada, trenutačno. Mislim taj je prijedlog koji bi sutra isključivao glasovanje, zapravo danas. Ja ne znam, izgleda da postoje neke nakane da se prekine današnja sjednica. Pa, nastavit ćemo danas u 10 sati tako da sa raspravom o Konačnom prijedlogu Zakona o izmjenama i dopunama Pomorskog zakonika itd. što stignemo. U 13 sati je glasovanje o raspravljenim točkama dnevnog reda. Prijedlog odluke o osnivanju Istražnog povjerenstva za utvrđivanje činjenica u vezi sa javnim priznanjem ministra unutarnjih poslova gospodina Ivice Kirina o tome da li je do saznanja o tome kako su pojedini sadržaji dospjeli na Internetske portale došao praćenjem traga servera te njegovim prijetnjama upućenim članovima SDP-a o prijedlogu za osnivanje Istražnog povjerenstva. Glasujemo, glasovat ćemo o prethodnom pitanju. Molim uključimo se. Dajem na glasovanje Prijedlog za osnivanje Istražnog povjerenstva. Rezultat? 30 za, 1 suzdržan, 64 protiv prijedlog nije prihvaćen.